
ΝΙΚΟΛΑΟΥ I. ΣΩΤΗΡΟΠΟΥΛΟΥ 
θεολόγου - φιλολόγου 


Ταπεινώσεις 
του Χρίστου 

«Έταπζίνωσζν έαυτδν γβνόμ€νος υπήκο¬ 
ος μέχρι θανάτου , θανάτου δβ σταυρού» 

(Φιλιπ. 2,8) 

«Ταπβίνώθητε ύπδ την κραταιάν χεΐρα 
τού Θεού, ϊνα υμάς ύψωση έν καιρώ» 

(Α' Πέτρ. 5,6) * 


Εκδοσις Β' 



ΑΘΗΝΑI 2000 



Άφιεροϋται 

εις τούς δώδεκα Μητροπολίτας 
τής Εκκλησίας τής Ελλάδος, 
άνδρας σεμνούς καί ιεραποστολικούς, 
οί όποιοι διά των 3 καί 7/1974 
Συντακτικών Πράξεων τής Δικτατορίας 
ύπέστησαν τήν ταπείνωσιν 
τής άνευ δίκης έκθρονίσεως 



ΠΡΟΛΟΓΟΣ 


Λ ΙΑ τό περιοδικόν «Ό Σταυρός», δημοσιογραφι- 
/ I κόν όργανον τής ομωνύμου Ιεραποστολικής Α¬ 
δελφότητος, έγράφαμεν σειράν άρθρων περί των 
ταπεινώσεων τοΰ Αρχηγού τής Πίστεώς μας, τού 
Κυρίου Ιησού Χριστού, άπό τής ένανθρωπήσεώς 
του μέχρι τής Δευτέρας Παρουσίας. 

Επειδή ό έγωισμός εΐνε ή ρίζα, ό κορμός καί 
ό χυμός τοΰ πολυκλάδου τής άμαρτίας δένδρου, 
ή δε ταπείνωσις εΐνε ή βάσις πάσης άρετής, τό 
έδαφος, οϋτως είπεΐν, εν τφ όποίω φύονται καί 
ευδοκιμούν όλα τά άνθη των αρετών, ούδείς δε 
σφζεται άνευ ταπεινώσεως, διά νά θεραπεύση ό 
Χριστός τό έκ τού έγωισμού κακόν ύπέστη καί 
ύφίσταται πλήθος ταπεινώσεις. Αί λόγω τού ήμετέρου 
έγωισμού καί διά τήν ήμετέραν σωτηρίαν ταπεινώ¬ 
σεις τού Χριστού, τάς οποίας παρουσιάζομεν εις 
τά έν λόγφ άρθρα, συνεχίνησαν τούς άναγνώστας, 
και έζ αυτών πολλοί εζέφρασαν τήν επιθυμίαν, 
όπως τά άρθρα ταϋτα έκδοθοϋν εις βιβλίον. Προς 

ίκανοποίησιν 8Ε τής Επιθυμίας ταύτης τών φίλων 
άναγνωστών Εχδίδομεν τό παρόν βιβλίον. Καί Επειδή 
δλοι, άλλος περισσότερον καί άλλος όλιγώτερον, 
κατατρυχόμεθα ύπό τού σατανικού πάθους τού Εγωι¬ 
σμού, καί έξ αιτίας τού Εγωισμού «τα κάνουμε 
θάλασσα» κατά τό κοινώς λεγόμενον, 8ιά τούτο ας 
εύχώμεθα καί ας άγωνιζώμεθα νά ύπομένωμεν τάς 
άκουσίας ταπεινώσεις, καί προπάντων νά εχωμεν 
Εκούσιας ταπεινώσεις, μιμηταί γινόμενοι τού Κυρίου 
καί Θεού μας, ό όποιος προς χάριν μας ύπέστη 
πλήθος ταπεινώσεις, καί Εξακολουθεί νά υφίσταται . 
Είθε τά νοήματα τού βιβλίου τούτου νά συγκινούν 
καί βοηθούν προς ταπείνωσιν καί σωτηρίαν πρώτον 
τον υποφαινόμενον καί επειτα τούς άναγνώστας . 

Έν Κάντζα Αττικής τή 2 Ιουλίου 1989, 
εορτή καταθέσεως τής τίμιας Εσθήτος 
τής Ύπεραγίας Θεοτόκου, ήτις διά ταπεινοφροσύνης 
εϊλκυσεν εις την Γήν τον Ύφιστον. 

ΝΙΚΟΛΑΟΣ I. ΣΩΤΗΡΟΠΟΥΛΟΣ 

ΤΑΠΕΙΝΩΣΕΙΣ ΚΑΤΑ ΤΗΝ ΣΑΡΚΩΣΙΝ 

θεός ό σαρκωθείς 

Η ΣΑΡΚΩΣΙΣ τοΰ Ίησοΰ Χρίστου είν& γεγο¬ 
νός ταπεινώσεως. Ή, μάλλον, διά τής σαρκώ- 
σεως τοΰ Ίησοΰ Χριστοΰ συμβαίνουν πολλαί ταπει¬ 
νώσεις εις τον Αρχηγόν τής Πίστεώς μας. Σαρκω¬ 
θείς ό Ίησοΰς Χριστός κατέβη κλίμακα ταπεινώσε¬ 
ων καί έφθασεν εις «βάθος δυσθεώρητου και άγγέλων 
όφθαλμοΐς». 

Διά νά αίσθανθώμεν κάπως τήν συγκατάβασιν 
τοΰ Ίησοΰ Χριστοΰ προς ήμάς τούς άνθρώπους, 
πρέπει ν’ άναλογισθώμεν, όποιος ήτο έκεΐνος, ό 
όποιος συγκατέβη, καί είς όποιας συγκεκριμένως 
ταπεινώσεις ύπεβλήθη διά τής σαρκώσεώς του. 

Δέν ήτο άγγελος, δεν ήτο άρχάγγελος ό Ιησούς 
Χριστός. Θεός ήτο. θεός άληθινός έκ θεοΰ άληθι- 
νοΰ, προ πάντων των αιώνων έκ τοΰ θεοΰ Πατρός 
άρρήτως γεννηθείς, όχι ποιηθείς όπως ήμεΐς οί 
άνθρωποι καί οί άγγελοι, άλλά φυσικός καί μονογε¬ 
νής Υιός τοΰ θεοΰ Πατρός, «ό Υιός τού ΙΊατρός» 
(Β' Ίωάν. 3), ό φύσει Υίός τοΰ φύσει Πατρός, 
όμοούσιος προς τόν Πατέρα, μία ούσία, μία θεότης 

τά του θεοΰ Πατρός, και μία δύναμις, μία 
βασιλεία, μία προσκύνησις, μία τιμή, μία λατρεία. 

Ή μαρτυρία των Προφητών 

Οι Προφήται προανήγγειλαν, ότι ό Ερχόμενος 
είνε θεός. 

Ιδού τί σαλπίζει ό μεγαλοφωνότατος Ήσαΐας, 
ένθους γενόμενος καί πλήρης δυνάμεως, αισιο¬ 
δοξίας και χάριτος του λόγου* 

« Εύφράνθητι, έρημος διφώσα, άγαλλιάσθω έρη¬ 
μος καί άνθείτω ώς κρίνον* καί έξανθήσει καί 
ύλοχαρήσει καί άγαλλιάσεται τά έρημα τον Ίορδά- 
νον καί ή δόξα τού Λιβάνου έδόθη αυτή καί ή 
τιμή τού Καρμήλον καί ό λαός μου όφεται την 
δόξαν Κυρίου καί τό ϋφος του Θεού. Ίσχύσατε, 
χείρες άνειμέναι καί γόνατα παραλελυμένα * παρα- 
καλέσατε, οι όλιγόφυχοι τή διανοία * ίσχύσατε καί 
μη φοβεϊσθε * ιδού ό Θεός ημών κρίσιν άνταποδίδωσι 
καί ανταποδώσει, αυτός ήξει καί σώσει ημάς» 
(Ήσ. λε' 4). 

Ό ίδιος ό θεός, έτόνισε μετά μεγίστης έμφάσε- 
ως ό Ήσαΐας, ό ίδιος ό θεός θά έλθη καί 
θά σώση ήμάς. 

Καί πάλιν ό Ήσαΐας, ώς τετελεσμένον γεγο¬ 
νός βλέπων τήν γέννησιν του Ιησού Χριστού 
εις τήν όθόνην τής πνευματικής τηλεοράσεως, 
διά τής όποιας οί Προφήται έβλεπον τά μέλλοντα 
ώς παρόντα, σκιρτών έξ άγαλλιάσεως άναφωνεΐ* 

«Παιδίον έγεννήθη ήμΐν, υιός καί έδόθη ήμϊν, 
ου ή αρχή έγενήθη επί τού ώμου αυτού, καί 

καλείται τό όνομα αυτού μεγάλης βουλής άγγελος, 
θαυμαστός σύμβουλός, Θεός ισχυρός, έςουσιαστής, 
αρχών ειρήνης, πατήρ τού μέλλοντος αίώνος» 
(Ήσ. θ' 6). 

Τό Παιδίον τούτο, τό όποιον βλέπει ό Ήσαΐας, 
διαφέρει όλων των παιδιών. Είνε ύπερθαύμαστον 
Παιδίον. Έπί τού ώμου τού Παιδιού τούτου ύπάρχει 
«ή αρχή», ή έξουσία, ή δύναμις. Τό Παιδίον τούτο 
είνε τής μεγάλης βουλής τού Θεού Πατρός « άγγε¬ 
λος », έξάγγελος, κήρυξ. Τό Παιδίον τούτο είνε 
«θαυμαστός σύμβουλος », βουλεύεται, συνεδριάζει και 
άποφασίζει άλαθήτως μετά τού Θεού Πατρός. Τό 
Παιδίον τούτο είνε « έξουσιαστής », έξουσιάζει τούς 
γαλαξίας τού ούρανοΰ και τάς άγγελικάς καί άρχαγ- 
γελικάς δυνάμεις τού άοράτου κόσμου. Τό Παιδίον 
τούτο είνε «άρχων ειρήνης », αρχών δυνάμεως, παντο¬ 
δύναμος αρχών. Τό Παιδίον τούτο είνε «πατήρ 
τού μέλλοντος αίώνος », δημιουργός νέας έποχής, 
ή όποια έκτείνεται εις τήν άπέραντον αιωνιότητα. 
Τό Παιδίον τούτο έχει δλας αύτάς τάς καταπληκτι¬ 
κός ιδιότητας, τάς όποιας ούδέν άλλο παιδίον 
έχει, διότι είνε «Θεός», όχι μικροθεός, όπως ό 
άνθρωπος καί ό άγγελος, άλλα «Θεός ισχυρός», 
παντοδύναμος θεός, τον όποιον άνυμνοΰμεν καί 
παρακαλοΰμεν λέγοντες* «Άγιος ό Θεός, άγιος ισχυ¬ 
ρός, άγιος αθάνατος, έλέησον ημάς». 

Ώς τετελεσμένον γεγονός βλέπων τήν έλευσιν 
τού Ιησού Χριστού καί ό Βαρούχ άναφωνεΐ* 

«Ούτος ό Θεός ημών, ου λογισθήσεται έτερος 
προς αυτόν. Έξεύρε πάσαν ό8όν έπιστήμης καί 

έδωκεν αυτήν Ιακώβ τώ παιδί αύτοϋ καί Ισραήλ 
τω ήγαπημένω ύπ' αύτοϋ’ μετά τούτο έπί τήζ 
γης ώφθη καί έν τοις άνθρώποις συνανεστράφη» 
(Βαρ. γ' 36 - 38). 

Αύτός είνε ό ίδικός μας θεός! Δέν δύναται νά 
συγκριθή κανείς προς τον ίδικόν μας θεόν. Έξεΰρε 
πάσαν οδόν σοφίας καί έδωσεν αύτήν εις τον 
Ιακώβ τον δοϋλόν του καί τον Ισραήλ τον ήγαπημέ- 
νον του. Κατόπιν έφανερώθη όφθαλμοφανώς έπί 
τής γης καί έζησε μετά των άνθρώπων. 

Ή μαρτυρία των Αποστόλων 

θεός ό σαρκωθείς. Τούτο προεκήρυξαν οί Προφή- 
ται, τούτο κηρύττουν καί διακηρύττουν οί Απόστο¬ 
λοι. 

Ό Βοανεργές Ιωάννης έν τφ προοιμίω τού 
Εύαγγελίου του βροντοφωνεΐ* «Έν άρχή ήν 6 Λόγος, 
καί ό Λόγος ήν προς τον Θεόν, καί Θεός ήν ό 
Λόγος» (Ίωάν. α' 1). Ό Λόγος, ό Ιησούς Χριστός, 
ήτο έξ αρχής, όπως ό θεός Πατήρ, ένφ έκ των 
κτισμάτων ούδέν ύπήρχεν έξ άρχής. Ό Λόγος 
ήτο μαζί μέ τον θεόν Πατέρα, διότι ήτο πρόσωπον 
τής τήξεως τού θεού Πατρός, μέλος, ϊνα ούτως 
έκφρασθώμεν, τής τριμελούς θείας Οικογένειας, 
τής Αγίας Τριάδος. Καί θεός ήτο ό Λόγος, όχι 
άγγελος, όχι άρχάγγελος. 

Ό αύτός πάλιν Απόστολος τονίζει διά τον Ίησοΰν 
Χριστόν* «Ούτός έστιν ό αληθινός Θεός καί ζωή 
αιώνιος» (Α' Ίωάν. ε' 20). Ό Ίησοΰς Χριστός, 

αύτός είνε ό άληθινός Θεός, όλη ή θεία ούσία, 
καί ή αιώνιος ζωή. 

Ό κορυφαίος Παύλος διά τούς Ίσραηλίτας και 
τον Ίησοΰν Χριστόν διακηρύττει* «Έξ ών ό Χρίστος 
τό κατά σάρκα, 6 ών έπί πάντων Θεός εύλογητός 
εις τούς αιώνας» ('Ρωμ. θ' 5). Έκ των Ισραηλιτών 
προήλθε κατά σάρκα ό Χριστός, ό όποιος κατά 
την άνωτέραν φύσιν του είνε ό έπί πάντων Θεός, 
ό εύλογητός εις τούς αιώνας. 

Ό αύτός Απόστολος διακηρύττει πάλιν* «Καί 
όμολογουμένως μέγα έστί τό της εύσεβείας μυστή¬ 
ριον Θεός έφανερώθη έν σαρκέ » (Α' Τιμ. γ' 16). 
Τό μυστήριον τής πίστεως, τό όποιον όμολογοΰμεν 
καί σεβόμεθα, είνε μέγα. Καί πού έγκειται κυρίως 
τό μυστήριον τούτο; Ιδού* ό άόρατος Θεός έλαβε 
σάρκα καί έγινεν ορατός καί έφανερώθη εις τον 
κόσμον! 

Μνημονεύομεν έν άκόμη χωρίον τού μεγάλου 
διώκτου, ό όποιος άρδην μετεβλήθη εις τον μεγαλύ- 
τερον Απόστολον τού Ιησού τού Ναζωραίου* 

«Βλέπετε μή τις υμάς εσται ό συλαγωγών διά 
τής φιλοσοφίας καί κενής άπατης, κατά την 
παράδοσιν των άνθρώπων, κατά τά στοιχεία του 
κόσμου καί ου κατά Χριστόν ότι έν αύτω κατοικεί 
παν τό πλήρωμα τής θεότητος σωματικώς» (Κολ. 
β' 8-9). 

Προσέχετε, φωνάζει ό Απόστολος, προσέχετε, 
μή σάς έξαπατήση κανείς μέ τήν ψευδοφιλοσο- 
φίαν καί τάς άνθρωπίνας άντιλήψεις, λέγων ότι 

ό Χριστός δεν είνε και πολύ σπουδαίος. Γνωρίζετε 
πόσον σπουδαίος είνε ό Χριστός; Ιδού* έντός 
αύτοϋ, τού Ιησού τού Ναζωραίου, κατοικεί ολόκλη¬ 
ρος - ολόκληρος ή Θεότης! Ό Χριστός δεν έχει 
μόνον «θειότητα» ('Ρωμ. α' 20). Ό Χριστός έχει 
Θεότητα, έχει ολόκληρον τήν θείαν ούσίαν, εινε 
ολόκληρος Θεός, όπως ό Πατήρ του. 

Ώς έπισφράγισμα των λόγων περί τής Θεότη- 
τος τού Λόγου παραθέτομεν τέλος εν χωρίον, 
όπου ό ίδιος «ό Ερχόμενος », τουτέστιν ό Χρι¬ 
στός, όμιλεΐ διά τον έαυτόν του, και ό άπόστολος 
Ιωάννης όμιλεΐ διά τον Χριστόν. Εινε τό Άποκ. 
α' 8’ «Εγώ είμι τό Λ καί τό Ω, λέγει Κύριος ό 
Θεός, ό 'Ών και ό Ήν καί ό Ερχόμενος, ό Παντοκρά- 
τωρ». Έν τω χωρίψ τούτφ ό Χριστός ονομάζει 
τον έαυτόν του με τάς ονομασίας «τό Α καί τό 
Ω », τό όποιον σημαίνει «ό Αιώνιος»* «ό 'Ων καί 
ό Ίίν καί ό Ερχόμενος », τό όποιον εινε άνάπτυξις 
του ονόματος Γιαχβέ, του προσωπικού και άκοινω- 
νήτου ονόματος τού άληθινοϋ Θεού* «ό Παντοκρά- 
τωρ », τό όποιον σημαίνει «ό Παντοδύναμος». Ό 
δε άπόστολος Ιωάννης ονομάζει τον Χριστόν με 
τήν ονομασίαν «Κύριος ό Θεός», όπου τό «Κύριος» 
είνε μετάφρασις τού έβραϊκοΰ Γιαχβέ. 

Αναρίθμητα χωρία τής Γραφής ύποδηλοΰν ή 
σαφώς δηλοΰν τήν Θεότητα και Κυριότητα τού 
Ιησού Χριστού. Απορεί δε κανείς και έξίσταται 
σκεπτόμενος, ότι οί λεγόμενοι Μάρτυρες τού Ιεχω¬ 
βά και οί λοιποί άντιτριαδΐται άρνοΰνται τήν Θεότη¬ 
τα τού Ιησού Χριστού. Ματαίως έσαρκώθη δΓ 
αύτούς ό Ιησούς Χριστός. Καί είθε μόνον ματαίως. 

"Αν ή Γραφή δεν έκήρυττε την Θεότητα καί 
Κυριότητα του Ίησοΰ Χριστού, δέν θά είχον άμαρ- 
τίαν. Άλλα τώρα δέν έχουν πρόφασιν διά την 
άμαρτίαν των καί καταφέρονται εις τό έσχατον 
βάραθρον τής άπωλείας. Ούαί αύτοΐς, καί πάλιν ούαί, 
καί πάλιν ούαί, διότι, κατά τον άγαθόν Ιούδαν, 
τον μόνον Δεσπότην καί Κύριον ήμών Ίησούν 
Χριστόν άρνοΰνται (Ίούδ. 4). 

Πλήθος ταπεινώσεων ή ένανθρώπησις 

Εκείνος λοιπόν, ό όποιος έσαρκώθη, δέν είνε 
άλλος, παρά ό Κύριός μας καί ό Θεός μας κατά 
τήν ομολογίαν τού Θωμά (Ίωάν. κ' 28). Διά δέ 
τής σαρκώσεώς του ιδού ταπεινώσεις, εις τάς 
όποιας ύπέβαλε τον εαυτόν του: 

Ό ύψηλός Θεός έγινε ταπεινός άνθρωπος. Ό 
άνθρωπος βεβαίως εΐνε είκών καί ομοίωμα Θεού. 
Άλλ’ έν συγκρίσει προς τό Πρωτότυπον είνε άσυγ- 
κρίτως κατώτερος. Τό άσυγκρίτως άνώτερον έγινεν 
άσυγκρίτως κατώτερον! 

Ό Κύριος έγινε δούλος. Ό Βασιλεύς των βασιλευ¬ 
όντων καί Κύριος των κυριευόντων έγινεν ύπήκοος. 

Ό Άκτιστος καί Κτίστης των άπάντων έκτί- 
σθη, έγινε κτίσμα. Άν οι Μάρτυρες τού Ιεχωβά 
καί οί όμόφρονές των δέν θέλουν νά παραδε¬ 
χθούν, ότι «ή άρχή τής κτίσεως τού Θεού» έν 
Άποκ. γ' 14 σημαίνει «ή δημιουργική άρχή τής 
κτίσεως τού Θεού Πατρός» ή «ή κυβερνητική άρχή 
τής κτίσεως τού Θεού Πατρός », άλλ’ έπιμένουν, 
ότι σημαίνει «τό πρώτον κτίσμα τού Θεού Πατρός », 
τότε ή έν λόγιρ φράσις τής Άποκαλύψεως άναφέρε- 

ται εις την κατωτέραν φύσιν του Χριστού, την 
άνθρωπίνην. Ό Χριστός εινε κτίσμα ώς άνθρωπος, 
τό πρώτον κτίσμα έν τη νέςι κτίσει, ό νέος Αδάμ 
και γενάρχης τού χριστιανικού κόσμου. Κατά την 
άνωτέραν φύσιν του ό Χριστός, συμφώνως προς 
τό αύτό χωρίον Άποκ. γ' 14, εινε «ό Αμήν», ό 
Αληθινός, τουτέστιν ό Γιαχβέ. 

Ό Άπειρος έγινε πεπερασμένος. Ό άχώρητος 
παντί έχωρήθη έν γαστρί. Εκείνος, τον όποιον 
δεν χωρούν οι ούρανοί, έχωρήθη εις την κοιλίαν 
γυναικός. 

Ό προαιωνίως γεννηθείς εκ τού Θεού Πατρός 
έπ’ έσχατου των ήμερων έγεννήθη έκ γυναικός. 
Και όσον ή δευτέρα αυτή γέννησις εινε άνύψω- 
σις τής γυναικός, τόσον εινε ταπείνωσις τού Ιησού 
Χριστού. 

Ό Άγενεαλόγητος άπέκτησε γενεαλογικόν δέν- 
δρον, προγόνους. Και όποιους προγόνους; Αμαρτω¬ 
λούς. Μεταξύ δε αύτών και σφόδρα άμαρτωλούς, 
πόρνους, μοιχούς, εγκληματίας, άσεβεΐς. 

Ό Άναρχος ήρχισεν, έλαβεν άρχήν. Ό Άχρονος 
και ό Αιώνιος είσήλθεν εις τήν σχετικότητα τού 
χρόνου. Ό Παλαιός των ήμερων έγινε παιδίον νέον. 

Ό Παντοδύναμος έγινεν άδύναμον και κλαυθμηρί- 
ζον νήπιον. Ό άτρεπτος καί Αναλλοίωτος, ό «χθες 
καί σήμερον ό αυτός καί εις τούς αιώνας» (Έβρ. 
ιγ' 8), έγινε τρεπτός, ύποκείμενος εις φυσικάς 
καί άνθρωπίνας μεταβολής (Λουκ. β' 52 κ.ά.). 

Ό Πάνσοφος περιεβλήθη άγνοιαν καί προέκο- 
πτεν εις γνώσιν. 

Ό Άνενδεής περιήλθεν εις κατάστασιν ένδειας, 
ένδυθεις τήν άνθρωπίνην φύσιν μεθ’ όλης τής 

εις ένα σταΰλον, σπαργανωθείς μέ ράκη, άνακλιθείς 
εις μίαν φάτνην, «παχνί» αλόγων ζώων. Ό Ένδοξος 

έταπεινώθη, έμειώθη σφόδρα, έξουθενώθη! Ό Ιη¬ 
σούς Χριστός, λέγει ό Παύλος, «έν μορφή Θεού 
υπάρχων ούχ άρπαγμόν ήγήσατο τό είναι ϊσα Θεώ, 
άλλ’ εαυτόν έκένωσε μορφήν δούλου λαβών, έν 
όμοιώματι Ανθρώπων γενόμενος» (Φιλιπ. β' 6 - 7). 
Ό Ιησούς Χριστός δηλαδή, ένω ήτο έν μορφή 
Θεού, ένφ δι’ άλλων λέξεων ήτο Θεός, δεν έθεώρησε 
τήν ίσοθεΐαν του ευκαιρίαν προς άπόλαυσιν των 
θείων μεγαλείων του, άλλ’ έκένωσεν, έμείωσεν, 
έξουθένωσε τον έαυτόν του με τό νά λάβη μορφήν 
δούλου, μέ τό νά έλθη είς τήν μορφήν των ανθρώπων, 
με τό νά γίνη, δι’ άλλων λέξεων, ό Θεός άνθρωπος. 
Ό Ιησούς Χριστός μέ τό νά γίνη άνθρωπος δεν 
έπαυσε βεβαίως νά είνε Θεός. Άλλα γενόμενος 
άνθρωπος ύπέστη κένωσιν, μείωσιν, έξουθένωσιν. 
Ό Θεός ώς άνθρωπος έταπεινώθη σφόδρα σφόδρα! 


Ή όγάπη αιτία τής ένανθρωπήσεως 

Και διατί ό Θεός έταπεινώθη; Είχε καμμίαν 
άνάγκην νά ταπεινωθή; Όχι βεβαίως. Αλλά τότε 
διατί έταπεινώθη; «Αίά τήν πολλήν άγάπην ήν 
ήγάπησεν ημάς» (Έφεσ. β' 4). Ό Θεός έταπεινώθη 
σφόδρα σφόδρα, διότι ήγάπησεν ήμάς σφόδρα 
σφόδρα, καί ήθέλησε νά σώση ήμάς. Ή ταπείνωσις 
είνε έφηρμοσμένη άγάπη. Καί ποιοι ήμεθα ήμεΐς 
διά νά μάς άγαπήση ό θεός; Έπαναστάται καί 
ώποστάται, άμαρτωλοί καί άσεβεΐς, έχθροί καί 
βλάσφημοι. Καί όμως ήγάπησεν ήμάς, καί έταπεινώ- 
θη δι’ ήμάς. Άλλως άγαπώμεν ήμεΐς καί άλλως 
άγαπμ ό θεός. Ό θεός άγαπμ πρώτος. Ό Θεός 

άγαπα άνιδιοτελώς. Ό Θεός άγαπα καί «παλιανθρώ¬ 
πους»! Ό Θεός άγαπα «εις τέλος» ( Ιωάν, ιγ' 1), 
τελείως. «Ό θεός άγάπη έστί» (Α' Ιωάν, δ' 8). 
Ή δε άγάπη του θεού εις ήμάς τούς άνθρώπους, 
οί όποιοι άγαπώμεν δεύτεροι, ιδιοτελώς καί άτελώς, 
φαίνεται μυστήριον, πράγμα άνεξήγητον! 

ΤΑΠΕΙΝΩΣΕΙΣ ΚΑΤΑ ΤΗΝ ΖΟΗΝ 


Π ΡΟΗΓΟΥΜΕΝΩΣ εΐδομεν τάς ταπεινώσεις 
τοΰ Κυρίου Ίησοΰ Χρίστου κατά τήν σάρκω- 
σιν, τάς ταπεινώσεις δηλαδή, τάς όποιας ό Αρχηγός 
τής Πίστεώς μας ύπέστη άπλώς και μόνον με τό 
γεγονός, ότι έγινεν άνθρωπος. Τώρα θά ίδωμεν 
ταπεινώσεις τοΰ Χριστού κατά τήν ζωήν του άπό 
τής γεννήσεως μέχρις όλίγον προ τοΰ Πάθους. 
Διά τάς ταπεινώσεις κατά τό Πάθος θά γίνη 
λόγος εις Ιδιαίτερον κεφάλαιον. 

Ώς πρός τόν χρόνον 

Ό Χριστός κατά τήν έπίγειον ζωήν του έταπεινώ- 
θη ώς πρός τόν χρόνον, διότι διήλθε και 
έκεΐνος διά τής νηπιακής καί τής παιδικής ήλικίας. 
Τά νήπια δέν όμιλοΰν, δεν καταλαβαίνουν, θεωρούν¬ 
ται άνόητα, διό καί ονομάζονται μωρά. 'Ως νήπιον 
καί ό Λόγος δέν ώμίλει, καί ό Πάνσοφος ήτο 
μωρόν! Καί μετά τήν νηπιακήν ήλικίαν τά παιδία 
ώς άνώριμα καί άφελή περιφρονοΰνται καί εύκόλως 
έπιπλήττονται ύπό των πρεσβυτέρων. Ούτω δέ 
καί ό Χριστός, καίτοι δωδεκαετής έν τφ ναφ έδωσε 

δείγματα θαυμαστής και μοναδικής συνέσεως, ώς 
παιδίον άσφαλώς δέν ήξιοΰτο τής δεούσης σοβαράς 
προσοχής παρά των μεγαλύτερων, άλλ’ άντεμετωπί- 
ζετο όπως περίπου δλα τά παιδία και έδέχετο 
έπιπλήξεις. Όταν δωδεκαετής παρέμεινεν έπι τριή¬ 
μερον είς τον ναόν, ή μήτηρ του έπέπληξεν αυτόν, 
ώς έάν ήτο άτακτον παιδίον! 

Ό Χριστός έπίσης έταπεινώθη ώς προς τον 
χρόνον, διότι τό πλεΐστον μέρος τής ζωής του 
διήλθεν ίδιωτικώς καί άφανώς. Εκείνος, ό όποιος 
άπό τής στιγμής τής γεννήσεώς του θά ήδύνατο 
νά όμιλή, νά διδάσκη καί νά θαυματουργή, έζη 
έν ταπεινώσει καί είργάζετο χειρωνακτικώς μέχρι 
τής άρχής τοΰ τριακοστοΰ έτους τής ήλικίας του. 
Έλεγχος δι’ όσους βιάζονται καί έξέρχονται προώ- 
ρως είς τόν δημόσιον βίον καί μάλιστα τό κήρυγμα. 


Ώς πρός ιόν τόπον 

Ό Χριστός έταπεινώθη ώς πρός τόν τόπον. 
Ώς σοφός, ό μόνος σοφός, θά ήδύνατο νά γεννηθή 
είς τήν πόλιν τής σοφίας, τήν πολιτιστικήν πρωτεύ¬ 
ουσαν τοΰ άρχαίου κόσμου, τάς Αθήνας. Ώς 
ισχυρός, ό μόνος ισχυρός, θά ήδύνατο νά γεννηθή 
εις τήν κοσμοκράτειραν 'Ρώμην, τήν αίωνίαν πόλιν. 
Ώς άγιος, ό μόνος άγιος, θά ήδύνατο νά γεννηθή 
είς τήν άγίαν πόλιν καί πρωτεύουσαν τοΰ Ιουδαϊκού 
Έθνους, τήν Ιερουσαλήμ. Έν τούτοις έγεννήθη είς 
τήν ταπεινήν Βηθλεέμ, καί τό μεγαλύτερον μέρος 
τής ζωής του έζησεν είς τήν ταπεινοτέραν Ναζαρέτ, 

ή όποια καί δέν είχε καλήν φήμην. Ο Ναθαναήλ 
είπε «Έχ Ναζαρέτ δύναταί τι άγαθόν είναι;» (Ιωάν, 
α 47). Ή ονομασία Ναζωραίος σήμερον συγκινεΐ. 
Αλλά τότε ήτο περιφρονητική καί δυσφημιστική. 

Ό Χριστός έπίσης, ό άπό τής γεννήσεώς του 
όνομασθείς βασιλεύς (Ματθ. β' 2), βασιλεύς δύο 
φοράς, μίαν ώς Θεός καί μίαν ώς άνθρωπος (Ψαλμ. 
β' 6), δέν έγεννήθη εις άνάκτορον, ούδέ καν εις 
οίκον κοινού θνητού ή πανδοχεϊον, διότι δι’ αύτόν, 
τον κατασκευαστήν καί κυβερνήτην ούρανοΰ καί 
γης, «ούχ ήν τόπος έν τώ χαταλύματι» (Λουκ. β' 
7). Ό Βασιλεύς τών βασιλευόντων καί Κύριος 
των κυριευόντων «λαθών έτέχθη ύπό τό σπήλαιον». 
Χωρίς δηλαδή κανείς ν’ άντιληφθή, άφανέστατα 
καί άσημότατα, έγεννήθη εις εν σπήλαιον, εις 
ένα σταΰλον ζφων. Καί άνεκλίθη εις μίαν φάτνην, 
«παχνί» τών ζώων! 

Καί όταν ό Χριστός έξήλθεν εις τήν δημοσίαν 
ζωήν, δέν είχε τόπον ν’ άκουμπήση τήν άγίαν 
κεφαλήν του. Πόσον συγκινητικοί είνε οί λόγοι 
τού άκτήμονος Αρχηγού μας προς τον γραμμα¬ 
τέα έκεΐνον, ό όποιος έζήτησε ν’ άκολουθήση 
τον Διδάσκαλον, χωρίς ν’ άναλογισθή καλώς, πόσον 
δύσκολος ήτο ή ζωή πλησίον του! «Αί άλώπεκες», 
είπεν ό Χριστός, «φωλεούς εχουσι, και τά πετεινά 
τοϋ ουρανού χατασχηνώσεις, ό δε υιός τού ανθρώπου 
ούχ έχει πού τήν κεφαλήν κλίνχ\» (Ματθ. η' 20). 
Πολλάς φοράς ό Κύριος έκοιμάτο εις τό ύπαιθρον. 
Καί πολλάς φοράς, όταν διέμενεν εις οίκον, ό 
μεγάλος Οικοδεσπότης έταπεινώνετο μέ τό νά 
πληρώνη ένοίκιον. 

Πολλάς έπίσης φοράς ό Ιησούς δεν είχε τόπον 
νά σταθή ή νά καθήση διά νά κηρύξη, όπως 
έχομεν ήμεις αίθούσας, βήματα και άμβωνας, άλλ’ 
ό μοναδικός 'Ραββί, ό μοναδικός Διδάσκαλος, έκή- 
ρυττεν εις το ύπαιθρον ορθός ή καθήμενος έπι 
τού έδάφους ή έπι λίθου ή έπι πλοίου. 


Κατά τήν κίνησιν 

Ό Χριστός έταπεινώνετο κατά τήν κίνησιν. 
Ό έποχούμενος των Χερουβίμ και ό περίπατων 
έπι πτερύγων άνέμων κατά τήν έπίγειον ζωήν του 
δέν είχεν οχήματα διά νά κινήται και νά μεταβαίνη 
εις τούς διαφόρους τόπους διά νά κηρύττη τό 
εύαγγέλιον τής Βασιλείας τού Θεού. Οί άρχοντες 
του κόσμου τούτου έκινοΰντο με πολυτελείς άμάξας. 
Καί οί άπλοϊκοί άνθρωποι πολλάκις έκινοΰντο με 
ζφα. Ό δέ ν Αρχων των άρχόντων ούτε άμαξαν 
είχεν, ούτε άπλώς ζφον διά νά κινήται. Ό ’Άρχων 
των άρχόντων έκινειτο όδοιπορών, διήνυε μεγάλας 
καί κοπιώδεις άποστάσεις ώς ταπεινός πεζοπόρος. 
Ό εύαγγελιστής Ιωάννης σημειώνει* «Ό ούν Ιησούς 
χεκοπιαχώς έχ της οδοιπορίας έχαθέζετο ούτως έπι 
τη πηγή» (Ίωάν. δ' 6). Ταπείνωσις ή πεζοπορία 
του Χριστού, ταπείνωσις ή κόπωσις, ταπείνωσις 
ό ίδρώς, ταπείνωσις ό κονιορτός των ποδών έκ τής 
οδοιπορίας. 

Καί κατά τήν ήμέραν τής θριαμβευτικής εισόδου 
του εις τά Ιεροσόλυμα ό Βασιλεύς τού Ισραήλ 
με τήν άσάλευτον καί αίωνίαν βασιλείαν δέν έχρησι- 

μοποίησε πολυτελή άμαξαν συρομένην άπό θυμοει¬ 
δείς ίππους ή έλάφους ή ελέφαντας ή τίγρεις ή 
λέοντας ή αιχμαλώτους βασιλείς, όπως έχρησιμο- 
ποίουν νικηταΐ καί θριαμβευταί βασιλείς αΰτοΰ 
τοΰ κόσμου, άλλ’ έχρησιμοποίησε ταπεινόν όνάριον! 
Παράδοξον, άδιανόητον καί άνεπινόητον τοΰτο, ό 
Βασιλεύς των βασιλέων δηλαδή να τελή τον θρίαμ¬ 
βόν του καθήμενος εις ταπεινόν όνάριον. Καί παρα- 
δοξότερον να προφητεύεται τοιοΰτον πράγμα διά 
τον Βασιλέα Μεσσίαν· 

«Χαϊρε σφόδρα, θύγατερ Σιών κήρυσσε, θύγατερ 
Ιερουσαλήμ· ιδού ό Βασιλεύς σου έρχεται σοι, 
δίκαιος καί σωζων αύτους, πραΰς καί έπιβεβη- 
κώς επί ύποζύγιον καί πώλον νέον» (Ζαχ. θ' 

9). 

Άποροΰμεν πώς οί Εβραίοι δέν έξωβέλισαν έκ 
τής Γραφής τοιαύτην προφητείαν ώς ταπεινωτικήν, 
προσβλητικήν καί έξευτελιστικήν διά τον Βασιλέα 
Μεσσίαν. Άλλ’ ό Θεός, ό όποιος ένέπνευσε τοιαύτην 
προφητείαν, καθώς καί άλλας ταπεινωτικός διά 
τον Βασιλέα Μεσσίαν προφητείας, δέν άφησε τούς 
Ιουδαίους νά ένεργήσουν τοιοΰτον έξοβελισμόν. 
Θαύμα τής πανσοφίας τοΰ Θεοΰ τοιαΰται προφη- 
τεΐαι, καί θαΰμα τής παντοδυναμίας τοΰ Θεοΰ ή ύπό 
τών Εβραίων διατήρησις τοιούτων προφητειών. 

Κατά τήν ένδυμασίαν 

Ό Χριστός έταπεινώθη ώς προς τήν ένδυ¬ 
μασίαν. Εκείνος, ό όποιος έθεσεν εις τήν θάλασ¬ 
σαν «νέφος άμφίασιν, ομίχλη δέ αυτήν έσπαργάνωσεν» 
(Ίώβ λη' 9), όταν έγεννήθη ώς άνθρωπος έσπαργανώ- 

θη μέ ράκη! Ο «άναβαλλόμένος φώς ώς ίμάτιον» 
(Ψαλμ. ργ' 2) ένεδύετο απλοϊκά καί ταπεινά ένδύμα- 
χα, δπως οί πτωχοί καί ταπεινοί τής γης. Έπαινών 
δέ τον πρόδρομόν του καί βαπτιστήν Ίωάννην, 
ό όποιος ένεδύετο «τρίχας χαμηλού χαί ζώνην 
δερματίνην περί την όσφύν αύτοΰ » (Μάρκ. α' 6), 
.έλεγε προς τούς Ιουδαίους· « Γί έζεληλύθατε (εις 
την έρημον) ίδεΐν; ’Άνθρωπον έν μαλαχοΐς ίματίοις 
ήμφιεσμένον; Ιδού οί έν ίματισμφ ένδόξω χαί τρυφή 
υπάρχοντες έν τοΐς βασιλείοις είσίν» (Λουκ. ζ' 25). 
Ω μητέρες τοΰ εικοστού αίώνος, αί όποΐαι ένδύετε 
τά τέκνα σας μέ τά μαλακώτερα καί άκριβώτερα 
ένδύματα, τά όποια διαφημίζουν οί έκμεταλλευταί 
τής παιδολατρίας σας! Ώ γυναίκες καί άνδρες, 
οί όποιοι ένδύεσθε μέ τήν τελευταίαν λέξιν τής 
μόδας καί έπιδεικνύεσθε ώς παγώνια! Ώ καί σεις 
άντιπρόσωποι τοΰ Ναζωραίου, ιερείς καί άρχιερεΐς, 
οί όποιοι άρέσκεσθε εις τάς βαρυτίμους καί λαμπράς 
ένδυμασίας! Άναλογίζεσθέ ποτέ, πόσην σχέσιν 
έχουν αί πολυτελείς στολαί μέ τήν ταπεινήν ένδυμα- 
σίαν καί τά ράκη τοΰ Χριστού; Άναλογίζεσθε 
έπίσης, ότι ή έξωτερική έμφάνισις εινε ένδεικτική 
τοΰ έσωτερικοΰ φρονήματος; «Τούτο φρονείσθω έν 
ύμϊν, άδελφοί, δ χαί έν Χριστώ Ιησού» (Φιλιπ. β' 
5). Ταπεινός ό Χριστός, ταπεινοί καί οί χριστιανοί. 
Οί κενόδοξοι καί ματαιόδοξοι δέν εινε χριστιανοί, 
δέν λατρεύουν τον Χριστόν, άλλα τήν μόδαν. 

Κατά τήν τροφήν 

Ό Χριστός έταπεινώθη ώς προς τήν τρο¬ 
φήν. Εκείνος, ό όποιος ώς θεός εινε τό αιώνιον 

καί άνενδεές πνεύμα, είχεν άνάγκην ύλικών πραγμά¬ 
των. Ό τρέφων τά σύμπαντα είχεν άνάγκην νά 
τρέφεται καί αύτός! Έπεινούσεν, έδιψοϋσε καί 
έτρωγε καί έπινε. Τό νά τρώγη καί νά πίνη τις 
είνε κατώτεραι, ταπειναί λειτουργίαι, τάς όποιας 
έχουν καί τά ζφα. Ζφώδεις λειτουργίαι. Ο Μέγας 
Αντώνιος ήσθάνετο ώς ταπεινωτικόν πράγμα καί 
ώς έντροπήν τό νά τρώγη. Καί άν τό νά τρώγη 
τις ήτο ταπείνωσις διά τον άνθρωπον Αντώνιον, 
πόσον μάλλον ήτο ταπείνωσις διά τον Θεάνθρωπον 
Χριστόν! Μεγαλυτέρα δέ ταπείνωσις διά τον Θεάν¬ 
θρωπον Χριστόν ήτο ότι έτρέφετο έξ ελεημοσυνών, 
καθώς καί ή άγία όμάς των μαθητών του. Ό 
ελεών τά σύμπαντα είχε τήν άνάγκην νά έλεήται 
καί αύτός! Έτι δέ μεγαλυτέρα ταπείνωσις, ότι ό 
Θεάνθρωπος έζήτει καί άνθρώποι ήρνοΰντο νά 
προσφέρουν εις αύτόν. Κουρασμένος καί διψασμέ- 
νος ό Χριστός έκ τής όδοιπορίας, έζήτησε παρά 
τής Σαμαρείτιδος ολίγον ύδωρ, διά νά πίη καί 
σβήση τήν δίψαν του, καί έκείνη δεν έδωσε! Καί 
όταν άντελήφθη ποιος ήτο ό Ιησούς, πάλιν δεν 
έδωσε, διότι έλησμόνησε! 

Κατά τό σώμα καί τάς λειτουργίας του 

Ό Χριστός έταπεινώθη, διότι είχε καί τά ταπει¬ 
νότερα σωματικά μέλη καί τάς ταπεινο- 
τέρας σωματικός άνάγκας καί λειτουρ¬ 
γίας. Όπως ώς άνθρωπος είχε καί τά σωματικά 
έκεΐνα μέλη, τά όποια χαρακτηρίζονται ώς «άσχήμο¬ 
νά» (Α' Κορ. ιβ' 23), διότι προκαλοΰν αίδημοσύνην. 

έντροπήν, ούτως είχε και τάς σωματικάς έκείνας 
άνάγκας και λειτουργίας, αί όποΐαι επίσης προκα- 
λοϋν αίδημοσύνην, έντροπήν. Όπως τά ήμέτερα 
σώματα άποβάλλουν τροφάς και ποτά καί έχουν 
έκκρίσεις, ούτω συνέβαινε και με το σώμα τού 
Χριστού. Διότι ό Χριστός έγινεν όμοιος κατά πάντα 
προς ημάς έκτος άμαρτίας. Ό Χριστός είχεν όλα 
τά άδιάβλητα πάθη, όπως ήμεΐς. Και ναι μεν τά 
έν λόγω πάθη ονομάζονται άδιάβλητα, διότι δεν 
είνε άμαρτωλά, είνε όμως ταπεινωτικά διά τον 
άνθρωπον. Και αν είνε ταπεινωτικά διά τον άνθρω¬ 
πον, πόσον μάλλον είνε ταπεινωτικά διά τον Θεάν¬ 
θρωπον! Δέν χωρεί ό νούς μας την συγκατάβασιν 
καί την ταπείνωσιν τού Κυρίου καί Θεού προς 
διόρθωσιν τής ύπερηφανείας μας. 

Διά νηστείας 

Ό Χριστός έταπεινώθη, ώς εϊπομεν, διά τροφής, 
άλλ’ έταπεινώθη καί διά νηστείας. Ό άνθρωπος 
θέλει νά τρώγη καί νά πίνη. Καί όταν ή άνάγκη 
αυτή καί ή έπιθυμία του δέν ίκανοποιήται, ύφίσταται 
ταπείνωσιν. Ψυχολογικώτατα καί εύστοχώτατα ή 
Βίβλος τήν νηστείαν χαρακτηρίζει ώς ταπείνωσιν 
καί τήν έννοιαν τής νηστείας έκφράζει καί διά τού 
ρήματος «ταπεινώ». Το ρήμα τούτο δηλαδή σημαίνει 
καί «νηστεύω». «Ένεδυόμην σάκχον », λέγει ό προφη- 
τάναξ, «καί έταπείνονν έν νηστεία τήν φυχήν μου» 
(Ψαλμ. λδ' 13). Ταπεινώνεται ό άνθρωπος δι’ άλλων 
πραγμάτων, ταπεινώνεται καί διά νηστείας. Ό 
Θεός διατάσσετ 

«Τή δεχάτη τοϋ μηνός τοϋ έβδομου τούτου ημέρα 
έξιλασμοΰ, κλητή άγια έσται ύμιν, και ταπεινώσετε 
τάς φυχάς ύμών... Πάσα ψυχή, ήτις μη 
ταπεινωθήσεται έν αύτή τή ημέρα ταυ τη, έξολοθρε υ- 
θήσεται έκ τοϋ λαοΰ αυτής » (Λευϊτ. κγ' 27, 29). 

Τό «ταπεινώσετε τάς φυχάς ύμών», ισοδύναμον 
προς τό «ταπεινωθήσεσθε», σημαίνει «θά νηστεύ¬ 
σετε, θά ταπεινωθήτε διά νηστείας». Καί τό «πάσα 
φυχή, ήτις μή ταπεινωθήσεται» σημαίνει «πας άνθρω¬ 
πος, ό όποιος δεν θά νηστεύση, δέν θά ταπεινωθή 
διά νηστείας». Ή νηστεία είνε διά τούς άνθρώπους, 
έπειδή έχουν πάθη καί άμαρτίας, καί διά ταΰτα 
έχουν άνάγκην ταπεινώσεως, καταστολής τών παθών 
καί έξιλασμοΰ τών άμαρτιών. Εις τήν ταπείνωσιν 
τής νηστείας ύπεβλήθη καί ό Χριστός. Ώς έάν 
είχε καί έκεΐνος πάθη καί άμαρτίας, ένήστευσε, 
καί μάλιστα αύστηρότατα. Έπί τεσσαράκοντα ήμέ- 
ρας καί νύκτας δέν έφαγε τίποτε. Ό Αναμάρτητος 
καί ό "Αγιος ύπεβλήθη εις νηστείαν διά τά ίδικά 
μας πάθη καί τάς ίδικάς μας άμαρτίας. Ό δεύτερος 
Άδάμ, ό Υιός τοΰ θεοΰ καί Υίός τής Παρθένου, 
ό μήτε προσωπικά μήτε προπατορικόν άμάρτημα 
έχων, έταπεινώθη διά τήν ίδικήν μας ύπερηφάνειαν, 
καί πρώτον διά νά διορθώση τό πταίσμα τοΰ 
Άδάμ, ό όποιος έν τφ Παραδείσφ παρέβη τήν θείαν 
έντολήν, έντολήν νηστείας, καί έξέπεσε καί κατέπε- 
σεν εις τήν άβυσσον τής δυστυχίας, συμπαρασύρων 
δλον τό άδαμιαίον γένος, «έφ' φ πάντες ήμαρτον» 
('Ρωμ. ε' 12). 

Ποΰ είνε οί παραβάται καί οι μυκτηρισταί τής 

νηστείας; "Αν ό Θεός έταπεινώθη διά νηστείας, 
ό όποιος δεν είχε καμμίαν άνάγκην νά νηστεύση 
και ταπεινωθή, πώς αύτοί, οι άμαρτωλοι και πανθα- 
μάρτητοι, κρίνουν την νηστείαν άναξίαν λόγου, 
και καταλύουν και μυκτηρίζουν αύτήν και τούς 
νηστεύοντας, άρα δε και τον Χριστόν; 


Απέναντι του θεοϋ Πατρός 


Ο Χριστός έταπεινώθη άπέναντι του θεοϋ 
Πατρός. Κατά την άνωτέραν φύσιν του ό Χριστός 
κατ’ ούδεμίαν έννοιαν είνε κατώτερος του θεού 
Πατρός. Άλλ’ ώς Υιός έν άπολύτφ έννοίςι, μονογε¬ 
νής και φυσικός Υιός, είνε θεός και Κύριος 
όπως ό Πατήρ του. Δεν είνε θεός δευτέρας τάξεως, 
ύποτασσόμενος εις τον Θεόν Πατέρα κατά τήν 
έσφαλμένην θεωρίαν τής ύποταγής (δΐιβοπϋηαΐίο), 
άλλ’ είνε «ϊσα Θεω» (Φιλιπ. β' 6), ίσος προς τον 
Θεόν Πατέρα. Και πάντα, όσα έχει ό Πατήρ, 
έχει και ό Υιός, και τάνάπαλιν, πάντα δηλαδή, 
όσα έχει ό Υιός, έχει και ό Πατήρ (Ίωάν. ιζ' 
10). "Αν συνεπώς είχε μειονεκτήματα και άτελείας 
ό Υιός, θά είχε και ό Πατήρ, δπερ άτοπον. 
Άλλ’ άφοΰ ό Υιός κατ’ ούδεμίαν έννοιαν είνε 
κατώτερος του Θεοϋ Πατρός, δεν έχει άνάγκας, 
δέν είνε έξηρτημένος και δέν όφείλει ύπακοήν. 

Έν τούτοις ό Υιός, έπειδή «έχένωσεν έαυτόν» 
μέ τό νά γίνη άνθρωπος (Φιλιπ. β' 7), ώς άνθρωπος 
είνε κατώτερος τοϋ θεοϋ Πατρός και έξηρτημένος 

άπ' αύτού. Διά τούτο κατά τό Ιωάν, ιδ 28 ό 
Ιησούς λέγει* « Ο Πατήρ μου μείζων μου έστιν». 
Ο ίσος προς τον Θεόν Πατέρα κατά την θεότητα 
εινε μικρότερος αύτού κατά την άνθρωπότητα, 
κατά την άνθρωπίνην δηλαδή φύσιν, την όποιαν 
προσέλαβε προς χάριν μας. Επίσης έξ αιτίας τής 
ένανθρωπήσεώς του κατά τό Έβρ. β' 13 ό Χριστός 
λέγει* «Έγώ έσομαι πεποιθώς έπ’ αύτω». Και πάλιν* 
«Ιδού έγώ καί τα παιδία ά μοι έδωκεν ό Θεός». 
Εινε λόγοι ταπεινώσεως νά λέγη ό Χριστός, ότι 
στηρίζει τήν πεποίθησίν του εις αύτόν, τουτέστι τον 
Θεόν, και ότι «τά παιδία», τουτέστι τούς πιστούς, 
έδωσεν εις αύτόν ό Θεός. Διά τήν αιτίαν, ότι 
και ό Χριστός προέρχεται έκ τού Άδάμ, εινε 
δηλαδή και αύτός άνθρωπος, και δέν έντρέπεται, 
άλλά καταδέχεται νά όμιλή έκ τής κατωτέρας 
θέσεως, τής θέσεως τής άνθρωπίνης φύσεώς του, 
δι’ αύτήν τήν αιτίαν χρησιμοποιεί ταπεινούς λόγους 
διά τον έαυτόν του (Έβρ. β' 11 έξ.). "Αν ό 
Χριστός δέν έγίνετο άνθρωπος και δέν ώμίλει ώς 
άνθρωπος, δέν θά έλεγεν, ότι στηρίζει τήν πεποίθη¬ 
σίν του εις τον Θεόν, και ότι τούς πιστούς έδωσεν 
εις αύτόν ό θεός. Διότι κατά τήν άνωτέραν φύσιν 
του ό Χριστός εινε ό ίδιος θεός και δέν έχει άνάγκην 
νά στηρίζεται εις άλλον, αύτός δέ εις έαυτόν 
δίδει τούς πιστούς. 


Ταπείνωσις έπίσης τού Χριστού άπέναντι τού 
Θεού Πατρός εινε ότι προσεύχεται εις αύτόν καί 
παρακαλεΐ αύτόν. Συγκινητικά καί συγκλονιστικά 
τά λόγια τής προς Εβραίους Επιστολής διά τον 
προσευχόμενον καί άγωνιώντα Ίησοΰν, τόν Υιόν 

τού Θεού* «'Ός έν ταϊς ήμέραις τής σαρκόζ αυτού 
δεήσεις τε καί ικέτηρίας προς τον δυνάμενον σώζειν 
αυτόν έκ θανάτου μετά κραυγής ίσχυράς καί δακρύων 
προσενέγκας...» (ε' 7). Εκείνος, ό όποιος ώς θεός 
καί Κύριος δέχεται προσευχής, όπως έν τή Παλαια 
Διαθήκη την προσευχήν του πτωχού έν Ψαλμφ 
ρα'(*) και έν τη Καινή Διαθήκη τήν προσευχήν 
τού Στεφάνου έν Πράξ. ζ' 59, ταπεινώνεται ώς 
άνθρωπος και άπευθύνει προσευχής, και δή έν 
άγωνίςι, μετά ίσχυράς κραυγής καί δακρύων. Πολλά- 
κις δέ καί διανυκτερεύει έν τή προσευχή προς 
τον Θεόν (Λουκ. στ' 12). 


Εκείνος δέ πάλιν, ό όποιος είνε ή άνάστασις 
καί ή ζωή (Ίωάν. ια' 25) καί «οϋς θέλει ζωοποιεί» 
(Ίωάν. ε' 21), έζωοποίησε δέ καί άνέστησε καί 
τον έαυτόν του (Ίωάν. β' 19, ι' 18), ταπεινώνεται 
καί άποδίδει τήν άνάστασίν του εις τον Θεόν 
(Ψαλμ. ιε' 10 - 11). 


Εκείνος έπίσης, ό όποιος ώς Κύριος δίδει έντολάς 
(Ίωάν. ιγ' 14, ιδ' 15, 21, Πράξ. ιγ' 47, Β' Πέτρ. 
γ' 2), ώς άνθρωπος ταπεινώνεται καί δέχεται έντο¬ 
λάς. Διά τούτο λέγει* «Ταύτην τήν εντολήν έλαβον 
παρά τού Πατρός μου», «Ό πέμφας με Πατήρ 
αυτός μοι έντολήν έδωκε τί εϊπω καί τι λαλήσω» 

(*) Ό Ψαλμός ούτος, συμφώνως προς τήν μαρτυρίαν τού 
Έβρ. α' 8 έν συνδυασμφ πρός τούς στίχ. 10-12, όπου 
παρατίθεται μέρος τού Ψαλμού, απευθύνεται πρός τόν Υιόν. 

(Ίωάν. Γ 18, ιβ' 49). Ό Λόγος λαμβάνει εντολήν 
περί τοΰ τί θά εΐπη και τί θά λαλήση! 

Ό Χριστός έπίσης έταπεινώθη δι’ ύπακοής. Ή 
ύπακοή άρμόζει εις τά κτίσματα. Ό Μωυσής 
έπρεπε νά κάνη ύπακοήν, διότι ήτο κτίσμα, «θερά¬ 
πων», δούλος. Άλλ’ ό Χριστός δέν είνε κτίσμα 
έν τω οΐκω τοΰ θεοΰ, είνε Υιός καί θεός, «ό 
τά πάντα κατασχευάσας Θεός» (Έβρ. γ' 3 - 6). 
Διά πάντα έπίγειον υιόν είνε αύτονόητον, δτι 
όφείλει ύπακοήν εις τον πατέρα. Αλλά διά τον 
ούράνιον Υιόν είνε αύτονόητον τό έντελώς άντίθε- 
τον, δτι δέν όφείλει ύπακοήν εις τον Θεόν Πατέρα. 
Παρά ταΰτα ό Υιός «έταπείνωσεν εαυτόν γενόμενος 
υπήκοος» (Φιλιπ. β' 8). «Καίπερ ών Υιός, έμαθεν 
άφ’ ών επαθε τήν ύπακοήν» (Έβρ. ε' 8). Ό Κύριος 
έγινεν ύπήκοος! Ό Υιός έγινεν ύπηρέτης! Εκείνος, 
εις τον όποιον καί οί άνεμοι καί ή θάλασσα 
και τά σύμπαντα ύπακούουν (Ματθ. η' 27, Έβρ. 
α' 3), καί ούτε νά πάθη ούτε νά ύπακούη ώφειλεν, 
«εμαθεν άφ' ών επαθε τήν ύπακοήν», έμαθε νά 
ύπακούη, δχι δε μόνον κατά διάθεσιν και διά 
λόγων, άλλά καί διά πείρας, ύφιστάμενος παθήματα, 
ταλαιπωρίας δηλαδή καί θλίψεις! Ό Χριστός έκανεν 
ύπακοήν, καί μάλιστα δύσκολον καί όδυνηράν 
ύπακοήν. 


Απέναντι τού έπιγείου πατρός 

Ό Χριστός έταπεινώθη άπέναντι τού Θεοΰ Πα¬ 
τρός, έταπεινώθη καί άπέναντι τοΰ έπιγείου 

πατρός, τού κατά νόμον και θετού πατρός του 
Ιωσήφ, καθώς καί τής μητρός του, τής 



Μαρίας, «Καί ήν ύποτασσόμενος αύτοΐζ», γράφει 
ό εύαγγελιστής (Λουκ. β' 51). Ό Κύριος και 

ττ 

2 ΤΑΠΕΙΝΩΣΕΙΣ ΤΟΥ ΧΡΙΣΤΟΥ 


















Θεός, εις τον όποιον ύποτάσσονται άγγελοι καί 
άρχάγγελοι, τον όποιον τρέμουν τά Χερουβίμ καί 
τα Σεραφείμ, ύπετάχθη εις δύο ταπεινούς άνθρώπους 
καί έξετέλει τάς έντολάς των. Και τούτο το ταπεινω¬ 
τικόν και παράδοξον διά τον Κύριον, ή άπόκτησις 
δηλαδή γονέων και ή ύποταγή καί ύπακοή του 
εις αύτούς, προεφητεύθη ύπό τής Γραφής, δπερ 
παραδοξότερον. Έν Παροιμ. δ' 3 - 7 ό ίδιος ό 
Χριστός λέγει προφητικώς* 

«Υιός γάρ έγενόμην χάγώ πατρϊ υπήκοος καί 
άγαπώμενος έν προσώπου μητρός, οι έδίδασκόν 
με και ελεγον έρειδέτω ό ήμέτερος λόγος εις 
σήν χαρδίαν* φύλασσε έντολάς, μή έπιλάθη μηδέ 
παρίδης ρήσιν έμοϋ στόματος, μηδέ έγκαταλίπης 
αυτήν, και άνθέξεταί σου * έράσθητι αυτής, και 
τηρήσει σε». 

Ό Ιωσήφ καί ή Μαρία έδίδασκον έκεΐνον, ό 
όποιος είνε ό Διδάσκαλος έν άπολύτω καί μοναδική 
έννοια! (Ματθ. κγ' 8). Έδιδον έντολάς εις έκεΐνον, 
ό όποιος έδωσε τάς δέκα έντολάς! Καί συνεβούλευον 
έκεΐνον, ό όποιος είνε «θαυμαστός σύμβουλος» (Ήσ. 
θ' 6), βουλεύεται καί άποφασίζει μετά τού Θεού 
Πατρός! 


Απέναντι των άγγέλ<ον 

Ό Χριστός έταπεινώθη άπέναντι των άγ- 
γέλων. Εις το α' κεφάλαιον τής προς Εβραίους 
Επιστολής γίνεται σύγκρισις τού Χριστού προς 
τούς άγγέλους καί ό Χριστός εύρίσκεται άσυγ- 

κρίτως άνώτερος των άγγελικών όντων, διότι ρητώς 
περί τού Υίοϋ λέγεται, ότι εινε ό Θεός με τον 
αιώνιον θρόνον, τουτέστιν αιώνιος βασιλεύς, και 
ό Κύριος, έβραϊστι Γιαχβέ, όστις έδημιούργησε 
την γην και τούς ούρανούς, έν άντιθέσει δε προς 
τα δημιουργήματά του εινε Αναλλοίωτος, και τα 
έτη του εινε Ανεξάντλητα, τουτέστιν εινε αιώνιος 
(στίχ. 8 - 12). Κατά το αύτό έπίσης κεφάλαιον 
τής προς Εβραίους Επιστολής ό Υιός εινε άντικεί- 
μενον προσκυνήσεως των άγγελικών όντων - «Καί 
προσκυνησάτωσαν αύτώ πάντες άγγελοι Θεού» (στίχ. 
6). Σημειωτέον δε, ότι ό λόγος ούτος, τον όποιον 
ό Απόστολος έφαρμόζει εις τον Υιόν, έν Δευτ. 
λβ' 43 κατά τούς Ο' λέγεται περί τού Γιαχβέ. 
Ό Υιός εινε ό Γιαχβέ, όλη ή θεότης. Είς τό 
τέλος τού είρημένου κεφαλαίου ό Απόστολος έρωτά 
περί των άγγέλων - «Ούχί πάντες εΐσί λειτουργικά 
πνεύματα εις διακονίαν άποστελλόμενα διά τούς 
μέλλοντας χληρονομεΐν σωτηρίαν;» (στίχ. 14). Ή 
έρώτησις είνε ρητορική καί ίσοδυναμεΐ προς ίσχυράν 
κατάφασιν - Ασφαλώς όλοι οί άγγελοι, μηδενός 
έξαιρουμένου, είνε ύπηρετικά πνεύματα, τά όποια 
άποστέλλονται νά υπηρετούν όσους πρόκειται να 
κληρονομήσουν σωτηρίαν. Ύπηρέται λοιπόν οί 
άγγελοι, Κύριος καί Θεός ό Ιησούς Χριστός, 
προσκυνούμενος καί λατρευόμενος ύπό τών άγγέ¬ 
λων. 

Άλλ’ ό Κύριος καί Θεός, τόν όποιον οί άγγελοι 
προσκυνούν καί λατρεύουν, τόσον έταπεινώθη, ώστε 
έγινε κατώτερος τών άγγέλων, κατώτερος τών 
ύπηρετών του! Καί τούτο τό παράδοξον προείπεν 
ή Γραφή - «Ήλάττωσας αύτόν βραχύ τι παρ' Αγγέλους» 

(Ψαλμ. η' 6). Ό Θεός έκανε τον ισότιμόν του, 
τον Χριστόν, κατώτερον των αγγέλων. Πώς; «Διά 
τό πάθημα τον θανάτου», λέγει ό Απόστολος (Εβρ. 
β' 9). Αλλά τό πάθημα τοΰ θανάτου είνε ό σπουδαιό¬ 
τερος λόγος τής μειώσεως τοΰ Ίησοΰ έναντι των 
άγγέλων. Ό Ίησοΰς έναντι των άγγέλων έμειώ- 
θη και προ τοΰ Πάθους λόγιρ των ταλαιπωριών, 
τάς όποιας ύφίστατο ώς άνθρωπος. Οί άγγελοι 
ούτε θάνατον ούτε ταλαιπωρίας ύφίστανται, ένώ 
• ό Ίησοΰς ύπέστη καί τά δύο, και ούτως έμειώθη 
ώς προς τούς άγγέλους. Κατά τήν ύπερτάτην άγωνίαν 
τοΰ Χριστού είς τήν Γεθσημανή «ώφθη αύτφ άγγελος 
άπ’ ούρανοϋ ένισχΰων αυτόν » (Λουκ. κβ' 43). Εκείνος, 
ό όποιος κατά τό Ήσ. θ' 6 είνε «Θεός ισχυρός, 
έξουσιαστής, αρχών ειρήνης (=δυνάμεως)», εύρέθη 
εις τήν άνάγκην νά ένισχυθή ύπό άγγέλου! Όπως 
ό Χριστός είπεν, «ό Πατήρ μου μείζων μου έστιν» 
(Ίωάν. ιδ'-58), ούτως ήδύνατο νά εϊπη καί αύτό, 
«Οί άγγελοί μου μείζονές μού είσιν». Καί όπως ό 
πρώτος λόγος σημαίνει, «Έγώ εύρίσκομαι είς μειο¬ 
νεκτικήν κατάστασιν έναντι τοΰ Πατρός μου, διότι 
έκεϊνος εύρίσκεται είς τά μεγαλεία, ένφ έγώ έκένω- 
σα τον έαυτόν μου καί ύφίσταμαι ταπεινώσεις, 
ταλαιπωρίας καί βάσανα», ούτως ό δεύτερος λόγος 
θά έσήμαινεν, «Έγώ εύρίσκομαι είς μειονεκτικήν 
κατάστασιν καί ώς προς τούς άγγέλους μου, διότι 
έκεΐνοι εύρίσκονται είς κατάστασιν μακαριότητος, 
ένφ έγώ ύποφέρω». 

Απέναντι τού Διαβόλου 

Ό Χριστός έταπεινώθη άπέναντι τών άγγέλων, 
έταπεινώθη καί άπέναντι τοΰ Διαβόλου. Ναί, 

καί άπέναντι του Διαβόλου! Αλλά πώς ό Χριστός 
έταπεινώθη άπέναντι του Διαβόλου; Ημείς ταπεινω- 
νόμεθα άπέναντι του Σατανά, διότι ένδίδομεν εις 
τάς προκλήσεις του, ύπακούομεν εις τάς εισηγήσεις 
του καί άμαρτάνομεν. Ταπεινωνόμεθα δηλαδή διά 
τής άμαρτίας. Άλλ’ ό Χριστός έταπεινώθη άλλως, 
όχι διά τής άμαρτίας. Ό Χριστός έταπεινώθη διά 
νά νικήση τήν άμαρτίαν καί τον άρχηγόν τής 
άμαρτίας, τον Διάβολον. Αλλά πότε ό Χριστός 
έταπεινώθη άπέναντι του Σατανά; Προ του Πάθους 
έταπεινώθη κατά τον καιρόν τών πειρασμών, έν άρχή 
του δημοσίου έργου του. Καί πώς έταπεινώθη; 
Μέ το ν’ άφεθή εις τήν διάθεσιν του Σατανά 
καί νά παραλαμβάνη αύτόν ό Σατανάς καί νά 
φέρη αύτόν έδώ καί έκεΐ πειράζων καί προκαλών 
αύτόν. Διά τήν τοιαύτην ταπείνωσιν του Υιού 
τού θεού ύπό του τελείως άναξίου καί σιχαμερού 
Διαβόλου ό εύαγγελιστής γράφει* 

«Τότε παραλαμβάνει αύτόν ό Διάβολος εις τήν 
άγίαν πόλιν, και ϊστησιν αύτόν επί τό πτερύγιον 
του ιερού καί λέγει αύτώ' εί Υιός ει τού Θεού, 
βάλε σεαυτόν κάτω * γέγραπται γάρ ότι τοΐςάγγέλοις 
αυτού έντελειται κ.λπ.». «Πάλιν παραλαμβάνει 
αύτόν ό Διάβολος εις όρος ύφηλόν λίαν, και 
δείκνυσιν αύτω πάσας τάς βασιλείας τού κόσμου 
και τήν δόξαν αύτών και λέγει αύτώ' ταύτα 
πάντα σοι δώσω, έάν πεσών προσκυνήσεις μοι» 
(Ματθ. δ' 5-6, 8-9). 

Ό Διάβολος ύψωσε τον Χριστόν εις τό πτερύ¬ 
γιον τού ιερού καί εις όρος ύψηλόν λίαν, άλλ’ 

αύταΐ αί ύψώσεις ήσαν ταπεινώσεις τοΰ Χριστού, 
μεγάλαι ταπεινώσεις. Φαντασθήτε άχρεΐον καί γε- 
λοΐον άνθρωπον να παραλαμβάνη βασιλέα ένδοξον, 
νά άγη καί να φέρη αύτόν όπου θέλει, ν’ άμφισβητή 
την βασιλικήν ιδιότητά του, νά προκαλή αύτόν, 
νά κάνη εις αύτόν τον έξυπνον καί ν’ άπαιτή 
παρ’ αύτοΰ προσκύνησιν, ό δέ βασιλεύς νά δέχεται 
έκουσίως τοιαύτην ταπείνωσιν ύπό τού άχρείου 
καί γελοίου αύτού ύποκειμένου! Πότε βασιλεύς 
έδέχθη έκουσίως τοιαύτην ταπείνωσιν; Καί τί είνε 
συγκρινόμενος προς τον Χριστόν καί ό ένδοξότερος 
βασιλεύς τής γης; Καί όμως ό Χριστός, ό Βασιλεύς 
των βασιλέων καί ό Κύριος των κυρίων (Άποκ. 
ιθ' 16), κατεδέχθη νά ταπεινωθή ένώπιον τοΰ 
άναξίου καί σιχαμερού έχθροΰ του, διά νά διορθώση 
τό πταίσμα τοΰ Άδάμ έν τή Έδέμ, διά νά σώση 
τόν κόσμον έκ τής συμφοράς, ή όποια ήρχισε 
μέ τήν ύπακοήν τής Εύας εις τήν εΐσήγησιν τοΰ 
Διαβόλου, διά νά νικήση καί καταισχύνη τόν Διάβο¬ 
λον. Καί πράγματι ό Διάβολος ύπέστη συμφοράν 
καί άπέστη άπό τοΰ Χριστού άχρι καιρού (Λουκ. 
δ' 13), διά νά έπανέλθη πλέον κατά τόν καιρόν 
τοΰ Πάθους καί νά ύποστή μεγαλυτέραν συμφοράν. 
Μετά τούς πειρασμούς ό Σατανάς άπέστη άπό τοΰ 
Χριστού κατησχυμμένος, ώς σκύλλος μέ τήν ούράν 
ύπό τά σκέλη. Ή ταπείνωσις τοΰ Χριστού ήτο 
έξευτελισμός τοΰ Σατανά, τοΰ πλέον έξηυτελισμένου 
όντος. 


Απέναντι τού θείου νόμου 

Ό Χριστός έταπεινώθη άπέναντι τοΰ νόμου 
τοΰ Θεού. Ό Θεός έκανε τόν νόμον διά τούς 

ανθρώπους. Καί ό Χριστός, θεός καί Κύριος, 
ήλθε καί έτέθη «ύπό νόμον» (Γαλ. δ' 4). Διά τούτο 
τήν όγδόην ήμέραν άπό τής γεννήσεώς του ύπέστη 
τήν ταπείνωσιν τής περιτομής. Τήν τεσσαρακοστήν 
ήμέραν ύπεβλήθη εις «καθαρισμόν» (Λουκ. β' 22). 
Ό μόνος καθαρός καί άκήρατος Κύριος έκαθαρίσθη 
διά λογαριασμόν μας. Εις τήν αρχήν τής δημοσίας 
δράσεώς του ύπεβλήθη εις βάπτισιν, προφορικήν 
διάταξιν τού νόμου τού θεού προς τόν βαπτιστήν 
Ίωάννην. Σειρά ταπεινώσεων κατά τήν βάπτισιν. 
Έγυμνώθη, κατήλθεν εις τά ϋδατα τού Ίορδάνου, 
ύπεκλίθη εις τόν δοϋλόν του Ίωάννην, έχειροθετήθη 
ύπ’ αυτού καί ό μόνος άναμάρτητος έβαπτίσθη 
ύπ’ αυτού, ώς έάν ήτο άμαρτωλός. 

Πόσον θαυμασίως άποδίδουν τάς ταπεινώσεις 
τού Χριστού κατά τήν βάπτισιν αί ύπέροχοι εύχαί 
καί οί ύπέροχοι ύμνοι των θεοφανείων! 

«Σήμερον ό άχλινής τώ ίδιον οίκέτη ύποκλίνεται, 
ϊνα ημάς έκ τής δουλείας έλευθερώση». «Σήμε¬ 
ρον ό Άκτιστος ύπό τού ίδιου πλάσματος βουλή 
χειροθετεϊται. Σήμερον ό Προφήτης καί Πρόδρομος 
τώ Δεσπότη προσέρχεται, άλλά τρόμον παρίσταται, 
ορών Θεοϋ προς ημάς συγκατάβασιν». «Σήμερον 
τών ύδάτων άγιάζεται ή φΰσις- καί ρήγνυται ό 
Ιορδάνης καί τών ιδίων ναμάτων έπέχει τό ρεύμα, 
Δεσπότην ορών ρυπτόμενον (= καθαριζόμενον άπό 
ρύπου)». « Ο περιβάλλων τόν ουρανόν έν νεφέλαις 
ρείθρα περιβάλλεται σήμερον τά Ίορδάνεια' καί 
τήν έμήν καθαίρεται κάθαρσιν ό του κόσμου 
αϊρων τήν αμαρτίαν». 

Ή ταπείνωσις έχει καθαρτικήν δύναμιν. Καί ό 

ταπεινώσεων κατά την σταύρωσιν. Βάπτισις και 
σταύρωσις σταθμοί εις τήν ιστορίαν τής λυτρώσεως 
καί όμοια γεγονότα. Διά τοΰτο κατά τήν Μεγάλην 
Παρασκευήν ένθυμούμεθα καί τήν βάπτισιν έν 
Ιορδάνη· «'Ράπισμα κατεδέξατο 6 έν Ιορδάνη έλευθε- 
ρώσας τον Άδάμ». 

Ό Χριστός είνε ό Υιός τοΰ Βασιλέως, του 
θεοΰ Πατρός. Καί ώς Υιός τοΰ Βασιλέως δεν 
ύπεχρεοΰτο νά πληρώνη φόρους ύπέρ τοΰ οίκου 
τοΰ Πατρός του, τουτέστι τοΰ ναοΰ. Όταν προσήλ- 
θον οί είσπράττοντες τά δίδραχμα διά τον ναόν, 
ό Ίησοΰς είπε προς τον Πέτρον «Τί σοι δοκεΐ, 
Σίμων; Οί βασιλείς άπό τίνων λαμβάνουσι τέλη ή 
κήνσον; Άπό των υιών αύτών η άπό των άλλοτρίων;». 
Ό Πέτρος άπήντησεν «Άπό των άλλοτρίων». Καί 
ό Ίησοΰς είπεν «Άραγε έλεύθεροί είσιν οί υιοί» 
(Ματθ. ιζ' 25-26). "Αλλοτε έπίσης ό Χριστός διά 
τον έαυτόν του είπε λόγον, τον όποιον άλλος 
ούτε θά έλεγεν ώς τολμηρότατον, οΰτε μάλλον 
θά ήδύνατο νά διανοηθή καί νά έπινοήση. «Λέγω 
ύμϊν», είπεν ό Ίησοΰς προς τούς Ιουδαίους, «ότι 
τοΰ ίεροϋ μεΐζόν έστιν ώδε» (Ματθ. ιβ' 6). Ό 
Ίησοΰς είχε τήν συνείδησιν, ότι ήτο Υιός τοΰ 
Βασιλέως καί άνώτερος τοΰ ναοΰ. Καί έν τούτοις 
έταπεινώνετο καί έπλήρωνε τά δίδραχμα διά τόν 
ναόν (Ματθ. ιζ' 25,27). 

Έπίσης ό Χριστός, όταν έθεράπευε λεπρούς, 
άπέστελλε τούτους είς τούς ίερεΐς, διά νά βεβαιώ¬ 
νουν τήν θεραπείαν των έκεΐνοι (Ματθ. η' 4, 
Λουκ. ιζ' 14). Ό Ιατρός παρέπεμπε διά πιστοποιητι- 

κόν ύγείας εις άνθρώπους, οί όποιοι έστεροϋντο 
τής δυνάμεως νά θαυματουργούν και θεραπεύουν. 
Ό Μέγας Αρχιερεύς παρέπεμπεν είς ιερείς, διότι 
αύτοί ήσαν άνεγνωρισμένοι, ένω έκεΐνος δεν άνε- 
γνωρίζετο. Ό Αμήν, ό μάρτυς ό πιστός και άληθι- 
νός, έλεγε νά ζητούν βεβαίωσιν παρ’ άλλων, ώς 
έάν έκεινος ήτο Αναξιόπιστος. Ήτο και αύτό ταπεί- 
νωσις διά τον Χριστόν. 

Πολλάς φοράς ό Κύριος έταπεινώθη Απέναντι 
τού νόμου τού θεού, διότι έτήρησεν όλας τάς 
έντολάς και διατάξεις τού νόμου. Διά τούτο κατά 
τήν περίφημον έπί τού όρους όμιλίαν έλεγε προς 
τούς άκροατάς του* «Μη νομίσητε οτι ήλθον χαταλϋ- 
σαι τον νόμον ή τους προφήτας' ούχ ήλθον χαταλΰσαι, 
άλλά πληρώσαι» (Ματθ. ε' 17). 


Απέναντι του άνθρωπίνου νόμου 


Ό Χριστός έταπεινώθη Απέναντι τού νόμου τού 
θεού, έταπεινώθη και Απέναντι τού νόμου των 
Ανθρώπων. Όταν οί μαθηται των Φαρισαίων 
καί οί Ήρωδιανοί, προσπαθοΰντες νά παγιδεύσουν 
τον Ίησοΰν με λόγον, ήρώτησαν αύτόν, έάν έπιτρέ- 
πεται νά πληρώνη τις κήνσον, ήτοι κεφαλικόν 
φόρον, είς τον Καίσαρα, Αλλόφυλον, Αλλόθρησκον 
καί κατακτητήν αύτοκράτορα, ό Ιησούς είπεν* 
«Απόδοτε τά Καιοαρος Καίσαρι χαί τά τού Θεού 
τ Ο) Ο ε ) (Ματθ. κβ' 21). Κατά τόν λόγον τούτον 
του Χρίστου είχε καί ό Καΐσαρ (ορισμένα δικαιώμα- 

τα, καί οί Ιουδαίοι ώφειλον να έκπληρώνουν τάς 
άπέναντί του ύποχρεώσεις των. Ασφαλώς δέ ό 
Ίησοΰς, όστις συνίστα νομιμοφροσύνην εις τούς 
Ιουδαίους, ώς Ιουδαίος ύπετάσσετο καί αύτός 
εις τό 'Ρωμαϊκόν Κράτος καί έπλήρωνε φόρους. 
"Αν δέ ή ύποταγή καί ή πληρωμή φόρων εις 
Αλλόφυλον, αλλόθρησκον καί κατακτητήν αύτο- 
κράτορα ήτο ταπεινωτική διά τούς Ιουδαίους, 
πόσον μάλλον ήτο ταπεινωτική διά τόν Χριστόν, 
ό όποιος δέν είνε άπλώς άνθρωπος, άλλά θεός, 
ό όποιος ούδέν οφείλει εις ούδένα, άλλ’ εις τόν 
όποιον οί πάντες, καί αύτός ό Καΐσαρ, όφείλουν 
τά πάντα! Εξομολογούμενη ή Έσθήρ εις τόν Θεόν 
είπε περί τού άπαισίου έκείνου Αμάν «Ηύδόχουν 
φιλεϊν πέλματα ποδών αύτοϋ προς σωτηρίαν Ισραήλ» 
(Έσθ. δ' 17δ). Καί ό Χριστός, ό έχων τόν ούρανόν 
θρόνον, τήν δέ γην ύποπόδιόν του (Ήσ. ξστ' 1), 
καί ύποτάσσων ύφ’ έαυτόν τά πάντα (Φιλιπ. γ' 
21), ήδύνατο νά εΐπη· «Ηύδόκουν ύποτάσσεσθαι 
Καίσαρι προς σωτηρίαν τού λαού μου». 


Απέναντι πολιτικών άρχόντων 


Ό Χριστός έταπεινώθη άπέναντί πολιτικών 
άρχόντων. Ό βασιλεύς Ηρώδης ό θηριώδης 
έπεδίωξε νά φονεύση τόν Χριστόν. Ό δέ Χριστός, 
ό Βασιλεύς τών βασιλέων, αν καί ήδύνατο άκαριαίως 
νά πατάξη τόν Ήρώδην τή άστραπή τής θεότητός 
του, δέν έκανε χρήσιν τής δυνάμεώς του, άλλ' 

έγκατέλειψε τήν πατρίδα του καί διά νυκτός έφυγεν 
εις Αίγυπτον καί κατέστη πρόσφυξ. Αισθάνονται 
ταπεινωμένοι όσοι έξερριζώθησαν έκ των πατρίδων 
των και κατέστησαν πρόσφυγες μέ δλας τάς ταλαι¬ 
πωρίας τής προσφυγικής ζωής; "Ας άναλογίζωνται, 
ότι και ό Χριστός μέ τήν Παναγίαν μητέρα του 
καί τον θετόν πατέρα του κατέστη πρόσφυξ καί 
ύπέστη τάς ταλαιπωρίας τής προσφυγικής ζωής. 
Καί όταν ό Ηρώδης άπέθανε καί ό Χριστός 
έπανήλθεν εις τήν γήν τοΰ Ισραήλ, ύπεβλήθη εις 
νέαν ταπείνωσιν. Δεν έγκατεστάθη εις τήν Ίουδαίαν, 
διότι έκεΐ έβασίλευεν άλλος θηριώδης βασιλεύς, 
ό Αρχέλαος, άντάξιος υιός τοΰ θηριώδους Ήρώδου, 
άλλ’ ήλθεν εις τήν Γαλιλαίαν, όπου έβασίλευεν 
ό Άντίπας, όλιγώτερον σκληρός υιός τοΰ Ήρώδου, 
καί έγκατεστάθη εις τήν ταπεινήν καί δυσφημισμέ- 
νην Ναζαρέτ. 


Απέναντι θρησκευτικών άρχόντων 

Ό Χριστός έταπεινώθη άπέναντι πολιτικών 
άρχόντων, έταπεινώθη καί άπέναντι θρησκευ¬ 
τικών άρχόντων. Οί θρησκευτικοί άρχοντες 
έπρεπε πρώτοι ν’ άναγνωρίσουν τον Χριστόν. Αλλά 
δέν άνεγνώριζον αυτόν. Οί Φαρισαίοι είπον μέ 
περιφρόνησιν μεγάλην «Μή τις έχ των άρχόντων 
έπίστευσεν εις αύτόν ή έχ τών Φαρισαίων; Άλ/Γ 
ό όχλος ούτος ό μή γινώσχων τον νόμον έηιχατάρατοί 
είσιν!» (Ίωάν. ζ' 48-49). Ταπείνωσις διά τον 
Χριστόν, μεγάλη ταπείνωσις, ότι ή θρησκευτική 
ήγεσία τοΰ Ισραήλ δέν άνεγνώριζεν αύτόν καί 

έλεγεν, ότι ό όχλος, ό συρφετός, αύτός μόνον 
δίδει σημασίαν εις αύτόν. Βεβαίως και εκ των 
άρχόντων πολλοί έπίστευσαν εις τον Χριστόν, 
άλλ’ έφοβοϋντο νά ομολογήσουν, διά να μή έχουν 
συνεπείας. Ό εύαγγελιστής σημειώνει* 

«Όμως μέντοι χαί έχ των άρχόντων πολλοί έπίστευ¬ 
σαν εις αύτόν, άλλά διά τούς Φαρισαίους ούχ 
ώμολόγουν, ϊνα μή άποσυνάγωγοι γένωντατ ήγάπη- 
σαν γάρ την δόξαν των άνθρώπων μάλλον ήπερ 
την δόξαν του Θεού» (Ίωάν. ιβ' 42-43). 

Ταπείνωσις διά τον Χριστόν, ότι ή μεγάλη πλειοψη- 
φία των θρησκευτικών άρχόντων δεν άνεγνώριζεν 
αύτόν, άλλά ταπείνωσις καί ότι οί ύπόλοιποι άρχον¬ 
τες, οί όποιοι έπίστευον εις αύτόν, δεν ώμολόγουν 
αύτόν, άλλ’ ύπεράνω αύτοϋ έθετον την γνώμην 
καί την δόξαν των άνθρώπων, καί μάλιστα των 
χειροτέρων άνθρώπων, όπως ήσαν οί έχθροί τού 
Ιησού. 

Διά τον Χριστόν έπίσης, ό όποιος διά κεραυ¬ 
νών ήδύνατο νά κατακαύση τούς ύπερηφάνους 
καί άσεβεΐς έχθρούς του, άρχοντας του Ισραήλ 
καί όργανά των, είνε ταπείνωσις, ότι ήνείχετο 
αύτούς νά διαλογίζωνται πονηρά άπέναντί του* 
νά ύποβάλλουν ερωτήσεις πονηράς διά νά παγι- 
δεύσουν αύτόν* νά σχολιάζουν δυσμενώς* νά ομιλούν 
αύθαδώς* νά κατηγορούν αύτόν ώς φάγον καί 
οίνοπότην, τελωνών φίλον καί άμαρτωλών, έννοούν- 
τες ότι καί αύτός είνε άμαρτωλός* νά χλευάζουν 
αύτόν ώς Σαμαρείτην* νά ύβρίζουν αύτόν ώς άσεβή 

άπέναντι τοΰ νόμου καί του Θεού, καί ώς λαοπλάνον 
νά έκτοξεύουν έναντίον του καί τάς βλασφημίας 
ότι έχει δαιμόνιον, έκβάλλει τά δαιμόνια διά τοΰ 
Βεελζεβούλ καί είνε ό ίδιος Βεελζεβούλ· νά έπιχει- 
ροΰν δε νά συλλάβουν αυτόν, νά άρπάζουν λίθους 
νά λιθοβολήσουν αύτόν, νά κυνηγούν αύτόν, καί 
αύτός νά τρέχη καί νά κρύπτεται διά νά σωθή 
έκ των χειρών των! 


Απέναντι τού λαού 

Ό Χριστός έταπεινώθη άπέναντι τοΰ λ α ο ΰ . 
Ό λαός συνήθως είνε άγνότερος των άρχόντων. 
Απέναντι δέ τοΰ Χριστοΰ ό λαός έξεδήλωνε θαυμα¬ 
σμόν καί ένθουσιασμόν. Ό εύαγγελιστής άναφέρει 
χαρακτηριστικής- «Πας ό λαός ώρθριζε προς αύτόν 
έν τω δρει άκούειν αύτοϋ». «Ό λαός όίπας έξεκρέματο 
αύτοϋ άκούων» (Λουκ. κα' 38, ιθ' 48). Ό λαός 
συνέρρεε πανταχόθεν ν’ άκούση τον Χριστόν, ήκο- 
λούθει αύτόν κατά χιλιάδας εις τό ύπαιθρον καί 
εις τάς έρήμους, παρέμενεν έπί ήμέρας άσιτος 
άκούων τά χρυσά του λόγια καί έκρέματο έκ των 
χειλέων του. Τόσον ένθουσιώδης ήτο ό λαός 
άπέναντι τοΰ Ίησοΰ, ώστε οί έχθροί αύτοϋ έξ 
αιτίας τοΰ λαοΰ έφοβοΰντο νά συλλάβουν αύτόν. 
Άλλα βεβαίως δεν ήτο όλος ό λαός προσηλωμένος 
εις τόν Ίησοΰν. Ύπήρχον καί άνθρωποι τοΰ λαοΰ, 
οί όποιοι πρότερον ήκολούθουν τόν Χριστόν καί 
ύστερον έσκανδαλίζοντο «και ούκέτι μετ' αύτοϋ 
περιεπάτουν» (Ίωάν. στ’ 66). Καί άνθρωποι λοιπόν 
έκ τοΰ λαοΰ ήρνοΰντο τόν Χριστόν, ή δέ άρνησις 

ήτο ταπείνωσις διά τον Χριστόν. Άλλα καί οί 
οπαδοί καί θαυμαστοί τοΰ ΊησοΟ έμείωναν αύτόν, 
διότι, παρά τάς διακηρύξεις αύτοΰ τοΰ ΊησοΟ 
περί τής μεσσιακής ΐδιότητος καί τής θεότητος 
αύτοΰ καί τά βεβαιωτικά σημεία, δεν έθεώρουν 
αύτόν θεόν, πολλοί δέ ούτε Χριστόν, άλλ’ «ένα 
των προφητών» (Ματθ. ιστ' 14). Ή δέ μειωτική 
ιδέα των άνθρώπων τοΰ λαοΰ διά τον Ίησοΰν 
προφανώς ήτο ταπεινωτική. 

Ό Χριστός έταπεινώθη άπέναντι τοΰ λαοΰ καί 
διότι ό λαός ώρισμένων τόπων έδειξε προσβλη¬ 
τικήν διαγωγήν άπέναντι του. Ούτως οί κάτοικοι 
μιας κώμης τών Σαμαρειτών, εις τήν οποίαν ό 
Χριστός άπέστειλεν άγγελιαφόρους διά νά προε¬ 
τοιμάσουν κατάλυμα, «ούχ έδέξαντο αύτόν» (Λουκ. 
θ' 53). Οί Σαμαρεΐται έκεΐνοι δέν έδέχθησαν εις 
οίκον ποιον; Τον Οικοδεσπότην, τόν όποιον μάλιστα 
οί έχθροί του χλευαστικώς άπεκάλουν Σαμαρείτην! 
Διά τήν προσβλητικήν διαγωγήν τών Σαμαρειτών 
έκείνων οί Απόστολοι Ιάκωβος καί Ιωάννης τόσον 
έξωργίσθησαν, ώστε ήθελον νά πέση πΰρ έξ ούρανοΰ 
καί νά κατακαύση αυτούς. Άλλ’ ό Κύριος έταπεινώ- 
θη πορευθείς εις άλλην κώμην καί δέν ήθέλησε τήν 
τιμωρίαν των. Όταν έπίσης ό Χριστός μετέβη 
εις τήν χώραν τών Γεργεσηνών καί έθεράπευσε 
τούς δύο δαιμονιζόμενους, ύπέστη άλλην προσ¬ 
βολήν καί ταπείνωσιν. Οί κάτοικοι τής πόλεως, 
οί Γαδαρηνοί, άντί νά έλθουν εις συνάντησιν τοΰ 
Ιησού μέ εύγνώμονα διάθεσιν, νά εύχαριστήσουν 
αύτόν διά τήν εύεργεσίαν, καί νά παρακαλέσουν 
αύτόν νά είσέλθη καί νά μείνη εις τήν πόλιν 

των, ήλθον προς αύτόν έν σώματι μέ δυσμενή 
διάθεσιν, και έζήτησαν παρ’ αυτού να φυγή έκ 
τής χώρας των. Διά τήν άχαρακτήριστον διαγωγήν 
των ό εύαγγελιστής γράφει· «Καί ιδού πάσα ή 
πόλις έξήλθεν εις συνάντησιν τώ Ιησού καί ίδόντες 
αύτόν παρεκάλεσαν όπως μεταβή από των ορίων 
αυτών» (Ματθ. η' 34). Ό δέ Κύριος, καίτοι ήδύνατο 
να καταστρέψη τούς άχρείους δούλους του, όπως 
τούς χοίρους των, ύπήκουσεν εις τήν προσβλητικήν 
άπαίτησίν των και έφυγεν έκ τής χώρας των. 
Ούτως οί Γαδαρηνοί έξεδίωξαν έκ τής γής των 
έκεΐνον, ό όποιος είνε ό Κύριος τού ούρανοϋ και 
τής γής. 


Απέναντι τοϋ προδρόμου 


Ό Χριστός έταπεινώθη άπέναντι τού προδρό¬ 
μου και βαπτιστοΰ Ίωάννου. Ήδη έν άλλη 
συναφείμ εϊπομεν, ότι ό Κύριος ύπέκλινε τήν 
κεφαλήν του εις τον δούλάν του Ίωάννην, έχειροθε- 
τήθη και έβαπτίσθη ύπ’ αύτοΰ, ώς έάν ήτο άμαρτω- 
λός. 

Άλλ’ ό Κύριος έταπεινώθη καί άλλως άπέναν- 
τι τού Ίωάννου. Πώς; Μέ το νά χρησιμοποιήση 
αύτόν ώς μάρτυρα διά τον έαυτόν του καί νά 
έπικαλεσθή τήν μαρτυρίαν του. Σχετικώς ό Κύριος 
είπε προς τούς Ιουδαίους* 


«Έάν εγώ μαρτυρώ περί έμαυτού, ή μαρτυρία 

μου ούχ έστιν άληθής. "Αλλος έστιν ό μαρτύρων 
περί έμοϋ, καί οίδα ότι άληθής έστιν ή μαρτυρία 
ήν μαρτυρεί περί έμοϋ. Υμείς άπεστάλκατε προς 
Ίωάννην, καί μεμαρτΰρηκε τή άληθεία. Εγώ δέ 
ού παρά άνθρώπου την μαρτυρίαν λαμβάνω, άλλά 
ταυ τα λέγω ινα υμείς σωθήτε. Εκείνος ήν ό 
λύχνος ό καιόμενος καί φαίνων, υμείς δέ ήθελήσατε 
άγαλλιαθήναι προς ώραν έν τώ φωτί αύτοϋ. 
Εγώ δέ έχω την μαρτυρίαν μείζω τοΰ Ίωάννον 
τα γάρ έργα ά έδωκέ μοι ό Πατήρ ένα τελειώσω 
' αυτά, αυτά τά έργα ά έγώ ποιώ, μαρτυρεί περί 
έμοϋ δτι ό Πατήρ με άπέσταλκε. Καί ό πέμφας 
με Πατήρ, αυτός μεμαρτΰρηκε περί έμοϋ» (Ίωάν. 
ε' 31-37). 

Συμφώνως προς την περικοπήν ταύτην ό Χριστός 
δεν λαμβάνει μαρτυρίαν παρά άνθρώπου, δεν έχει 
άνάγκην άνθρωπίνης μαρτυρίας. Τοΰτο δεικνύει, 
δτι ό Χριστός δεν είνε άπλώς άνθρωπος. Έάν 
ήτο άπλώς άνθρωπος, θά έλάμβανε μαρτυρίαν παρά 
άνθρώπου. Άλλά τώρα ό Χριστός είνε άνθρωπος 
καί θεός. Ώς δέ Θεός δεν έχει άνάγκην μαρτυρίας 
άνθρώπου. Ώς Θεός είνε ό Αμήν, ή Αλήθεια, 
ό μάρτυς ό πιστός έν ούρανφ, ό μάρτυς ό πιστός 
καί άληθινός. Καί διά τοΰτο ό Χριστός δεν έχει 
άνάγκην μαρτυρίας παρ’ ήμών, άλλ’ ήμεΐς έχομεν 
άνάγκην μαρτυρίας παρά τοΰ Χριστοΰ. 

Ό Χριστός είνε τό φως, τό φως τό άληθινόν. 
Ό Χριστός είνε ό αιώνιος, αυτόφωτος καί πάμφωτος 
ήλιος τής δικαιοσύνης. Χρειάζονται μάρτυρες, διά 
νά δώσουν βεβαίωσιν περί τοΰ φυσικού ήλιου; 

Καί πώς χρειάζονται μάρτυρες, διά νά διοσουν 
βεβαίωσιν περί τού νοητού ήλιου, τοΰ Κυρίου 
καί Θεοΰ καί Σωτήρος Ίησοΰ Χριστού; Τό φως 
αύτομαρτυρεΐται καί αύτοβεβαιώνεται, έκτος αν 
οί άνθρωποι είνε τυφλοί, οπότε χρειάζονται άλλαι 
μαρτυρίαι. Άλλ’ αύτό άκριβώς συνέβη. Ό προστάτης 
τοΰ σκότους, ό Σατανάς, διά τής άμαρτίας καί 
τής πλάνης έτύφλωσε τούς άνθρώπους. Καί ό 
Χριστός χάριν των άνθρώπων συγκατέβη καί έδέχθη 
νά μή ληφθή ύπ’ όψιν ή αύτομαρτυρία του. «Έάν 
εγώ μαρτυρώ περί έμαυτοΰ», είπεν, «ή μαρτυρία μου 
ούκ εστιν άληθής»\ 'Ο παράδοξος αυτός λόγος, 
άντίθετος πρός τον λόγον τοΰ ίδιου τού Χριστού 
έν Ίωάν. η' 14, σημαίνει - «Ή αύτομαρτυρία μου 
δεν λαμβάνεται ύπ’ όψιν, δεν ισχύει». 

Άλλα διά τον Χριστόν έδιδε μαρτυρίαν άλλος, 
τόν όποιον οί Ιουδαίοι έθεώρουν άξιόπιστον, ό 
Ιωάννης δηλαδή. Ό δέ Χριστός, καίτοι είχε μαρτυ¬ 
ρίαν μεγαλυτέραν τής μαρτυρίας τοΰ Ίωάννου, 
ήτοι τήν μαρτυρίαν έκ των έργων του καί τήν 
μαρτυρίαν τοΰ Πατρός του, πρός σωτηρίαν των 
άνθρώπων έταπεινώθη μέ τό νά χρησιμοποιήση 
τόν Ίωάννην ώς μάρτυρά του καί νά έπικαλεσθή 
πρός τούς Ιουδαίους τήν μαρτυρίαν του. Ό Ιωάννης 
«ήλθεν εις μαρτυρίαν, ϊνα μαρτυρήστε) περί τοϋ φωτός» 
(Ίωάν. α' 7). Παράδοξος καί αύτός ό λόγος. Τό 
φώς, ώς νά μή είνε φανερόν άφ’ έαυτού, χρειάζεται 
καί αύτό νά μαρτυρηθή! Ό ήλιος χρειάζεται καί 
αύτός ν’ άποδειχθή! Διό καί ό ταπεινός λύχνος, ό 
Ιωάννης, ρίπτει φώς εις τόν πάμφωτον ήλιον, 
τόν Χριστόν! 

Απέναντι ιών οικείων 


Ό Χριστός έταπεινώθη απέναντι των οικείων 
του. Εϊπομεν διά τάς ταπεινώσεις άπέναντι των 
γονέων του, τής μητρός καί τοΰ θετοΰ πατρός 
του. Έδώ άναφέρομεν άλλας ταπεινώσεις. Οί άδελ- 
φοί τοΰ Ίησοΰ, τά τέκνα δηλαδή τοΰ Ιωσήφ έκ 
τής πρώτης γυναικός του, καθώς καί τά τέκνα 
τοΰ Κλωπά, άδελφοΰ τοΰ Ιωσήφ, οί έξάδελφοι 
δηλαδή τοΰ Ίησοΰ, οί όποιοι έπίσης ώνομάζοντο 
άδελφοί, άνετράφησαν δε ύπό τήν αύτήν στέγην 
μετά τοΰ Ίησοΰ, καίτοι έβλεπον τήν τεραστίαν 
άπ’ αυτών διαφοράν τοΰ Ίησοΰ, τήν άπόλυτον 
άναμαρτησίαν του, καθώς καί τήν πρωτοφανή θαυμα¬ 
τουργίαν του όταν έξήλθεν είς τήν δημοσίαν δρασιν, 
έν τούτοις δέν άνεγνώριζον αύτόν. Δεν έδυσκολεύ- 
οντο δε νά κάνουν είς αύτόν συστάσεις καί παρατη¬ 
ρήσεις, ώς έάν ήσαν κηδεμόνες του. Ό εύαγγελιστής 
σημειώνει - 


«Εΐπον ούν προς αύτόν οί άδελφοί αύτοϋ■ μετάβηθι 
έντεΰθεν καί ύπαγε είς τήν Ίουδαίαν, ϊνα καί 
οί μαθηταί σου θεωρήσωσι τά έργα σου α ποιείς· 
ούδείς γάρ εν κρύπτω τι ποιεί, καί ζητεί αυτός 
έν παρρησία, είναι. Εί ταϋτα ποιείς, φανέρωσον 
σεαυτόν τφ κόσμος. Ουδέ γάρ οί άδελφοί αύτοϋ 
έπίστευον είς αύτόν» (Ίωάν. ζ' 3-5). 

Μεγάλη ταπείνωσις διά τόν Χριστόν, ότι «ούδέ 
οί άδελφοί αύτοϋ έπίστευον είς αύτόν» καί συμπε- 

ριεφέροντο προς αυτόν ώς κηδεμόνες αύτοΰ. Οί 
έχθροί τοΰ Ίησοΰ άσφαλώς έλεγον περί αύτοΰ 
μετά χαιρεκακίας· Ούτε οί οικιακοί του δεν παραδέ¬ 
χονται αύτόν! 

Άλλη μεγάλη ταπείνωσις διά τον Χριστόν ήτο, 
ότι οί οικιακοί του έσπευσαν διά νά συλλάβουν 
αύτόν, διότι έλεγον ότι «έξέστη» (Μάρκ. γ' 21), 
παρεφρόνησε δηλαδή, έτρελλάθη! Πολύ βάναυσος 
αύτή ή προσβολή κατά τοΰ ύπερτάτου Νοΰ καί 
κατασκευαστοΰ των άγγελικών καί των άνθρωπίνων 
νόων. 

Όταν ό Χριστός είπε προς τούς μαθητάς του, 
«Καί έχθροί τον ανθρώπου οί οίχιαχοί αύτοΰ» (Ματθ. 
ι' 36), είνε πιθανόν, ότι ύπ’ δψιν είχε καί την 
συμπεριφοράν των οικείων του άπέναντί του. 

Όσοι άκόλουθοι τοΰ Ίησοΰ Χριστοΰ δεν τυγχά¬ 
νουν κατανοήσεως καί άναγνωρίσεως παρά των 
οικείων καί των συγγενών των, άς μή πικραίνωνται 
πολύ, άλλ’ ας σκέπτωνται πώς συμπεριεφέροντο 
προς τον Αρχηγόν των οί οικείοι καί οί συγγενείς 
έκείνου... 


Απέναντι ιών μαθητών 

Ό Χριστός έταπεινώθη καί άπέναντί τών μαθη¬ 
τών του, τών προσφιλεστέρων είς αύτόν προσώ¬ 
πων. Ιδού τέσσαρες περιπτώσεις ταπεινώσεως άπέ- 
ναντι τών μαθητών 

Ό Ίησοΰς ΐστατο παρά τήν λίμνην Γεννησα- 

ρέτ. Καί έπειδή συνέρρεον καί συνωστίζοντο περί 
αύτόν πλήθη λαού διά να ακούσουν τόν λόγον, 
ήναγκάσθη ν' άναβή εις εν πλοϊον, τό όποιον 
ήτο τού Πέτρου. Παρεκάλεσε δε τόν Πέτρον να 
άπομακρύνη ολίγον έκ τής ξηράς τό πλοϊον, καί, 
άφοϋ έκάθησεν, έδίδασκε τα πλήθη έκ του πλοίου. 
Ό Θεός παρεκάλεσε τόν άνθρωπον. Ό Κύριος 
παρεκάλεσε τόν δούλον. Όποία ταπείνωσις τού 
Ιησού! Αλλά καί όποία εύγένεια! Ούαί εις τούς 
ύπερη φόνους καί ιταμούς άνθρώπους, οί όποιοι 
θέλουν συνεχώς νά διατάσσουν τούς συνδούλους 
των. 

Ταπείνωσις τού Ιησού, ότι παρεκάλεσε τόν Πέ¬ 
τρον. Αλλά μεγαλυτέρα ταπείνωσις, πολύ μεγαλυτέ- 
ρα, ότι ό Πέτρος έπετίμησε τόν Ίησοΰν! Όταν 
ό Ιησούς είπεν εις τούς μαθητάς του, ότι έπρόκειτο 
νά ύποστή παθήματα καί θάνατον, ό Πέτρος παρέλα¬ 
βε τόν Κύριον ιδιαιτέρως «χαί ήρξατο έπιτιμάν 
αύτω λέγων ϊλεώς σοι, Κύριε · ου μή έσται σοι 
τούτο» (Ματθ. ιστ' 22). Ό Πέτρος έπέπληξεν 
έκεΐνον, τού όποιου προηγουμένως ώμολόγησε τήν 
μεσσιακήν ιδιότητα καί τήν θεότητα (Ματθ. ιστ' 
16). Ό άνθρωπος έπέπληξεν, «έμάλωσε», τόν Θεόν! 

Τάς παραμονάς τού θανάτου του ό Ιησούς έν 
Βηθανίςι έδέχθη τιμήν, έδέχθη καί ταπείνωσιν. 
Τιμήν έδέχθη παρά τής γυναικός, ή όποία ήλειψεν 
αύτόν μέ μύρον, ταπείνωσιν δέ παρά των μαθητών 
του, οί όποιοι «ήγανάχτησαν» διά τήν πράξιν ταύτην 
καί έλεγον, «εις τί ή απώλεια αϋτη;» (Ματθ. κστ 
8), καί έπέπληττον τήν γυναίκα (Μάρκ. ιδ' 5). 

Προς τον Κύριον, ό όποιος είνε το μύρον το 
άκένωτον και δίδει όλα τά μύρα τής φύσεως, οι 
μαθηταί συμπεριεφέρθησαν ώς νά μή ήξιζε δαπάνην 
τριακοσίων δηναρίων προς έκδήλωσιν άγάπης, εύ- 
γνωμοσύνης και άφοσιώσεως! 

Την Μεγάλην Πέμπτην ό Χριστός κατά την 
ώραν του Μυστικού Δείπνου ύπέβαλε τον έαυτόν 
του είς έξόχως συγκινητικήν ταπείνωσιν άπέναν- 
τι των μαθητών του. Είνε ή ταπείνωσις ή γνωστή 
ώς ιερός νιπτήρ. Ό εύαγγελιστής Ιωάννης γράφει 
περί τής ταπεινώσεως αύτής τού Ιησού* 

«Εγείρεται έκ του δείπνου καί τίθησι τά ίμάτια, 
καί λαβών λέντιον διέζωσεν έαυτόν εϊτα βάλλει 
ύδωρ είς τον νιπτήρα, καί ήρξατο νίπτειν τούς 
πόδας των μαθητών καί έκμάσσειν τώ λεντίω 
ω ήν διεζωσμένος» (Ίωάν. ιγ' 4-5). 

Ό Χριστός έζώσθη λέντιον («ποδιά»), έβαλεν εις 
τον νιπτήρα ύδωρ και έπλυνε τούς πόδας των 
μαθητών του, καί αύτοΰ τού Ιούδα, καί έσκούπισεν 
αύτούς με τό λέντιον! Μετά δε τήν συγκινητικήν 
αύτήν πράξιν είπεν είς τούς μαθητάς του* 

«Γινώσκετε τί πεποίηκα ύμϊν; Υμείς φωνείτέ με, 
ό Διδάσκαλος καί ό Κύριος, καί καλώς λέγετε' 
είμί γάρ. Εί ούν έγώ ένιφα τούς πόδας υμών, ό 
Κύριος καί ό Διδάσκαλος, καί υμείς οφείλετε 
άλλήλων νίπτειν τούς πόδας. Υπόδειγμα γάρ 
δέδωκα ύμϊν» (Ίωάν. ιγ' 12-15). 

έννοια Διδάσκαλος έπλυνε τούς 
|τών! Ό έν άπολύτφ έννοια Κύριος 
3 δας των δούλων! Ό Κύριος ώς 



Διδάσκαλος έδίδαξε την ταπείνωσιν έμπράκτως, 
ταπεινωθείς ό ίδιος. Άλλοίμονον είς τούς έγωιστάς 
άνθρώπους, οί όποιοι δεν ταπεινώνονται ένώπιον 
των συνανθρώπων των, και τρισαλλοίμονον είς 
έκείνους, οί όποιοι δέν ταπεινώνονται ούτε ένώπιον 
τού Θεού! Ό θεός έταπεινώθη ένώπιον δούλων. 
Καί σύ, δούλε, δέν ταπεινώνεσαι ένώπιον συνδού- 
λων, ούτε ένώπιον τού ίδιου τού θεού;... 

ΤΑΠΕΙΝΩΣΕΙΣ ΚΑΤΑ ΤΟ ΠΑΘΟΣ 

Τ ΑΣ ΜΕΓΑΛΥΤΕΡΑΣ ΤΑΠΕΙΝΩΣΕΙΣ ό Αρ¬ 
χηγός τής Πίστεώς μας, όπως είνε εύνόητον, 
ύπέστη κατά τον καιρόν τοΰ Πάθους. Καί κατ' 
αρχήν μεν αυτό τό γεγονός, ότι ό απαθής έπαθε, 
είνε ταπείνωσις. Ό,τι δε συγκεκριμένως καί κυρίως 
έπαθεν, αυτό είνε ή άκρα καί έσχάτη ταπείνωσις. 

Πλήθος ταπεινώσεις ύπέστη ό Χριστός κατά 
τόν καιρόν τοΰ Πάθους. 

Ή προδοσία 

Μαθητής καί Απόστολος έκ των μεγάλων, των 
Δώδεκα, έκλελεγμένος ύπ’ αύτοΰ τοΰ Ίησοΰ καί 
περιβεβλημένος με τήν έξουσίαν νά κηρύττη καί 
θαυματουργή έν όνόματι τοΰ Ίησοΰ, ό Ιούδας ό 
Ίσκαριώτης, μετεπήδησεν εις τήν παράταξιν των 
άντιπάλων καί έπρόδωσε τόν Διδάσκαλον καί 
Κύριον. Ποιος έφαντάζετό ποτέ, ότι ό Μαθητής 
καί Απόστολος θά έγίνετο προδότης; Ή προδοσία 

τοΰ Ιούδα ήχο μεγάλη προσβολή καί ταπείνωσις 
τού Ιησού. Οί εχθροί τοΰ Ιησού έχαιρεκάκησαν 
καί έτριψαν τάς χείρας έκ χαράς, διότι καί αύτός 


Η ΠΡΟβΟΟΙ# 



ό Μαθητής και Απόστολος έστράφη εναντίον τού 
Ιησού καί έπρόδωσεν αύτόν. Οί δε φίλοι τού 

Χρίστου όχι μόνον έλυπήθησαν, άλλα καί έσκανδα- 
λίσθησαν έκ τής προδοσίας τοϋ Ιούδα καί τής έν 
συνεχείς αύτοκτονίας, Πώς Μαθητής καί Από¬ 
στολος είχε τοιοΰτον κατάντημα; Έπλανήθη καί 
άπέτυχεν ό Ιησούς έν τή έκλογή τού Ιούδα; Ό 
λόγος τού αποστόλου Πέτρου έν δψει τής έκλογής 
τού Αντικαταστάτου τού Ιούδα (Πράξ. α' 16) αίρει 
τον σκανδαλισμόν έκ τής διαγωγής τού Ιούδα. 
Άλλ’ ή διαγωγή τού Ιούδα δέν παύει νά είνε 
ταπείνωσις διά τον Ίησοΰν. 

Πνευματικοί πατέρες καί διδάσκαλοι τού Εύαγγε- 
λίου, όσοι αίσθάνεσθε ταπεινωμένοι, διότι πνευματι¬ 
κά τέκνα καί μαθηταί σας μετέστησαν εις τά 
στρατόπεδα των Αντιπάλων σας καί έγιναν έχθροί 
σας, μή λυπεΐσθε καθ’ ύπερβολήν! Σκεφθήτε, όποιαν 
διαγωγήν έδειξε προς τόν Χριστόν ό Ιούδας. Δέν 
είσθε σείς Ανώτεροι τού Χριστού... 

Ή τιμή τής προδοσίας 

Ταπείνωσις διά τόν Χριστόν ή προδοσία, ταπείνω- 
σις καί ή τιμή τής προδοσίας. Διατί ό 
Μαθητής καί Απόστολος έπρόδωσε τόν Χριστόν; 
Διά τριάκοντα Αργύρια! Ό Κύριος έγινεν άντικείμε- 
νον Αγοραπωλησίας, όπως τά διάφορα πράγματα 
καί οί δούλοι, οί όποιοι έθεωροΰντο πράγματα. 
Ό Ατίμητος έξετιμήθη μέ τήν έξευτελιστικήν τιμήν 
τών 30 Αργυρίων καί έπωλήθη ώς εύτελές άντικείμε- 
νον. «Τιμής ήγοράσθητε!», φωνάζει ό τρισκαιδέκατος 
τών Αποστόλων μέ έμφασιν μεγάλην (Λ' Κορ. ζ' 
23. Ίδέ καί στ' 20. ΓΙρβλ. καί Α' Πέτρ. α 18-19). 

Όπως ό Χριστός είνε ή άλήθεια, ή σοφία, ή 
ειρήνη, ή δύναμις, ή ζωή, ή άνάστασις κ.τ.λ., 
ούτως είνε και ή τιμή, ή έν άπολύτω καί πλήρει 
έννοίμ τιμή, ή ύπέρτιμος τιμή, ϊνα ούτως έκφρασθώ- 
μεν, ή ύπεραξία καί ύψίστη άξια, διά τής όποιας 
έξηγοράσθημεν έκ τής φθοράς καί τής κατάρας 
καί έγίναμεν πάλιν τέκνα του Θεού. Ο Χριστός 
είνε τό βαρύ τίμημα τής έξαγοράς μας, έν συγκρίσει 
προς τό όποιον όλα τα τιμήματα τού κόσμου, όλος 
ό άργυρος, όλος ό χρυσός, όλοι οί πολύτιμοι 
λίθοι, όλοι οί πολύτιμοι θησαυροί, όλα συλλή¬ 
βδην τα πολύτιμα τού κόσμου είνε μηδέν καί 
όλιγώτερον τού μηδενός. Καί όμως ή τιμή τού 
Ιησού ύπελογίσθη εις τριάκοντα άργύρια! Ό έξαγο- 
ράσας διά τής άξίας του τον κόσμον έπωλήθη 
ώς άνάξιός τις. Ούδέποτε ό τιμάριθμος κατέπεσε 
τόσον, όσον εις τήν περίπτωσιν τής έκτιμήσεως 
τής άξίας τού Χριστού! 

Ή σύλληψις 

Ταπείνωσις διά τον Χριστόν ή σύλληψις 
ύπό των εχθρών του έν καιρω νυκτός μετά 
μαχαιρών καί ξύλων, τριπλή ταπείνωσις. Οί 
έχθροί «προσελθόντες έπέβαλον τάς χειρας επί τον 
Ίησοϋν καί έκράτησαν αυτόν» (Ματθ. κστ' 50). Οί 
έχθροί προσήλθον τω άπροσίτφ, έπλησίασαν τον 
άπλησίαστον, έθεσαν τάς χειρας έπάνω εις τον 
άναφή καί συνέλαβον τον άσύλληπτον. Ό άπερίγρα- 
πτος Λόγος, ό άπεριόριστος Θεός, τίθεται ύπό 
περιορισμόν, γίνεται κρατούμενος. Ή ταπείνωσις 
τής συλλήψεως έπαυξάνεται έκ τού χρόνου, διότι 

γίνεται την νύκτα, και άκόμη έκ του τρόπου, 
διότι γίνεται μετά μαχαιρών καί ξύλων. Ό Ιησούς 
δηλαδή άντιμετωπίζεται ύπό των έχθρών του ώς 
κακοποιόν στοιχεΐον, όπως οί λησταί. Διαμαρτυρό- 
μενος διά τον τρόπον και τον χρόνον τής συλλήψεώς 
του ό Χριστός λέγει προς αύτούς* «Ώς έπί ληστήν 
έξήλθετε μετά μαχαιρών καί ξύλων συλλαβείν με' 
καθ' ημέραν προς υμάς ήμην έν τω ίερω διδάσκων 
καί ούκ έκρατήσατέ με» (Μάρκ. ιδ' 48-49). Οί 
σκοτεινοί καί κακοποιοί άνθρωποι άντί νά συλλη- 
φθοΰν συλλαμβάνουν, άντί νά ταπεινωθούν ταπεινώ¬ 
νουν τον δίκαιον καί τον άθωον... 

Τό δέσιμον 

Ταπείνωσις τού Ιησού είνε έπίσης τό γεγονός, 
ότι οί έχθροί του έδεσαν αύτόν. «Ή ούν σπείρα 
καί ό χιλίαρχος καί οί ύπηρέται των Ιουδαίων 
συνέλαβον τον 7 ήσουν καί έδησαν αύτόν» (Ίωάν. 
ιη' 12). Καίτοι ό Ιησούς παρεδόθη οικειοθελώς 
εις τάς χεΐρας των έχθρών του, οί όποιοι προηγουμέ¬ 
νως «άπήλθον εις τα όπίσω καί έπεσον χαμαί» 
(Ίωάν. ιη' 6), μή δυνάμενοι νά ένεργήσουν τι 
κατά τού Ιησού, έν τούτοις αύτοί έδεσαν αύτόν, 
ώς έάν ύπήρχε φόβος νά δραπετεύση έκ των 
χειρών των. Έδεσαν Εκείνον, ό όποιος λύει πεπεδη- 
μένους. Έδεσαν Εκείνον, ό όποιος άπελευθερώνει 
αιχμαλώτους. Έδεσαν Εκείνον, ό όποιος λέγει 
προς τον άσθενή, «Άπολέλυσαι τής άσθενείας σου» 
(Λουκ. ιγ' 12). Έδεσαν Εκείνον, ό όποιος λέγει 
προς τον άμαρτωλόν, «Άφέωνταί σοι αί άμαρτίαι 
σου » (Ματθ. θ' 2). Έδεσαν Εκείνον, ύ όποιος 

λύει άμαρτίας, ό όποιος έχει και παρέχει έξου- 
σίαν τού δεσμεΐν και λύειν. Έδεσαν Εκείνον, 
ό όποιος ήλθεν εις τον κόσμον, «ϊνα λύση τά 
έργα του Διαβόλου» (Α' Ίωάν. γ' 8). Έδεσαν Εκείνον, 
ό όποιος έδεσε τούς δαίμονας. Έδεσαν Εκείνον, 
ό όποιος ήδύνατο και όλους ήμάς τούς ανθρώπους 
να δέση ώς ένοχους. Έδεσαν Εκείνον, ό όποιος 
έδεσε και συνέδεσεν άρμονικώς τά σύμπαντα. Έδε¬ 
σαν Εκείνον, ό όποιος αύτοστιγμει δύναται να 
λύση και να διαλύση τά σύμπαντα. Έδεσαν τον 
Λυτρωτήν, τον Ελευθερωτήν, τον παντοδύναμον 
Δημιουργόν και Κυβερνήτην. 

Τό άγειν και φέρειν άπό κριτοϋ εις κριτήν 

Μετά τήν σύλληψιν οί έχθροι άγουν και φέρουν 
τον Χριστόν άπό τού Άννα εις τον Καϊάφαν, 
άπό τού Καϊάφα εις τον Πιλάτον, άπό του Πιλάτου 
εις τον Ήρώδην, άπό τού Ήρώδου πάλιν εις τον 
Πιλάτον και άπό του Πιλάτου τέλος εις τον Γολγο- 
θάν. Άγουν και φέρουν ποιον; Εκείνον, διά τον 
όποιον ό Απόστολος διακηρύσσει* «Φέρων τε τά 
πάντα τω ρήματι τής δυνάμεως αύτοϋ» (Έβρ. α' 3). 
Άγουν και φέρουν Εκείνον, ό όποιος διά τού 
λόγου του φέρει, κινεί, διέπει, κυβερνά τά σύμπαντα. 
Και αύτό, τό νά άγεται και φέρεται Εκείνος, ό 
όποιος διά τού λόγου του φέρει, κινεί τά σύμπαντα, 
εινε άσφαλώς ταπείνωσις, μεγάλη ταπείνωσις. 

Ή έγκατάλειψις και ή άρνησις 

Ταπείνωσις διά τον Χριστόν είνε έπίσης ή 
έγκατάλειψις ύπό των Μαθητών του, μεγα- 

λυτέρα δέ ταπείνωσις ή ά ρ ν η σ ι ς ύπό τού Πέτρου, 
τού κορυφαίου Μαθητου. Όταν ό Ποιμήν έπατάχθη, 
όταν ό Χριστός συνελήφθη, τά πρόβατα, οί Μαθηταί, 
τρομοκρατηθέντες διεσκορπίσθησαν καί άφησαν 



τόν Χριστόν μόνον. Ό δέ Πέτρος εις τήν αύλήν 
τού άρχιερέως, φόβω καί τρόμψ συνεχόμενος. 

ήρνήθη τον Κύριον και τον Διδάσκαλον τρεις 
φοράς, και μάλιστα ένώπιον εύτελοϋς ύπηρετρίας 
και με δρκους καί άναθεματισμούς. «Ούχ οϊδα τί 
λέγεις!». «Ούχ οίδα τον άνθρωπον!» (Ματθ. κστ' 
70, 72, 74). Ό Μαθητής με τό θερμότερον φίλτρον 
προς τον Χριστόν καί την θερμοτέραν πίστιν, ό 
όποιος άλλοτε ώμολόγησε την μεσσιακήν ιδιότητα 
καί την θεότητα τού Ιησού (Ματθ. ιστ' 16) καί 
προ ολίγου διεβεβαίωνεν, ότι δεν θά έκλονίζετο 
άπέναντι τού Ιησού καί δέν θά ήρνεΐτο τον Διδάσκα¬ 
λον, έστω καί αν έπρόκειτο να συναποθάνη μετ’ 
αύτοΰ, τώρα άρνεΐται κατά τον πλέον άξιοθρήνητον 
τρόπον. Μεγάλη ταπείνωσις διά τον Κύριον καί 
τον Διδάσκαλον, ότι Μαθητής καί Απόστολος 
έγινε προδότης του, άλλά μεγάλη ταπείνωσις καί 
ότι ό άλλος Μαθητής καί Απόστολος, καί μάλιστα 
ό κορυφαίος, έγινεν άρνητής του. 

Αδελφοί, όσοι αίσθάνεσθε ταπεινωμένοι όταν 
εις δύσκολους περιστάσεις προσφιλή πρόσωπα σάς 
εγκαταλείπουν καί σάς άρνοΰνται, μή πικραίνεσθε 
πολύ! Άναλογισθήτε, δτι τον Χριστόν ήρνήθη 
και αύτός ό φίλος Πέτρος. Δέν είσθε σεις άνώτεροι 
άπό τον Χριστόν... 


Ή δίκη 

Ό Αρχηγός τής Πίστεώς μας ώδηγήθη εις κ ρ ί - 
σ ι ν . Δεμένος ό Χριστός προσήχθη ένώπιον κριτη¬ 
ρίων καί έκρίθη, έδικάσθη. Δέν προσήχθη 
εις εν μόνον κριτήριον, άλλ’ εις πολλά. Άλληλοδια- 

δόχως προσήχθη εις τά κριτήρια του "Αννα, τού 
Καϊάφα, του Πιλάτου, του Ήρώδου καί πάλιν 
του Πιλάτου. Δεν προσήχθη μόνον ένώπιον όμοε- 
θνών κριτών του, όπως ήσαν ό "Αννας, ό Καϊάφας 
και οι περί αύτούς άποτελοϋντες το Ιουδαϊκόν Συνέ- 
δριον παρεδόθη καί εις άλλοεθνεΐς κριτάς, όπως 
ήτο ό Ίδουμαΐος Ηρώδης καί ό 'Ρωμαΐος Πιλάτος. 
Οί Ιουδαίοι παρέδωσαν τον άνθρωπόν των εις 
τάς άρχάς κατοχής. Οί κάτοχοι του Νόμου, του 
μωσαϊκού Νόμου, παρέδωσαν τον άνθρωπόν των 
εις χεΐρας άνομων. Ό Ιησούς είχε προείπει καί 
αύτό’ «Ό Υιός του ανθρώπου παραδοθήσεται τοΐς 
άρχιερεϋσι καί γραμματεϋσι... καί παραδώσουσιν αυτόν 
τοΐς εθνεσι» (Ματθ. κ' 18 - 19). Καί ό Πέτρος 
κατά τήν ήμέραν τής Πεντηκοστής ήλεγξε τήν 
παράδοσιν τού Ιησού εις τάς χεΐρας των άνομων, 
των έθνικών (Πράξ. β' 23). Επίσης ό Χριστός 
εις τά διάφορα κριτήρια, όπου προσήχθη, δεν 
έκάθησεν εις έδώλιον διά ν’ άναπαυθή ολίγον, 
άλλ’ έκρατεΐτο όρθιος. Πάντα ταΰτα ήσαν ταπεινώ¬ 
σεις τού Χριστού. 

Πας άνθρωπος, ό όποιος προσάγεται ένώπιον 
τής Δικαιοσύνης ώς κατηγορούμενος καί δικάζε¬ 
ται, ύφίσταται ταπείνωσιν άσχέτως τού άποτελέ- 
σματος τής δίκης, άσχέτως δηλαδή τού αν καταδικά¬ 
ζεται ή άθωώνεται. Άν δε ό κατηγορούμενος καί 
δικαζόμενος δέν είνε άπλοΰς πολίτης, άλλ’ έχη 
θέσιν καί άξίωμα, ή ταπείνωσις γίνεται μεγαλυτέρα. 
Καί άν ό κατηγορούμενος καί δικαζόμενος είνε 
αρχών, δικαστής ή νομοθέτης, τότε ή ταπείνωσις 
γίνεται πολύ μεγαλυτέρα. Φαντασθήτε να προσάγε- 

ται ώς κατηγορούμενος εις τήν Δικαιοσύνην καί 
να δικάζεται ό Πρωθυπουργός ή ό Πρόεδρος τού 
Άρείου Πάγου ή διάσημος νομοθέτης!... 

Άλλ' αν εϊνε ταπείνωσις νά προσαχθή εις τήν 
Δικαιοσύνην ώς κατηγορούμενος καί νά δικασθή 
άπλοΰς πολίτης, πολύ δε μεγαλυτέρα ταπείνωσις 
νά πάθη τούτο αρχών, δικαστής ή νομοθέτης, 
δύναται νά φαντασθή κανείς, πόσον μεγαλυτέρα 
ταπείνωσις ήτο τούτο διά τον Χριστόν; 

Διότι εις τήν περίπτωσιν τού Χριστού ποιος 
προσήχθη ώς κατηγορούμενος εις τήν Δικαιοσύ¬ 
νην; Προσήχθη εις τήν Δικαιοσύνην Εκείνος, ό 
όποιος είνε ό Δίκαιος έν άπολύτω έννοίμ. Προσήχθη 
εις τήν Δικαιοσύνην Εκείνος, ό όποιος ένέβαλεν 
εις τον νοΰν τού άνθρώπου τήν κατηγορίαν τής 
δικαιοσύνης καί εις τήν καρδίαν αυτού τό αίσθημα 
τής δικαιοσύνης. Προσήχθη εις τήν Δικαιοσύνην 
Εκείνος, ό όποιος διά τού προφήτου παρήγγειλεν 
εις τούς άνθρώπους - «Δικαιοσύνην μάθετε οι ένοικούν- 
τες έπ'ι τής γης» (Ήσ. κστ' 9). Προσήχθη εις τήν 
Δικαιοσύνην Εκείνος, ό όποιος διά τούτο έγινε 
Χριστός, διότι ήγάπησε δικαιοσύνην καί έμίση- 
σεν άνομίαν (Ψαλμ. μδ' 8). 

Παρέστη ένώπιον κριτών Εκείνος, ό όποιος 
είνε ό Κριτής έν μοναδική έννοίμ. Παρέστη ένώπιον 
κριτών Εκείνος, περί τού όποιου ή Γραφή λέγει, 
«ή κρίσις τού Θεού έστι» (Δευτ. α' 17). Παρέστη 
ένώπιον κριτών Εκείνος, ό οποίος παρεχώρησεν 
εις άνθρώπους τό δικαίωμα νά κρίνουν καί διά 
τούτο καταχρηστικώς ονομάζονται κριταί. Παρέστη 

ενώπιον κριτών Εκείνος, ό όποιος καί ώς άνθρωπος 
έχει όλον τό δικαίωμα νά κρίνη (Ίωάν. ε' 22, 
27). Παρέστη ένώπιον κριτών Εκείνος, ό όποιος 
εΐνε ό Κριτής ζώντων καί νεκρών. Παρέστη ένώπιον 
κριτών Εκείνος, ό όποιος έπρεπεν όχι νά δικασθή, 
άλλά καί νά δικάση τούς κριτάς του. 



Έδικάσθη ύπό τών αρχιερέων Εκείνος, ό όποιος 
ώρισε τήν άρχιερωσύνην. Έδικάσθη ύπό τών άρχιε- 
ρέων Εκείνος, τόν οποίον άντεπροσώπευον οί 
άρχιερεΐς. Έδικάσθη ύπό τών αρχιερέων Εκείνος, 
έν τώ όνόματι τού όποιου έδίκαζον οί αρχιερείς. 
Έδικάσθη ύπό τών αρχιερέων ό μέγας καί ό 
αιώνιος Άρχιερεύς κατά τήν τάξιν Μελχισεδέκ, 

ό «χεχωρισμένος από των άμαρτωλών καί ύφηλότερος 
των ουρανών γενόμενος» (Έβρ. ζ' 26). 

Έδικάσθη ύπό του ήγεμόνος Πιλάτου ποιος; 
Ό Ήγεμών και ό ’Άρχων έν μοναδική έννοια, 
ό άληθής Ηγούμενος καί ’Άρχων, περί τού όποιου 
ό προφήτης διακηρύσσει - «και αί έξοδοι αυτού άπ’ 
αρχής, έξ ήμερων αϊώνος» (Μιχ. ε' 1. Ίδέ καί 
Ματθ. β' 6). Ύπό πρόσκαιρου καί καταργουμένου 
άρχοντος έδικάσθη ό αιώνιος. 

Έκρίθη ύπό τού βασιλέως Ήρώδου ποιος; Ό 
Βασιλεύς των Ούρανών. Ό Βασιλεύς των άγγέλων 
καί των άρχαγγέλων. Ό Κυβερνήτης των Γαλαξιών. 
Ό Βασιλεύς των βασιλέων τής γης. Ό διττώς 
Βασιλεύς, -ώς Θεός καί ώς Μεσσΐας-, ό αιωνίως 
Βασιλεύς, ό παντοδυνάμως Βασιλεύς, ένώπιον τού 
όποιου οί Ήρώδαι καί όλοι συλλήβδην οί βασιλείς 
των αιώνων μεθ’ όλων των βασιλικών των μεγαλείων 
είνε καπνός καί άσβόλη. 

Παρεδόθη ύπό τών Εβραίων εις τάς άρχάς κατο¬ 
χής ποιος; Εκείνος, ό όποιος έξέλεξε τούς Εβραίους 
καί άνέδειξεν αύτούς εις Έθνος μέγα καί λαόν 
περιούσιον. Εκείνος, ό όποιος ήλευθέρωσεν αύτούς 
έκ τής δουλείας τής Αίγύπτου καί πολλών άλλων 
έχθρών. Εκείνος, ό όποιος δεν έπησχύνετο νά 
όνομάζεται Βασιλεύς των καί θεός των. 

Παρεδόθη είς χεΐρας άνομων, έθνικών, διά νά 
δικασθή άνευ τού Νόμου ποιος; Εκείνος, ό όποιος 
έν τφ Σινά έδωσε τον Νόμον καί είνε ό Νομοθέτης 
έν ύψίστη καί μοναδική έννοίμ. «ΕΙς ό νομοθέτμς 
και κριτής» (Ίακ. δ' 12). 

Έκρατήθη όρθιος εις τά κριτήρια και έταλαι- 
πωρήθη ποιος; Ό έπί θρόνου ύψηλοΰ καί έπηρμένου 
καθήμενος καί ύπό των Σεραφίμ ώς τρισένδοξος 
Βασιλεύς καί Κύριος διά τρισάγιου ύμνου δοξολο¬ 
γούμενος. Έκρατήθη όρθιος ποιος; Ό καθήμενος 
έπί των Χερουβίμ. Έκρατήθη όρθιος ποιος; Εκείνος, 
ό όποιος έχει θρόνον, όπου κάθηται, τόν ούρανόν, 
καί ύποπόδιον τήν γην. Έκρατήθη όρθιος έκεΐνος, 
ό όποιος προ τού άρχιερέως ίστάμενος κατά τήν 
ώραν τής δίκης διεκήρυξε προς τούς κριτάς του - 
«Άπ' άρτι δφεσθε τόν Υιόν τοϋ ανθρώπου χαθΥ]με¬ 
ν ον έχ δεξιών τής Αυνάμεως χα'ι έρχόμενον έπί 
τών νεφελών του ούρανοΰ» (Ματθ. κστ' 64). Ό 
θεός Πατήρ έτίμησε τόν Ίησοΰν διά τής έκ 
δεξιών καθέδρας, ό δε Άννας καί ό Καϊάφας 
έταπείνωσαν τόν Ίησοΰν κρατήσαντες αύτόν δρθιον. 

Έκτος τούτων ταπείνωσις διά τόν Ίησοΰν ήτο 
καί τοΰτο, ότι ή Δικαιοσύνη, εις τήν όποιαν 
προσήγαγον αύτόν, δέν ήτο Δικαιοσύνη, άλλά παρφ- 
δία Δικαιοσύνης. Διότι τό μέν Συνέδριον τών 
Ιουδαίων παρανόμως συνελθόν κατά τήν νύκτα 
έζήτει ψευδομαρτυρίαν κατά τοΰ Ίησοΰ διά νά 
θανατώση όπωσδήποτε αύτόν, ό δε Πιλάτος ύπερά- 
νω τοΰ δικαίου τοποθετών τήν θέσιν του έδέχετο 
τούς έκβιασμούς τών Ιουδαίων, ό δε Ηρώδης 
έθεώρησε τήν προσαγωγήν τοΰ Ίησοΰ ένώπιόν 
του ώς εύκαιρίαν νά έμπαίξη καί νά έξουθενώση 
αύτόν, καίτοι ώμολόγησε τήν άθωότητα αύτοΰ. 
Ή σοβαρωτέρα ύπόθεσις τών αιώνων παρεπέμφθη 
εις δικαστάς έστερημένους σοβαρότητος καί πλεο¬ 
νάζοντας εις έλαττώματα, δικαστάς άναξίους καί 
γελοίους. 

Όσοι σύρονται αδίκως εις τα δικαστήρια καί 
διά τούτο αισθάνονται ταπεινωμένοι καί έξουθενω- 
μένοι, ας άναλογίζωνται τάς ταπεινώσεις, τάς όποιας 
ύπέστη ό Χριστός κατά την προσαγωγήν του εις 
τά κριτήρια των ήμερων του, και ας φιλοσοφούν 
έπί των άνθρωπίνων. Δεν είνε αύτοί άνώτεροι 
άπό τον Χριστόν... 


Ή καταδίκη 

Έταπεινώθη ό Αρχηγός τής Πίστεώς μας, διότι 
προσήχθη εις δικαστήρια καί έδικάσθη. Και αν 
ήτο ταπείνωσις διά τόν Χριστόν άπλώς τό ότι 
έδικάσθη, πόσον μάλλον ήτο ταπείνωσις τό ότι 
κατεδικάσθη. Είνε ταπείνωσις διά πάντα άν¬ 
θρωπον νά καταδικασθή, έστω και &ν είνε ένοχος 
και καταδικασθή δικαίως. Άλλ’ αν καταδικασθή 
άδίκως, καί δή βαναύσως καί σαδιστικώς, προς 
θρίαμβον τής δυνάμεως των κακών άνθρώπων κατά 
τού άθώου, ή ταπείνωσις είνε μεγαλυτέρα. Μετά 
τήν καταδίκην ό Σατανάς καί οί σατανικοί άνθρωποι 
έπιχαίρουν καί θριαμβολογούν, διότι ή θέλησίς 
των καί ή δύναμίς των ύπερίσχυσε καί κατίσχυσε 
τού δικαίου, καί ό δίκαιος, παρά τό δίκαιόν του, 
συνετρίβη καί έξουθενώθη. Ό Σατανάς καί οί 
σατανικοί άνθρωποι, όσον αύτοί δεν θέλουν νά 
ταπεινώνωνται, άν καί είνε άξιοι έσχατης ταπεινώσε- 
ως καί έξουθενώσεως, τόσον θέλουν καί ευχαρι¬ 
στούνται νά ταπεινώνουν καί έξουθενώνουν τούς 
καλούς, καίτοι αύτοί είνε άξιοι έξυψώσεως καί 
δόξης. ’Άν δέ ό καταδικαζόμενος άδίκως καταδι- 

κασθή εις μεγάλην ποινήν, ή ταπείνωσις είνε 
ανάλογος προς τό μέγεθος τής ποινής. Καί αν 
έπίσης ό καταδικαζόμενος δεν είνε μικρός τις 
καί άσημος τής γής, άλλα μεγάλος καί τρανός, 
ή ταπείνωσις είνε άνάλογος καί πρός τήν μεγαλωσύ- 
νην καί τό μεγαλεΐόν του. 

Ό Χριστός ήτο άθφος. Τήν άθφότητά του διακη¬ 
ρύττουν καί προκηρύττουν αί Γραφαί. Διακηρύττουν 
τά βιβλία τής Καινής καί προκηρύττουν τά βιβλία 
τής Παλαιός Διαθήκης. Τήν άθφότητά του ώμολόγη- 
σε καί ό Ιούδας καί ό Πιλάτος καί ό Ηρώδης. 
«'Ήμαρτον παραΒούς αίμα άθφον», είπεν ό προδότης 
καί έρριψε τά άργύρια τής προδοσίας (Ματθ. κζ' 
4 - 5). «ΟύΒέν εύρίσχω αίτιον έν τφ άνθρωπφ τούτω», 
είπε πρός τούς Ιουδαίους ό 'Ρωμαΐος ήγεμών. 
Καί πάλιν είπε πρός αύτούς· «Ιδού έγω ενώπιον 
υμών άναχρίνας ούΒέν εύρον έν τφ άνθρώπω τούτω 
αϊτιον ών χατηγορεϊτε χατ' αυτού». Καί διά τρίτην 
φοράν ό 'Ρωμαΐος πραίτωρ διεκήρυξε τήν άθφότητά 
τού Ιησού - «Τί γάρ χαχόν έποίησεν οϋτος; ούΒέν 
άξιον θανάτου εύρον έν αύτφ» (Λουκ. κγ' 4, 14, 
22). Όταν δε τέλος ό Πιλάτος ένιπτε τάς χεΐρας 
ένώπιον τού όχλου λέγων, «Άθφός είμι άπό τού 
αίματος του διχαίου τούτου » (Ματθ. κζ' 24), άσφαλώς 
άθφον δέν έκήρυσσε τον έαυτόν του, άλλά τον 
Χριστόν. Τον άθφον δέν δημιουργεί ή δέν δεικνύει 
ή νίψις των χειρών, άλλ’ ή δικαιοσύνη καί ή άρετή. 
Ούδέν αίτιον εύρεν ό Πιλάτος εις τον Ίησούν. 
«Άλλ' ούδέ Ηρώδης (εύρεν αίτιον)», όπως είπε 
πρός τούς Ιουδαίους ό Πιλάτος (Λουκ. κγ' 15). 
Καίτοι ό Ίδουμαΐος βασιλεύς ήτο πονηρά άλώπηξ 

καί είχε διαθέσεις φονικάς (Λουκ. ιγ' 31-32), κατά 
την ώραν δέ τής άνακρίσεως ό Ίησοΰς προεκάλεσεν 
αύτόν διά τής σιωπής του (Λουκ. κγ' 9), έν 
τούτοις δεν κατηγόρησε τον Τησοΰν, άλλ’ άνεγνώρι- 
σε τήν άθφότητά του. Κατά τήν νύκτα τής άνακρίσε¬ 
ως ένώπιον των άρχιερέων Άννα καί Καϊάφα διά 
τήν άθφότητά τοΰ Ιησού ώμίλησεν αύτός ό Ούρα- 
νός. Πώς; Δι’ ένυπνίου πρός τήν γυναίκα τού 
Πιλάτου, ή όποια διεμήνυσε πρός τον σύζυγόν 
της, καθ’ ήν ώραν ούτος άνέκρινε τον Ίησοΰν 
«Μηδέν οοϊ καί τώ δίκαιος έχείνω. Πολλά γάρ 
έπαθον σήμερον κατ’ δναρ δι’ αύτόν» (Ματθ. κζ' 
19). 

Τήν άθφότητα τοΰ Ιησού κατά ένα τρόπον 
έμαρτύρησαν καί οί έμπαθέστεροι όλων των έχθρών 
του, οί άρχιερεΐς, οί πρεσβύτεροι καί οί γραμματείς, 
οί όποιοι ώς μέλη τοΰ Μεγάλου Συνεδρίου έδίκασαν 
αύτόν. Πώς έμαρτύρησαν αύτοί τήν άθφότητα τού 
Ιησού; Διά τής άναζητήσεως ψευδομαρτυρίας καί 
ψευδομαρτύρων. Ό εύαγγελιστής σημειώνει* «Οί 
δέ άρχιερεΐς καί οί πρεσβύτεροι καί το συνέδριον 
δλον έζήτουν φενδομαρτυρίαν κατά τού Ιησού όπως 
θανατώσωσιν αύτόν, καί ούχ εϋρον. Καί πολλών 
φευδομαρτύρων προσελθόντων, ούχ εϋρον» (Ματθ. 
κστ' 59-60). Οί Ιουδαίοι δικασταί έζήτουν ψευδο¬ 
μαρτυρίαν καί ψευδομάρτυρας κατά τοΰ Ιησού, διότι 
δεν είχον άληθή μαρτυρίαν καί άληθεϊς μάρτυρας 
έναντίον του, έπειδή δεν εύρίσκοντο στοιχεία εις 
βάρος του. Οί έμπαθεΐς Ιουδαίοι παρηκολούθουν 
καί έξήταζον έπιμελώς πάσαν πτυχήν τής ζωής 
τού Ιησού, πάντα λόγον, πάσαν κίνησιν καί ένέρ- 

γειαν αύτοϋ, άλλα δεν εϋρισκον αιτίαν, διά νά 
στηρίξουν σοβαρώς κατηγορίαν κατ’ αύτοϋ. Έμωμο- 
σκόπουν τον Χριστόν, άλλά δέν εϋρισκον μώμον 
εις αύτόν. 

Την άθφότητα του Τησοϋ κατά ένα τρόπον 
έμαρτύρησαν και αύτοι οί ψευδομάρτυρες. Πώς; 
Διά των άντκράσεων, εις τάς οποίας περιέπεσαν. 
Ό εύαγγελιστής σημειώνει* «Πολλοί έφευδομαρτύ- 
ρουν κατ' αύτοϋ, καί ϊσαι αί μαρτυρίαι ούκ ήσαν» 
(Μάρκ. ιδ' 56). Αί μαρτυρίαι των ψευδομαρτύρων 
δέν ήσαν « ϊσαι », δέν ήσαν αί αύταί, δέν συνέπιπΐον, 
άπεδεικνύοντο ψευδείς. 

Όταν ό Πιλάτος ήρώτα τούς Ιουδαίους, τί κακόν 
έπραξεν ό Ιησούς, έκεΐνοι ούδέν συγκεκριμένον 
και άποδεδειγμένον κακόν άνέφερον, άλλ’ έφώναζον 
και έκραύγαζον και ήπείλουν τον Πιλάτον, ώστε 
νά έπιβληθοΰν διά τών φωνών και τών κραυγών 
και τής άσκήσεως ψυχολογικής βίας. Δέν είχον 
τίποτε κατά του Ίησοΰ, είχον όμως φωνάς και 
κραυγάς καί άπειλάς. 

Ό Χριστός δέν ήτο μόνον άθφος ώς προς 
πράγματα, τά όποια ένδιέφερον τήν 'Ρωμαϊκήν 
έξουσίαν, καί ώς προς πράγματα, διά τά όποια 
κατηγορούν αύτόν οί Ιουδαίοι, άλλ’ ήτο άθφος 
γενικώς καί άπολύτως. Δέν ήτο ένοχος ούτε διά 
μίαν ούτε διά τήν παραμικράν άμαρτίαν. Δέν ήτο 
άπλώς άθφος, άλλ’ ήτο ό ’Αθφος. 


Καί όμως ό ’Αθφος έκρίθη ένοχος, ό Δίκαιος 

κατεδικάσθη! Καί εις ποίαν ποινήν κατεδικάσθη; 
Εις τήν έσχάτην των ποινών! Όταν ό άρχιερεύς 
ήρώτησε, «Συ εΐ ό Χριστός ό Υιός τού Ευλογητού;», 
καί ό Ίησοΰς άπήντησεν, « Έγώ είμι» (Μάρκ. ιδ' 
61 - 62), διακηρύσσων τήν μεγάλην άλήθειαν τής 
μεσσιακής ιδιότητάς του καί τήν μεγίστην αλήθειαν 
τής θεότητός του, αλήθειας, τάς όποιας είχεν 
άποδείξει διά προφητειών καί πρωτοφανών σημείων, 
τότε ό άρχιερεύς διέρρηξε τά ίμάτιά του καί οί 
άλλοι έφώναξαν «Ένοχος θανάτου έστί!» (Ματθ. 
κστ' 66). Καί εις ποιον είδος θανάτου κατεδικά¬ 
σθη ό Ίησοΰς; Όταν ό Πιλάτος ήρώτησε τούς 
Ιουδαίους, «Τί ούν ποιήσω Ίησοϋν τον λεγόμενον 
Χριστόν;», οί Ιουδαίοι έν χορφ έφώναζον καί 
έκραζον «Σταυρωθήτω!» (Ματθ. κζ' 22,23). Καί 
όταν ό Πιλάτος έκανεν έπανειλημμένας προσπάθειας 
νά διάσωση τον Ίησοΰν, οί Ιουδαίοι μαινόμενοι 
ώς ταύροι καί ώρυόμενοι ώς λέοντες έκραύγαζον 
«Σταυρωσον σταύρωσον αυτόν!». « Ύ Αρον άρον, σταύρω- 
σον αυτόν!» (Ίωάν. ιθ' 5,15). Βαναύσως καί σαδιστι- 
κώς φερόμενοι οί Ιουδαίοι, καί θέλοντες νά βασανί¬ 
σουν καί νά ταπεινώσουν εις τό έπακρον τόν 
Ίησοΰν, έζήτησαν δι’ αύτόν τόν πλέον όδυνηρόν 
καί έξευτελιστικόν θάνατον, τόν σταυρικόν, εις 
τόν όποιον κατεδικάζοντο δούλοι, κακούργοι καί 
άποφώλια τέρατα τής κοινωνίας. 

4 

Ό δέ Πιλάτος τελικώς έπεκυρωσε τήν εις θάνατον 
καταδικαστικήν άπόφασιν των Ιουδαίων καί ικανο¬ 
ποίησε τό θέλημά των νά σταυρωθή ό Ίησοΰς. 
Ούτε τήν συνείδησίν του ήκουσεν, ούτε τήν γυναίκα, 
τήν όποιαν πολλοί άνδρες άκούουν περισσότερον 

τής συνειδήσεως. Ό Άδάμ έπί κακφ ήκουσε τήν 
γυναίκα. Ό Πιλάτος έπ’ άγαθφ δεν ήκουσε τήν 
γυναίκα. Έσχατη διαφθορά άνθρώπων, ή όποια 
κατεβίβασε τον Ίησοΰν εις τήν έσχάτην ταπείνωσιν. 

Και ποιος είνε ό Ίησοΰς, ό όποιος έσυκοφαν- 
τήθη και κατεδικάσθη εις θάνατον, και μάλιστα 
σταυρικόν; Είνε μικρός καί άσημος τής γής, όπως 
έφαίνετο έξωτερικώς; Όχι! Είνε ό μεγάλος καί 
τρανός τοΰ ούρανοΰ, ό άπείρως μεγάλος καί τρανός. 
Έσυκοφαντήθη ή Αλήθεια. Κατεδικάσθη είς θάνα¬ 
τον ή Ζωή καί ή Άνάστασις. Έσταυρώθη ή 
Δύναμις καί ή Δόξα. Άλλη δε είνε ή έσχάτη 
ταπείνωσις διά τον άνθρωπον καί άλλη διά τον 
θεάνθρωπον. Ή δεύτερα έσχάτη ταπείνωσις είνε 
τόσον μεγαλύτερα, όσον ό θεός είνε μεγαλύτερος 
τοΰ άνθρώπου. 

Καθ’ όν χρόνον ό Χριστός έκρίνετο ύπό των 
διαφόρων κριτών του ύπέστη πολύ βαναύσους ταπει¬ 
νώσεις. 

Όταν ό άρχιερεύς Άννας ήρώτησε τον Ίησοΰν 
διά τούς μαθητάς του καί τήν διδαχήν του καί 
ό Ίησοΰς άπεκρίθη, ότι πάντοτε έλάλησεν είς 
τον κόσμον δημοσίμ, πάντοτε έδίδαξεν είς τήν 
συναγωγήν καί είς τον χώρον τοΰ ναοΰ, όπου 
πάντοτε οί Ιουδαίοι συγκεντρώνονται, καί ούδέν 
έλάλησε κρυφίως, παρέπεμψε δέ τόν άρχιερέα 
είς τούς άκροατάς του λέγων, «Τί με έπερωτμς; 
Έπερώτησον τούς άχηχοότας τί έλάλησα αύτοϊς- 
Ι8ε οΰτοι οίδασιν ά είπον έγώ», τότε ένα κάθαρμα 
τής άρχιερατικής αύλής, ύπηρέτης ίστάμενος πλη- 

σίον του Ίησοΰ, δούλος κοινωνικώς καί ήθικώς, 
διά νά κολακεύση τόν αρχιερέα, όπως συνήθως 
οΐ άναξιοπρεπεΐς και ποταποί τύποι κολακεύουν 
τούς άξιωματούχους, τούς άλλους τούτους ποταπούς 
ώς έπί τό πλεΐστον τύπους, ύψωσε τήν βέβηλον 
χεΐρά του καί κατέφερε βάπισμα κατά τού Ίησοΰ, 
κοινώς «έχαστούκισε» τόν Χριστόν, ώς αύθαδιάσαν- 
τα δήθεν άπέναντι τού άρχιερέως. «Ούτως», είπεν, 
«άποχρίνχι τώ άρχιερεΐ;». Έτσι όμιλεΐς είς τόν 
άρχιερέα; Τό προπετές κάθαρμα έπέπληξεν ώς 
αύθαδιάσαντα τόν Λόγον! Τό πλάσμα ύψωσε τήν 
χεΐρα κατά τού Πλάστου! Ό ύπηρέτης έρράπισε 
τόν Αρχιερέα τόν Μεγάλον, διά ν’ άρέση είς 
τόν άρχιερέα τόν μικρόν! Ό δούλος «έχαστούκι¬ 
σε» τόν Κύριον! Τό βάπισμα έκεΐνο, διά τό όποιον 
ό ψευδοκριτής Άννας δέν έπέπληξε καί δέν άνεκάλε- 
σεν είς τήν τάξιν τόν προπετή δοΰλον, άλλ’ ηύχαρι- 
στήθη σαδιστικώς, ήτο ή πρώτη πολύ βάναυσος 
ένέργεια κατά τού Ίησοΰ έν τφ καιρφ τής δίκης, 
καί άπαρχή πολλών βαναύσων κατ’ αύτοΰ πράξεων. 
Είνε πράγματι πολύ προσβλητικόν καί άτιμωτικόν 
τό νά ραπίση τις ένα άνθρωπον, όποιονδήποτε, 
καί τόν πλέον ταπεινόν καί άσημον. Διά τοιαύτην 
προσβολήν πολλοί άντεκδικούμενοι προέβησαν είς 
φόνον. Ό δε Χριστός, ό όποιος αύτοστιγμεί ήδύνατο 
νά ξηράνη καί νά παραλύση τήν βέβηλον χεΐρα 
τού ραπιστοΰ ύπηρέτου ή νά καύση αύτόν μέ τήν 
άκτινοβολίαν τής θεότητός του, ήρκέσθη είς άπλήν 
διαμαρτυρίαν «Εί χαχώς έλάλησα, μαρτύρησον περί 
του χαχοϋ· εί δέ χαλώς, τί με δέρεις;» (Ίωάν. ιη' 
19-23). Ό Χριστός δέν προέβη είς άντεκδίκησιν, 
άλλ’ έδέχθη τήν προσβολήν καί τήν ταπείνωσιν. 

Έν συνεχείς δε έδέχθη πολλάς προσβολάς καν 
ταπεινώσεις. 

Όταν ό άρχιερεύς Καϊάφας ήρώτησε τόν Ίησοΰν, 
έάν εϊνε ό Χριστός ό Υιός τοΰ θεοΰ, καί εκείνος 
διά τής φράσεως «συ εϊπας» ώμολόγησεν ότι εΐνε, 
προσέθεσε δε, ότι άπό τής ώρας τοΰ μαρτυρίου 
θά έβλεπον αυτόν νά δοξάζεται, «τότε ένέπτυσαν 
εις τό πρόσωπον αύτοϋ και έκολάφισαν αυτόν, οί 



8έ έρράπισαν λέγοντες- προφήτευσον ήμϊν, Χριστέ, 
τίςέστιν ό παίσαςσε;» (Ματθ. κστ' 67-68). Ό Μάρκος 
καί ό Λουκάς προσθέτουν, ότι καί περιεκάλυπτον 

τό πρόσωπον του Ιησού, διά νά μή βλέπη ποιοι 
έκτύπουν αύτόν, καί οϋτω προεκάλουν αύτόν νά 
προφητεύση ποιοι τον έκτύπουν (Μάρκ. ιδ' 65, 
Λουκ. κβ' 63-64). Επίσης ό Λουκάς προσθέτει, 
ότι «και ετερα πολλά βλασφημοϋντες έλεγον αύτω» 
(Λουκ. κβ' 65). Οί άσεβεΐς έμπαίζοντες τον Ίησοΰν 
έξεστόμιζον έναντίον του πολλά βλάσφημα λόγια, 
άσφαλώς δε καί χυδαιολογίας καί αισχρολογίας. 

Τό ένα ράπισμα διεδέχθησαν πολλά ραπίσμα¬ 
τα, άλλά καί κολαφίσματα, άλλα δηλαδή πλή¬ 
γματα. καί έμπτύσματα, καί έμπαιγμοί, καί βλασφη- 
μίαι. Ηάντα δέ ταϋτα ήσαν πολύ βάναυσοι προσβολαί 
καί ταπεινώσεις τού Χριστού. Οί άσεβεΐς έρράπιζον 
τό πρόσωπον, τό όποιον ήτο όλοκάθαρον, τό μόνον 
όλοκάθαρον πρόσωπον, καί δέν έκυπτε ποτέ έξ 
έντροπής, όπως κύπτουν τά ίδικά μας πρόσωπα. 
Οί άσεβεΐς κατέφερον κολάφους κατ’ έκείνου, ό 
όποιος ούδέν άξιον δαρμών καί κτυπημάτων έπραξεν 
ή είπεν, ένω ήμεΐς πολλά τοιαΰτα λέγομεν καί 
πράττομεν. Ό κόλαφος είνε ιδιαζόντως προσβλητι¬ 
κόν πράγμα. Διά τούτο ή λέξις «κόλαφος» μεταφορι¬ 
κούς σημαίνει « προσβολή, έντροπή». Οί άσεβεΐς 
ένέπτυον εις τό πρόσωπον έκεΐνο, τό όποιον έλαμπεν 
ώς ό ήλιος, ύπέρ τον ήλιον. Όπως ό κόλαφος, 
οϋτω καί τό πτύσμα είνε ιδιαζόντως προσβλητικόν 
πράγμα. Διά τούτο ή λέξις « κατάπτυστος » μεταφορι¬ 
κούς σημαίνει τον άχρεΐον καί σιχαμερόν. Οί κατά¬ 
πτυστοι έθεώρησαν καί μετεχειρίσθησαν ώς κατά- 
πτυστον τον Ιησοΰν, τον πάσης τιμής καί δόξης 
άςιον. Οί άσεβεΐς περιεκάλυπτον έμπαικτικώς τό 
πρόσωπον έκείνου, ό όποιος έν Έδέμ περιεκάλυψεν 

ήμάς μέ δερμάτινους χιτώνας, διά νά μή φαίνεται 
ή άσχημοσύνη μας. Οί έμπαΐκται περιέπαιζον έκεΐ- 
νον, προ του όποιου τα Σεραφίμ καλύπτονται έξ 
εύλαβείας καί παρίστανται μέ δέος καί μέ τρόμον. 
Οί τυφλοί τά τ’ ώτα τόν τε νουν τά τ’ δμματ’ 
έλεγον, «προφήτευσον ήμΐν, Χριστέ, τίς έστιν ό 
παίσας σε;». Άλλα ποιον προεκάλουν νά προφητεύση 
οΰτω; Προεκάλουν έκεΐνον, ό όποιος είνε ό κατ’ 
έξοχήν προφήτης, καί ό άποστέλλων τούς προφήτας. 
Προεκάλουν έκεΐνον, τόν όποιον ούδέν κάλυμμα 
έμποδίζει νά όρςί καί καθορμ τά πάντα, καί αύτά 
τά μύχια των καρδιών μας. Προεκάλουν έκεΐνον, 
ένώπιον του όποιου «ούκ έστι κτίσις άφανής, πάντα 
§έ γυμνά καί τετραχηλισμένα τοΐς όφθαλμοΐς αύτοϋ» 
(Έβρ. δ' 13). Οί άσεβεΐς έξεστόμιζον χυδαιολογίας 
καί αισχρολογίας έναντίον έκείνου, ό όποιος είνε 
άγνότερος τών ρόδων καί τών κρίνων, καθαρώ- 
τερος τών κρυστάλλων καί τών άστρων, πάνα¬ 
γνος καί πανακήρατος. Οί βλάσφημοι έβλασφή- 
μουν έκεΐνον, τόν όποιον τά δυσεξαρίθμητα πλήθη 
τών άγιων άγγέλων καί άρχαγγέλων ύμνολογοΰν 
άκαταπαύστοις στόμασιν, άσιγήτοις φωναΐς· έβλα- 
σφήμουν έκεΐνον, είς τόν όποιον πρέπει πάσα 
δόξα, τιμή καί προσκύνησις, πάς αίνος καί πάσα 
δοξολογία έπουρανίων καί έπιγείων καί καταχθονίων 
είς τούς άπεράντους αιώνας. 

Ώ Χριστέ, Βασιλεύ τής δόξης, Κύριε καί θεέ 
τών πάντων, εύλογητέ εις τούς αίώνας! Πόσας 
καί πόσον βαναύσους προσβολάς καί ταπεινώσεις 
ύπέστης κατά τόν καιρόν τής δίκης σου έκ μέρους 
τών άντιπροσώπων σου άρχιερέων καί ιερέων. 

καί τοΰ περιβάλλοντος αύτούς έσμοϋ και συρφετοΰ 
των κολάκων και των καθαρμάτων! Δόξα σοι. 
Χριστέ, διά τα μεγαλεΐά σου, άλλά δόξα σοι καί 
διά τάς ταπεινώσεις σου, τάς όποιας θεληματικώς 
ύπέστης δι’ ήμάς τούς άναξίους καί άχρείους καί 
πάσης ταπεινώσεως καί έξουθενώσεως άξιους. Εινε, 
Χριστέ, καί αί έκούσιαι ταπεινώσεις σου καί τά 
σεπτά σου πάθη δόξα, διότι ούτω διεκήρυξες 
ένώπιον τοΰ Συνεδρίου - «Άπ’ άρτι δφεσθε τον Υιόν 
τοΰ άνθρωπον χαθήμενον έχ δεξιών της Δυνάμεως 
χα'ι έρχόμενον έπι των νεφελών τοΰ ούρανοϋ» (Ματθ. 
κστ' 64), τουτέστιν - Άπό τώρα, όπότε άρχίζουν 
αί ταπεινώσεις καί τά μαρτύριά μου, προς τραγικήν 
εις βάρος σας ειρωνείαν θά ΐδητε να δοξάζομαι. 
Ή Γή μέ έξουθενώνει, ό Ούρανός θά με δοξάση 
διά την έξουθένωσίν μου. 


Ή σιωπή 

Καθ’ όν χρόνον ό Χριστός έκρίνετο ύπό τοΰ 
Πιλάτου, οί άρχιερεΐς καί οί πρεσβύτεροι έξεσφεν- 
δόνιζον κατ’ αύτοΰ πολλάς κατηγορίας. Όλας τάς 
κατηγορίας ό Χριστός ήδύνατο εύκολώτατα νά 
άνατρέψη καί κονιορτοποιήση. Διότι όλαι οί κατηγο- 
ρίαι ήσαν συκοφαντίαι, ό δε Χριστός ήτο ό άπολύτως 
άθφος καί ό άπολύτως σοφός καί εύγλωττος, 
ώστε ν άπολογηθή κατά τρόπον τελείως άποστομω- 
τικόν διά τούς έχθρούς του. Άλλ’ ό Χριστός δέν 
άπελογήθη. θαυμάζομεν την άπολογίαν τοΰ Σωκρά- 
τους. Αλλά πόσον περισσότερον θά έθαυμάζομεν 
τήν άπολογίαν τοΰ Χριστού, άν ό Χριστός άπελογεί- 

το! Ό Χριστός δεν ήδύνατο μόνον ν’ άνατρέψη 
καί κονιορτοποιήσω τ( *ς εναντίον του συκοφαντίας* 
ήδύνατο άκαριαίως ν’ άνατρέψη καί κονιορτοποι¬ 
ήσω καί αύτούς τούς συκοφάντας του. Διότι ό 
Χριστός είνε ή δύναμις, ή παντοδυναμία. Αύτός 
εκ του μηδενός έδημιούργησε το σύμπαν, δεν 
έδημιουργήσαμεν το σύμπαν ήμεις, καί αύτός άκα¬ 
ριαίως θά κάνη τό σύμπαν νά παρέλθη « ροίζηδόν », 
μετά συριγμοϋ καί πατάγου. Άλλ’ ό Χριστός δεν 
άνέτρεψε καί δέν έκονιορτοποίησε τούς συκοφάντας 
του. 

Ό Κύριος δέν έταπείνωσε τούς έχθρούς του 
άποστομώνων αύτούς διά μοναδικής άπολογίας ή 
καταστρέφων αύτούς διά τής παντοδυναμίας του, 
άλλ’ έταπείνωσε τον έαυτόν του σιωπών καί άνεχό- 
μενος τούς συκοφάντας του. Ή παντοδυναμία έμενεν 
έν άπραξίμ. Ό Λόγος έσιώπα, «ώστε θαυμάζει 
τον ηγεμόνα λίαν» (Ματθ. κζ' 14). Έν τή περιπτώσει 
ταύτη, καθ’ ήν ή άπολογία δέν θά μετέβαλλε τά 
πράγματα (πρβλ. Λουκ. κβ' 68-69), ή σιωπή του 
Ιησού ώμίλησεν εύγλωττότερον τού λόγου καί 
έδίδαξε τήν εις ώρισμένας περιπτώσεις ύπερνίκησιν 
τού πειρασμού τής άπαντήσεως καί αύτοταπείνωσιν, 
ή οποία εΐνε μεγάλος ψυχικός ήρωισμός. Ό άδίκως 
βαλλόμενος καί μή άντιδρών παρέχει τήν έντύπωσιν, 
ότι εύρίσκεται έν άδυναμίμ, ένφ εις τήν πραγματικό¬ 
τητα είνε ήρως. Ή σιωπή τού Ιησού ένώπιον 
τού Πιλάτου ήτο αύτοταπείνωσις. 

Αύτοταπείνωσιν έδειξεν ό Ιησούς καί ένώπιον 
τού βασιλέως Ήρώδου. Ό Ηρώδης, ή πονηρά 
έκείνη άλώπηξ, «έχάρη λίαν » (Λουκ. κγ' 8), όταν 
είδε τον Χριστόν. Έχάρη χαιρεκάκως. Διότι έδίδετο 

εις αύτόν ή εύκαιρία νά έρευνήση καί έμπαίξη 
τον Χριστόν ώς ψευδοβασιλέα των Ιουδαίων άντι- 
ποιούμενον δήθεν την ίδικήν του βασιλικήν αρχήν. 
Ό Ηρώδης ήλπιζεν, ότι ό Χριστός θά έκανεν 
ένώπιόν του κανένα θαύμα. Υπέβαλε δε εις τον 
Χριστόν πλήθος έρωτήματα. Παρίσταντο δε οί 
γραμματείς καί οί άρχιερεΐς «εύτόνως χατηγοροϋντες 
αύτοϋ» (Λουκ. κγ' 10). Ό δε Χριστός τί έπραξεν 
εις τήν περίπτωσιν αύτήν; Καίτοι εις τούς κατηγό¬ 
ρους του γραμματείς καί αρχιερείς καί εις τόν 
βασιλέα Ήρώδην ήδύνατο νά άπαντήση εύγλωττότα- 
τα - καίτοι έπίσης ήδύνατο νά θαυματουργήση καί 
ούτω ν’ άποδείξη, ότι ήτο βασιλεύς μέ βασιλικήν 
δύναμιν άσυγκρίτως άνωτέραν τής βασιλικής δυνά- 
μεως τού Ήρώδου, έν τούτοις ούτε τό εν ούτε 
τό άλλο έπραξεν, άλλ’ έταπείνωσε τόν έαυτόν 
του πάλιν καί παρέσχε τήν έντύπωσιν, ότι εύρίσκετο 
έν άδυναμία. 

Εξουθενώσεις ύπό Ήρώδου 

Εις τήν αύτοταπείνωσιν δε τού Ιησού ήκολού- 
θησαν ταπεινώσεις αύτοΰ ύπό τού Ήρώδου καί 
των στρατιωτών του. «Έξουθενήσαςδέ αυτόν Ηρώδης 
σύν τοΐς στρατεύμασιν αύτοϋ καί έμπαίξας, περιβαλών 
αύτόν έσθήτα λαμπράν άνέπεμφεν αύτόν τώ Πιλάτον» 
(Λουκ. κγ 11). Καίτοι ό Ηρώδης ώμολόγησε 
τήν άθφότητα τού Ιησού, μαζί μέ τούς στρατιώτας 
του έξηυτέλισεν αύτόν. Έξουθένωσεν Εκείνον, ό 
όποιος είνε τό παν, καί τοις πάσι παρέχει τά πάντα. 
Ενέπαιξεν Εκείνον, ένώπιον τού όποιου τά ΣεραφΙμ 
και τά Χερουβίμ παρίστανται μέ τρόμον καί οί 

δαίμονες φρίττουν. Περιέβαλε με λαμπρών στολήν 
διά νά έμπαίξη ώς ψευδοβασιλέα Εκείνον, ένώπιον 
του όποιου όλοι οί βασιλείς τής γης εινε όλιγώτερον 
τού μηδενός. Αφού δε ό Ηρώδης έταπείνωσε 
τον Ίησούν, άνέπεμψεν αυτόν προς τον Πιλάτον, 
διά νά συνεχισθοϋν αί ταπεινώσεις. 

Ή προτίμησις τού Βαραββά 


Κατά τήν έορτήν τού Πάσχα ό Τωμαΐος ήγεμών 
είχε τήν συνήθειαν ν' άπολύη ένα φυλακισμένον 
χάριν τού Ιουδαϊκού λαού. Ήτο δε τότε φυλακισμέ¬ 



νος περιβόητος κακούργος, ό Βαραββάς. θέλων 
δέ ό Πιλάτος νά έλευθερώση τον άθφον Ίησούν, 
ήρώτησε τον Ιουδαϊκόν λαόν «7Υνα θέλετε άπολύσω 
ύμϊν; Βαραββάν ή Ίησοϋν τον λεγόμενον Χριστόν;» 

(Ματθ. κζ' 17). Ό Πιλάτος, όλιγώτερον τοΰ Ιουδαϊ¬ 
κού ιερατείου διεφθαρμένος καί σκληρός, ήλπιζεν, 
ότι προ τοΰ περιβόητου κακούργου Βαραββα οί 
Ιουδαίοι θά προετίμων την άπόλυσιν τοΰ Ίησοΰ. 
Άλλ’ οί αρχιερείς καί οί πρεσβύτεροι έπεισαν 
τον λαόν καί έζήτησε την άπόλυσιν τοΰ Βαραββα, 
όχι τοΰ Ίησοΰ. Τοΰ δέ Ίησοΰ έζήτησαν την 
θανάτωσιν, καί μάλιστα την σταύρωσιν. 

Ή προτίμησις τοΰ Βαραββα μεγάλη προσβολή 
καί ταπείνωσις τοΰ Ίησοΰ. Δι’ αύτής τής προτιμήσε- 
ως οί Ιουδαίοι είνε ώς νά έλεγον εις τον Πιλάτον 
Ό Ίησοΰς είνε κακοΰργος χειρότερος τοΰ Βαραββα! 
Ό άθφος καί παντός καλοΰ αίτιος, ό διαρκώς 
εύεργετών τον κόσμον, ένεφανίζετο ώς κακοποιός, 
καί μάλιστα χειρότερος τοΰ διαβοήτου Βαραββα! 
Άλλ’ έδέχθη ό Χριστός καί τήν ταπείνωσιν αυτήν, 
ώστε καί τήν ώραν έκείνην νά τελέση εύεργεσίαν, 
νά σώση τον Βαραββάν. 


Τό όνομα Βαραββάς σημαίνει «ό υιός τοΰ πατρός». 
Μυστική τις σχέσις εύρίσκεται μεταξύ τοΰ όνόματος 
τούτου καί τοΰ Ίησοΰ, ό όποιος είνε «ό Υιός τοΰ 
Πατρός» (Β' Ίωάν. 3). Ό Ίησοΰς είνε ό Υιός 
τοΰ Πατρός κατά φύσιν. Ό Βαραββάς είνε ό υιός 
τοΰ πατρός, τοΰ ούρανίου πατρός, κατά τον λόγον 
τής δημιουργίας. Πας άνθρωπος λόγφ τής δημιουρ¬ 
γίας του ύπό τοΰ θεοΰ είνε Βαραββάς, υιός τοΰ 
πατρός, ό όποιος κατοικεί είς τούς ούρανούς καί 
βλέπει τά πλάσματά του έπί τής γης. Πάς έπίσης 
άνθρωπος εινε Βαραββάς λόγιρ τής κακουργίας 
του. Ναί, όλοι εϊμεθα κακοΰργοι, όλοι έργαζόμεθα 

τό κακόν, άλλος περισσότερον και άλλος όλιγώτε- 
ρον. Εκείνος δε, ό όποιος ούδέν κακόν είργάσθη, 
έταπεινώθη διά νά σώση ήμάς τούς Βαραββάδες, 
τούς κακούργους υιούς τού στοργικού θεού πατρός. 
"Ας παραλλάξωμεν έλαφρώς τό Παύλειον βήμα· 
«Ός γε τοϋ ίδιου Υιού ούχ έφείσατο, άλλ' ύπέρ ήμών 
πάντων των κακουργών υιών παρέδωκεν αυτόν» 
(πρβλ. 'Ρωμ. η’ 32). 



Ή φραγγέλωσις 


Πολύ μεγάλη καί βάναυσος ταπείνωσις τού Ιησού 

κατά την κρίσιν ενώπιον τοΰ "Ρωμαίου ήγεμόνος 
ήτο ή φραγγέλωσις. Τί ήτο ή φραγγέλωσις; 
Άγρια καί σαδιστική μαστίγωσις προ τής σταυρώσε- 
ως μέ μαστίγιον άπό σχοινία ή δερμάτινα λωρία, 
εις τά άκρα των οποίων ήσαν προσδεδεμένα τεμάχια 
οστών ή μολύβδου. 'Η φραγγέλωσις περιελάμβανε 
τρεις έπί μέρους σοβαράς ταπεινώσεις. Έγύμνωναν 
τον κατάδικον τον προσέδεναν είς μικρόν πάσσα¬ 
λον, ώστε να έχη κεκαμμένον τον κορμόν του 
σώματός του και τεταμένον τό δέρμα - και τόν 
έμαστίγωναν άγρίως είς τά νώτα, ώστε ν’ αύλακώνε- 
ται τό σώμα έκ τών βαβδισμών καί νά τρέχη τό 
αίμα ποταμηδόν. Ήτο δε τόσον οδυνηρά πράξις 
ή μαστίγωσις, ώστε πολλοί κατάδικοι άπέθνησκον 
κατ’ αύτήν καί δέν προελάμβανον νά τούς σταυρώ¬ 
σουν. Έγύμνωσαν λοιπόν καί τόν Χριστόν, τόν 
προσέδεσαν είς πάσσαλον καί τόν έμαστίγωσαν 
άγρίως καί σαδιστικώς, ώστε τό πανάγιον σώμά 
του ν’ αύλακώνεται έκ τών ραβδισμών καί τό 
πανάγιον αίμά του νά τρέχη ποταμηδόν. 


Οί άνθρωποι έγύμνωσαν τόν Θεάνθρωπον. Είς 
τόν αιώνα τούτον η άναίδεια διά τοΰ γυμνισμού 
έφθασεν είς τό άκρον άωτον, άφοΰ κτηνάνθρω¬ 
ποι έμφανίζονται καί συναγελάζονται ολόγυμνοι, 
χωρίς φύλλον συκής, πάστορες εύλογοΰν στρατόπε¬ 
δα γυμνιστών, καί τό κράτος τών Ελλήνων Όρθοδό- 
ζων Χριστιανών έχει έπισημοποιήσει τόν γυμνισμόν, 
τόν τέλειον καί όμαδικόν γυμνισμόν, καί δι’ έκπρο- 
σώπων του έχει δηλώσει, ότι ό γυμνισμός είνε 

είδος ηθικής, καί οί γυμνισταί είνε πρόσωπα άνωτέ- 
ρας πνευματικότητος! Άλλ’ όσοι εις τον αιώνα 
τούτον τής άναιδείας καί τοΰ γυμνισμού δεν έγίναμεν 
κτηνάνθρωποι, άλλ’ έξακολουθοΰμεν να παραμέ- 
νωμεν άνθρωποι, πόσην έντροπήν αίσθανόμεθα νά 
δείξωμεν τό σώμά μας γυμνόν! Διά τον άνθρωπον, 
ό όποιος δεν άπέβαλε τήν αίδημοσύνην, ή γύμνωσις 
τοΰ σώματος είνε πολύ ταπεινωτικόν πράγμα. Άλλ’ 
οί άνθρωποι ύπέβαλον εις τήν ταπείνωσιν αυτήν 
τον Ίησούν Χριστόν. 

Έγύμνωσαν Εκείνον, ό όποιος ένέβαλεν εις 
τούς άνθρώπους τό αίσθημα τής αίδούς. Έγύμνωσαν 
Εκείνον, ό όποιος μετά τήν πτώσιν εύσπλαγχνισθείς 
τούς πρωτοπλάστους έποίησε χιτώνας δερμάτινους 
καί ένέδυσεν αύτούς, διότι ήσθάνοντο έντροπήν 
διά τήν γυμνότητά των. Έγύμνωσαν Εκείνον, ό 
όποιος διά τών Γραφών καταδικάζει αύστηρώς 
τον γυμνισμόν, καί άπειλεΐ τούτον εις τούς άσεβεΐς 
ώς έξευτελισμόν ύπό τών έχθρών των. Έγύμνωσαν 
Εκείνον, ό όποιος έξέβαλλε τα δαιμόνια τοΰ γυμνι¬ 
σμού καί έκανε τούς πρώην δαιμονισμένους καί γυ¬ 
μνούς νά έμφανίζωνται σωφρονοΰντες καί ίματι- 
σμένοι. Έγύμνωσαν Εκείνον, ό όποιος έν τή 
ίερςί Άποκαλύψει (ιστ' 15) κάνει ταύτην τήν προειδο- 
ποίησιν καί λέγει τούτον τον μακαρισμόν «Ιδού 
έρχομαι ώς κλέπτης μακάριος ό γρηγορών και τηρών 
τα ίμάτια αύτοϋ, ϊνα μη γυμνός περιπατή και 
βλέπωσι τήν άσχημοσύνην αύτοϋ». 

Οί άνθρωποι προσέδεσαν εις πάσσαλον τον Κύ¬ 
ριον. Προσέδεσαν Εκείνον, ό όποιος είνε ό έλεύθε- 

ρος έν άπολύτω έννοίμ. Πολλοί λέγουν καί καυχών- 
ται, ότι είνε έλεύθερον. Άλλ' ή έλευθερία των 
είνε σχετική καί περιορισμένη. Τό σώμα καί ό 
φυσικός κόσμος είνε δεσμά καί φυλακή. Άποθνή- 
σκων δε ό άνθρωπος έν πίστει καί εισερχόμενος 
εις τον μεταφυσικόν κόσμον απελευθερώνεται καί 
αποκτά άσυγκρίτως μεγαλύτερον βαθμόν έλευθε- 
ρίας. Διά τοΰτο ό πρεσβύτης καί προφήτης Συμεών 
είπεν έν δψει τοΰ θανάτου του· «Νύν απολύεις 
τον δούλάν σου, Δέσποτα» (Λουκ. β’ 29). Ό θάνατος 
είνε άπόλυσις, άπελευθέρωσις. Οί άνθρωποι έδεσαν 
Εκείνον, ό όποιος ήλθεν εις τόν κόσμον ν’ άπελευθε- 
ρώση τούς δέσμιους, να δώση εις τούς αιχμαλώ¬ 
τους άφεσιν. Οί άνθρωποι έδεσαν Εκείνον, ό 
όποιος έκανε να πέσουν αί άλύσεις έκ των χειρών 
τοΰ Πέτρου καί άπηλευθέρωσεν αύτόν έκ τής 
φυλακής. Οί άνθρωποι έδεσαν Εκείνον, ό όποιος 
έλυσε τα δεσμά τοΰ Παύλου καί τοΰ Σίλα καί 
όλων των δέσμιων εις τήν φυλακήν των Φιλίππων. 
Οί άνθρωποι έδεσαν Εκείνον, ό όποιος είνε ό 
Ελευθερωτής καί ό Λυτρωτής ύπό πάσαν έννοιαν, 
πνευματικήν καί φυσικήν. 

Οί άνθρωποι με άγριότητα καί σαδισμόν έμαστί- 
γωσαν εις τά νώτα τόν Χριστόν. Ποιοι ποιον; 
Οί μυρίων πληγών άξιοι διά τά πλήθη τών άμαρτιών 
των έμαστίγωσαν τόν άναμάρτητον, τόν μόνον 
άναμάρτητον, τόν δυνάμενον αύτοστιγμεί νά πλήξη 
καί νά διαλύση όλόκληρον τόν κόσμον τών άσεβών. 
Οί άσεβεΐς καί άσελγεΐς, αύτοί έπρεπε νά μαστιγω¬ 
θούν άγρίως εις τά νώτα διά τάς αίσχράς καί 
άκατονομάστους πράξεις των. Καί άντί τούτων 

έμαστιγώθη ό άσπιλος καί ό αμίαντος. Οί άνθρωποι 
έμαστίγωσαν είς τα νώτα τον Κύριον τής δόξης, 
ό όποιος είς τον μέγαν Μωυσήν έδειξε μόνον 
τήν δόξαν των νώτων του, διότι την δόξαν τού 
προσώπου του ήτο άδύνατον νά ύποφέρη. Τόσον 
μεγάλη είνε ή δόξα τού προσώπου τού Χριστού, 
τόσον ισχυρά είνε ή Ακτινοβολία τού ήλιου τής 
δικαιοσύνης, ώστε, άν έβλεπεν αύτήν ό Μωυσής, 
άκαριαίως θά άπέθνησκεν. 

«Ού ουνήσΐ) ίδεΐν τό πρόσωπόν μου- ού γάρ μή 
ϊδΐ[) άνθρωπος τό πρόσωπόν μου καί ζήσεται. 
Ιδού τόπος παρ’ έμοί, στήσΐ] έπί τής πέτρας- 
ήνίχα δ' άν παρέλθτ] ή δόξα μου, καί θήσω 
σε είς όπήν τής πέτρας καί σκεπάσω τή χειρί 
μου έπί σέ, έως άν παρέλθω· καί άφελώ τήν 
χεΐρα, καί τότε όφει τά όπίσω μου, τό δε πρόσωπόν 
μου ούκ όψθήσεταί σοι» (Έξόδ. λγ' 20-23). 


Έμπαιγμοι τού Ιησού ώς βασιλέως 


Είς τήν τριπλήν ταπείνωσιν τής φραγγελώσε- 
ως ήκολούθησαν άλλαι σοβαραί καί βάναυσοι ταπει¬ 
νώσεις τού Χριστού. Ιδού πώς περιγράφει ταύτας 
ό εύαγγελιστής Ματθαίος· 


«Τότε οί στρατιώται τού ήγεμόνος παραλαβόν- 
τες τον Ίησοΰν είς τό πραιτώριον συνήγαγον 
έπ' αύτόν όλην τήν σπείραν καί έκδύσαντες αυτόν 


89 



περιέθηχαν αύτώ χλαμύδα χοχχινην, χαί πλέζαντες 
στέφανον έζ άχανθών έπέθηχαν επί τήν χεφαλήν 
αυτού χαί χάλαμον έπί τήν δεζίάν αύτοϋ, χαί 
γονυπετήσαντες έμπροσθεν αυτού ένέπαιζον αύτώ 
λέγοντεζ' χαίρε, ό βασιλεύζ τών Ιουδαίων χαί 
έμπτύσαντες είζ αυτόν έλαβον τον χάλαμον χαί 
έτυπτον εις τήν χεφαλήν αυτού» (κζ 27-30). 

Πέριξ του Ιησού και έναντίον αύτοΰ συνεκεν- 
τρώθη «όλη ή σπείρα », δλη ή φρουρά, ή οποία 
άπετελεΐτο έξ ύπερηφάνων, σκληρών καί βαναύ- 
σων 'Ρωμαίων στρατιωτών, καί έπαιξε με τον 
Χριστόν σαδιστικώς, όπως ή τίγρις με τό θΰμά 
της, διά νά ψυχαγωγηθη με τον πόνον καί τούς 
έξευτελισμούς τού Χριστού. Προηγουμένως περιέ- 
παιξε καί έξουθένωσε τον Χριστόν ώς ψευδο- 
βασιλέα ό Ηρώδης με τούς στρατιώτας του, «περιβα- 
λών αυτόν έσθήτα λαμπράν » (Λουκ. κγ' 11). Τώρα 
περιπαίζει καί έξουθενώνει αύτόν ώς ψευδοβασιλέα 
«ή σπείρα » τού Πιλάτου. Οί στρατιώται τού Τωμαίου 
ήγεμόνος γυμνώνουν πάλιν τον Χριστόν καί ένδύουν 
αύτόν με κόκκινον μανδύαν, «πορφύραν» κατά τον 
εύαγγελιστήν Μάρκον (ιε' 20). Χρησιμοποιούν αύτό 
τό ένδυμα διά τον Ίησοΰν ώς βασιλικήν πορφύραν. 
Πλέκουν στέφανον έξ άκανθών καί έπιθέτουν εις 
τήν κεφαλήν του ώς βασιλικόν διάδημα. Δίδουν 
κάλαμον εις τήν δεξιάν του χεΐρα ώς βασιλικόν 
σκήπτρον. Γονυπετούν ενώπιον του, προσκυνούν 
και χαιρετίζουν αύτόν ώς βασιλέα λέγοντες· Χαιρε, 
βασιλεύ τών Ιουδαίων! Πτύουν έπίσης τον Χριστόν, 
καί λαμβάνοντες τον κάλαμον έκ τής χειρός του 
κτυπούν τήν κεφαλήν του, ώστε αί άκανθαι νά 

έμπηγνύωνται βαθύτερον εις την κεφαλήν καν νά 
προκαλοΰν φοβερούς νυγμούς, δριμυτάτους πόνους. 


Ποιον περιέβαλον με ψευδή βασιλικήν πορφύ¬ 
ραν και έγελοιοποίουν ώς ψευδοβασιλέα; Τον μεγά- 
λον βασιλέα, τού όποιου ή βασιλεία δέν εϊνε έκ 
τού κόσμου τούτου, τον βασιλέα με τήν ούρανίαν 
καί αίωνίαν βασιλείαν, ένώπιον τού όποιου όλοι 
οι βασιλείς τής γής δέν εΐνε συλλήβδην ούτε μία 
λεπτομέρεια. «Ψευδή πορφύραν περιβάλλεται ό περι¬ 
βάλλουν τον ουρανόν έν νεφέλαιςΐ». Οί βασιλείς 
τής γής είνε κτίσματα, ό Χριστός είνε άκτιστος 
καί κτίστης καί κυβερνήτης των άπάντων. Οί 
άρχοντες τής γής με τα όργανα τής έξουσίας των 
διαπράττουν άσχημίας, ό Χριστός μέ τάς νεφέλας 
του ώραΐζει τούς ούρανούς. 


Ποιον έστεφάνωσαν μέ στέφανον άκάνθινον; Ε¬ 
κείνον, ό όποιος έκανε τά άνθη, και όλα τά 
ώραΐα τής άνοίξεως. Καί ποιοι τον έστεφάνω¬ 
σαν; Εκείνοι, έξ αιτίας των όποιων ή γή έβλάστησεν 
άκάνθας καί τριβόλους. Ποιον έγελοιοποίουν μέ 
ψεύτικον βασιλικόν στέμμα; Εκείνον, ό οποίος 
βασιλεύει των αγγέλων καί ύπέρ τού όποιου ήδύναν- 
το νά έπεμβοΰν «πλείους ή δώδεκα λεγεώνες άγγέλων» 
(Ματθ. κστ' 53) καί νά διαλύσουν τούς συρφετούς 
των Ιουδαίων καί των "Ρωμαίων. «Στέφανον έξ 
άκανθων περιτίθεται ό των άγγέλων βασιλεύς!». 
Αντί νά φορέσωμεν στέφανον έξ άκανθων ήμείς, 
οί πεπτωκότες βασιλείς, οί άκανθοειδείς καί κακτο¬ 
ειδείς, έφόρεσεν Εκείνος, ό όποιος είνε κρίνον έν 

μέσω άκανθων καί βασιλεύς των αγγελικών δυνάμε¬ 
ων. 


Εις ποιον έδωκαν κάλαμον ώς ψεύτικον βασι¬ 
λικόν σκήπτρον; Εις Εκείνον, ό όποιος με τήν 
παντοδυναμίαν του έχει τήν δύναμιν αύτοστιγμεΐ 
να συντρίψη όλους τούς ύπερηφάνους, καταφρονη- 
τάς και χλευαστάς. Καί θά τούς συντρίψη, έάν 
παραμένουν έν άπιστίςι και άμετανοησίμ. «Έπϊ 
τήν δεξιάν μου χεΐρα έδωκαν κάλαμον, ϊνα συντρίψω 
αύτούς ώς σκεύη κεραμέως». Άκουέτωσαν ταΰτα 
καί οί σύγχρονοι καταφρονηταί, χλευασταί, έξουθε- 
νωται καί πολέμιοι τής Εκκλησίας, τού μυστικού 
σώματος τού Χριστού, καί μάλιστα ό άθρησκος 
Υπουργός τών θρησκευμάτων, ό άποτολμήσας νά 
καταλύση τό αύτοδιοίκητον τής Εκκλησίας τής 
Ελλάδος προς έσχάτην ταπείνωσιν καί διάλυσιν 
αύτής. Έρχεται όργή έπί τούς άπιστους καί διώκτας 
τού Χριστού καί τής Εκκλησίας του. 

Εις ποιον έγονυπέτουν καί προσεκύνουν καί 
άπηύθυνον χαιρετισμόν έμπαικτικώς λέγοντες, «Χαΐ- 
ρε, ό βασιλεύς τών Ιουδαίων»", Εις Εκείνον, ό 
όποιος έδημιούργησε τά γόνατα καί τον δλον 
άνθρωπον καί τόν δλον κόσμον, ορατόν καί άόρατον. 
Εις Εκείνον, ό όποιος είνε βασιλεύς δύο φοράς· 
μίαν φοράν ώς άνθρωπος, άπό τής ένανθρωπήσεώς 
του μέχρι τής δευτέρας παρουσίας (Ψαλμ. β' 6, 
Ματθ. β' 2, Α' Κορ. ιε' 24-25), καί μίαν φοράν 
ώς θεός, με βασιλείαν αίωνίαν. «Ό θρόνος σου, 
ό Θεός, εις τόν αιώνα τού αίώνος» (Ψαλμ. μδ' 7, 
Εβρ. α 8). «Και βασιλεύσει εις τούς αιώνας, και 

τής βασιλείας αύτοϋ ούκ εσται τέλος» (Λουκ. α' 
33). Προσεκύνουν έμπαικτικώς Εκείνον, διά τον 
όποιον κατά τήν μεγάλην καί επιφανή ήμέραν 
του θά δοθή ή διαταγή - «Καί προσχυνησάτωσαν 
αύτφ πάντες άγγελοι Θεού» (Δευτ. λβ' 43, Έβρ. 
α' 6). Έγονυπέτουν έμπαικτικώς ένώπιον Εκείνου, 
έν τώ όνόματι τοΰ όποιου «παν γόνυ χάμφει έπουρα- 
νίων χαί επιγείων χαί καταχθονίων» (Φιλιπ. β' 10). 
Έχαιρέτιζον έμπαικτικώς Εκείνον, έν τώ όνόμα- 
τι τοΰ όποιου «πάσα γλώσσα έξομολογήσεται, ότΙ 
Κύριος Ιησούς Χριστός, εις δόξαν Θεού Πατρός» 
(Φιλιπ. β' 11). Πάσα γλώσσα, άνθρωπίνη και άγγελι- 
κή, θά δοξολογήστ) τό όνομα τοΰ Ίησοΰ Χριστοΰ. 
Διότι ό Ίησοΰς Χριστός δέν είνε άπλώς άνθρωπος· 
είνε Κύριος, Γιαχβέ, εις τήν σφαίραν καί τό ΰψος 
τής δόξης τοΰ θεοΰ Πατρός. 

Ποιον έπτυον και έγέμισαν μέ τά πτύσματά 
των; Εκείνον, ό όποιος είνε καθαρώτερος τών 
ουρανών και λαμπρότερος τών λαμπηδόνων τών 
ήλιακών. Εκείνον, τοΰ όποιου καί τά πτύσματα 
είνε πολύτιμα, άγια και θαυματουργά και έχάρι- 
σαν τό φώς εις τον έκ γενετής τυφλόν. Καί 
ποιοι έπτυον; Οί κατάπτυστοι διά τάς άηδίας καί 
βδελυρότητας τών λόγων καί τών πράξεων των. 

Ποιον δέ έκτύπουν διά τοΰ καλάμου εις τήν 
κεφαλήν, προκαλοΰντες εις αύτόν δριμυτάτους πό¬ 
νους έκ τοΰ άκανθίνου στεφάνου; Έκτύπουν Εκεί¬ 
νον, τοΰ όποιου ή κεφαλή δέν διέπραξε κανένα 
σφάλμα. Έκτύπουν Εκείνον, τού όποιου ή κεφαλή 
περιέκλειε τόν αιώνιον καί άλάθητον Νοΰν. Έκτύ¬ 
πουν Εκείνον, τοΰ όποιου ή κεφαλή περιέκλειε 

τήν ύψίστην Σοφίαν. Έκτύπουν Εκείνον, ό όποιος 
κατεσκεύασε τά σύμπαντα και χάριν ήμών δέν 
είχε «πού τήν κεφαλήν κλίνη» (Ματθ. η' 20). Καί 
ποιοι έκτύπουν; Οί μυρίων κτυπημάτων άξιοι ώς 
μυρία άμαρτάνοντες καί άσεβοΰντες. Οί συνεχών 
κτυπημάτων άξιοι ώς συνεχώς άμαρτάνοντες καί 
άσεβοΰντες. 

Μετά τήν φρικτήν φραγγέλωσιν καί τά άλλα 
παθήματα καί τούς έξευτελισμούς ό Πιλάτος, θέλων 
νά προκαλέση τον οίκτον καί τήν συμπάθειαν 
τών Ιουδαίων διά τον Χριστόν καί ν’ άποτρέψη 
τήν έκτέλεσίν του, ώδήγησεν αύτόν έξω άπό τό 
πραιτώριον προς τό Ιουδαϊκόν πλήθος φοροΰντα 
τον άκάνθινον στέφανον καί τό πορφυροϋν ίμάτιον 
καί είπε προς τούς Ιουδαίους - «Ίδε ό άνθρωπος!» 
(Ίωάν. ιθ' 5). Ή φράσις τού Πιλάτου, «Ίδε ό 
άνθρωπος!» έχει τήν έννοιαν Ίδετε πόσον έπαίδευ- 
σα, πόσον έβασάνισα, πόσον έξηυτέλισα, πόσον 
έταπείνωσα τον άνθρωπον. Ίδετε πώς κατήντησε. 
"Ράκος κατήντησε. Τελείως συντετριμμένος καί 
τεταπεινωμένος άπό τά πλήγματα, τούς πόνους 
καί τούς έξευτελισμούς. Δέν είνε άρκετή αυτή ή 
τιμωρία; Λυπηθήτε αύτόν καί μή ζητείτε πλέον τήν 
έκτέλεσίν του. 

Άλλ’ ό σκληρός καί άσεβής λαός μέ τούς 
σκληρότερους καί άσεβεστέρους θρησκευτικούς 
ήγέτας του δέν συνεκινήθησαν, δέν ήσθάνθησαν 
συμπάθειαν άπέναντι τού Ιησού, άλλ’ έζήτησαν 
περαιτέριυ βασανισμόν, έξευτελισμόν καί ταπεί- 
νωσιν τού Ιησού. Έκραύγασαν ώς θηρία - «Σταιί- 
ρωσον σταύρωσον αύτόν» (Ίωάν. ιθ' 6). 

Ή πορεία πρδς ιόν Γολγοθάν 


Έκ τού πραιτωρίου οί στρατιώται ώδήγησαν 
τον Ίησοΰν εις τον φρικτόν Γολγοθάν. νΐ& 
άοίοτοδα, όδός θλίψεως, ονομάζεται ή όδός έκ 
του πραιτωρίου εις τον Γολγοθάν. Και έπειδή ή 
θλιψις είνε ταπείνωσις, ή νί& όοίοτοδα, ή όδός 
θλίψεως, εινε όδός ταπεινώσεως. Κατά την πορείαν 
έπι τής όδοϋ ταύτης ό Χριστός ύφίσταται τετραπλήν 
ταπείνωσιν. Βαδίζει τήν οδόν ταύτην ώς αιχμάλωτος 
και ώς κρατούμενος των 'Ρωμαίων στρατιωτών. 



Βαδίζει ώς κατάδικος, οδηγούμενος ύπό τού εκτελε¬ 
στικού άποσπάσματος εις τον τόπον τής έκτελέσεως. 
Βαδίζει ύπό τό βάρος, μεγάλο βάρος, τού σταυρού, 
τό οποίον πιέζει και κάμπτει τό καταπληγωμένον 

και καταταλαιπωρημένον σώμα του, ώστε ν’ άνησυ- 
χήσουν οί Ρωμαίοι καί νά φορτώσουν τον σταυρόν 
εις τούς ώμους τοΰ Σίμωνος τού Κυρηναίου, όχι 
έξ αισθημάτων εύσπλαγχνίας προς τον Ίησοΰν, 
άλλ’ έκ φόβου, μήπως ό Ιησούς άποθάνη κατά 
τήν πορείαν καί δέν προλάβουν νά σταυρώσουν 
αύτόν καί οϋτω νά βασανίσουν, έξευτελίσουν καί 
ταπεινώσουν αύτόν εις τό έπακρον. Βαδίζει ύπό 
τάς κραυγάς άποδοκιμασίας τοΰ μαινομένου πλή¬ 
θους. 


Βαδίζει προς τον Γολγοθάν ώς αιχμάλωτος καί 
ώς κρατούμενος ποιος; «Ό τά σύμπαντα έν τι) 
δραχι περιέχων». Εκείνος, ό όποιος εις τό κοΐλον 
τής παλάμης του κρατεί καί περικρατεΐ τά σύμπαντα. 
Βαδίζει ώς κατάδικος προς τον τόπον τής έκτελέσε- 
ως ποιος; Εκείνος, ό όποιος έβάδισε τήν οδόν 
τής δικαιοσύνης καί τής άγιότητος έν τή πλήρει 
καί άπολύτφ σημασίμ τών λέξεων καί είνε ή 
ζωή, ή αύτοζωία. Εκείνος, ό όποιος είνε ή οδός 
ή άγουσα προς τήν ζωήν, τήν άληθινήν καί άληκτον 
ζωήν. Έβάστασε βαρύν σταυρόν, τον βαρύτερον 
έξ όλων, ποιος; Εκείνος, ό όποιος ύπό ούδεμιάς 
άμαρτίας έβαρύνετο, ούδέ τής παραμικρός. Έκλινεν 
ύπό τό βάρος τοΰ σταυροΰ ποιος; Ό άκλινής καί 
κλίνας τούς ούρανούς διά νά κατέλθη έπί τού 
πλανήτου. Βαδίζει ύπό τάς κραυγάς άποδοκιμασίας 
τοΰ μαινομένου πλήθους ποιος; Εκείνος, πρός 
δόξαν τοΰ όποιου κραυγάζουν καί άλαλάζουν αί 
στρατιαί τών άγιων άγγέλων καί αρχαγγέλων. 

Ή σταύρωσις, ή άκρα ταπείνωσις 


Εις τό τέρμα τής νΐα άοΙοΓοκα, τής όδοΰ τής 
θλίψεως καί ταπεινώσεως, ό Χριστός φθάνει εις 
τό αποκορύφωμα τής θλίψεως καί εις τήν άκραν 


4 ΤΑΠΕΙΝΩΣΕΙΣ ΤΟΥ ΧΡΙΣΤΟΥ 

ταπείνωσιν. Οί σκληροί καί βάναυσοι στρατιώται 
γυμνώνουν πάλιν τον Χριστόν, άποσπώντες βιαίως 
τά ένδύματά του, κολλημένα εις τάς πληγάς, καί 
συναποσπώντες τεμάχια έκ τής άγιας του σαρκός. 
Εξαπλώνουν τον Χριστόν εις τό άκατέργαστον 
ξύλον τοΰ σταυροΰ. Λαμβάνουν σφυριά καί καρφιά, 
κτυποΰν μέ δύναμιν καί σαδισμόν, τρυποΰν καί 
καρφώνουν χέρια καί πόδια εις τον σταυρόν, καί 
ύψώνουν γυμνόν καί έσταυρωμένον τόν Χριστόν 
μεταξύ ουρανού καί γης! Λύτη ή ΰψωσις είνε 
ή άκρα ταπείνωσις. Διότι ή σταύρωσις είνε τό 
φρικτότερον μαρτύριον, τό όποιον τρέμει τις καί 
εις τόν λογισμόν, άμα δε καί τό έξευτελιστικώτερον 
μαρτύριον. Ώς άνυπόφορος πόνος καί αισχύνη 
περιγράφεται έν τή Γραφή ή κόλασις. Καί ή 
σταύρωσις είνε κόλασις, εις τήν όποιαν είσήλθεν 
ό Χριστός, διά νά μάς σώση έκ τής αιωνίου 
κολάσεως. Ό άπόστολος Παύλος, ό όποιος περισσό¬ 
τερον όλων ήσθάνθη τήν σταύρωσιν τοΰ Ιησού 
Χριστού, έγραψε διά τόν ταπεινωτικόν χαρακτήρα 
αύτοΰ τοΰ είδους τής θανατικής έκτελέσεως - «Έτα- 
πείνωσεν εαυτόν γενόμενος υπήκοος μέχρι θανάτου, 
θανάτου 8έ σταυροΰ» (Φιλιπ. β' 8). Ό Ιησούς 
Χριστός έταπείνωσε τόν έαυτόν του μέχρι θανάτου, 
καί μάλιστα σταυρικού θανάτου, τοΰ πλέον οδυνηρού 
καί τοΰ πλέον ταπεινωτικού θανάτου. 

Πρός έξευτελισμόν έπίσης τόν Χριστόν έσταύρω- 
σαν μεταξύ δύο κακούργων, καί έξεπληρώθη ούτως 
ή γραφή, ή όποια έλεγε, «και μετά άνομων έλογίσθη» 
(Μάρκ. ιε' 28). Μετά κακούργων ό Χριστός ώς 
κακούργος καί αύτός, καί μάλιστα ώς ό χειρότερος 
όλων των κακούργων! 

Προς έξευτελισμόν δε πάλιν ύπεράνω τής κεφαλής 
τού έσταυρωμένου Ίησοΰ έθεσαν τήν έπιγραφήν 
Ελληνιστί, 'Ρωμαϊστι και Έβραϊστί «Ιησούς 6 Ναζω¬ 
ραίος ό βασιλεύς των Ιουδαίων» (Λουκ. κγ' 38, 
Ίωάν. ιθ' 19). Ή έπιγραφή έγράφη και εις τάς 
τρεις γλώσσας διά νά είνε, ούτως ειπεΐν, ό έξευτελι- 
σμός τού Έσταυρωμένου διεθνής. 


Εις τούς μνημονευθέντας έξευτελισμούς προσ¬ 
τίθενται άλλοι έξευτελισμοι προερχόμενοι έκ του 
συρφετού τού λαού, τού συρφετού των Αρχόντων, 
τού συρφετού των στρατιωτών, άλλα και έκ των 
δύο συνεσταυρωμένων μετά τού Ίησοΰ κακούργων. 
Διότι άρχικώς ώνείδιζον και έβλασφήμουν τον 
Χριστόν άμφότεροι οί κακούργοι, κατόπιν δε μετε- 
νόησεν ό εις έξ αύτών και ώμολόγησε τον Χριστόν. 
Ιδού πώς περιγράφουν οί εύαγγελισται τούς άλλους 
τούτους έξευτελισμούς· 


«Καί οί παραπορενόμενοι έβλασφήμουν αύτόν κι- 
νοϋντες τάς χεφαλάς αύτών καί λέγοντες * ούά 
ό καταλύων τον ναόν καί εν τρισίν ήμέραις 
οικοδομών! Σώσον σεαυτόν καί κατάβα από τού 
σταυρού. Όμοίως δε καί οί αρχιερείς έμπαίζοντες 
προς άλλήλους μετά τών γραμματέων έλεγον 
άλλους εσωσεν, έαυτόν ού δύναται σώσαι. Ό 
Χριστός ό βασιλεύς τού Ισραήλ καταβάτω νύν 
άπό τού σταυρού, ϊνα ίδωμεν καί πιστέύσωμεν 
αύτώ. Καί οί συνεσταυρωμένοι αύτόρ ώνείδιζον 
αύτόν » (Μάρκ. ιε' 29-32). «Ένέπαιζον δε αύτώ 
καί οί στρατιώται προσερχόμενοι καί οξος προσψε- 

ροντες αύτώ καί λέγοντες' εί συ εϊ ό βασιλεύς 
των Ιουδαίων, σώσον σεαυτόν» (Λουκ. κγ' 36-37). 

Πλήθος προσβολών καί ταπεινώσεων έδέχθη 
ό Χριστός. Εις συγκινητικώτατον ύμνον τής Μεγά¬ 
λης Παρασκευής απευθυνόμενος προς τον Χριστόν 
ό ιερός ύμνογράφος λέγει διά τάς προσβολάς καί 
ταπεινώσεις τού Χριστού - 

«"Εκαστον μέλος τής αγίας σου σαρχός ατιμίαν 
δι’ ημάς ύπέμεινε· τάς άχάνθας ή κεφαλή, ή 
δφις τά έμπτύσματα, αί σιαγόνες τα ραπίσμα¬ 
τα, τό στόμα την έν όζει χερασθεΐσαν χολήν 
τή γευσει, τά ώτα τάς δυσσεβεΐς βλασφημίας, 
ό νώτος την φραγγέλλωσιν καί ή χειρ τον κάλαμον 
αί τού όλου σώματος εκτάσεις εν τφ σταυρώ' 
τά άρθρα τούς ήλους καί ή πλευρά την λόγχην. 
Ό παθών υπέρ ημών καί παθών έλευθερώσας 
ημάς, ό συγκαταβάς ήμΐν φιλανθρωπία και άνυφώ- 
σας ημάς, παντοδύναμε Σωτήρ, έλέησον ημάς». 

Όπως κατά τήν δίκην του ενώπιον των άρχιερέων, 
τού Ήρώδου καί τού Πιλάτου ό Χριστός δεν 
έκανε χρήσιν τού λόγου καί τής δυνάμεώς του 
διά νά υπεράσπιση τον έαυτόν του, οΰτω καί 
κατά τήν σταύρωσίν του. Ό Χριστός ύπέμεινεν 
όλας τάς άσεβείας καί όλα τά φρικτά πάθη χωρίς 
νά διεκδικήση τό δίκαιόν του, έν βαθείμ σιωπή 
καί άκρμ ταπεινώσει. Έταπείνωσαν τον Χριστόν 
οί άνθρωποι, έταπείνωσε καί ό Χριστός τόν έαυτόν 
του χάριν των άνθρώπων. Όκτώ αιώνας πρό Χριστού 
ό μεγαλοφωνότατος Ήσαΐας, ό ευαγγελιστής προ- 

φήτης, βλέπων είς τήν όθόνην τής θείας τηλεοράσε- 
ώς του τδν πάσχοντα Μεσσίαν, άδοξον, καταπληγω- 
μένον, παραμορφωμένον, άγνώριστον, όδυνώμενον 
και μή διαμαρτυρόμενον, άναφωνεΐ* 

«Ούκ εστιν είδος αύτώ ούδέ δόξα * καί εϊδομεν 
αυτόν, καί ούκ είχεν είδος ούδέ κάλλος άλλα 
τό είδος αυτού άτιμου καί έκλεΐπον παρά πάντας 
τούς υιούς των Ανθρώπων άνθρωπος έν πληγή 
ών καί είδώς φέρειν μαλαχίαν, ότι άπέστραπται 
τό πρόσωπον αύτοϋ, ήτιμάσθη καί ούκ έλογίσθη. 
Ούτος τάς αμαρτίας ημών φέρει καί περί ημών 
όδυνάται». «Καί αύτός διά τό κεκακώσθαι ούκ 
Ανοίγει τό στόμα αύτοϋ' ως πρόβατου έπί σφαγήν 
ήχθη καί ώς Αμνός έναντίον τού κείροντος αύτόν 
άφωνος, ούτως ούκ Ανοίγει τό στόμα. Έν τή 
ταπεινώσει ή κρίσις αύτοϋ ήρθη » (Ήσ. νγ' 2-4, 
7-8). 


Ή τελευταία πρότασις τής προφητείας έχει τήν 
έννοιαν, δτι λόγφ τής ταπεινώσεώς του ό Μεσαίας, 
τής άκρας ταπεινώσεώς του, δεν διεξεδίκησε τό 
δίκαιόν του, και οΰτω τό δίκαιόν του άφηρέθη, 
έσαρώθη! 

Έρωτώμεν πάλιν* Ποιος ήτο έκεΐνος, ό όποιος 
δεν διεξεδίκησε τό δίκαιόν του; Ποιου τό δίκαιον 
έσαρώθη; 

Ποιον έγύμνωσαν οί άνθρωποι διά νά σταυρώ¬ 
σουν γυμνόν, όλόγυμνον; Εκείνον, ό όποιος περι¬ 
βάλλει τόν ούρανόν μέ νεφέλας, ενδύει τήν γήν 

μέ τήν πρασίνην ώραιότητα, στολίζει τήν γην μέ 
τά κάλλη τής άνοίξεως. 

Ποιον έξαπλώνουν είς τό άκατέργαστον ξύλον 
τοΰ σταυροΰ; Εκείνον, ό όποιος έξέτεινε τόν 
ουρανόν ώσεί δέρριν, ό όποιος έποίησε τά ξύλα 
του δρυμού, έφύτευσε τάς κέδρους τοΰ Λιβάνου, 
όλα τά δένδρα των δασών. 

Ποιου τρυπούν τάς χεΐρας; Εκείνου, τού όποιου 
αί χεΐρες είς τά βάθη των αιώνων έσκόρπισαν 
είς τό άχανές τά δυσεξαρίθμητα άστρα, τούς δισεκα¬ 
τομμύρια δισεκατομμυρίων ήλιους, και έπ’ έσχάτου 
τών ήμερών ήγγιζον τούς άρρωστους και έθεράπευον 
αύτούς, τούς νεκρούς καί άνίστων αύτούς. 

Ποιου τρυπούν τούς πόδας; Εκείνου, «ού πούς 
πατών ήν είς Έδέμ δειλής πάλαι», τού όποιου 
τώρα οί πόδες περιώδευσαν τήν άγίαν γήν προς 
εύαγγελισμόν τών άνθρώπων καί έπιστροφήν των 
είς τήν Έδέμ. 

Ποιον προσηλώνουν μέ ήλους, ποιον καρφώ¬ 
νουν μέ καρφιά; Εκείνον, είς τόν όποιον άνήκει 
ή άνθρωπότης· Εκείνον, ό όποιος είνε ό Νυμ¬ 
φίος τής Εκκλησίας. «Ήλοις προσηλώθη ό Νυμφίος 
της Εκκλησίας». Πας νυμφίος παρά τή νύμφης 
του άπολαμβάνει ήδονήν, ό Νυμφίος Χριστός άπέλα- 
βεν όδύνην. 

Ποιον κρεμούν έπί τοΰ ξύλου τοΰ σταυροΰ; 
Εκείνον, ό όποιος έστήριξε τήν ξηράν έπί τών 

ύδάτων, τον πλανήτην έπί τοΰ μηδενός. «Σήμερον 
χρεμάται έπί ξύλου ό έν ϋδασι την γην χρεμάσας». 
Σήμερον κρεμάται έπί ξύλου «ό χρεμάζων Γην έπ’ 
ούδενός» (Ίώβ κστ' 7). 

Ποιον άνυψώνουν γυμνόν έσταυρωμένον μετα¬ 
ξύ ούρανού και γης; Τον ποιήσαντα τον ούρανόν 
και τήν γην και ώραΐσαντα τά σύμπαντα. 

Ποιος δεν έχει είδος ούδέ κάλλος έπί τοΰ 
σταυρού; Ποιος κατήντησεν άμορφότερος καί άσχη- 
μότερος όλων τών άνθρώπων λόγφ των κακώσεων 
καί τών πληγών; Ποιος έγινεν άντικείμενον άπο- 
στροφής λόγφ τής φρικτής παραμορφώσεώς του; 
Ό ώραΐος κάλλει παρά πάντας βροτούς. Ή άπερίγρα- 
πτος ώραιότης. Ή αίωνία ώραιότης. Καί ό γενε¬ 
σιουργός τοΰ κάλλους. 

Ποιος όδυναται καί ταπεινοΰται έκ τών φρι- 
κτοτάτων πόνων; Ό άπαθής καί ό μακάριος έν 
άπολύτφ έννοίςι, ό μόνος δυνάστης, τοΰ όποιου 
τήν δυναστείαν, τήν δύναμιν καί τό μεγαλεΐον 
διακηρύττουν δισεκατομμύρια ή τρισεκατομμύρια 
Γαλαξιών. 

Ποιος εΐνε έσταυρωμένος έν μέσφ δύο κακούργων; 
Ποιος λογίζεται μετά άνομων; Εκείνος, ό όποιος 
ούδέν κακόν έποίησεν ή είπεν, είνε ό άγαθός 
καί ό άγαθοποιός εις τον ΰψιστον βαθμόν, έδωκε 
τόν νόμον, καί μεταποιεί άνομους καί κακούργους 
είς άγιους, όπως τόν έτερον τών συνεσταυρωμένων 
μετ’ αύτοΰ, τόν εύγνώμονα ληστήν. 

Ποιος έξευτελίζεται ώς ψευδοβασιλεύς με την 
τρίγλωσσον έπιγραφήν «Ιησούς 6 Ναζωραίος ό βασι¬ 
λεύς των Ιουδαίων»·, Ό Βασιλεύς των βασιλευόντων 
καί ό Κύριος των κυριευόντων, τού όποιου ή 
Βασιλεία ύπερυψώνεται ύπέρ τούς ούρανούς καί 
έκτείνεται εις τήν άπέραντον αιωνιότητα, ένώπιον 
τού όποιου όλοι οί βασιλείς καί οί κύριοι τής 
γης είνε μία λεπτομέρεια καί όλιγώτερον. 

Ποιον έμπαίζει ό συρφετός τού λαού, ό συρφετός 
τών άρχόντων καί ό συρφετός των στρατιωτών; 
Εκείνον, εις τάς χεΐρας τού όποιου τά σύμπαντα 
είνε αθύρματα, παίγνια. 

Ποιον ονειδίζουν. καί οί συσταυρωθέντες λη- 
σταί; Εκείνον, τον όποιον ό εύγνώμων έξ αύτών, 
ό καλοπροαίρετος, μετ’ όλίγον θά όμολογήση Κύ¬ 
ριον καί Βασιλέα, ϊνα ύπ’ αύτοΰ είσαχθή αύθημερόν 
εις τόν Παράδεισον. Ό Χριστός είνε ό Βασιλεύς 
καί Κύριος τού Παραδείσου, οί άλλοι είνε βασιλείς 
καί κύριοι κοιλάδων δυστυχίας καί κλαυθμώνος. 

Ποιον έμπαίζουν οί στρατιώται προσφέροντες 
δξος εις τήν δίψαν του καί προκαλοΰντες νά 
καταβή άπό τού σταυρού, άν είνε βασιλεύς τών 
Ιουδαίων; Εκείνον, ό όποιος έκανε τάς λίμνας, 
τάς πηγάς καί τάς θαλάσσας· Εκείνον, ό όποιος 
διά τών νεφελών διεξάγει τής θαλάσσης τό ύδωρ· 
Εκείνον, ό όποιος ποτίζει όρη έκ τών ύπερφων 
αύτοΰ - Εκείνον, ό όποιος μετεποίησεν εις γλυκύτητα 
τά πικρά ύδατα τής Μερράς καί έξήγαγε ποταμούς 
έκ τών βράχων καί έπότισε τόν λαόν του· Εκείνον, 

ό όποιος δεν είνε μόνον Βασιλεύς των Ιουδαίων, 
άλλα καί των αγγέλων καί των άρχαγγέλων και 
σύμπαντος τοΰ όρατοΰ καί άοράτου κόσμου· Εκεί¬ 
νον, ένώπιον τοΰ όποιου ό άρχηγός των έμπαικτών 
στρατιωτών, ό Καΐσαρ τής 'Ρώμης, καί όλοι οί 
άρχηγοί τής Γής είνε όλιγώτερον τοΰ μηδενός· 
Εκείνον, τοΰ όποιου ή βασιλική δύναμις έκφαίνεται 
εις τον ήρωισμόν να άποθάνη έκουσίως διά τοΰ 
φρικτοτέρου μαρτυρίου καί είς τήν δυνατότητα ν’ 
άναστηθή αύτεξουσίως. Ό Χριστός, αυτός είνε 
ό άληθινός Βασιλεύς, διότι βασιλεύει έν τφ ξύλω, 
τφ ξύλφ τοΰ σταυροΰ, καί κυριεύει τοΰ θανάτου. 

Πόσον μεγάλος είνε ό Χριστός, ό όποιος έταπεί- 
νωσε τον έαυτόν του μέχρι θανάτου, θανάτου δε 
σταυροΰ! 


Ό θάνατος 

Άφοΰ έβασανίσθη με τόν φρικτότερον βασα- 
νισμόν ό Άρχηγός τής Πίστεώς μας, άφήκε τό 
πνεΰμα έπί τοΰ ξύλου τοΰ σταυροΰ, άπέθανεν! 

'Ο άνθρωπος δέν έπλάσθη διά τόν θάνατον, 
άλλά διά τήν άθανασίαν καί τήν δόξαν. Ό θεός 
έκανε τόν άνθρωπον δμοιον προς τόν έαυτόν του, 
μικρόν θεόν, προωρισμένον νά μή άποθνήσκη, 
όπως δέν άποθνήσκει ό δημιουργός καί πλάστης 
του, άλλά ν’ άπολαύη αίωνίου ζωής καί μεγαλείου. 
Ό θάνατος είσήλθεν είς τόν κόσμον έξ αιτίας 
τής παρακοής, τήν όποιαν έκανεν ό άνθρωπος τή 
είσηγήσει τοΰ φθονερού Διαβόλου. 

«'Ο Θεός θάνατον ούχ έποίησεν, ούδέ τέρπεται 
επ' άπωλεία ζώντων». «Ό Θεός έχτισε τον άνθρω¬ 
πον έπ' άφθαρσία χαι είχόνα τής Ιδίας ίδιότητος 
έποίησεν αύτόν φθόνορ δε Διαβόλου θάνατος είσηλ- 
θεν εις τον χόσμον» (Σοφ. Σολ. α' 13, β’ 23-24). 

Ό θάνατος, πρώτον πνευματικός καί έπειτα σωμα¬ 
τικός· πρώτον χωρισμός του άνθρώπου άπό τον 
θεόν, τήν πηγήν τής ζωής και τής χαράς, και 
έπειτα χωρισμός τής ψυχής άπό τό σώμα, είνε 
ποινή, ή όποια ήπειλήθη είς τόν άνθρωπον προ 
τής παρακοής και έπεβλήθη είς αύτόν μετά τήν 
παρακοήν. Ό θεός διέταξε καί αύστηρώς προειδο¬ 
ποίησε τόν άνθρωπον έν τη Έδέμ· « Άπό τοϋ 
ξύλου τοϋ γινώσχειν χαλάν χαι πονηρόν, ού φάγεσθε 
άπ’ αύτοΰ’ η δ' αν ήμερος φάγητε άπ’ αύτοϋ, 
θανάτορ άποθανεΐσθε» (Γεν. β' 17). Πράγματι δέ 
ό άνθρωπος μετά τήν παράβασιν τής έντολής τοΰ 
θεού αύθημερόν ύπέστη θάνατον, τόν πνευματικόν 
θάνατον, διότι άπεχωρίσθη άπό τοΰ θεού καί 
έξεδιώχθη έκ τοΰ Παραδείσου, ύστερον δέ ήλθε 
καί ό σωματικός θάνατος ώς συνέπεια τοΰ πνευματι¬ 
κού θανάτου, καί ούτως ό θάνατος ώλοκληρώθη. 

Επειδή ό θάνατος είνε ποινή έπιβληθεΐσα είς 
τόν άνθρωπον λόγφ τής παρακοής του, διά τοΰτο 
είνε δυσάρεστος καί ταπεινωτικός. Καί §ν πικρόν 
φάρμακον όταν υποχρεώνεται ό άνθρωπος νά πίη, 
αισθάνεται ότι ταπεινώνεται. Πόσφ μάλλον ταπεινώ¬ 
νεται, όταν γεύεται θανάτου! Ό θάνατος είνε 
μεγάλη, μεγίστη ταπείνωσις τοΰ άνθρώπου. Αύτήν 
δέ τήν ταπείνωσιν ύπέστη καί ό Χριστός διά τάς 

ίδικάς μας Αμαρτίας. Τολμώμεν δέ νά εϊπωμεν, 
ότι πρώτον καί ό Χριστός, έπειδή ίδιοποιήθη τάς 
Αμαρτίας μας, κατΑ τινα τρόπον ύπέστη τον πνευμα¬ 
τικόν ΘΑνατον. Διότι ό θεός, όπως ΑπεστρΑφη 
καί έγκατέλειψε τον ΆδΑμ, οϋτω πως κατΑ τόν 
καιρόν τοΰ πΑθους ΑπεστρΑφη καί έγκατέλειψε 
καί τόν Χριστόν, τόν δεύτερον ΆδΑμ. Ό Χριστός, 
Αφού δι’ ήμας έγινεν Αμαρτία (Β' Κορ. ε' 21), 
έγινε καί κατΑρα (Γαλ. γ' 13). Καί ώς έπικατΑρατος 
έγκατελείφθη ύπό τοΰ θεοΰ. ΔιΑ τοΰτο καί έπί 
τοΰ σταυροΰ έξέβαλε την σπαραξικΑρδιον έκείνην 
κραυγήν, «Ήλί Ήλί, λιμά σαβαχθανί;», τουτέστι, «Θεέ 
μου Θεέ μου, ίνατί με έγκατέλιπες;» (Ματθ. κζ' 
46). Υφιστάμενος τόν πνευματικόν θάνατον ό ΆδΑμ 
έγκατελείφθη ύπό τοΰ θεοΰ, έξήλθεν έκ τοΰ παρα¬ 
δείσου καί είσήλθεν εις τήν θλϊψιν. Καί ό δεύτερος 
ΆδΑμ, ό Χριστός, έγκατελείφθη ύπό τοΰ θεοΰ, 
έστερήθη τής προκειμένης αύτφ χαράς (Έβρ. ιβ' 
2) καί είσήλθεν είς τήν θλϊψιν, τήν ύπερτάτην 
θλϊψιν τής σταυρώσεως. Διά ν’ άπαλλάξη τής 
κολάσεως ήμας, είσήλθεν είς κόλασιν έκεΐνος, 
είς κάμινον πυρός, είς φρικτότατον πόνον. Ύστερον 
δέ ύπέστη καί τόν σωματικόν θάνατον, έξεψύχησεν 
έπί τοΰ σταυροΰ καί έγινε νεκρός! Είς τό Α' 
Κορ. ιε' 26 ό σωματικός θάνατος όνομάζεται «έσχα¬ 
τος έχθρός». Αΐ, λοιπόν! Διά τήν σωτηρίαν μας ό 
Χριστός έταπεινώθη καί ένώπιον τοΰ έχθροΰ αύτοΰ, 
ύπέστη καί τήν έσχάτην αύτήν ταπείνωσιν τοΰ 
θανάτου. 

Πας άνθρωπος ύφίσταται τήν ταπείνωσιν τοΰ 
θανάτου δικαίως. Διότι πας άνθρωπος έχει σχέσιν 

προς τήν αμαρτίαν, έρωτοτροπεΐ πρός τήν άμαρτίαν 
καί κάνει τήν άμαρτίαν, «τά 8έ όφώνια τής αμαρτίας 
θάνατος» ('Ρωμ. στ' 23). Άλλα τήν ταπείνωσιν 
του θανάτου ύπέστη καί ποιος; Εκείνος, ό όποιος 
άμαρτίαν δέν έποίησεν Εκείνος, έπί τοΰ όποιου 
ή άμαρτία ούδέ τήν σκιάν της έρριψεν Εκείνος,, 
ό όποιος ύπό των Σεραφίμ καί των Χερουβίμ 
άκαταπαύστως ύμνολογεΐται ώς τρισάγιος καί τρισ- 
ένδοξος. 

Τήν ταπείνωσιν τοΰ θανάτου ώς έπί τό πλεΐ- 
στον ήμεΐς οί άμαρτωλοί ύφιστάμεθα είρηνικώς 
καί φυσιολογικώς έπί άναπαυτικής τίνος κλίνης, 
ένφ τά προσφιλή μας πρόσωπα καί ή έπιστήμη 
άγωνίζονται νά κάνουν τά τέλη τής ζωής μας 
όλιγώτερον δυσάρεστα, καί εί δυνατόν άνώδυνα. 
Άλλ’ ό Αναμάρτητος τήν ταπείνωσιν τοΰ θανάτου 
δέν ύπέστη είρηνικώς καί φυσιολογικώς, άλλα 
βιαίως καί βαναύσως. Δέν ύπέστη έπί άναπαυτικής 
τίνος κλίνης, άλλ’ έπί τοΰ ξύλου τοΰ σταυροΰ, 
ξύλου άκατεργάστου. Καί τά προσφιλή του πρόσωπα 
δέν ήδύναντο νά προσφέρουν εις αύτόν τίποτε, 
δέν ήδύναντο νά μειώσουν κατά τι τον φρικτόν 
βασανισμόν του. 

Τήν ταπείνωσιν τοΰ θανάτου ώς έπί τό πλεΐ- 
στον ήμεΐς οί άμαρτωλοί ύφιστάμεθα εις κλίμα 
συμπάθειας καί άγάπης. Άλλ’ ό Αναμάρτητος 
τήν ταπείνωσιν τοΰ θανάτου ύπέστη έντός κλίματος 
άβυσσαλέου μίσους, χλευασμών καί έξευτελισμών. 

Τήν ταπείνωσιν τοΰ θανάτου ύφιστάμεθα ήμεΐς, 
οί όποιοι, έπί τέλους, εΐμεθα ταπεινά όντα, χοϊκά ^ 

πλάσματα. Άλλα την ταπείνωσνν του θανάτου ύπέ- 
στη και ποιος; Εκείνος, ό όποιος είνε τό ύψιστον 
όν Εκείνος, ό όποιος έδημιούργησε τα ύψη τού 
ούρανοΰ καί ύπερβαίνει ταΰτα άσυγκρίτως· Εκείνος, 
ό όποιος κατοικεί έν τοΐς ύψίστοις και όνομάζεται 
'Ύψιστος. 

Άφήκεν έπί τοΰ σταυρού τό πνεύμα ποιος; Ό 
δημιουργός των πνευμάτων καί πάσης σαρκός. 
Έξέπνευσε ποιος; Εκείνος, δστις ένέπνευσε τό 
ζωτικόν πνεύμα καί έγένετο ό Άδάμ ύπαρξις ζώσα. 
Άπέθανε ποιος; «Ό μόνος 'έχων αθανασίαν, φως 
οίκων απρόσιτον» (Α' Τιμ. στ' 16). Έγινε νεκρός 
ποιος; Ό "Ων καί ό Ζών. Ή αύτοζωία καί ή 
πηγή τής ζωής. Ό άναστήσας τούς άνθρώπους 
έκ τοΰ μηδενός. Ό άναστήσας νεκρούς κατά τό 
θέλημά του. Ό προ όλίγου άναστήσας τον τετραήμε¬ 
ρον καί όδωδότα Λάζαρον. Ό διακηρύξας, «Έγώ 
είμι ή άνάστασις καί ή ζωή. Ό πιστεύων εις έμέ, 
καν άποθάνη, ζήσεταν καί πας ό ζών καί πιστεύων 
εις έμέ ού μή άποθάνΐβ εις τον αιώνα» (Ίωάν. ια' 
26). 

Άν ό θάνατος είνε μεγάλη ταπείνωσις διά τον 
μικρόν, άμαρτωλόν καί λόγφ τής άμαρτίας θνητόν 
καταστάντα άνθρωπον, πόσφ μάλλον ό θάνατος, 
καί δή ό σταυρικός, ήτο ταπείνωσις διά τον ύψιστον, 
τρισάγιον, τρισένδοξον καί άθάνατον θεόν! 

Τό λόγχισμα τής πλευράς 

Αί ταπεινώσεις τού Χριστού δέν τελειώνουν 
τήν στιγμήν τοΰ θανάτου. Συνεχίζονται καί μετά 

τόν θάνατον. Παρά τά συγκλονιστικά σημεία κατά 
την σταύρωσιν και τον θάνατον τού Ίησοΰ, την 
συσκότισιν τού ήλιου, τόν σεισμόν, τό άνοιγμα 
των μνημάτων καί την άνάστασιν των νεκρών, οί 
καί βράχων άναισθητότεροι καί θηρίων σκληρότεροι 
άνθρωποι, μάλλον δέ άπάνθρωποι, έξηκολούθησαν 
νά έχουν τήν διάθεσιν νά ταπεινώνουν τόν Χριστόν. 
Έταπείνωσαν αυτόν ζώντα, ταπεινώνουν αύτόν καί 
νεκρόν. Ταπείνωσις τοΰ Χριστού μετά θάνατον 
καί ένφ άκόμη εύρίσκετο έπί τοΰ σταυρού ήτο 
τό λόγχισμα τής πλευράς του. «Εϊς τών στρατιωτών 
λόγχτ) τήν πλευράν αύτόν ενυξε», σημειώνει ό εύαγγε- 
λιστής Ιωάννης, ό όποιος εύρίσκετο κάτω άπό 
τόν σταυρόν καί είδε τόν 'Ρωμαΐον στρατιώτην 
νά τρυπςί με τήν λόγχην τήν πλευράν τοΰ Ίησοΰ, 
νά δίδη εις αύτόν, ώς θά έλέγομεν σήμερον, τήν 
χαριστικήν βολήν (Ιωάν, ιθ' 34). 

Ταπεινωτικόν διά τόν άνθρωπον νά μή τυγχάνη 
σεβασμού τίνος ούτε μετά θάνατον, άλλα νά λογχί¬ 
ζουν, νά μαχαιρώνουν τό νεκρόν του σώμα. Καί 
άν είνε τούτο ταπεινωτικόν διά τόν άνθρωπον, 
πόσον μάλλον ήτο ταπεινωτικόν διά τόν Χριστόν, 
ό όποιος δεν είνε άπλώς άνθρωπος, άλλά Θεάνθρω¬ 
πος, αύτός ό Κύριος καί ό Θεός τής Παλαιάς 
Διαθήκης σαρκωμένος! Κατά τόν προφήτην Ζαχα¬ 
ρίαν οί άνθρωποι «έξεκέντησαν», έλόγχισαν, έμαχαί- 
ρωσαν τόν Γιαχβέ! (Ζαχ. ιβ' 10). Προφητεία τολμη- 
ροτάτη καί παραδοξοτάτη. Λόγος άδιανόητος καί 
άνεπινόητος. Ποιος πράγματι θά ήδύνατο νά δια- 
νοηθή καί θά έτόλμα νά εϊπη, ότι έμαχαίρωσαν 
τόν Γιαχβέ, τόν άπαθή καί παντοδύναμον Θεόν; 

Καί ποιος προ Χρίστου ήδύνατο νά έννοήση τήν 
τολμηροτάτην καί παραδοξοτάτην προφητείαν του 
Ζαχαρίου; Αίνιγμα άλυτον ήτο προ Χριστού ό λόγος 
τού προφήτου, όπως και τόσοι άλλοι λόγοι τής 
Γραφής. Ή δέ λύσις τού αινίγματος αυτού, όπως 
καί τόσων άλλων αινιγμάτων τής Γραφής, είνε 
τό εύλογημένον πρόσωπον τού Αρχηγού τής ΓΊί- 
στεώς μας. Ό άπαθής Γιαχβέ έγινε παθητός άνθρω¬ 
πος, καί ώς άνθρωπος έσταυρώθη, άπέθανεν, έλογχί- 
σθη τήν πλευράν. Εκείνος, ό όποιος έπλασε τον 
πρώτον άνθρωπον καί έκ τής πλευράς του έκανε 
τήν πρώτην γυναίκα, έγινεν ό ίδιος άνθρωπος, 
δεύτερος Άδάμ, καί έκ τής πλευράς του έκανεν 
έκείνην τήν γυναίκα, περί τής όποιας έκθαμβος 
ό Ιωάννης έγραψε, «Σημεϊον μέγα ώφθη έν τω 
ούρανφ, γυνή περιβεβλημένη τον ήλιον» (Άποκ. 
ιβ' 1). Δι’ ύδατος καί αίματος, τά όποια παραδόξως 
έρρευσαν έκ τής πλευράς του, συνέστησε τήν 
Εκκλησίαν, σάρκα έκ τής σαρκός του καί όστοΰν 
έκ των όστέων του. Έκ τής ταπεινώσεως τού 
λογχισθέντος τήν πλευράν Θεού προήλθεν ή μεγάλη 
δόξα, ή Εκκλησία, ή μεγαλυτέρα δόξα έπί γής 
καί έν ούρανφ μετά τον Ιδρυτήν της. 

Μισούν καί καταπολεμούν πολλοί τήν Εκκλη¬ 
σίαν. Λογχίζουν τό σώμά της, όπως έκείνοι οί 
άπιστοι διά τού "Ρωμαίου στρατιώτου έλόγχισαν 
τό σώμα τού Κυρίου της. Άλλ’ όσον καί άν 
προσπαθούν νά ταπεινώσουν τήν Εκκλησίαν, ταπει¬ 
νώνονται αύτοί. Όσον καί άν άγωνίζωνται νά 
κρημνίσουν τό θεοΐδρυτον καθίδρυμα, κρημνίζονται 
οί ίδιοι. «'Όφονται εις δν έξεχέντησαν », είπεν ό 

προφήτης και ό εύαγγελιστής (Ζαχ. ιβ' 10, Ίωάν. 
ιθ' 37). «'Όφονται καί κόφονται», λέγει ό Χριστός 
και ή Άποκάλυψις (Ματθ. κδ' 30, Άποκ. α' 7). 
Όψονται και κόψονται κοπετόν μέγαν όλοι, όσοι 
έξεκέντησαν καί έκκεντοΰν διά τής άπιστίας, τής 
πολεμικής καί τής άμετανοησίας των τον Κύριον 
καί τήν Εκκλησίαν τού Κυρίου. 


Ή ταφή 

Ταπείνωσις τοΰ Χριστού μετά τον θάνατον είνε 
έπίσης ή ταφή του. Ταπείνωσις οτι άνήλθεν 
εις σταυρόν, ταπείνωσις καί ότι κατήλθεν εις τον 
τάφον. Τήν ταπείνωσιν ταύτην ό Χριστός προλέγει 
προφητικώς είς τον περίφημον 2Ιον Ψαλμόν, στίχ. 
16, άπευθυνόμενος προς τον Θεόν Πατέρα του καί 
λέγων «Και είς χοϋν θανάτου χατήγαγες με». «Χοΰς 
θανάτου» είνε ό τάφος. Χάριν ήμών ό Θεός Πατήρ 
παρέδωσε τον Χριστόν είς θάνατον καί κατεβίβασεν 
αύτόν είς τάφον. 

Περί τήν ταφήν τοΰ Χριστού ύπάρχουν διάφο¬ 
ροι ταπεινώσεις. 

Μία ταπείνωσις είνε αύτή, ότι οί συμπαθοΰντες 
τον Ίησοΰν έφοβοΰντο νά ζητήσουν καί νά θάψουν 
τό σώμά του. Τούτο ήτο είδος άρνήσεως τοΰ Ιησού 
έκ μέρους των άνθρώπων του καί προσβολή κατ’ 
αύτού. Ή πρό τοΰ θανάτου άρνησις λόγω δειλίας 
κατά τινα τρόπον συνεχίζεται μετά θάνατον. Ό 



Άριμαθαΐος Ιωσήφ, ό όποιος έζήτησε νά θάψη 
τον Χριστόν, προέβη εις πραξχν τόλμης. «Τολμήσας 











(Μάρκ. ιε' 43). Τό «τολμήσας» ύποδηλώνει δειλίαν 
των άνθρώπων τού Χρίστου διά την έκτέλεσιν 
του καθήκοντος τοΰ ένταφιασμοϋ τοΰ σώματος 
αύτού, καί άρα προσβολήν και ταπείνωσιν αύτοΰ 
έκ μέρους των άνθρώπων του. Ό Χριστός δεν 
έφοβήθη νά ύποστή χάριν ήμών τό φρικτότερον 
μαρτύριον. Καί ήμεΐς έφοβήθημεν νά ζητήσωμεν 
καί νά ένταφιάσωμεν τό σώμα του! 

Άλλη ταπείνωσις τοΰ Ίησοΰ ώς πρός τήν ταφήν 
αύτοΰ ύποδηλοΰται άπό τήν φράσιν, κατά τήν όποιαν 
ό Πιλάτος «έδωρήσατο τό σώμα τω Ιωσήφ» (Μάρκ. 
ιε' 45). Όπως τό «τολμήσας» οΰτω καί τό «έδωρήσα¬ 
το» υποδηλώνει ταπείνωσιν τοΰ Ίησοΰ. Διότι αύτό 
τό «έδωρήσατο» σημαίνει, ότι ό Χριστός δεν έδι- 
καιοΰτο ούτε αύτό τό σώμα του, όπως δεν έδικαιοΰν- 
το τά σώματά των οί δούλοι, άλλά κύριος καί 
κάτοχος τοΰ σώματος τοΰ Ίησοΰ ήτο ό Πιλάτος, 
ό όποιος έδώρησεν αύτό εις τον ΆριμαθαΧον Ιωσήφ 
ώς ίδικόν του πράγμα! Οί Εβραίοι έπώλησαν τον 
Μεσσίαν των εις τούς "Ρωμαίους, καί οί 'Ρωμαΐοι 
έξέλαβον τό σώμα τοΰ Μεσσίου ώς ιδιοκτησίαν 
των. Εκείνος, ό όποιος με τήν παντοδυναμίαν 
του έδημιούργησε τά σύμπαντα καί είνε Κύριος 
καί κάτοχος ούρανοΰ καί γης, ορατών τε πάντων 
καί άοράτων, δέν έθεωρήθη κύριος καί κάτοχος 
ούτε τοΰ έαυτοΰ του. Ό Απόστολος λέγει που - 
«Ούχ έστέ έαυτών » (Α' Κορ. στ' 19). Δέν άνήκετε, 
δηλαδή, εις τούς έαυτούς σας. Δέν άνήκομεν εις 
τούς έαυτούς μας, διότι τό σώμα καί τό πνεΰμα, 
έκ τών όποιων άποτελούμεθα, δέν είνε ίδικά μας, 
είνε τοΰ θεού. Έν τούτοις μέ τήν διαγωγήν, τήν 
όποιαν έδείξαμεν πρός τον ένανθρωπήσαντα θεόν. 



είνε ώς νά εϊπομεν εις αύτόν «Ούχ εΐ έαυτοϋ»\ Δεν 
ανήκεις εις τον έαυτόν σου! Δέν είσαι κύριος και 
κάτοχος ούτε τού σώματός σου! Ημείς είμεθα οί 
κύριοι καί κάτοχοι! Πόσον έπτώχευσε καί έταπεινώ- 
θη δι’ ημάς ό Κύριος! 

"Αλλη ταπείνωσις τοΰ μεγάλου Νεκρού ώς πρός 
την ταφήν αύτοΰ είνε καί αύτή, ότι δέν είχε τάφον. 
Όταν έγεννήθη, δέν εύρέθη δι’ αύτόν κατάλυμα - 
όταν έξήλθεν εις τό κήρυγμα, δέν είχε πού τήν 
κεφαλήν κλίνη - καί όταν άπέθανε, δέν είχε τόπον 
νά ταφή. Καί έτάφη εις ξένον τάφον, τον τάφον, 
τόν όποιον ό Ιωσήφ προώριζε διά τον έαυτόν του. 
Πόσον συγκινητικά είνε τά λόγια τής αίτήσεως πρός 
τόν Πιλάτον, τά όποια ό ιερός ύμνογράφος θέτει 
εις τό στόμα τοΰ Ιωσήφ, αίτοΰντος παρά τοΰ 
Ρωμαίου ήγεμόνος τό σώμα πρός ταφήν! 

«Δός μοι τούτον τόν ξένον, τόν έχ βρέφους ώς ξένον 
ξενωθέντα, έβόοτ δός μοι τούτον τόν ξένον, δν 
ομόφυλοι μισοϋντες θανατοϋσιν ώς ξένον δός μοι 
τούτον τόν ξένον, δν ξενίζομαι βλέπων τού θανάτου 
τό ξένον δός μοι τούτον τόν ξένον, δστις οίδε 
ξενίζειν τούς πτωχούς χαι τούς ξένους· δός μοι 
τούτον τόν ξένον, δν Εβραίοι τω φθάνω άπεξένωσαν 
χόσμω· δός μοι τούτον τόν ξένον, ϊνα χρύφω έν 
τάφορ, δς ώς ξένος ούχ έχει την χεφαλην ποϋ χλΐναι». 

Εκείνος, ό όποιος έχει τά σύμπαντα ιδιοκτησίαν, 
ένφ πραγματικώς καί άληθώς ούδείς άλλος έχει 
ιδιοκτησίαν τινά, άλλα πάντες οί λεγόμενοι ίδιοκτή- 
ται έχουν ψευδαίσθησιν ιδιοκτησίας- Εκείνος, περί 
τοΰ όποιου ή Γραφή λέγει, «τοϋ Κυρίου ή γη χαι 

τό πλήρωμα αυτής» (Ψαλμ. κγ' 1)· Εκείνος, διά τού 
αίματος του όποιου ήγοράσθη άγρός προς ταφήν 
των ξένων Εκείνος δεν είχε δύο μέτρα γης, δεν 
είχε τάφον νά ταφή! «Ώς μηδέν έχοντες και πάντα 
κατέχοντες», είπεν ό Παύλος διά τούς Αποστόλους 
(Β' Κορ. στ' 10). Άλλ’ αύτός ό λόγος εις τον 
Χριστόν εύρεν άντίστροφον έφαρμογήν «Ώς τά 
πάντα έχων καί μηδέν κατέχων»\ 

Ταπείνωσις τού Χριστού κατά τον χρόνον τής 
ταφής αύτοΰ ήτο και ή συστολή, ή δέσις καί ή 
μεταφορά τού σώματος αύτοΰ προς ένταφιασμόν. 
Ό Ιωσήφ καί ό Νικόδημος συνέστειλαν τό σώμα 
τού Χριστού, «έδησαν αύτό έν όθονίοις» (Ίωάν. ιθ' 
40), έδεσαν αύτό με νεκρικάς ταινίας, ή, άλλως, 
έσπαργάνωσαν αύτό με νεκρικά σπάργανα, καί 
μετέφεραν αύτό διά τήν ταφήν. Όπως ήτο ταπείνω- 
σις, ότι οί άνθρωποι έξέτειναν τό σώμα τού Χριστού 
έπί τού ξύλου διά νά σταυρώσουν αύτό, ούτως 
ήτο ταπείνωσις καί ότι συνέστειλαν αύτό διά νά 
ένταφιάσουν αύτό. Όπως έπίσης ήτο ταπείνωσις, 
ότι καθήλωσαν τόν Ίησοΰν έπί τού ξύλου, ούτως 
ήτο ταπείνωσις, ότι έδεσαν αύτόν με νεκρικάς 
ταινίας. Ταπεινώσεις πάντα ταΰτα, με τήν διαφοράν, 
ότι ή έκτασις καί ή καθήλωσις τού σώματος έπί 
τού ξύλου τού σταυρού ήσαν μεγαλύτεροι ταπεινώ¬ 
σεις, ένφ ή συστολή καί ή δέσις τού σώματος 
πρός ένταφιασμόν ήσαν μικρότεροι ταπεινώσεις. 

Ποιον συνέστειλαν οί άνθρωποι; Συνέστειλαν 
Εκείνον, ό όποιος είς τό Σύμπαν έδωσε τήν 
δύναμιν νά διαστέλλεται, όπως οί άστρονόμοι λέ- 

γουν. Συνέστειλαν Εκείνον, ένώπιον του όποιου 
τά σύμπαντα παρίστανται με συστολήν καν τρόμον. 
Συνέστειλαν Εκείνον, διά τόν όποιον προ όλίγου 
ό ήλιος συνέστειλε τάς άκτΐνας καί ήρνήθη τό 
φως του εις την γην, μη ύποφέρων νά βλέπη τόν 
δημιουργόν του έσταυρωμένον καί χλευαζόμενον. 
Ποιου «συμμάζευσαν» τάς χεΐρας καί τούς πόδας; 
«Συμμάζευσαν» τάς χεΐρας καί τούς πόδας Εκείνου, 
ό όποιος εις ήμάς έδωσε τήν δύναμιν καί ικανότητα 
τής έλευθέρας κινήσεως των χειρών καί των ποδών. 
Άνθρωποι! Άν δεν ήθελεν ό Χριστός, δεν θά 
ήδυνάμεθα νά ένεργήσωμεν μίαν άπλήν κίνησιν 
τής χειρός, δέν θά ήδυνάμεθα νά κάνωμεν §ν μικρόν 
βήμα. Ποιον έδεσαν μέ νεκρικάς ταινίας; Έδεσαν 
Εκείνον, ό όποιος είνε έλεύθερος καί άπεριόριστος 
έν άπολύτφ έννοίμ. Έδεσαν Εκείνον, ό όποιος 
έδωσεν εις ήμάς έλευθερίαν καί αίσθημα έλευθερίας. 
Έδεσαν Εκείνον, ό όποιος λύει πεπεδημένους. 
Έδεσαν Εκείνον, ό όποιος πρό όλίγων ήμερων 
έξετίναξεν έκτος του τάφου ζωντανόν τόν Λάζαρον, 
«δεδεμένον τούς πόδας χαί τάς χεΐρας χειρίαις», 
καί έδωσε τήν έντολήν, «λύσατε αύτόν χαί άφετε 
ύπάγειν» (Ίωάν. ια' 44). Ποιον μετέφεραν έπί 
χειρών, διά ν’ άποθέσουν εις τό μνήμα; Μετέφεραν 
Εκείνον, ό όποιος πεζός περιώδευε τήν Παλαιστίνην 
καί έκήρυττε τό εύαγγέλιον. Μετέφεραν Εκείνον, 
ό όποιος έκανε τούς χωλούς νά περιπατούν καί 
νά χοροπηδούν. Μετέφεραν Εκείνον, ό όποιος 
έθεράπευε τούς παραλύτους καί έπί φορείου μεταφε- 
ρομένους, καί διέτασσεν αύτούς νά σηκώνουν τόν 
κράββατόν των καί νά περιπατούν. Μετέφεραν 
Εκείνον, ό όποιος περιεπάτει έπί τών κυμάτων τής 

θαλάσσης. Μετέφεραν Εκείνον, ό όποιος άκαριαίως 
μετέφερε πλοΐον έκ μέσου τής θαλάσσης εις τήν 
ξηρόν. Μετέφεραν Εκείνον, ό όποιος κινεί καί 
μετακινεί καί στροβιλίζει εις τό άχανές δισεκατομ¬ 
μύρια δισεκατομμυρίων παμμεγέθεις σφαίρας. Μετέ¬ 
φεραν Εκείνον, ό όποιος, κατά τήν μεγαλειώδη 
έκφρασιν τής προς Εβραίους Επιστολής, φέρει 
τά πάντα τφ ρήματι τής δυνάμεως αύτοϋ. κινεί 
καί κυβερνμ τά σύμπαντα με τον παντοδύναμόν 
του λόγον. 

Μεγάλη ταπείνωσις τοΰ Ιησού ήτο αύτή αύτη 
ή ταφή, ό έγκλεισμός εις τον μικρόν καί σκοτεινόν 
τάφον. Ποιος κατετέθη εις τον χώρον τοΰ θανάτου; 
Ή Ζωή. «Ή Ζωή έν τάφω χατετέθης, Χριστέ, καί 
άγγέλων στρατιαί έξεπλήττοντο, συγχατάβασιν 8οξά- 
ζουσαι τήν σήν». Ή κατάβασις εις τον τάφον είνε 
συγκατάβασις τού Ιησού καί ταπείνωσις, μεγάλη 
συγκατάβασις καί ταπείνωσις. Τήν ταπείνωσιν τής 
καθόδου εις τον τάφον ύφιστάμεθα ήμεΐς οί άνθρω¬ 
ποι ώς άμαρτωλοί καί ύπερήφανοι. Τήν ταπείνωσιν 
αυτήν ύφιστάμεθα μικροί καί μεγάλοι άδιακρίτως, 
διότι όλοι εΐμεθα άμαρτωλοί. Ή ταπείνωσις αύτή 
άρμόζει εις όλους, καί μάλιστα εις τούς «ύψηλά» 
ίσταμένους, οί όποιοι κατά κανόνα είνε οί περισσό¬ 
τερον άμαρτωλοί καί ύπερήφανοι, καί άξίζουν περισ¬ 
σότερον τήν άναγκαστικήν προσγείωσιν ή μάλλον 
ύπογείωσιν. Ανόητοι άρχοντες, πεφυσιωμένοι 
άσκοί! Τί ύπερηφανεύεσθε διά τήν άνοδόν σας 
εις ύψηλά άξιώματα; Εντός όλίγου ό δημοκράτης 
θάνατος σάς καθαιρεΐ βιαίως έκ των άξιωμάτων, 
σάς καταβιβάζει έκ τοΰ ύψους καί σάς ταπεινώνει 
ύπό τήν έπιφάνειαν τής γής. Άποβλέψατε, άνόητοι. 

εις τούς χαίνοντας ένώπιόν σας τάφους, καί σύνετε, 
σύνελθετε, έκ τής μέθης των ψευδοαξιωμάτων 
και τής ψευδοδόξης σας! Ταπεινωθήτε έκουσίως, 
προτού ταπεινωθήτε άναγκαστικώς. Καί ήμεΐς μεν 
δικαίως ταπεινωνόμεθα διά τής καθόδου εις τον 
τάφον, σεις δέ οι άρχοντες δικαιότερον. Άλλ’ ό 
Χριστός διατί έταπεινώθη; ΔΓ ήμάς και διά σάς 
έταπεινώθη, κατά συγκατάβασιν. Έταπεινώθη ό 
άναμάρτητος, διά νά θεραπεύση τήν Ιδικήν μας 
άμαρτίαν και ύπερηφάνειαν. Κατανοήσατε, λοιπόν, 
το μάθημα τής ταπεινώσεως, τό όποιον προέρχεται 
έκ τού τάφου, καί θεραπευθήτε έκ τής ματαιοδοξίας 
καί ύπερηφανείας. Κατανοήσωμεν οι πάντες τό 
μάθημα τής ταπεινώσεως, τό όποιον διδάσκει ό 
τάφος τού Κυρίου, άλλά καί ό ίδικός μας τάφος, 
καί θεραπευθώμεν πάντες έκ τής άνοίας, όποια 
είνε ή άμαρτία καί ή ύπερηφάνεια. 

Περιωρίσθη εις τον μικρόν χώρον τού τάφου 
ποιος; Ό άπειρος, ό άπεριόριστος, ό άχώρητος 
παντί* Εκείνος, τον όποιον δέν χωρούν όλη ή 
γή καί όλος ό ούρανός* Εκείνος, ό όποιος έδημιούρ- 
γησε τον παμμεγέθη κόσμον καί είνε άσυγκρίτως 
μεγαλύτερος τού δημιουργήματος του. « Μέτρα γης 
ό στήσας έν σμικρφ κατοικεί». «Έχστηθι φρίττων, 
ουρανέ, και σαλευθήτωσαν τά θεμέλια της γης 
ιδού γάρ έν νεκροίς λογίζεται ό έν ύψίστοις οίκων 
καί τάφορ σμικρω ξενοδοχείται». 

Ένεκλείσθη εις τον σκοτεινόν χώρον τού τάφου 
ποιος; «Ό είπών έκ σκότους φως λάμφαι» (Β' Κορ. 
δ' 6). «Ό φως οίκων απρόσιτον» (Α' Τιμ. στ' 16). 
«Ό άναβαλλόμενος φως ως ίμάτιον » (Ψαλμ. ργ' 2). 
«Ό ήλιος τής δικαιοσύνης» (Μαλ. δ' 2). «Ή άνατολή 

έξ ϋφους » (Λουκ. α' 78). «7ο φως τό αληθινόν, δ 
φωτίζει πάντα άνθρωπον έρχόμενον εις τον κόσμον» 
(Ίωάν. α' 9). 

Πόσον μεγάλη ήτο ή ταπείνωσις τοΰ Κυρίου 
Ιησού Χρίστου; Όσον μικρός ήτο ό τάφος, εις 
τόν όποιον ό άπειρος περιωρίσθη! 

Πόσον λαμπρά ήτο ή ταπείνωσις τοΰ Αρχηγού 
τής Πίστεώς μας; Όσον σκοτεινός ήτο ό τάφος, 
εις τόν όποιον ό πάμφωτος ήλιος ένεκλείσθη! 

Κύριε! Λόγους γράφομεν. Άλλ’ ούδεις λόγος 
δύναται να παραστήση τό μέγεθος τής ταπεινώσεώς 
σου. Διότι σύ, ό μέχρι σταυρού και τάφου ταπεινω¬ 
θείς, δεν είσαι άπλώς άνθρωπος, όπως ήμεΐς· 
είσαι ΰψιστος θεός. Δόξα τή άπείρω συγκαταβάσει 
σου, Θεέ! Δόξα τή άκρα ταπεινώσει σου. Χριστέ! 

Ή κατάβασις εις τόν $δην 

Ό Χριστός κατά τό σώμα έταπεινώθη μέχρι 
τάφου, άλλα κατά τήν ψυχήν έταπεινώθη μέχρις 
φδου. Διότι μετά τόν θάνατον τό μεν σώμα τοΰ 
Χριστού κατήλθεν εις τόν τάφον, ή δέ ψυχή του 
κατήλθεν εις τόν άδην. 

Τί είνε ό ςιδης; Πνευματικός χώρος, όπου μεταβαί¬ 
νουν τά πνεύματα ή, άλλως, αί ψυχαι τών άνθρώπων 
μετά θάνατον. Πού είνε ό ςίδης; Επειδή ό ςΙδης 
σημαίνει δυσάρεστον κατάστασιν τών πνευμάτων 
τών νεκρών, θεωρείται ότι είνε κάτω. Άνω ό 
παράδεισος, ή εύχάριστος κατάστασις, κάτω ό 
ςιδης, ή δυσάρεστος κατάστασις. Πόσον κάτω ό 
ςίδης; Κάτω ό τάφος, όπου καταβιβάζεται τό σώμα 
τού νεκρού, πολύ κατωτέρω ό ςίδης, όπου κατέρχεται 
ή ψυχή. Εις τόν τρίτον ούρανόν κατά τόν ούρανοβά- 

μονά Παύλον ό παράδεισος (Β' Κορ. ιβ' 2,4). Έν 
τοΐς κατωτάτοις τής γης ό φδης, είς τά ύποχθόνια 
ή καταχθόνια (Ψαλμ. πε' 13, ξβ' 10, Φιλιπ. β' 
10). Τό βιβλίον του Ίώβ απευθύνει τό έρώτημα - 
«Βαθύτερα των έν αδου τί οϊδας;» (ια' 8). Διά τό 
βάθος τής κατωτερότητός του ό φδης όνομάζεται 
καί άβυσσος (Ίεζ. λα' 15, πρβλ. Ψαλμ. ο' 20). 
Βάθος άπύθμενον ό φδης! Ό μδης εϊνε βασίλειον, 
άλλα βασίλειον τοΰ θανάτου, σκοτεινόν καί άπαίσιον 
βασίλειον. Οί κατερχόμενοι είς τον φδην κατέρχον¬ 
ται καί εισέρχονται είς σκοτεινά διαμερίσματα, 
δένονται, ούτως είπεΐν, με άλυσίδας σκότους, καί 
κάθηνται άμετακίνητοι, καθηλωμένοι, έν χώρμ καί 
σκιμ θανάτου, είς τόν χώρον δηλαδή, όπου κυριαρχεί 
τό βαθύ καί ψηλαφητόν σκότος τοΰ θανάτου (Ίώβ 
ι' 21, ιδίως κατά τό Εβραϊκόν, Ψαλμ. πζ' 7 
πρβλ. Ήσ. θ' 2, Ματθ. δ' 16, όπου γίνεται λόγος 
περί «χώρας χα'ι σχιάς θανάτου», ήτοι περί γής 
θανάτου καί σκιάς θανάτου, τό όποιον είνε ύπαινι- 
γμός όχι είς φυλακήν, άλλ’ είς τό έκτεταμένον 
καί σκοτεινόν βασίλειον τοΰ φδου). Ό μδης είνε 
φυλακή, ή μεγαλυτέρα, σκοτεινοτέρα καί άπαισιωτέ- 
ρα φυλακή (Α' Πέτρ. γ' 19). 

’Άν δεν ήμάρτανον οί άνθρωποι, θά άνέβαινον 
είς τόν ούρανόν. Επειδή άμαρτάνουν, καταβαίνουν 
είς τόν φδην, εισέρχονται είς τήν σκοτεινήν καί 
άπαισίαν φυλακήν έν τοΐς κατωτάτοις τής γής. Αί 
φυλακαί είνε διά τά κακοποιά στοιχεία, καί ή φυλακή 
τοΰ φδου είνε διά τούς άμαρτωλούς έν γένει. Όλοι 
εϊμεθα άμαρτωλοί, κατά τό μάλλον ή ήττον κακοποιά 
στοιχεία, καί όλοι άξίζομεν κάθοδον είς τόν φδην, 
όχι άνοδον είς τόν ούρανόν. 

Άλλ’ εις τον ςίδην κατήλθε καί ό Χριστός, ό 
όποιος ούδεμίαν άμαρτίαν έπραξεν, άλλ’ άντιθέτως 
έζησε σκορπίζων άφθόνως ευεργεσίας εις τον κό¬ 
σμον. Σαφή τά χωρία τής Γραφής διά τήν κάθοδον 
τοΰ Αρχηγού τής Πίστεώς μας εις τον φδην. Έν 
Ψαλμ. ιε' 10 ό Μεσσίας, προς τον θεόν άπευθυνόμε- 
νος καί προφητικώς όμιλών, λέγει· «Ούχ έγχαταλεί- 
ψεις τήν φνχήν μου εις αδην». Δεν θά έγκαταλείψης 
τήν ψυχήν μου εις τον ςίδην, δεν θά άφήσης 
αυτήν εις τον δυσάρεστον χώρον, οπού άπέρχονται 
αί ψυχαι των νεκρών. Ό Ψαλμικός ούτος λόγος, 
τον όποιον ό κορυφαίος Πέτρος άναφέρει και 
σχολιάζει εις τό β' κεφάλαιον τών Πράξεων, δεικνύ¬ 
ει, ότι ό Χριστός ώς άνθρωπος έχει ψυχήν, ή 
δέ ψυχή τοΰ Χριστού μετά τον θάνατον κατέβη 
εις τόν ςίδην, όπου ήσαν αί ψυχαι καί τών άλλων 
νεκρών. Κατά τό Α' Πέτρ. γ' 19 ό Χριστός «χαΐ 
τοϊς έν φυλαχή πνεύμασι πορευθεις έχήρυξεν». Ό 
Χριστός δεν έκήρυξε μόνον εις τούς έπί γής 
άνθρώπους. Ώς πνεύμα έπορεύθη καί έκήρυξε καί 
εις τά πνεύματα τών νεκρών, τά όποια ήσαν 
φυλακισμένα εις τήν φυλακήν τοΰ ςίδου. «Και 
νεχροΐς εύηγγελίσθη», λέγει έπίσης καί τονίζει ό 
Απόστολος (Α' Πέτρ. δ' 6). Καί εις τούς νεκρούς 
έκήρυξεν ό Χριστός τό εύαγγέλιον. Διότι οί νεκροί 
είνε νεκροί μόνον κατά τό σώμα, ένφ κατά τό 
πνεύμα ή τήν ψυχήν ζούν. "Αμα τή έκπνοή του έπί 
τοΰ σταυρού ό Χριστός κατέβη εις τήν άβυσσον, 
εις τά κατώτατα τής γής. Διό καί ό κορυφαίος 
Παύλος έν ’Ρωμ. ι' 7 λέγει - « Τις χαταβήσεται εις 
τήν άβυσσον; Τοϋτ' εστι Χριστόν έκ νεκρών άναγα- 
γεϊν». 

Η κατάβασις τοΰ Χρίστου είς τον ςίδην ήτο 
συγκατάβασις καί ταπείνωσις. Καί αν ήτο μεγάλη 
συγκατάβασις καί ταπείνωσις τοΰ Ίησοΰ ή κατάβα- 
σίς του είς τον τάφον, ή κάθοδός του είς τά κατώτατα 
τής γης, τά καταχθόνια ή την άβυσσον, άσφαλώς 
ήτο μεγαλυτέρα συγκατάβασις καί ταπείνωσις. Κατά 
τό Ψαλμ. ξζ' 19 ό Κύριος ό Θεός «άνέβη είς ϋφος». 
Κατά τό δ' δε κεφάλαιον τής προς Έφεσίους 
Επιστολής έκεΐνος, ό όποιος κατά τό Ψαλμικόν 
χωρίον «άνέβη είς ϋφος», είνε ό Χριστός. Ό 
Χριστός άνέβη εις ΰψος κατά τήν ημέραν τής 
άναλήψεως. Άλλάτό «άνέβη», παρατηρεί ό Απόστο¬ 
λος, σημαίνει, «ότι χαί χατέβη πρώτον είς τά 
χατώτερα μέρη τής γης. Ό χαταβάς, αυτός έστι 
χαί ό άναβάς ύπεράνω πάντων των ουρανών» (Έφεσ. 
δ' 9-10). Ή άνάβασις τοΰ Ίησοΰ κατά τήν ήμέραν 
τής άναλήψεως είς ΰψος προϋποθέτει τήν κατάβασιν 
αύτοΰ κατά τήν ήμέραν τοΰ θανάτου είς τόν μδην 
δι’ άλλων λέξεων, ή άνύψωσις καί ή δόξα τοΰ 
Χριστοΰ προϋποθέτει τήν ταπείνωσιν αύτοΰ διά 
τής καθόδου είς τά ύποχθόνια καί καταχθόνια. 
Επειδή ό Ίησοΰς κατήλθεν είς τό ναδίρ τής 
ταπεινώσεως, διά τοΰτο άνήλθεν είς τό ζενίθ τής 
δόξης (πρβλ. Φιλιπ. β' 8-9). 

Κατήλθεν είς τόν #δην ποιος; Όχι άπλώς άνθρω¬ 
πος. Έφθασεν είς τό ναδίρ τής ταπεινώσεως ποιος; 
Ό Υιός καί Λόγος τοΰ Θεοΰ, ό ίσος τφ θεφ Πατρί. 
«Ύπαχούσας, Αόγε, τφ ίδίορ Πατρί, μέχρις αδου τού 
δεινού χαταβέβηχας, χαί άνέστησας τό γένος τών 
βροτών». Έφθασεν είς τό άπύθμενον καί φοβερόν 
βάθος ποιος; Ό έχων τό άπροσπέλαστον ΰψος. 



Κατήλθεν έν τοΐς κατωτάτοις τής γης ποιος; Ό 
έν ύψίστοις οίκων καί 'Ύψιστος καλούμενος καί 
ών. «Λέλυται άχραντος ναός, την πεπτωχυΐαν δέ 
συνανίστησι σκηνήν Άδάμ γάρ τώ τιροτέρω δεύτερος 
ό έν ύφίστοις οϊχών χατήλθε μέχρις αδου ταμείων». Χ 
Είσήλθεν εις τό βασίλειον τοΰ σκότους ποιος; 
Ό δημιουργός τοΰ φωτός, ό δισεκατομμύρια δισεκα¬ 
τομμυρίων φώτα άνάψας έν τφ Σύμπαντι, ό μηδεμίαν 
σχέσιν έχων προς τό σκότος, τό φως τό μέγα 
καί αληθινόν, ό Βασιλεύς Ήλιος, ό φωτός άνεσπέρου 
δεσπόζων, ό τό αιώνιον βασίλειον τοΰ φωτός 
έξουσιάζων, ό διακηρύξας προς τον κόσμον, «Έγώ 
είμι τό φώς τοΰ κόσμου » (Ίωάν. η' 12), καί διά 
θαυμάτων άποδείξας τοΰ λόγου τό άσφαλές. Όποια 
συγκατάβασις καί ταπείνωσις τοΰ Υίοΰ καί Λόγου 
τοΰ θεοΰ! 

Κύριε! Πρέπει να σέ δοξολογώμεν κατά τό 
μέγεθος τής ταπεινώσεώς σου, τής μέχρι σταυροΰ 
καί ςίδου ταπεινώσεώς σου. Άλλ' εϊμεθα μικροί 
καί ύπερήφανοι, καί δέν δυνάμεθα νά έννοήσωμεν 
καί αίσθανθώμεν δλον τό μέγεθος τής ταπεινώσεώς 
σου. θεέ τής άκρας ταπεινώσεώς! Δίδε περισσοτέ- 
ραν ταπείνωσιν είς τήν ύπερήφανον καρδίαν καί 
διάνοιαν ήμών, διά νά έννοώμεν καί αίσθανώμεθα 
περισσότερον τήν ίδικήν σου άπροσπέλαστον ταπεί- 
νωσιν, καί νά σέ δοξολογώμεν πρεπωδέστερον. 
Αμήν. 

ΤΑΠΕΙΝΩΣΕΙΣ ΚΑΤΑ ΤΗΝ ΑΝΑΣΤΑΣΙΝ 

Ή άνάσχασις διαβάλλεται έκ τών προτέρων 

Δ ΙΑ τής έκ νεκρών άναστάσεώς του ό Αρχηγός 
τής Πίστεώς μας είσήλθεν είς τήν δόξαν 
του. Ελέγχων τούς δύο μαθητάς, οΐ όποιοι κατά 
τό άλησμόνητον έκεΐνο δειλινόν σκυθρωποί καί 
άπογοητευμένοι έπορεύοντο πρός Έμμαούς, ό άνα- 
στάς Κύριος είπε πρός αύτούς· «Ούχί ταυ τα εδει 
παθεΐν τον Χριστόν χαί είσελθεΐν είς τήν δόξαν 
αύτοϋ;» (Λουκ. κδ', 26). Αύτά δέν έπρεπε να πάθη 
ό Μεσαίας, καί μετά τάς ταπεινώσεις διά τών 
παθών νά είσέλθη εις τήν δόξαν διά τής άναστάσεώς; 
Ή άνάστασις είνε τό ένδοξότερον γεγονός τής 
Πίστεώς μας, ή μεγάλη δόξα τού Ίησοΰ και ή 
άρχή περιόδου δόξης και ένδοξων γεγονότων, ώς 
είνε ή είς ούρανούς άνάβασις, ή έκ δεξιών καθέδρα 
καί ή δεύτερα παρουσία. Ή άνάστασις είνε ή 
μεγάλη δόξα τού Χριστού, διότι είνε ή δικαίωσις 
αυτού. Σταυρώνοντες τον Ίησοΰν οί Ιουδαίοι ένόμι- 
ζον, ότι κλείουν όριστικώς τόν φάκελλον ένός 
άντιθέου καί άπατεώνος, ό όποιος μέ τούς λόγους 
καί τά έργα του συνετάραξε τήν Παλαιστίνην. 

Άλλ’ άναστάς έκ νεκρών ό Ιησούς, μάλλον δέ 
αύτοαναστάς, άπέδειξεν, ότι δεν ήτο πλάνος και 
άντίθεος, άλλ’, όπως διεκήρυσσε δι’ έαυτόν, άληθής 
Μεσαίας και Θεός. Ή άνάστασις τού Χριστού 
είνε ή άδαμαντίνη βάσις, έπί τής οποίας έδράζεται 
άκλονήτως τό μεγαλειώδες οικοδόμημα τού Χρι¬ 
στιανισμού. 

Άλλ’ ένώ ή άνάστασις είνε ή μεγάλη δόξα 
τού Χριστού, δεν έλλείπουν και κατά τήν άνάστασιν 
ταπεινώσεις τού Χριστού. Και πρώτον σχετικώς 
προς τήν άνάστασιν είνε ταπείνωσις τού Ιησού 
ό λόγος τών Ιουδαίων προς τον Τωμαΐον ήγεμόνα, 
«Έμνήσθημεν οτι έκεινος ό πλάνος εΐπεν ετι ζών, 
μετά τρεις ή μέρας έγείρομαι », καθώς και ή σφράγισις 
και ή φύλαξις τού τάφου διά τής κουστωδίας, 
διά να μή έλθουν δήθεν οί μαθηταί και κλέψουν 
τό σώμα τού Ιησού και διαδώσουν εις τον λαόν 
ότι άνέστη (Ματθ. κζ', 62-66). Ή άνάστασις τού 
Χριστού έσυκοφαντήθη έκ τών ύστέρων, άλλ’ έκατη- 
γορήθη και έκ τών προτέρων ύπό τών Εβραίων, 
τούς όποιους κατέτρωγεν ό σκώληξ τής άνησυχίας, 
ότι ό Ιησούς, ό άναστήσας άλλους και αύτόν 
τον τετραήμερον Λάζαρον, ήτο δυνατόν ν’ άναστηθή 
καί ό ίδιος, όπως είπεν όταν έζη. Έκτος δέ τής 
άναστάσεως καί αύτός ό Ιησούς έκατηγορήθη 
ύπό τών Ιουδαίων ώς πλάνος, άπατεών, καί οί 
μαθηταί του έκατηγορήθησαν ώς κλέπται καί ψεΰ- 
σται, δι’ αύτής δέ τής κατηγορίας έναντίον τών 
μαθητών πάλιν κατηγορεΐται ό Χριστός ώς διδάσκα¬ 
λος κλεπτών καί ψευστών. Ή δέ σφράγισις τού 
τάφου καί ή τοποθέτησις περί αύτόν φρουράς 

έσήμαινον, ότι αί κατηγορίαι των Ιουδαίων έλή- 
φθησαν ύπ’ όψιν ύπό των 'Ρωμαίων. Οΰτω δέ 
καί Ιουδαίοι καί Ρωμαίοι έν δψει τής άναστάσε- 
ως ένήργησαν ταπεινωτικώς διά τον Ίησοϋν. 

Ό Ίησοΰς, βλέπων ότι καί μετά τά συνταρα¬ 
κτικά γεγονότα, τά όποια συνέβησαν κατά την 
σταύρωσιν, τό τρίωρον σκότος, τον σεισμόν κ.τ.λ., 
οί σταυρωταί δεν μετενόησαν, ήδύνατο θαυματουργι- 
κώς νά πατάξη αύτούς ώς τελείως άνυποφόρους. 
Ήδύνατο νά θανατώση τήν φρουράν, ή όποια 
έγκατεστάθη εις τον τάφον τον Πιλάτον, ό όποιος 
διέταξε τήν έγκατάστασιν τής φρουράς· καί τούς 
Ιουδαίους, οί όποιοι προσήλθον εις τον Πιλάτον 
καί έκατηγόρησαν τον Ίησοΰν καί τούς μαθητάς 
αύτοΰ καί έζήτησαν τήν άσφάλισιν τοΰ τάφου. 
Άλλ’ ό Ίησοΰς ύπέφερε τούς άνυποφόρους, έδέχθη 
καί αύτάς τάς ταπεινώσεις παρά των σταυρωτών του. 


Ή άνάστασις συκοφαντεΐται έκ ιών ύστέρων 

Έκατηγόρησαν τήν άνάστασιν οί Ιουδαίοι έκ 
των προτέρων καί έσυκοφάντησαν αύτήν έκ των 
ύστέρων. Όπως προεΐπεν ό Χριστός καί έφοβοΰντο 
οί Ιουδαίοι, τήν τρίτην ήμέραν άπό τοΰ θανάτου 
ό Ίησοΰς άνέστησε τον έαυτόν του καί έξήλθεν 
έκ τοΰ τάφου. Ό Ίησοΰς έκένωσε τον τάφον 
του. Άφησε δέ μόνον είς τον τάφον τά νεκρικά 
του σάβανα ώς τεκμήρια τής άναστάσεώς του. 
Επειδή δέ ό Κύριος έξήλθεν έκ τοΰ μνήματος, 
ένα) άκόμη τούτο παρέμενε κλεισμένον καί έσφραγι- 


127 



σμένον, έπί τχνα χρόνον οί 'Ρωμαΐοι στρατιώται 
έφύλασσον άδειανόν μνήμα. Κατόπιν δέ ουράνιος 
στρατιώτης, όλόλευκος καί άστραπηβόλος άγγελος, 
μετά σεισμού μεγάλου κατέβη εις τήν γην, άπεκύλισε 
τόν λίθον έκ τής εισόδου τοΰ μνημείου καί έκάθητο 
έπάνω εις τόν λίθον, κατά τρόπον προκλητικόν, 
δυνάμεθα νά εΐπωμεν, δεικνύων καί κηρύττων τήν 
άνάστασιν του Ίησοΰ. Έκ δέ τοΰ φόβου, τόν 
όποιον προεκάλεσεν ή παρουσία τοΰ ουρανίου 
στρατιώτου, συνεκλονίσθησαν οί έπίγειοι στρα- 
τιώται, οί όποιοι έφύλασσον τόν τάφον, καί έπεσαν 
κάτω ώς νεκροί. Αφού δέ συνήλθον έκ τοΰ φοβεροΰ 
σεισμοΰ, τόν όποιον ύπέστησαν, τινές έξ αύτών 
μετέβησαν προς τούς άρχιερεΐς καί άνήγγειλαν 
εις αύτούς όλα τά συμβάντα. Ό θειος νόμος, 
άλλα καί ό άνθρώπινος νόμος λέγει, ότι έπί στόματος 
δύο ή τριών μαρτύρων σταθήσεται παν ρήμα. Εις 
τήν προκειμένην δέ περίπτωσιν όχι δύο ή τρεις, 
άλλα περισσότεροι μάρτυρες, στρατιώται φύλακες 
τοΰ τάφου, δι’ όσων είδον, έπαθον καί είπον 
έμαρτύρησαν τό γεγονός τής άναστάσεως. Καί 
συνεπώς οί άρχιερεΐς έπρεπε νά παραδεχθοΰν καί 
νά ομολογήσουν, ότι ό Ιησούς δέν ήτο πλάνος, άλλ’ 
άληθινός, αύτοί δέ έπλανήθησαν οίκτρώς. Έν τού¬ 
τους οί άρχιερεΐς, τελείως πεπωρωμένοι καί διε¬ 
στραμμένοι, άλλως διετέθησαν καί άλλην θέσιν 
έλαβον άπέναντι τής άναστάσεως. Συνεδριάσαντες 
μετά τών πρεσβυτέρων, άλλων πεπωρωμένων καί 
διεστραμμένων ύπάρξεων, άπεφάσισαν νά συκοφαν¬ 
τήσουν τήν άνάστασιν. Έδωσαν άρκετά άργύρια 
εις τούς στρατιώτας καί συνεβούλευσαν αύτούς 
νά είπουν, ότι δήθεν οϊ μαθηταί τοΰ Ιησού ήλθον 

τήν νύκτα καν έκλεψαν τό σώμα του, ένφ αύτοί, 
οί φρουροί στρατιώταν, έκοιμώντο! Οί στρατιώται, 
άφοΰ έλαβον τα αργύρια, έπραξαν όπως έδιδάχθη- 
σαν. Καί ή συκοφαντία, προπαγανδισθεΐσα ύπό των 
άρχιερέων, των πρεσβυτέρων καί των όργάνων 
των, διεδόθη μεταξύ των Ιουδαίων. Διά των αργυ¬ 
ρίων οί Ιουδαίοι έξηγόρασαν τό αίμα τού Χριστού, 
διά των άργυρίων έξηγόρασαν καί τήν άλήθειαν 
τής άναστάσεως. 

Τελείως τελείως άνυπόφοροι οί συκοφάνται τής 
άναστάσεως. Καί βλέπων ό Χριστός τήν κατασυκο¬ 
φάντησή καί αύτοΰ τού θριαμβευτικού καί τρισενδό- 
ξου γεγονότος τής άναστάσεως του, διά τού όποιου 
άνετρέποντο δλαι αί προηγούμενοι συκοφαντίαι, 
θά ήδύνατο θαυματουργικώς νά πατάξη τό Ιουδαϊκόν 
Συνέδριον καί τούς Ρωμαίους στρατιώτας, οί όποιοι 
έδωροδοκοΰντο, νά θανάτωση όλους τούς κακοήθεις 
καί συκοφάντας. Αλλά πάλιν ό Χριστός ύπέφερε 
τούς άνυποφόρους, έδέχθη καί τήν ταπείνωσιν τής 
κατασυκοφαντήσεως τής άναστάσεως του. 

Δόξα, Χριστέ, τή άναστάσει σου, άλλά δόξα 
καί τή ταπεινώσει σου, τήν όποιαν έδειξες καί 
κατ’ αύτόν τον καιρόν τής άναστάσεως σου! 


Ταπεινώσεις άπέναντι τών Μυροφόρων 

Μετά τήν ένδοξον άνάστασίν του ό Κύριος τής 
δόξης έταπεινώθη ώς πρός τάς Μυροφόρους. Κατά 
τόν καιρόν τού πάθους αί Μυροφόροι έδειξαν 


5 ΤΑΠΕΙΝΩΣΕΙΣ ΤΟΥ ΧΡΙΣΤΟΥ 

αγάπην προς τον Κύριον μέχρι σταυρού καί τάφου, 
ηρωικήν άγάπην. Οί Μαθηταί έδειλιασαν, αί Μυρο- 
φόροι, άψηφήσασαι τήν έμπάθειαν των Ιουδαίων, 
παρηκολούθησαν τό θειον Δράμα έκ τού πλησίον. 
Παρέστησαν ύπό τον σταυρόν τού Ιησού καί 
έθεώρουν πού τίθεται κατά τήν ταφήν του. Άλλ’ 
ένφ κατά τον καιρόν τού πάθους έδειξαν άγάπην, 
ώς προς τήν άνάστασιν δεν έδειξαν πίστιν. 

Τί έννοοΰμεν δι’ αυτού; Ότι δεν έπίστευσαν 
αί Μυροφόροι, όταν έφανερώθη εις αύτάς ό Άνα- 
στάς; Όχι βεβαίως. Διότι κατά τήν φανέρωσίν 
του έπίστευσαν άμέσως. Ή μάλλον έπίστευσαν 
προ τής φανερώσεώς του, όταν ό άγγελος, ό 
όποιος άπεκύλισε τον λίθον έκ τής θύρας τού 
μνημείου, έμήνυσεν εις αύτάς, ότι ό Κύριος άνέστη 
καί έγκατέλειψε τόν τάφον. Αλλά τότε πώς αί 
Μυροφόροι έδειξαν άπιστίαν ώς προς τήν άνάστα- 
σιν; Ιδού! Αί Γραφαί προέλεγον, ότι ό Μεσσίας 
θά έθανατώνετο, καί κατόπιν θά άνίστατο έκ νεκρών. 
Καί αύτός ό Ιησούς προεΐπε, καί μάλιστα πολλάκις, 
ότι θά έθανατώνετο, καί τήν τρίτην ήμέραν θά 
άνίστατο έκ νεκρών. Οί έχθροί έλαβον ύπ’ όψιν 
αύτόν τόν λόγον τού Ιησού. Καί αύτός ό λόγος 
ώς σάραξ έτρωγεν αύτούς. Οί άθεόφοβοι έφοβοΰντο, 
όχι μήπως οί Μαθηταί κλέψουν τόν Ίησούν, άλλά 
μήπως ό Ιησούς άναστηθή. Καί διά τούτο έλαβον 
μέτρα άσφαλίσεως τού τάφου. Ένόμιζον οί ταλαίπω¬ 
ροι, ότι, όπως έπέτυχον τήν σταύρωσιν τού Ιησού, 
ούτω θά έπετύγχανον καί τήν... μή άνάστασιν 
αύτού! Ο Αδης δέν ήδύνατο νά κρατήση εις τό 
σκοτεινόν βασίλειόν του τόν άρχηγόν τής ζωής. 

Καί αύτοί ένόμιζον, ότι θά ήδύναντο νά κρατήσουν 
αύτόν νεκρόν έντός τοΰ τάφου. Ένόμιζον, ότι οί 
Ρωμαίοι στρατιώται καί αί σφραγίδες τοΰ τάφου 
θά ήμπόδιζον τον Ίησοΰν ν’ άναστηθή. Οί έχθροί 
έσκέφθησαν καί ένήργήσ„αν έν συγχύσει καί άνοη- 
σίμ. "Οπωσδήποτε όμως ή άνησυχία καί ή ένέργειά 
των προς άσφάλισιν τοΰ τάφου προδίδουν πίστιν 
τινά εις τό δυνατόν τής άναστάσεως τοΰ Ίησοΰ. 

Άλλ’ ένφ οί έχθροί τοΰ Ίησοΰ είχον πίστιν 
τινά εις τό δυνατόν τής άναστάσεως αύτοΰ καί 
έφοβοΰντο τήν τρίτην ήμέραν άπό τοΰ θανάτου 
αύτοΰ, οί άνθρωποι τοΰ Ίησοΰ, αί Μαθήτριαι καί 
Μυροφόροι, τήν τρίτην ήμέραν έβάδιζον προς τό 
μνήμα τοΰ Χριστοΰ έν πλήρει άπιστίμ ώς προς 
τήν άνάστασιν αύτοΰ. Οί έχθροί ελαβον ύπ’ όψιν 
τον λόγον τοΰ Χριστοΰ περί τριημέρου άναστάσεως 
του, αί Μυροφόροι δέν ελαβον ύπ’ όψιν τον λόγον 
του, ώς έάν ό Ίησοΰς κατά τούς άλλους λόγους 
ήτο άξιόπιστος, άλλά κατ’ αύτόν τόν λόγον, σπου- 
δαιότατον λόγον, ήτο άναξιόπιστος. Είδον τήν 
έπαλήθευσιν τής προφητείας τοΰ Χριστοΰ περί 
τής σταυρώσεώς του, καί όμως δέν έπίστευσαν, 
ότι δέν ήτο δυνατόν παρά νά έπαληθεύση καί ή 
άλλη προφητεία του περί τής τριημέρου άναστάσεώς 
του. Βαδίζουσαι προς τό μνημείον δέν έσκέπτον- 
το, ότι ό Ίησοΰς ίσως είχεν ήδη άναστηθή, δέν 
είχον καν είς τάς ψυχάς των ύποψίαν ή ιδέαν 
περί άναστάσεως τοΰ Διδασκάλου, άλλ’ έκόμιζον 
μύρα, διά ν’ άλείψουν τοΰτον ώς νεκρόν. Όταν 
έξεκίνησαν διά τό μνημείον, ήτο άκόμη σκότος. 
Άλλ’ έφθασαν είς τό μνημείον άνατείλαντος τοΰ 

ήλίου. Τό φυσικόν σκότος ύπεχώρησεν εις τό 
φυσικόν φως του άνατείλαντος ήλίου. Άλλα τό 
πολύ πνευματικόν σκότος, τό όποιον είχον έν 
φρεσΐν αί Μυροφόροι, ούδόλως ύπεχώρησε, καίτοι 
καί ό νοητός Ήλιος, ό Κύριος Ιησούς Χριστός, 
είχεν άνατείλει έκ τού τάφου και ό τάφος είχε 
μείνει κενός, περιέχων μόνον, ώς τεκμήρια τής ^ 
άναστάσεως, τά νεκρικά σάβανα τού Ιησού. 

Και αύτή ή κορυφαία τού χορού των Μυροφό- 
ρων, ή άρχηγός αύτών, ή Μαρία ή Μαγδαληνή, 
καί όταν άκόμη είδεν άδειανόν τον τάφον, δεν 
έσκέφθη περί άναστάσεως, άλλ’ ίσταμένη έξω 
τού άδειανοΰ τάφου έκλαιεν. Αντί νά χαίρη, διότι 
ό Χριστός έκένωσε τον τάφον του, αύτή, έν τη 
άγάπη της βεβαίως, άλλα καί έν τή απιστία της, 
έκλαιεν. Καί όταν οί άγγελοι ήρώτησαν αύτήν, 
«Γύναι, τί κλαίεις;», αύτή άπήντησεν «"Οτι ήραν 
τον Κύριόν μου καί ούκ οϊδα ποϋ έθηκαν αυτόν» 
(Ίωάν. κ' 13). Ώνόμαζε τον Ίησοΰν Κύριον, καί 
όμως δέν διενοεΐτό τι διά τήν δύναμιν τής άναστάσε- 
ώς του, καίτοι Εκείνος προεΐπε τήν άνάστασίν 
του. Ένόμιζεν, ότι έσήκωσαν τον Κύριον άπό 
τόν τάφον ώς άδύνατον καί άνυπολόγιστόν τινα 
άνθρωπον καί τόν έρριψαν κάπου άλλοΰ, διά νά 
μή καταλαμβάνη χώρον τού κήπου. Άγγέλλοντες 
οί άγγελοι εις τάς Μυροφόρους τήν άνάστασίν 
έτόνισαν, ότι αΰτη έγένετο καθώς είπε καί έλάλησεν 
ό Ιησούς ένφ άκόμη εύρίσκετο έν τή Γαλιλαίμ. 
Διατί οί άγγελοι ύπέμνησαν, καί μάλιστα έμιρατι- 
κώς, ότι ό Ιησούς προεΐπε τήν άνάστασίν του; 
Διά νά έλέγξουν έμμέσως τήν άπιστίαν των Μυροφό- 

ρων. Είνε ώς νά έλεγον οί άγγελοι· Αφού ό 
Ιησούς προεΐπε τήν άνάστασίν του, διατί σεις 
δεν άνεμένατε αύτήν; Οί άγγελοι δεν άπιστοΰν. 
Οί άνθρωποι άπιστοΰν... 

Οί έχθροί τού Ιησού έλαβον ύπ’ δψιν των 
τόν λόγον του, δτι μετά τρεις ήμέρας θά άνίστατο 
έκ νεκρών αί Μαθήτριαι δέν έλαβον ύπ' δψιν 
τόν λόγον τού Διδασκάλου καί Κυρίου των. Οί 
έχθροί έφοβοΰντο, δτι ό Ιησούς θά άνίστατο έκ 
νεκρών αί Μαθήτριαι ούτε έλαχίστην προσδοκίαν, 
ούτε άσθενεστάτην ύποψίαν είχον περί άναστάσεως 
τού Ιησού. Οί έχθροί έν τφ σπουδαιοτάτφ τούτω 
θέματι τής άναστάσεως τού Ιησού έφάνησαν άνώτε- 
ροι τών Μαθητριών αυτού! Δέν ήτο τούτο ταπείνωσις 
διά τόν Ίησοΰν; Δέν ήτο έπίσης ταπείνωσις διά τόν 
Ίησοΰν, δτι έπίστευσαν εις τήν βεβαίωσιν τών 
άγγέλων, δτι ό Κύριος άνέστη, ένφ δέν έπίστευ¬ 
σαν είς τήν βεβαίωσιν τού ίδιου τού Κυρίου, 
δτι μετά τήν σταύρωσίν του θά άνίστατο; Ισχυρότε¬ 
ρος εΐνε ό λόγος τών άγγέλων άπό τόν λόγον 
τού Χριστού; Ανώτεροι άπό τόν Κύριον είνε οί 
ύπηρέται του; Πολύ περίεργοι εϊμεθα ήμεΐς οί 
άνθρωποι... 

Ό άναστάς Κύριος έταπεινώθη καί άλλως έν 
σχέσει πρός τάς Μυροφόρους. Όταν έφανερώθη 
είς τήν Μαρίαν τήν Μαγδαληνήν, καί έκείνη ήθέλη- 
σε νά έγγίση καί νά προσκυνήση αύτόν, όπως 
έπραττεν άλλοτε, ό Κύριος ήμπόδισεν αύτήν λέγων 


«Μή μου άπτου · οϋπω γάρ άναβέβ7)χα πρός τόν 

πατέρα μον πορεύον δέ πρόζ τούς αδελφούς μοιι 
χαί είπε αΰτοΐς· άναβαίνω προς τόν πατέρα μου 
χαι πατέρα ύμών, χαί Θεόν μου χαί Θεόν υμών» 
(Ίωάν. κ' 7). 

Ό λόγος ούτος, έν τφ όποίφ τό «γάρ» είνε 
βεβαιωτικόν, όχι αίτιολογικόν, μεταφράζεται - «Μή 
με έγγίζης. Βεβαίως δεν άνέβην ακόμη προς τον 
πατέρα μου. Άλλ’ ύπαγε προς τούς άδελφούς μου 
καί είπε εις αυτούς - Άναβαίνω προς τον πατέρα 
μου καί πατέρα σας, καί θεόν μου καί Θεόν 
σας». Ή έννοια τού λόγου είνε - Να μή με έγγίζης. 
Να μή συμπεριφέρεσαι απέναντι μου όπως άλλοτε. 
Νά μή έχης προς έμέ τήν οικειότητα, την όποιαν 
είχες κατά τό παρελθόν. Δεν είμαι πλέον έν καταστά- 
σει ταπεινώσεως. Διά τής άναστάσεως είσήλθον 
εις τήν κατάστασιν τής δόξης. Δέν είμαι πλέον 
ό τεταπεινωμένος Ιησούς. Είμαι ό δεδοξασμένος 
Ιησούς. Βεβαίως δέν άνέβην άκόμη προς τόν 
πατέρα μου. Δέν άνελήφθην άκόμη εις τόν ούρανόν. 
Εύρίσκομαι άκόμη εις τήν γήν. Καί διά τούτο 
νομίζεις, ότι δύνασαι νά μέ έγγίζης. Άλλ’ ύπαγε 
καί είπε εις τούς άδελφούς μου, ότι άναβαίνω 
προς τόν πατέρα καί θεόν. Κατά τινα τρόπον 
έξέφυγον έκ τής γής καί είσήλθον εις τήν πορείαν 
πρός τόν ούρανόν. Είσήλθον είς άλλην σφαίραν 
καί ζωήν, άνωτέραν τής έπιγείου, άσυγκρίτως 
άνωτέραν. Καί διά τούτο δέν πρέπει νά μέ βλέπης 
μέ τήν προτέραν οικειότητα. Πρέπει νά μέ βλέπης 
μέ άνωτέραν έννοιαν, ώς τόν δεδοξασμένον Κύριον 
Ίησοϋν Χριστόν, καί νά τηρής τήν έπιβαλλομένην 
άπόστασιν άπό τού ένδόξου προσώπου μου. 

Απέναντι άπλοΰ καί ταπεινού συμπολίτου δύναταί 
τις νά φέρεται μέ οίκειότητα. Άλλ’ άπέναντι προσώ¬ 
που κατέχοντος άνώτατον άξίωμα, δπως τό άξίωμα 
του βασιλέως ή τοΰ προέδρου τής δημοκρατίας 
ή τοΰ πρωθυπουργού, δεν δύναται νά φέρεται μέ 
οίκειότητα, άλλα κρατείται είς άπόστασιν άπ’ αύτοΰ. 
Πόσον μάλλον έπιβάλλεται άπόστασις καί σεβασμός 
άπέναντι τοΰ δεδοξασμένου Ίησοΰ, ένώπιον τοΰ 
όποιου όλοι οί βασιλείς, οί πρόεδροι των δημοκρα¬ 
τιών καί οί πρωθυπουργοί συλλήβδην είνε όλιγώτε- 
ρον τοΰ μηδενός; Νά πλησιάση τις ταπεινόν λυχνά- 
ριον δύναται. Αλλά νά πλησιάση καί νά έγγίση 
τον ήλιον δύναται; Νοητός ήλιος, άσυγκρίτως άνώ- 
τερος καί ισχυρότερος τοΰ φυσικού ήλιου, είνε 
ό άνατείλας έκ τοΰ τάφου. Όταν ό ήλιος Χριστός 
ήλθεν είς τον κόσμον, συνέστειλε τάς άκτΐνάς 
του καί ένεφανίσθη ώς ιλαρόν φως, ώς ταπεινός 
λύχνος. Άλλ’ όταν μετεμορφώθη έπί τοΰ όρους 
καί, περισσότερον, όταν άνέστη έκ νεκρών, έλαμψε 
μέ έκτυφλωτικόν φώς. Εκείνο τό φώς έρριψε 
κατά γής καί έτύφλωσε τόν Σαΰλον κατά τήν 
πορείαν του πρός Δαμασκόν. 

Μέ τό παράγγελμα «Μ ή μου απτού» ό άναστάς 
Κύριος διέτασσε τήν Μαγδαληνήν Μαρίαν νά τη- 
ρήση άπόστασιν άπό τοΰ ένδοξου προσώπου του. 
Αύτονόητον δέ είνε, ότι αύτή ή διαταγή ϊσχυε 
καί διά τάς άλλας Μυροφόρους. Αλλά παραδόξως 
ό Κύριος, ό όποιος έδωσε τήν διαταγήν, δέν 
έπέμεινεν είς τήν έφαρμογήν της. Διότι μετ’ ολίγον 
αί Μυροφόροι «προσελθοΰσαι έχράτησαν αύτοϋ τούς 
πόδας καί προσεχΰνησαν αύτφ» (Ματθ. κη' 9). Αί 

Μυροφόροι δηλαδή έπλησίασαν τον άναστάντα 
Κύριον, έγονάτισαν, έπιασαν τούς πόδας του και 
προσεκύνησαν αύτόν. Ένω ό δεδοξασμένος Κύριος 
είπε, «Μή μου άπτου », έπιτρέπει εις τάς Μυροφόρους 
να έγγίσουν αύτόν, να πιάσουν και ν’ άσπασθοΰν 
τούς πόδας του. Ένω άποσπάται έκ τής γης και 
άναβαίνει προς τον πατέρα, συγκαταβαίνει προς 
τά ταπεινά πλάσματά του έπί τής γής και καταδέχεται 
νά έγγίσουν τό πανάχραντον και τρισένδοξον σώμά 
του. Τούτο είνε ταπείνωσις τού άναστάντος Κυρίου 
και θεού άπέναντι των Μυροφόρων. 

Αλλά και όταν ό Ιησούς έλεγεν εις τήν Μαρίαν 
τήν Μαγδαληνήν τό «Μή μου άπτου» και τό «άυαβαί- 
υω προς του πατέρα μου», αύτούς τούς λόγους 
περί τής ένδοξου καταστάσεως, εις τήν όποιαν 
είχεν είσέλθει, άνεμίγνυε με ταπεινούς λόγους 
περί τού προσώπου του. Διότι έλεγε, «πορεϋου 
προς τούς αδελφούς μου » και «άυαβαίυω προς του 
Θεόυ μου», λόγοι διά των οποίων παρουσίαζε τον 
έαυτόν του ώς ίσον προς ήμάς και κατώτερον 
τού θεού. Ένφ διά τής άναστάσεως περιτράνως 
άπέδειξεν, ότι ήτο Κύριος και θεός, και τώρα 
προπάντων, ήτοι μετά τήν άνάστασίν του, ήρμοζε 
νά όμιλή άπό τής ύψηλής θέσεως τής κυριότητός 
του και θεότητός του, ταπεινώνει έαυτόν και όμιλει 
άπό τής ταπεινής θέσεως τής άνθρωπίνης φύσεώς 
του. Ένφ, δι* άλλων λέξεων, ήδύνατο νά όμιλή 
ώς Κύριος και θεός, καταδέχεται νά όμιλή ώς 
άνθρωπος, άφοΰ ήμάς τούς άνθρώπους όνομάζει 
άδελφούς του και τον 'Ύψιστον όνομάζει θεόν 
του. 

Καί έν τη καταστάσει τής δόξης του ό Αρχηγός 
τής Πίστεως ταπεινώνει έαυτόν διά να ύψωση ήμάς. 


Ταπεινώσεις άπέναντι τών Μαθητών 

Ό άναστάς Κύριος έταπεινώθη άπέναντι τών 
Μαθητριών καί Μυροφόρων, έταπεινώθη καί άπέ- 
ναντι τών Μαθητών καί Αποστόλων του, άπέναντι 
δε τούτων περισσότερον. 

Όπως αί Μαθήτριαι καί Μυροφόροι δεν έπίστευ- 
ον, ότι ό Ιησούς θά άνίστατο έκ νεκρών, οϋτω 
καί οί Μαθηταί καί Απόστολοι. Καίτοι ή Παλαιά 
Διαθήκη προέλεγεν, ότι ό Μεσσίας θά ύφίστατο 
πάθη καί θάνατον, καί ύστερον θά έδοξάζετο δι’ 
άναστάσεως· καίτοι ό ίδιος ό Χριστός πολλάκις 
καί σαφώς προεΐπε τήν σταύρωσιν καί τήν άνάστασίν 
του - καίτοι ή σταύρωσις καί όλα τά πάθη τού 
Χριστού συνέβησαν καθώς άκριβώς ή Γραφή καί 
ό Χριστός προεΐπεν, οί Μαθηταί καί Απόστολοι 
άνάστασίν τού Ιησού δεν έπερίμεναν. Ούτε άπλώς 
ύποψίαν είχον, ούτε άπλώς ιδέα διήρχετο έκ τής 
διανοίας των περί έπικειμένης άναστάσεως τού 
Διδασκάλου καί Κυρίου των. Οί έχθροί τού Ιησού 
έβασανίζοντο έκ τού λόγου του, ότι τήν τρίτην 
ήμέραν θά άνίστατο έκ νεκρών. Οί δέ άνθρωποι 
τού Ιησού, οί έγγύτερον πάντων προς αύτόν εύρι- 
σκόμενοι, οί τήν ίεράν συνοδίαν του άποτελούντες 
καί έπί τρία έτη τήν διδασκαλίαν του παρακολου- 
θοΰντες, έλησμόνησαν τόν λόγον του περί τριημέρου 
άναστάσεως, τόν πλέον εύχάριστον καί σημαντικόν 

λόγον. Καί ώς προς τον λόγον τής Παλαιάς Διαθήκης 
περί άναστάσεως τοΰ Χρίστου όπως ό εις έκ των 
Δώδεκα ομολογεί, «ούδέπω ήδεισαν τήν γραφήν, 
δτι δει αύτόν έχ νεκρών άναστήναι» (Ιιοάν. κ 9). 
Οί Μαθηταί δεν εϊχον ακόμη συνειδητοποιήσει τον 
λόγον τής Γραφής, ότι ό Χριστός έπρόκειτο ν 
άναστηθή έκ νεκρών. Κακοί άναγνώσται τής Γραφής 
οί Απόστολοι! Κακοί μαθηταί τοΰ Ίησοΰ! Κατώτε¬ 
ροι καί των έχθρών τοΰ Ίησοΰ έν τφ σπουδαιότατη) 
ζητήματι τής άναστάσεως, άφοΰ οί μεν έχθροί 
έφοβοΰντο, ότι ό Ίησοΰς θά άνίστατο, οί δέ 
φίλοι Μαθηταί ουδέ άκτΐνα χαράς έδέχοντο εις 
τήν ψυχήν των άπό προσδοκίαν άναστάσεως! 

Ταΰτα βεβαίως ήσαν ταπεινώσεις διά τον Ίησοΰν 
ώς Διδάσκαλον καί Κύριον κακών μαθητών άνεπιδέ- 
κτων μαθήσεως καί πίστεως ώς προς τό ύψηλόν 
μάθημα τής άναστάσεώς του. 

Ή Μαγδαληνή Μαρία, ή όποια ήξιώθη νά ϊδη 
τον άναστάντα Κύριον πρώτη, έσπευσε ν’ άναγ- 
γείλη τό χαρμόσυνον γεγονός εις τούς Μαθητάς, 
οί όποιοι έπένθουν καί έκλαιον. «Κάχεΐνοι, άχοϋσαν¬ 
τε ς δτι ζή καί έθεάθη ύπ' αύτής, ήπίστησαν» (Μάρκ. 
ιε' 11). Ή Μαρία είδε τόν τάφον κενόν, ήκουσε 
τό άγγελικόν μήνυμα περί τής άναστάσεως τοΰ 
Ίησοΰ, είδε καί ήκουσεν αύτόν τόν άναστάντα 
Κύριον, έπί τή βάσει τούτων έβεβαίωσε τούς 
Αποστόλους διά τήν άνάστασιν, άλλ’ έκεινοι δέν 
έπίστευσαν. * 

Όχι μία μόνον, ή Μαγδαληνή Μαρία, άλλά 

καί ή Ιωάννα καί ή Μαρία του Ιακώβου καί 
αί λοιπαί Μυροφόροι, άφοΰ καί αύταί είδον καί 
ήκουσαν τον άναστάντα Κύριον, έφεραν εις τούς 
Αποστόλους τό μήνυμα τής άναστάσεως. Καί ποιαν 
άπήχησιν εύρε τό μήνυμά των εις τούς Αποστόλους; 
Ούδεμίαν! «Έφάνησαν ενώπιον αυτών ώσεί λήρος 
τά ρήματα αυτών, καί ήπίστουν αύταϊς» (Λουκ. 
κδ' 11). Κατά τήν Γραφήν, όταν βεβαιώνουν δύο 
ή τρεις σοβαροί μάρτυρες, πρέπει νά πιστεύωμεν. 
Έν τή περιπτώσει δε ταύτη έβεβαίωσαν περισσότε¬ 
ροι μάρτυρες, πρόσωπα γνωστά εις τούς Αποστό¬ 
λους διά τήν έντιμότητα καί είλικρίνειάν των, 
καί όμως οί Απόστολοι δέν έπίστευσαν. Δέν έθεώ- 
ρησαν τάς Μυροφόρους σοβαρά πρόσωπα! Έθεώρη- 
σαν τά λόγια των παραληρήματα, φλυαρίας καί άνοη- 
σίας! 

Μετά τήν έμφάνισίν του εις τάς Μυροφόρους 
ό άναστάς Κύριος κατά τόν Μάρκον έφανερώθη 
εις δύο έκ των άκολούθων του, οί όποιοι έπορεύοντο 
πρός χωρίον, προφανώς εις τούς δύο έκείνους 
άνδρας κατά τόν Λουκάν, οί όποιοι σκυθρωποί 
καί άπογοητευμένοι λόγφ άπιστίας έπορεύοντο εις 
Έμμαούς. Οί δύο έκείνοι άνδρες, όταν άνεγνώρισαν 
τόν Κύριον, έσπευσαν καί άνήγγειλαν τό γεγονός 
εις τούς λοιπούς. Αλλά ποιαν άπήχησιν εύρε τό 
μήνυμά των εις αύτούς; Ό εύαγγελιστής σημειώνει - 
«Ούδέ έκείνοις έπίστευσαν» (Μάρκ. ιστ' 13). ’Άν 
λάβωμεν ύπ’ δψιν καί τήν άφήγησιν τού Λουκά, 
πρέπει νά δεχθώμεν, ότι ή μαρτυρία των δύο 
συνήντησε καί πίστιν καί άπιστίαν μέ τήν έννοιαν, 
ότι άλλοι έπίστευσαν καί άλλοι όχι, ή μέ τήν έννοιαν. 

ότι ή πίστις των πιστευσάντων διήλθε διά σταδίων 
αμφιβολιών και μεταπτώσεων, ή καί μέ τάς δύο 
αύτάς έννοιας. Όπωσδήποτε τό μήνυμα τών δύο 
έκείνων άνδρών δεν εύρε πλήρη ύποδοχήν εις 
τάς ψυχάς τών Αποστόλων, προσέκρουσεν είς 
άπιστίαν. Οί Απόστολοι ούτε τήν μαρτυρίαν τών 
γυναικών, ούτε τήν μαρτυρίαν τών άνδρών ένεκολ- 
πώθησαν. Ήσαν καί αύτοί «βραδείς τή χαρδία τοϋ 
πιστεύειν», όπως οί δύο έκεΐνοι άνδρες, οί όποιοι 
έπορεύοντο είς Έμμαούς (Λουκ. κδ' 25). 

Βεβαίως δε ταΰτα ήσαν ταπεινώσεις τού άναστάν- 
τος Διδασκάλου έκ μέρους τών άπιστούντων Μαθη¬ 
τών του. 

Οί Απόστολοι δέν έπίστευσαν είς αύτόπτας 
καί αύτηκόους μάρτυρας τού Άναστάντος, καί 
διά τούτο ό Άναστάς, όταν ένεφανίσθη είς αύτούς, 
«ώνείδισε τήν άπιστίαν αυτών χαι σχληροχαρδίαν» 
(Μάρκ. ιστ' 14). Ή άπιστία τών Μαθητών ήτο 
όνειδος δι’ αύτούς, άλλά καί ταπείνωσις διά τον 
Διδάσκαλον. Οί έχθροί θά ήδύναντο νά μεμφθοΰν 
τον Διδάσκαλον διά τό ποιόν τών Μαθητών του, 
διά τήν άπιστίαν καί σκληροκαρδίαν των. 

Κατά τήν έμφάνισίν του ένώπιον τών Μαθη¬ 
τών ό άναστάς Κύριος ύπέστη νέας ταπεινώσεις. 
Μή άναμένοντες άνάστασιν τού Διδασκάλου καί 
προστάτου των, οί Μαθηταί ήσαν τρομοκρατη¬ 
μένοι καί κλεισμένοι είς οικίαν τής Ιερουσαλήμ. 
Καί όταν «χεχλεισμένων τών θυρών» ένεφανίσθη 
καί έχαιρέτισεν αύτούς ό Κύριος, άντί νά είρηνεύ- 
σουν καί νά χαροΰν, αύτοί έτρομοκρατήθησαν περισ- 

σότερον. Όλίγον προ του θανάτου ό Χριστός 
προεΐπεν, ότι μετ’ όλίγον θά έβλεπον αύτόν πάλιν. 
Αύτόπται καί αύτήκοοι έβεβαίωσαν την άνάστασίν 
του. Και ιδού τώρα ό Ίησοΰς ένώπιόν των διά 
θαύματος, ότι εΐσήλθεν εις τον οίκον «χεχλεισμένων 
των θυρών», όπως άλλοτε περιεπάτει επί τής θαλάσ¬ 
σης. Ή αύτή γνωστή μορφή, γλυκύτερα τοΰ έαρος. 
Ή αύτή γνωστή φωνή, γλυκυτέρα μελωδίας καί 
άρμονίας. «’Ώ θείας, ώ φίλης, ώ γλυχυτάτης σου 
φωνής»\ Άλλα παρ’ όλα αύτά οί Μαθηταί έξηκολού- 
θουν ν’ απιστούν. Ή Μαρία ή Μαγδαληνή δεν είδε 
τον άναστάντα Κύριον εις τήν γνωστήν μορφήν 
του, άλλ’ «έν έτέρα μορφή», όπως οί δύο έκεΐνοι 
άνδρες, οί όποιοι έπορεύοντο εις Έμμαούς (Μάρκ. 
ιστ' 12), διό καί ένόμισεν, ότι ήτο ό κηπουρός. 
Άλλ’ όταν ήκουσε τήν φωνήν του, μίαν μόνον 
λέξιν, άμέσως άνεγνώρισεν αύτόν (Ίωάν. κ' 16). 
Οί Μαθηταί ούτε έκ τής φωνής, ούτε έκ τής 
μορφής, έν τή όποιοι έφαίνοντο τά σημεία των 
παθών, ούτε έκ τοΰ θαύματος τής εισόδου «χεχλει- 
σμένων των θυρών» έπείθοντο, παρά καί τήν πρόρρη- 
σιν τοΰ Ιησού καί τήν μαρτυρίαν αύτοπτών μαρτύ¬ 
ρων περί τής άναστάσεως αύτοΰ. Οί Μαθηταί 
ούτε εις τά ώτά των, ούτε εις τούς όφθαλμούς 
των, ούτε εις τό θαύμα έδιδον έμπιστοσύνην. 
Όπως άλλοτε βλέποντες τον Ίησοΰν να περιπατή 
έπί τής θαλάσσης ένόμιζον, ότι έβλεπον «πνεύμα», 
φάντασμα, καί έτρομοκρατήθησαν, οΰτω καί τώρα. 
Εις τον φόβον των Ιουδαίων προσετέθη ό φόβος 
τού φαντάσματος! 

Βλέπων ό Κύριος, ότι άκόμη οί Μαθηταί του 
άπιστούν εις τήν άνάστασίν του, συγκαταβαίνει 

πρός τήν άδυναμίαν των, -ή άπιστία είνε ή σοβαρω- 
τέρα άδυναμία-, ταπεινώνεται ένώπιόν των, ύποβάλ- 
λει τον έαυτόν του εις έρευναν παρά των Μαθητών 
του, διά νά έχουν ούτοι άπόδειξιν καί διά τής 
άφής, άπτήν άπόδειξιν, ότι δεν είνε φάντασμα, 
άλλ’ έχει σάρκα καί οστά, είνε ό ίδιος, τον 
όποιον έγνώριζον, ό Ίησοΰς, τον όποιον οί Ιουδαίοι 
έσταύρωσαν. «Ίδετε τάς χεϊράς μου καί τούς πόδας 
μου, δτι αυτός εγώ είμι· φηλαφήσατέ με και ϊδετε, 
δτι πνεύμα σάρκα καί όστέα ούκ έχει καθώς εμέ 
θεωρείτε έχοντα. Καί τούτο είπών έπέδειξεν αύτοϊς 
τάς χεϊρας καί τούς πόδας» (Λουκ. κδ' 39 - 40). 
Ό δεδοξασμένος Ίησοΰς, ό όποιος εις τήν Μαγδα- 
ληνήν Μαρίαν είπε, «Μή μου απτού», τώρα καταδέχε¬ 
ται νά άπτωνται αύτοΰ οί Μαθηταί καί νά έρευνοΰν 
αύτόν! Ό άναφής Κύριος καταδέχεται νά ψηλαφάται 
ύπό των δούλων! Καί άς μή νομίση κανείς, ότι 
ό μέν Χριστός έκάλεσε τούς Μαθητάς νά ψηλαφή¬ 
σουν αύτόν, άλλ’ οί Μαθηταί δεν έτόλμησαν νά 
πράξουν τούτο. Ό Απόστολος Ιωάννης διά λογαρια¬ 
σμόν καί των άλλων Αποστόλων φωνάζει - «Ό 
άκηκόαμεν, ό έωράκαμεν τοΐς όφθαλμοϊς ήμών, δ 
έθεασάμεθα καί αί χεΐρες ήμών έφηλάφησαν» (Α' 
Ιωάν, α' 1). 

Αλλά καί ή ψηλάφησις δεν θέτει τέρμα εις 
τήν άπιστίαν, -εις τήν άμφιβολΐαν, ή οποία είνε 
άπιστία. Ή θέσις τού δακτύλου εις τον τύπον 
των ήλων καί τής παλάμης εις τήν άνοικτήν 
πλευράν δεν άρκοΰν διά νά πείσουν πλήρως καί 
τελείως τούς Μαθητάς τού Ιησού, ότι δεν βλέπουν 
όνειρον, άλλά βλέπουν πραγματικώς αύτόν τόν 
Ίησοΰν άναστάντα έκ νεκρών. Πόσον επίμονος 

είνε ό δαίμων τής άμφιβολίας! Πόσον ό όρθολογι- 
στής άνθρωπος βασανίζεται ύπ’ αύτοϋ τοΰ δαίμονος! 
Καί έπειδή οί Μαθηταί έχουν ακόμη υπολείμματα 
άπιστίας, ό Κύριος συγκαταβαίνει άκόμη περισσότε¬ 
ρον προς τήν άδυναμίαν των. Ένώ πλέον τό σώμα 
του είνε άφθαρτον καί ένδοξον καί ούδεμίαν ανάγκην 
έχει, διά νά πείση τούς Μαθητάς του πλήρως 
καί τελείως, ότι δεν είνε σώμα φανταστικόν, άλλα 
πραγματικόν, καταδέχεται τροφήν, ή όποια άρμόζει 
εις τήν φυσικήν καί κατωτέραν κατάστασιν τοΰ 
άνθρώπου, όχι εις τήν ύπερφυσικήν και άνωτέραν 
κατάστασιν, εις τήν όποιαν διά τής άναστάσεως 
είσήλθεν ό Χριστός. Ό Μέγας Αντώνιος ήσθάνετο 
έντροπήν, όταν έτρωγε. Διότι τό νά τρώγη τις 
είνε κατωτέρα καί ζωώδης πράξις. Τρώγουν τά 
ζφα, τρώγομεν και ήμεΐς οί άνθρωποι. Έφαγε δε 
καί ό Θεός, όταν έγινεν άνθρωπος καί έζησε τήν 
ταπεινήν φυσικήν ζωήν, τήν όποιαν ζή πας άνθρω¬ 
πος. Μετά τήν άνάστασιν ή λειτουργία τοΰ στομάχου 
καταργεΐται. «Τά βρώματα τή κοιλία και ή κοιλία 
τοϊς βρώμασιν ό δέ Θεός καί ταύτην καί ταϋτα 
καταργήσει», λέγει ό Απόστολος (Α' Κορ. στ' 
13). Τά φαγητά είνε διά τήν κοιλίαν καί ή κοιλία 
διά τά φαγητά, δεν έχουν άνώτερον προορισμόν, 
καί θά καταργηθοΰν. Διά δέ τον Χριστόν ήδη 
έχουν καταργηθή άπό τοΰ χρόνου τοΰ θανάτου 
καί τής ένδοξου άναστάσεώς του. Έν τούτοις ό 
άναστάς Κύριος χάριν τών Μαθητών του άπό τό 
ύψος τής ύπερφυσικής ζωής του σκύβει εϊς τό 
βάθος τής φυσικής ζωής καί τρώγει καί πίνει 
πάλιν, όπως κατά τάς ήμέρας τής ταπεινώσεώς 
του. Δι’ αύτήν τήν συγκατάβασιν τοΰ άναστάντος 

Κυρίου ό Πέτρος γράφει καί τονίζει - «Συνεφάγομεν 
χαί συνεπίομεν αύτω μετά τό άναστήναι αύτόν έχ 
νεχρών» (Πράξ. ι' 41). Ήτο τιμή διά τούς Μαθητάς, 
ότι ό άναστάς Κύριος συνέφαγε και συνέπιε μετ’ 
αύτών. Άλλα διά τον ίδιον τον Κύριον έκείνη ή 
βρώσις και ή πόσις ήτο ταπείνωσις. 

Ταπεινώσεις άπέναντι τού Θωμά 

Ιδιαιτέρως ό άναστάς Κύριος έταπεινώθη άπέναν- 
τι ένός έκ των ένδεκα Μαθητών καί Αποστόλων, 
τού Θωμά. 

Κατά τήν πρώτην έμφάνισιν τού Ιησού είς 
τόν κύκλον των Μαθητών καί Αποστόλων κατά 
τό βράδυ τής ήμέρας τής άναστάσεως ό Θωμάς 
άπουσίαζεν. Έλεγον είς αύτόν οί άλλοι Μαθηταί - 
«Έωράχαμεν τόν Κύριον» (Ίωάν. κ' 25). Ειδομεν 
τόν Κύριον. Όχι είς, όχι δύο, όχι τρεις, άλλά 
δέκα άνδρες, καί δή συμμαθηταί, γνωστοί είς τόν 
Θωμάν διά τήν έντιμότητα, τήν ειλικρίνειαν και 
τήν άξιοπιστίαν των, έβεβαίωναν τήν άνάστασιν 
τού Διδασκάλου έπί τή βάσει αύτοψίας και αύτη- 
κοΐας, έπί πλέον δε καί ψηλαφήσεως τού έμφανι- 
σθέντος ύπ’ αύτών καί λήψεως ύπ’ αύτοΰ τροφής 
προς άπόδειξιν τής άληθείας, ότι τό σώμα τού 
έμφανισθέντος ήτο πραγματικόν, αύτό τό σώμα τού 
Ιησού τό σταυρωθέν καί λογχισθέν. Ιδιαιτέρως 
δε άξιον παρατηρήσεως καί τονισμού, ότι οί δέκα 
συμμαθηταί ώς πρός τό ζήτημα τής άναστάσεως 
τού Ιησού ούδόλως ήσαν εύπιστοι, άλλά σφόδρα 
δύσπιστοι, ή μάλλον άπιστοι, όμοιοι πρός τόν 

Θωμάν. Καί άφοΰ έβεβαίωναν τόν Θωμάν περί 
τής άναστάσεως τού Διδασκάλου οί όμοιοι του, 
οί ούδόλως εύπιστοι, άλλα σφόδρα δύσπιστοι, ή 
μάλλον άπιστοι, τί έπρεπε να κάνη ό Θωμάς; Να 
παραδεχθή καί νά έγκολπωθή τήν μαρτυρίαν των 
ώς άσφαλή τε καί βεβαίαν. Έπρεπε νά ειπη ό 
Απόστολος ούτος - Άφοΰ έπείσθησαν οί δέκα αυτοί 
συμμαθηταί μου, οί τόσον ειλικρινείς, άλλά καί 
τόσον δύσπιστοι, ή μάλλον άπιστοι, όπως έγώ, 
όντως ό Κύριος άνέστη! Άλλ’ ό Θωμάς δεν έλαβεν 
ύπ’ όψιν τήν μαρτυρίαν των όμοιων του. Έλαβεν 
ύπ’ όψιν τόν έγωισμόν του καί των όρθολογισμόν 
του, όπως λαμβάνομεν καί ήμεΐς. Ό θωμάς μάς 
έκφράζει! Είπεν εις τούς συμμαθητάς του - «Έάν 
μή ϊδω έν ταΐς χερσίν αύτοϋ τόν τύπον των ήλων, 
καί βάλω τόν δάκτυλόν μου εις τόν τύπον των 
ήλων, καί βάλω τήν χεϊρά μου εις τήν πλευράν 
αύτοϋ, ού μή πιστεύσω» (Ίωάν. κ' 25). Ό,τι ήθελε 
νά κάνη ό Θωμάς διά νά πιστεύση, έκαναν προηγου¬ 
μένως οί δέκα συμμαθηταί του καί έπίστευσαν. 
Άλλά τήν μαρτυρίαν των συμμαθητών του άπέρριψεν 
ό Θωμάς, δι’ αύτής δέ τής άπορρίψεως οίονεί 
έκήρυττε τούς συμμαθητάς του ή άνειλικρινείς 
καί ψεύστας, ή βλάκας καί ήλιθίους, θύματα πλάνης 
καί άπάτης, έαυτόν δέ τόν μόνον έξυπνον καί 
σοβαρόν Απόστολον!... 

Τό τοιοΰτον φρόνημα καί ή τοιαύτη συμπερι¬ 
φορά τού Μαθητου μετά τριετίαν μαθητείας παρά 
τφ έν μοναδική έννοίμ Διδασκάλφ δέν ήτο ταπείνω- 
σις διά τόν Διδάσκαλον; Ασφαλώς ήτο ταπείνωσις. 
Εις αύτήν δέ τήν ταπείνωσιν ήκολούθησεν άλλη 
ταπείνωσις. Μετά όκτώ ήμέρας ό άναστάς Κύριος 

έμφανίζεταν πάλιν εις τον κύκλον των Μαθητών, 
παρόντος τώρα καί τού θωμά, καί ύποβάλλει 



εαυτόν εις έρευναν ύπό τού άπιστου Μαθητου, 
ώς παντογνώστης γνωρίζων καί άποκαλύπτων άμα 
εις αύτόν τά λόγια τής άπιστίας του· «Φέρε τον 
δάχτυλόν σου ώδε χαί ίδε τάζ χεϊράζ μου, χαί φέρε 

τήν χεϊρά σου καί βάλε εις την πλευράν μου, καί 
μη γίνου άπιστος, άλλα πιστός» (Ίωάν. κ' 27). 
Αντί νά προτείνη τάς χεΐρας καί νά έπιδείξη 
τήν πλευράν διά νά έρευνήση ό δούλος, ό άναστάς 
Κύριος θά ήδύνατο νά καταφέρη διά των χειρών 
ισχυρά ραπίσματα εις τάς παρειάς τοΰ δούλου 
καί νά εϊπη προς αύτόν «Διατί δεν έπίστευσες 
εις τήν μαρτυρίαν καί τήν βεβαίωσιν δέκα συμμαθη¬ 
τών σου; Ψεΰσται ή βλάκες είνε οί συμμαθηταί 
σου; Διατί δέν έπίστευσες καί εις έμέ τον ίδιον, 
ό όποιος προεΐπα τήν σταύρωσιν καί τήν άνάστασίν 
μου; Ψεύστης είμαι εγώ; Δέν έκανα τόσα θαύματα, 
μέ τά όποια άπέδειξα, ότι είμαι ό Μεσσίας καί 
ό Θεός; Δέν άνέστησα νεκρούς; Δέν άνέστησα 
προ ήμερων τον τετραήμερον Λάζαρον; Καί άφοΰ 
άνέστησα άλλους, διατί δέν θά είχον τήν δύναμιν 
ν’ άναστήσω καί τον έαυτόν μου; Σέ ραπίζω διά 
τήν άπιστίαν σου»... Άλλ’ ό Κύριος δέν συμπεριε- 
φέρθη καί δέν ώμίλησε κατά τοιοΰτον τρόπον. 
Άντιθέτως έταπεινώθη άπέναντι τοΰ δούλου του, 
διά νά βοηθήση τούτον νά πιστεύση, καί διά τής 
πίστεως νά ύψωθή, δι’ αύτοΰ δέ καί μετ’ αύτοΰ 
νά ύψωθώμεν καί ήμεΐς, οί έτεροι Θωμάδες. Ή 
άπιστία τοΰ Θωμά ήτο ταπεινωτική διά τον Κύριον, 
άλλά καλή δι’ ήμάς. 


Η τεσσαρακονθήμερος παραμονή εις γήν γήν 

Ταπείνωσις τοΰ Άναστάντος είνε καί τοΰτο, 
ότι μετά τήν άνάστασίν του παρέμεινεν εις τήν 
ταπεινήν γήν έπί όλόκληρον τεσσαρακονθήμερον. 

Ό Ιησούς ήπείγετο νά σταυρωθή διά νά σώση 
ήμάς, άλλ’ ήπείγετο καί νά μεταβή προς τον 
Πατέρα, όπως παν καλόν τέκνον εύρνσκόμενον 
μακράν των γονέων του ποθεί καί έπείγεται νά 
έπανέλθη πλησίον των, μάλιστα έάν μακράν των 
γονέων του πάσχη καί ύποφέρη. Όλίγον προ τοΰ 
θανάτου του ό Ίησοΰς είπεν εις τούς Μαθητάς 
του· «Εί ήγαπάτέ με, έχάρητε αν οτι εΐπον, πορεύομαι 
προς τον Πατέρα· οτι ό Πατήρ μου μεέζων μου 
έστιν» (Ίωάν. ιδ' 28). Οί Μαθηταί έλυποΰντο, 
διότι ό Χριστός έλεγεν, ότι άναχωρεΐ έκ τοΰ 
κόσμου τούτου καί πορεύεται πρός τον Πατέρα. 
Ό δε Χριστός διά τοΰ λόγου, τον όποιον παρεθέσα- 
μεν ένταΰθα, έν άναπτύξει είπε πρός τούς Μαθητάς, 
οί όποιοι έλυποΰντο καί δέν ήθελον την άναχώρησίν 
του· Ή έπιθυμία σας νά μή άναχωρήσω έκ τοΰ 
κόσμου τούτου, άλλά νά έξακολουθήσω νά παραμέ¬ 
νω εις τον κόσμον τούτον, δέν είνε σύμφωνος 
με τήν άγάπην, τήν όποιαν πρέπει νά έχετε πρός 
έμέ. Έάν είχατε πρός έμέ όσην άγάπην πρέπει, 
δέν θά έλυπεΐσθε, άλλά θά έχαίρετε, διότι είπον, 
ότι άναχωρώ έκ τοΰ κόσμου τούτου καί πορεύομαι 
πρός τον Πατέρα. Διότι ό Πατήρ μου εύρίσκεται 
είς άνωτέραν κατάστασιν, κατάστασιν μεγαλείου, 
δόξης καί μακαριότητος, ένφ έγώ έν τφ κόσμφ 
τούτφ εύρίσκομαι είς κατωτέραν κατάστασιν, κατά- 
στασιν ταπεινώσεων, βασάνων καί έξουθενώσεων. 
θά έπρεπε λοιπόν νά χαίρετε, διότι φεύγω άπό 
τά βάσανα καί τάς ταπεινώσεις καί ύπάγω πρός 
τά μεγαλεία καί τήν δόξαν. Ό Χριστός δηλαδή 
έδώ, όπως καί είς άλλας περιπτώσεις, όμιλεΐ ώς 
κατώτερος τοΰ θεοΰ Πατρός, έπειδή καταδέχεται 

νά όμιλή άπό την θέσιν τής κατωτέρας έκ των δύο 
φύσεων του, δν άλλων λέξεων έπειδή όμιλεΐ ώς 
άνθρωπος εύρισκόμενος εις βάσανα καί ύφιστάμενος 
ταπεινώσεις (πρβλ. Έβρ. β' 11-13). Ή κάθοδος 
έκ των ούρανών εις τήν γην ήτο ταπείνωσις τοΰ 
Κυρίου, ή δε άνοδος ήτο δόξα, αύτήν δε τήν 
δόξαν καθυστέρησε νά λάβη ό Χριστός. 

Μετά τήν άνάστασιν ό Κύριος, καίτοι εις τήν 
Μαγδαληνήν Μαρίαν είπε «Μή μου απτού... άναβαί- 
νω προς τον Πατέρα μου» (Ίωάν. κ' 17), δεν άνέβη 
άμέσως προς τον Πατέρα. Μετά τήν άνάστασιν 
ήδύνατο έν μιφ ήμέρςι νά έμφανισθή εις τούς 
έκλεκτούς του και αύθημερόν ν’ άναληφθή εις 
τούς ούρανούς. Ή ήδύνατο νά παραμείνη όλίγας 
ήμέρας εις τήν γήν και έπειτα ν’ άναληφθή. Αλλά 
δι’ ήμάς τούς άνθρώπους ό δεδοξασμένος Κύριος 
παρέμεινεν είς τήν ταπεινήν γήν έπί πολλάς ήμέρας, 
έπί ολόκληρον τεσσαρακονθήμερον, και ένεφανίζε- 
το είς τούς έκλεκτούς του, καί συνανεστρέφετο 
αύτούς, καί έδίδασκεν αύτούς, καί συνεζήτει καί 
συνέτρωγε καί συνέπινε μετ’ αύτών, καί έθαυματούρ- 
γει, καί παρείχε πλήθος τεκμήρια περί τής άναστάσε- 
ώς του, καί έστήριζε καί προητοίμαζεν αύτούς διά 
τήν παγκόσμιον άποστολήν των. 

Ώ Κύριε τής δόξης! Ημείς οί άνθρωποι μετά 
τήν ένδοξον άνάστασιν κατά τήν Δευτέραν Παρου¬ 
σίαν ούδεμίαν πλέον θά γνωρίσωμεν ταπείνωσιν, 
άλλα μόνον δόξαν. Άλλα σύ ό θεάνθρωπος δι’ 
ήμάς τούς άνθρώπους καί μετά τήν ένδοξον άνάστα- 
σίν σου γνωρίζεις ταπεινώσεις. Ώ Κύριε τής 

δόξης καί τής ταπεινώσεως! Δός καί εις ήμας νά 
άγαπώμεν τήν ταπείνωσιν. Δός προπάντων ν’ άγαπή- 
σουν τήν ταπείνωσιν οί ένδοξοι τής γής, οί έκ 
τής ματαίας δόξης τοΰ πρόσκαιρου τούτου κόσμου 
μεθύσαντες καί τήν αληθινήν δόξαν τοΰ αιωνίου 
κόσμου λησμονήσαντες... 

ΤΑΠΕΙΝΩΣΕΙΣ ΜΕΧΡΙ ΤΗΣ Β' ΠΑΡΟΥΣΙΑΣ 


Ο ΑΡΧΗΓΟΣ τής Πίστεώς μας, ό Κύριος 
Ίησοΰς Χριστός, έταπεινώθη καί κατά την 
τεσσαρακονθήμερον περίοδον τής ένδοξου άναστά- 
σεώς του, ταπεινώνεται και μετά ταΰτα άπό τής 
άναλήψεώς του εις τούς ούρανούς καί τής έκ 
δεξιών καθέδρας μέχρι τής δευτέρας παρουσίας. 
Όπως ή άνάστασις, οϋτω καί ή άνάληψις εΐνε 
θρίαμβος και δόξα τοΰ Χριστού προκαλέσασα τον 
άλαλαγμόν καί τον πανηγυρισμόν τοΰ ούρανίου 
κόσμου. «Άνέβη ό Θεός έν άλαλαγμφ, Κύριος έν 
φωνή σάλπιγγας», φωνάζει ό ψαλμφδός (Ψαλμ. 
μστ' 6). Καί ό κορυφαίος Πέτρος διακηρύσσει - 
«Πορευθείς εις ουρανόν, ύποταγέντων αύτφ αγγέλων 
χαί έξουσιών καί δυνάμεων» (Α' Πέτρ. γ' 22). 
Τιμή καί δόξα διά τον Χριστόν είνε έπίσης ή 
έκ δεξιών καθέδρα, τό ότι δηλαδή ό Ίησοΰς 
άναληφθείς εις τόν ούρανόν έκάθισεν εις τά δεξιά 
τοΰ θεοΰ καί Πατρός του ώς ισότιμος πρός έκείνον. 

«ΕΙπεν ό Κύριος τφ Κυρίορ μου», αναφωνεί ό προφητά- 
ναξ· «καθου έχ δεξιών μου, έως αν θώ τούς έχβρούς 
σου ύποπόδιον των ποδών σου» (Ψαλμ. ρι' 1). Εις 
«Κύριος», ό Πατήρ, λέγει προς άλλον «Κύριον», 
τον Υιόν - Μεσσίαν· Κάθισε τιμητικώς εις τά 
δεξιά μου, άναπαύου έν τή δόξη σου, θά καταστήσω 
τούς εχθρούς σου ύποπόδιον των ποδών σου. Ό 
κορυφαίος Παύλος έρωτα· «Προς τίνα των αγγέλων 
ειρηκέ ποτέ· κάβου εκ δεξιών μου, έως αν θώ τούς 
έχθρούς σου ύποπόδιον τών ποδών σου;» (Έβρ. α' 
13). Είς κανένα άγγελον δεν ώμίλησέ ποτέ τόσον 
τιμητικώς ό Κύριος, είς κανένα δέν έκανε τόσον 
μεγάλην τιμήν, όσον εις τον Υιόν - Μεσσίαν. 
Ύψίστη δόξα ή άνάληψις, καθόσον ό Ιησούς 
άνέβη «ύπεράνω πάντων τών ουρανών» (Έφεσ. δ' 
10). Μεγίστη τιμή ή έκ δεξιών καθέδρα, τιμή 
ισοτιμίας προς τόν Θεόν Πατέρα. Άλλ’ έν τούτοις 
καί μετά τήν άνάληψιν καί τήν έκ δεξιών καθέδραν 
ό Χριστός ταπεινώνεται, ναί, άκόμη ταπεινώνεται, 
καί θά ταπεινώνεται μέχρι τής μεγάλης καί έπιφα- 
νοϋς ήμέρας τής δευτέρας παρουσίας. Πώς δέ 
ταπεινώνεται καί τώρα ό Χριστός; Ποικιλοτρόπως. 

Πρώτον ό Χριστός εξακολουθεί νά ταπεινώνη 
ό ίδιος τόν έαυτόν του. Ένφ είνε καί Θεός καί 
άνθρωπος καί θά ήδύνατο πάντοτε νά όμιλή άπό 
τής άνωτέρας θέσεώς του, ώς θεός δηλαδή, ένίοτε 
όμιλεΐ πάλιν άπό τής κατωτέρας θέσεώς του, ώς 
άνθρωπος δηλαδή. Δι’ άλλων λέξεων, όπως ώμίλει 
ταπεινώς όταν εύρίσκετο έπί τής γής, παρουσιάζων 
τόν έαυτόν του ώς κατώτερον τού θεού, ούτως 
όμιλεΐ καί τώρα έκ τού ούρανοΰ. Ιδού ταπειναί 

έκφράσεις τοΰ Χρίστου όμιλοΰντος έκ τοΰ ουρανού 
μετά τήν ένδοξον άνάληψίν του· «Τώ νιχώντι δώσω 
αύτφ φαγεΐν έχ τοΰ ξύλου τής ζωής, δ έστιν έν 
τω παραδείσορ τοΰ Θεού μου». «Ό νιχών, ποιήσω 
αυτόν στύλον έν τω ναφ τού Θεού μου... χα'ι 
γράφω επ' αύτόν τό όνομα τού Θεού μου χα'ι 
το όνομα τής πόλεως τού Θεού μου, τής χαινής 
Ιερουσαλήμ, ή χαταβαίνει έχ τοΰ ουρανού από 
τού Θεού μου» (Άποκ. β'7, γ'12). Ό Χριστός, 
«έν φ χατοιχεΐ παν τό πλήρωμα τής Θεότητος 
σωματιχώς» (Κολ. β'9), ό σεσαρκωμένος θεός, 
έν τη βίβλιρ τής Άποκαλύψεως όμιλεΐ διά τον 
θεόν του, παρουσιάζεται κατώτερος τοΰ έαυτοΰ 
του! Και ας σημειωθή ότι ή Άποκάλυψις είνε 
έξ έκείνων των βιβλίων τής Καινής Διαθήκης, 
εις τά όποια κατ’ έξοχήν άναδεικνύεται ή θεότης 
τοΰ Χριστού. 

Ό Ιησούς προσεύχεται 

Ό Χριστός ώς θεός είνε έκεΐνος, εις τον όποιον 
οί πιστοί άπευθύνουν προσευχάς. Ό ψαλμός ρα' 
(«Κύριε, είσάχουσον τής προσευχής μου...»), συμφώνως 
προς βητήν μαρτυρίαν τής προς Εβραίους Επιστο¬ 
λής (α' 8,10-12), ή όποια παραθέτει έκ τοΰ ψαλμοΰ 
τούτου, είνε προσευχή πρός τόν Υιόν. Κατά τό 
Πράξ. ζ' 59 ό πρωτομάρτυς Στέφανος προσεύχεται 
είς τόν Ίησοΰν («Κύριε Ιησού, δέξαι τό πνεύμα 
μου»). Άλλ’ ένφ ό Ίησοΰς ώς Κύριος, ώς Γιαχβέ 
θεός, είνε έκεΐνος, τόν όποιον έπικαλούμεθα καί 
παρακαλοΰμεν είς τάς προσευχάς, ό αύτός ώς 

άρχιερεύς ημών έν ούρανώ ταπεινώνεται, προσ¬ 
εύχεται καί παρακαλεΐ ύπέρ ήμών. Προσηύχετο 
καί παρεκάλει έπί γης, προσεύχεται καί παρακα¬ 
λεΐ καί έν Γ ούρανώ. Άναληφθείς παρεκάλει τον 
Πατέρα ν’ άποστείλη εις τόν κόσμον τον Παρά¬ 
κλητον (Ίωάν. ιδ' 16). Καί έξακολουθεΐ νά έντυγχάνη 
ύπέρ ήμών (Έβρ. ζ' 25), νά παρακαλή δηλαδή 
τόν Θεόν διά τα διάφορα ζητήματά μας καί τήν 
σωτηρίαν μας. Όταν εύρισκώμεθα εις τήν άνάγκην 
νά παρακαλέσωμεν συνάνθρωπον διά τινα ύπόθεσιν, 
αίσθανόμεθα, ότι ταπεινωνόμεθα απέναντι του συν¬ 
ανθρώπου. Διά τούτο καί έντρεπόμεθα και δυσκο- 
λευόμεθα νά παρακαλέσωμεν. Τό παρακαλεΐν είνε 
ταπείνωσις, μάλιστα αν ό παρακαλών δεν είνε 
άσημον πρόσωπον, άλλ’ έχη άξίωμα. Πόσον ταπει¬ 
νωτικόν είνε νά παρακαλή εις στρατηγός ή πρωθυ¬ 
πουργός ή βασιλεύς! Άλλ’ ένώπιον τού Βασιλέως 
Χριστού, τού Κυρίου καί Θεού, τί είνε όλοι 
συλλήβδην οί στρατηγοί καί οί πρωθυπουργοί καί 
οί βασιλείς καί οί λοιποί άρχοντες καί άξιωματοΰ- 
χοι τής γης; Όλιγώτερον τού μηδενός! Καί όμως 
ό Βασιλεύς Χριστός, ό Κύριος καί Θεός, ταπεινώνε¬ 
ται διά λογαριασμόν μας καί παρακαλεΐ καί ικετεύει. 
Ώ τής ταπεινώσεώς σου, Παμβασιλεΰ Χριστέ, 
καί ώ τού ήμετέρου άνοήτου έγωισμοΰ! 


Ταπεινώσεις εις ιά μυστήρια 

Ό Χριστός ταπεινώνεται εις τά μυστήρια τής 
Εκκλησίας του. Διά τών μυστηρίων τής Εκκλη¬ 
σίας δρφ θαυματουργικώς ή χάρις τού Χριστού, 

ή ύπερδύναμις του ούρανοΰ. Άλλα προς δοκιμα¬ 
σίαν τής πίστεως ή χάρις του Κυρίου δρφ άοράτως, 
μυστικώς. Καί επειδή ή δρασις τής θείας χάριτος 
είνε αόρατος, μυστική, διά τοΰτο πολλοί άμφισβη- 
τοΰν ή καί άρνοΰνται τήν χάριν καί τον παροχέα 
τής χάριτος Χριστόν. Ή δέ άμφισβήτησις καί ή 
άρνησις άσφαλώς είνε ταπεινώσεις τοΰ Χρίστου. 
Μειώνομαι καί ταπεινώνομαι ένώπιον των Ανθρώ¬ 
πων, όταν ούτοι αμφισβητούν καί άρνοΰνται τήν 
δύναμίν μου, τήν σημασίαν μου καί τήν αξίαν 
μου. Πόσον μάλλον μειώνεται καί ταπεινώνεται 
ό παντοδύναμος Χριστός, όταν οί άνθρωποι αμφι¬ 
σβητούν ή άρνοΰνται τήν χάριν του καί αυτόν 
τον ίδιον! 

Ιδιαζόντως ταπεινώνεται ό Χριστός εις τό μυστή¬ 
ριον τής Θείας Κοινωνίας. Τοΰτο τό μυστήριον 
είνε τό μεγαλύτερον μυστήριον τής Εκκλησίας. 
Πόσον μεγάλο; Τόσον μεγάλο, όσον μεγάλος είνε 
ό Θεός. Διότι τοΰτο τό μυστήριον είνε ό ίδιος 
ό Θεός σεσαρκωμένος. Σώμα, αίμα, ψυχή καί 
θεότης. Όλος ό θεάνθρωπος. Καί πώς ταπεινώνεται 
ό Χριστός εις τό μυστήριον τής Θείας Κοινωνίας; 
Πολλαπλώς. Ταπεινώνεται, διότι σφαγιάζεται. 
«"Απαξ εαυτόν προσάξας ώς προσφοράν Πατρί τω 
ΐδίορ άει σφαγιάζεται». Βεβαίως ό σφαγιασμός έν 
τφ μυστηρίφ τής Θείας Κοινωνίας είνε άναίμακτος, 
μυστηριώδης. Αλλά πάντως ό σφαγιασμός είνε 
ταπείνωσις. Ταπεινώνεται έπίσης ό Χριστός έν 
τφ μυστηρίω τής Θείας Κοινωνίας, διότι κατ' 
αυτό ό άπειρος Θεός τρόπον τινά συστέλλεται 
εις έν ψιχίον τού ήγιασμένου άρτου καί εις έν 



σταγονίδιον τοΰ ήγιασμένου οίνου! Είς ένα μαργαρί¬ 
την ή είς έν σταγονίδιον τοΰ περιεχομένου έν 
τφ άγίω ποτηρίφ αίματος είνε ολόκληρος ό Θεάν¬ 
θρωπος! Πόσον πρέπει να ταπεινώνεται ή άνθρωπίνη 
λογική διά να παραδέχεται τοΰτο τό μυστήριον! 
Καί όταν δεν ταπεινώνεται ή άνθρωπίνη λογική, 
ταπεινώνεται ό θεός Λόγος. Ή άπιστία είς τό 
ύπερφυέστατον μυστήριον τής θείας Κοινωνίας 
είνε άλλη ταπείνωσις τοΰ Θεανθρώπου ώς πρός 
τό μυστήριον αύτό. 

Ώ Χριστέ! Διά νά έχη άξίαν ή πίστις μας 
έδωσες μυστήρια. Καί διά νά έχη υπεραξίαν ή 
πίστις μας, έδωσες τό ύπερφυέστατον μυστήριον 
τής θείας Κοινωνίας. Τα πάντα έδωσες, διά νά 
μάς τιμήσης, διά νά μάς ύψώσης καί νά μάς 
ύπερυψώσης. Ημείς δε οί άθλιοι, διά τής άπιστίας 
είς τά μυστήριό σου, καί τής άπορρίψεως τής 
άξιοπιστίας καί τής παντοδυναμίας σου, διά τής 
όποιας έδημιούργησες καί κυβερνμς τά σύμπαντα, 
σε προσβάλλομεν, σέ ταπεινώνομεν. Φείσθητι, Χρι¬ 
στέ, ήμών των άνοήτων! 


Ταπεινώσεις έκ τού ιερατείου 

Ό ΊησοΟς Χριστός, ό Κύριος τής δόξης, ταπεινώ¬ 
νεται άπό τούς άντιπροσώπους του. Ό Άρχιποίμην 
ταπεινώνεται άπό τούς ποιμένας. Ό Άρχιερεύς 
ταπεινώνεται άπό τό ίερατεΐον. ΟΙ κληρικοί, οί 
κλήρον έχοντες τόν Κύριον καί άντιπροσωπεύοντες 
αύτόν, έπρεπε νά είνε οί άγιώτεροι πάντων, ώστε 

έν τώ προσώπφ των οί άνθρωποι νά βλέπουν την 
εικόνα του Χρίστου, εικόνα λάμπουσαν και άκτινο- 
βολοΰσαν, και έξ αίτιας τής πνευματικής λάμψεως 
και ακτινοβολίας νά δοξάζουν τόν Χριστόν. Άλλ’ 
οί περισσότεροι κληρικοί κακώς κατέχουν τόν 
τόπον τοϋ Χριστού, είνε ανάξιοι άντιπρόσωποΐ 
του. Καί έξ αιτίας τής πνευματικής άδιαφορίας 
καί άδρανείας των, τής ύποτιμήσεως τού βόλου 
τής θρησκείας, τής ύλικής πλεονεξίας, τού ξηρού 
έπαγγελματισμού, τής άξεστοσύνης καί βαναυσότη- 
τος, τής άλαζονείας καί κενοδοξίας, έτι δέ καί 
σοβαρωτάτων σαρκικών άμαρτημάτων καί σκανδά¬ 
λων, διά τών όποιων ή χριστιανική ήθική καταρρί- 
πτεται είς τόν βόρβορον, ό Χριστός δυσφημείται 
καί ταπεινώνεται έν τφ κόσμφ. Ό κόσμος λέγει - 
Τοιούτους άντιπροσώπους έχει ό Χριστός; Τοιαΰτα 
συμβαίνουν είς τήν Εκκλησίαν; Τοιοΰτοι είνε οί 
καρποί τής θρησκείας τού Χριστού;... Έξ αιτίας δέ 
τής κακής καί σκανδαλώδους ζωής καί συμπερι¬ 
φοράς άντιπροσώπων τού Χριστού πολλοί δέν 
σκανδαλίζονται καί δέν περιορίζονται είς δυσφημι¬ 
στικά σχόλια μόνον, άλλά καί άπομακρύνονται 
άπό τήν Εκκλησίαν, διακόπτουν σχέσιν με τόν 
Χριστόν καί τήν χριστιανικήν ζωήν, γίνονται άδιά- 
φοροι, άπιστοι καί πολέμιοι τής Πίστεως. Τά 
άμαρτήματα καί σκάνδαλα άναξίων κληρικών πλη¬ 
ρώνει ό Χριστός καί ή θρησκεία του! 

Ιδιαιτέρως τόν Χριστόν ταπεινώνουν οί άρχιε- 
ρεΐς, οί όποιοι χάριν ύλικών καί κοσμικών σκοπών 
υποτάσσουν τήν Εκκλησίαν είς τό κράτος, ή 
άνέχονται τήν τοιαύτην υποταγήν, τήν θέσπισιν 

νόμων διά την Εκκλησίαν άπό τον Καίσαρα, 
νόμων αντιθέτων προς τούς νόμους τού αιωνίου 
νομοθέτου Χριστού, και την διοίκησιν τής Εκκλη¬ 
σίας κατά τά θελήματα των κοσμικών άρχόντων. 
Ταπεινωτικόν, πολύ ταπεινωτικόν διά τον Χριστόν 
νά γίνεται ή Εκκλησία του, τό μεγαλύτερον μέγεθος 
ύπό τον ούρανόν, εύτελές έξάρτημα ένός κοσμικού 
ύπουργείου, νά καταφρονώνται καί νά παραμερίζον¬ 
ται οί νόμοι του, νόμοι αιώνιοι, νά θεσπίζονται 
άπό τό κράτος άντίχριστοι νόμοι διά λογαριασμόν 
τής Εκκλησίας, και οί άρχιερεΐς μετά τών Ιερέων 
νά έφαρμόζουν τούς τοιούτους νόμους έπί καταρ¬ 
ρακώσει τής έκκλησιαστικής έξουσίας καί τού 
έκκλησιαστικοΰ κύρους. Πότε οί άρχιερεΐς θά 
συνειδητοποιήσουν τό μέγεθος τού έξευτελισμοΰ 
έκ τής ύποταγής τής Εκκλησίας, τής ώραίας νύμφης 
τού Χριστού, είς τον άσελγή Καίσαρα; Πότε θά 
αισθανθούν ώς έπαίσχυντον δουλείαν καί άνυπόφο- 
ρον ταπείνωσιν καί έξουθένωσιν τήν τοιαύτην 
ύποταγήν; 

Όλος ιδιαιτέρως τον τελευταΐον καιρόν ταπει¬ 
νώνουν τον Χριστόν άντίχριστοι άντιπρόσωποί του, 
οί όποιοι, διά ν’ άρέσουν είς τον κόσμον, έπαινοΰν 
τό αίσχρότερον καί βλασφημότερον έργον περί 
τού Χριστού καί τον χυδαιότερον καί άσεβέστερον 
συγγραφέα ώς δήθεν μεγάλον λογοτέχνην καί άν¬ 
θρωπον. Μαζί δέ μέ τούς άντιχρίστους άντιπροσώ- 
πους τού Χριστού ταπεινώνουν τον Θεάνθρωπον 
καί οί προϊστάμενοί των, διότι κρατούν τούς άντιχρί- 
στους τούτους είς τάς θέσεις καί τούς θρόνους των. 

Ώ Κύριε! Σέ έταπείνωσε καί σέ έξηυτέλισε 


158 



τό ιουδαϊκόν ίερατεΐον με τήν καταδίκην, τήν 
παράδοσιν εις τούς "Ρωμαίους καί τήν σταύρω- 
σίν σου. Σε ταπεινώνει και σε έξευτελίζει καί 
τό χριστιανικόν ίερατεΐον με τά άπαίσια πάθη 
του καί τά βοώντα σκάνδαλά του, μέ τήν υποταγήν 
τής Εκκλησίας σου εις τον άσελγή Καίσαρα, μέ 
τήν συνηγορίαν του ύπέρ χυδαιοτάτων ύβριστών 
σου καί μέ τήν ύποστήριξίν του προς τούς συνηγό¬ 
ρους τής πρωτοφανούς εις βάρος σου χυδαιότητος 
καί βλασφημίας. Τό ιουδαϊκόν ίερατεΐον. Κύριε, 
δέν σέ κατηγόρησεν ώς αισχρόν πρόσωπον. Τό 
χριστιανικόν ίερατεΐον διά τινων μελών του έφθασε 
καί μέχρι τού σημείου αύτοϋ! 

Έκ τών θεολόγων 

Τον Χριστόν ταπεινώνουν καί οί θεολόγοι. ’Άν 
καί οί θεολόγοι διά τού λόγου, άλλα καί τής 
έφαρμογής τού λόγου, έπρεπε νά ύψώνουν τον 
Θεόν, τον Κύριον ήμών Ίησοΰν Χριστόν, καί 
οΰτω νά δικαιώνουν τον ύψηλόν τίτλον τού θεολό¬ 
γου, έν τούτοις οί περισσότεροι έξ αύτών δεικνύον¬ 
ται άνάξιοι τού ύψηλοΰ τούτου τίτλου. Είνε όρθολο- 
γισταί, κοσμικοί καί άσκοΰν τήν θεολογίαν ώς 
ξηρόν έπάγγελμα. Τινές μάλιστα έν όνόματι τής 
θεολογίας δέν διστάζουν νά λέγουν καί νά γράφουν 
πράγματα άνήθικα, άσεβή καί αιρετικά. Υπάρχουν 
δέ καί θεολόγοι, οί όποιοι κυνικώτατα όμολογοΰν 
ότι είνε άθεοι καί έν όνόματι τής θεολογίας διδά¬ 
σκουν άθεΐαν. 

Χριστέ! Οί γραμματείς ή θεολόγοι τών Ίου- 

δαίων, οί τά ιερά γράμματα τής Παλαιάς Διαθή¬ 
κης κρατούντες καί έξηγοΰντες, δεν σε παρεδέ- 
χθησαν, άλλα σε άπέρριψαν καί σέ έσταύρωσαν. 
Όμοιον πράττουν καί οί ήμέτεροι γραμματείς ή 
θεολόγοι, οί τά ιερά γράμματα τής τε Παλαιας 
καί τής Καινής Διαθήκης κρατούντες καί έξη- 
γοϋντες.' Είτε διά λόγου είτε διά βίου είτε δι’ 
άμφοτέρων σέ μειώνουν, σέ ύποτιμοΰν, σέ άρνοΰν- 
ται, σέ άνασταυρώνουν. 


Έκ πάντων τών χριστιανών 

Τον Χριστόν ταπεινώνομεν όλοι οί χριστιανοί, 
άλλοι περισσότερον καί άλλοι όλιγώτερον. Ώς 
χριστιανοί έπρεπε νά εϊμεθα μικροί χριστοί, μιμηταί 
τοΰ μεγάλου Χρίστου, τοΰ Αρχηγού τής Πίστεώς 
μας, άπό τον όποιον όνομαζόμεθα. Οί λόγοι καί 
τά έργα μας έπρεπε νά είνε πάντοτε χριστιανικά, 
ή όλη ζωή μας ν’ άναδίδη τό άρωμα τής χριστιανικής 
πίστεως, νά είνε εύωδία Χρίστου. Αλλά δυστυχώς 
πολύ ολίγον εϊμεθα άξιοι τοΰ βαρυσημάντου 
ονόματος χριστιανοί. Διότι χριστιανοί εϊμεθα τον 
όλιγώτερον χρόνον τής ζωής μας, καί τότε άτελώς. 
Τον περισσότερον δέ χρόνον τής ζωής μας εϊμεθα 
κοσμικοί άνθρωποι, άδρανεΐς προς τό καλόν καί 
ρέκται του κακοΰ. 

Αναρίθμητοι είνε αί παραλείψεις καθηκόντων 
μας. Καί άναριθμητότεραι είνε αί άμαρτίαι μας, 
άφοΰ καί αί παραλείψεις καθηκόντων είνε άμαρτίαι. 
Δι’ όλων δέ τούτων ήμεΐς οί λεγόμενοι χριστιανοί 

προσβάλλομεν καί ταπεινώνομεν τον Χριστόν, άφοϋ 
κάνομεν τό ΐδικόν μας θέλημα και όχι τό θέλημα 
έκείνου, καί άφοΰ έξ αιτίας τής άσυνεπείας μας 
προς την χριστιανικήν μας ιδιότητα οί άλλοι άνθρω¬ 
ποι δυσφημούν τον Χριστόν καί τήν θρησκείαν 
του, οί δε δαίμονες χαιρεκακούν καί καγχάζουν. 
Όσάκις άμαρτάνομεν, οί δαίμονες καί τά πάθη 
ταπεινώνουν ήμάς, ήμεΐς δε ταπεινώνομεν τον Χρι¬ 
στόν. Ό Παύλος έγραψε προς τούς χριστιανούς 
τής Κόρινθου - 

«Φοβούμαι μήπως έλθών ούχ οϊους θέλω εϋρω 
ύμάς, χάγώ εύρεθώ ύμϊν οΐον ού θέλετε, μήπως 
έρεις, ζήλοι, θυμοί, έριθεϊαι, χαταλαλιαί, ψιθυρι¬ 
σμοί, φυσιώσεις, άχαταστασίαι, μή πάλιν έλθόν- 
τα με ταπεινώσΐ} ό Θεός μου προς ύμάς 
χαί πενθήσω πολλούς των προημαρτηχότων χαί 
μή μετανοησάντων έπί τή άχαθαρσία χαί πορνεία 
χαί άσελγεία ή επραξαν» (Β' Κορ. ιβ' 20-21). 

Όταν ό Παύλος δεν εύρισκε τούς χριστιανούς 
όπως ήθελεν αύτούς, εις καλήν πνευματικήν κατά- 
στασιν, άλλ’ εύρισκεν αύτούς όπως δεν ήθελεν, 
εις κακήν πνευματικήν κατάστασιν, ήσθάνετο ταπει¬ 
νωμένος, έπειδή ώς άπόστολος δέν είσηκούετο. 
Καί πας έργάτης τού Εύαγγελίου καί πνευματικός 
πατήρ, όταν δέν εισακούεται άπό τούς άκροατάς 
καί τά πνευματικά του τέκνα, αισθάνεται ταπεινωμέ¬ 
νος. Με τήν άνυπακοήν, με τά έλαττώματά μας 
καί τά άμαρτήματά μας, μέ τάς πνευματικός πτώσεις 
μας ήμεΐς οί χριστιανοί ταπεινώνομεν έργάτας 
τού Εύαγγελίου, πνευματικούς πατέρας καί άποστό- 

λους. Αλλά περισσότερον ταπεινώνομεν τον Χρι¬ 
στόν, «του απόστολον και άρχιερέα τής ομολογίας 
ημών» (Έβρ. γ' 1). Πόσον περισσότερον ταπει- 
νώνομεν τον Χριστόν; Όσον μεγαλύτερος είνε 
ό Χριστός άπό πάντα έπίγειον εργάτην του Εύαγ- 
γελίου, πνευματικόν πατέρα, άρχιερέα και άπό- 
στολον. 

Ώ Χριστέ! Συγχώρησέ μας τούς άθλιους, διότι 
με την άνυπακοήν μας και την τέλεσιν των θελημά¬ 
των μας ταπεινώνομεν τούς άπεσταλμένους σου 
διά τήν οικοδομήν και σωτηρίαν μας, τούς κήρυκας 
τοΰ λόγου σου καί πνευματικούς πατέρας καί 
οδηγούς μας. Αλλά προπάντων συγχώρησέ μας, 
διότι οί άθλιοι καί οί τρισάθλιοι ταπεινώνομεν 
σέ τον ίδιον, τον Κύριόν μας καί Θεόν μας. 

Έκ ιών κοσμικών χριστιανών 

Ταπεινώνουν τον Χριστόν οί κοσμικοί χριστιανοί, 
οί όποιοι άποτελοΰν συντριπτικήν πλειοψηφίαν 
έναντι των συνειδητών χριστιανών. Ή φράσις «κο¬ 
σμικοί χριστιανοί» είνε όξύμωρον. Διότι χριστιανι¬ 
σμός καί κοσμικότης είνε πράγματα άντίθετα. «Ό 
κόσμος όλος έν τώ πονηρώ κεΐται», φωνάζει ό 
άπόστολος Ιωάννης (Α' Ίωάν. ε' 19). Καί ό άπόστο- 
λος Ιάκωβος φωνάζει - «Ούκ οϊδατε ότι ή φιλία 
τού κόσμου εχθρα τοΰ Θεοϋ έστιν; 'Ος άν ούν 
βουλΐ)θή φίλος είναι τοΰ κόσμου, εχθρός τοΰ Θεού 
καθίσταται» (Ίακ. δ' 4). Οί κοσμικοί χριστιανοί 
είνε βαπτισμένοι εις τον Χριστόν, άλλ’ αί σχέσεις 
των με τόν Χριστόν είνε τυπικαί, όχι ουσιαστικοί. 

Ή βάπτισις εις τόν Χριστόν έχει την έννοιαν 
τής παραδόσεως είς τόν Χριστόν. Ό βαπτιζόμενος 
παραδίδεται είς τόν Χριστόν καί άνήκει πλέον 
είς αύτόν, είνε ιδιοκτησία τοΰ Χριστού. Άλλ’ οί 
κοσμικοί χριστιανοί, καίτοι έβαπτίσθησαν είς τόν 
Χριστόν, παρεδόθησαν είς άλλον, είς τόν κόσμον, 
ή μάλλον είς τόν όπισθεν τού κόσμου κρυπτόμενον 
καί διά τοΰ κόσμου ένεργοΰντα Πονηρόν. Ούτως 
οί κοσμικοί χριστιανοί ένέπαιξαν τόν Χριστόν. 

Οί κοσμικοί χριστιανοί δέν ύπολογίζουν σοβαρώς 
τόν Κύριον, τό έργον, τάς αλήθειας καί τάς έντολάς 
του. Σοβαρώς ύπολογίζουν τούς άρχοντας τοΰ κό¬ 
σμου καί άλλους ισχυρούς παράγοντας, ύλικά καί 
έπιστημονικά καί καλλιτεχνικά καί συγγραφικά 
καί λογοτεχνικά έργα ανθρώπων, φιλοσοφικός ιδέ¬ 
ας, κοσμοθεωριακάς ύποθέσεις, την κοινήν γνώμην, 
τήν πολιτικήν, τήν μόδαν, τάς διασκεδάσεις, τάς 
απαιτήσεις τοΰ κόσμου καί τά ύλικά συμφέροντα 
των. 

Ή 'Αγία Γραφή είνε όμολογουμένως τό ώραιότε- 
ρον καί τό σπουδαιότερον βιβλίον, βιβλίον άφθα- 
στον, μοναδικόν, αιώνιον. Άλλ’ οί κοσμικοί χριστια¬ 
νοί περιφρονοΰν τό βιβλίον τούτο καί διαβάζουν 
καί «ξεκοκκαλίζουν» κατώτερα καί άμαρτωλά έντυ¬ 
πα. Πέντε λεπτά τήν ήμέραν δέν διαθέτουν διά 
τήν Αγίαν Γ ραφήν. Αλλά διά τήν άθλίαν τηλεόρασιν 
διαθέτουν ώρας. 

Ό Θεός έγινεν άνθρωπος καί έθυσιάσθη με 
τόν φρικτότερον θάνατον, διά νά ίδρύση Εκκλησίαν 
ώς ταμεΐον τής θείας χάριτος, έργαστήριον τής 

άγιότητος καί κιβωτόν τής σωτηρίας. Άλλ’ οί 
κοσμικοί χριστιανοί καταφρονούν τήν Εκκλησίαν. 
Ούδέποτε ή σπανίως έκκλησιάζονται. Καί ένω 
δεν έκκλησιάζονται εις τούς ιερούς ναούς, έκκλησιά- 
ζονται εις καφφενεΐα, όπου πολιτικολογούν, φλυα¬ 
ρούν, χαρτοπαικτοΰν, βωμολοχοΰν, βλασφημοΰν καί 
εισπνέουν ύπεράφθονον τον έκ των τσιγάρων άναδι- 
δόμενον λιβανωτόν τού Διαβόλου - έκκλησιάζονται 
εις αισχρά κινηματοθέατρα καί είς άλλα κέντρα 
διαφθοράς, όπου εισέρχεται κανείς ώς άνθρωπος 
καί έξέρχεται ώς ζωον - έκκλησιάζονται δέ κατά 
χιλιάδας καί είς άνοικτούς χώρους ύπό ραγδαίαν 
βροχήν ή άνυπόφορον καύσωνα, διά ν’ άπολαύσουν 
τό θέαμα τό θεαμάτων άπάντων άνώτερον, ύψηλότε- 
ρον, γοητευτικώτερον, συναρπαστικώτερον, θαυμα- 
στότερον, τό λάκτισμα μιας μπάλλας! Οί κοσμικοί 
χριστιανοί έχουν κάνει τό ποδόσφαιρον θρησκείαν 
καί λατρείαν. Συγκινούνται άπό ένα άργυρώνητον 
ποδοσφαιριστήν καί μένουν άσυγκίνητοι προ τού 
ένανθρωπήσαντος καί θυσιασθέντος Θεού. Θέτουν 
τον ποδοσφαιριστήν ύπεράνω τού Χριστού. Τόσον 
πολύ ταπεινώνουν τον Χριστόν! 

Οί κοσμικοί χριστιανοί καί όταν έκκλησιάζωνται 
δεικνύουν τήν καταφρόνησίν των προς τήν Εκκλη¬ 
σίαν, τά μυστήριό της καί τον Ιδρυτήν τής Εκκλη¬ 
σίας καί των μυστηρίων. Εισέρχονται είς τούς 
ναούς άσέμνως καί άναιδώς, δέν δίδουν προσοχήν 
είς τά τελούμενα έν αύτοΐς, καί κατά τήν τέλεσιν 
των μυστηρίων τού βαπτίσματος καί τού γάμου 
εΐνε δυνατόν νά συζητούν, νά θορυβούν, ν’ άσχημο- 
νούν, νά καταλύουν πάσαν έννοιαν σοβαρότητος, 

εύπρεπείας, τάξεως καί σεβασμού. Τά ΰψιστα καί 
ίερώτατα πράγματα αύτοί αντιμετωπίζουν ώς μικρά 
καί άσήμαντα, ώς παίγνια! Καί δταν κατά μεγάλας 
έορτάς τοΰ έτους προσέρχωνται εις τό ύπερφυέστα- 
τον καί ύπερμέγιστον μυστήριον τής θείας Κοινω¬ 
νίας, προσέρχονται άπροετοίμαστοι, άνευ συναισθή- 
σεως καί έξομολογήσεως, όμιλοΰντες, θορυβοΰντες, 
συνωθούμενοι, άλλήλους ποδοπατοΰντες, ώθοΰντες 
καί τον ιερέα με κίνδυνον νά πέση κάτω ή θεία 
Κοινωνία. Ούτω κοινωνοΰν τόν Κύριον οί κοσμικοί 
χριστιανοί. Ένα κοινόν άνθρωπον δεν δέχονται 
εις την οικίαν των, έάν δέν είνε σαρωμένη, καθαρά 
καί εύτρεπισμένη. Αλλά τον θεάνθρωπον λαμβά¬ 
νουν καί θέτουν εις άναίσθητον, άνεξομολόγητον 
καί άκάθαρτον καρδίαν. Τόσον οί άναίσθητοι καί 
καταφρονηταί ύποτιμοΰν, τόσον ταπεινώνουν τον 
Κύριον τής δόξης! 

Τον Χριστόν οί κοσμικοί χριστιανοί ταπεινώνουν 
καί τήν ήμέραν τής μεγίστης δόξης καί τιμής 
του, τήν ήμέραν τοΰ Πάσχα. Εδώ εις τήν Ορθόδοξον 
χριστιανικήν Ελλάδα άλλοτε οί χριστιανοί κατά 
τήν νύκτα τοΰ Πάσχα προσήρχοντο όλοι εις τούς 
ιερούς ναούς καί παρέμενον εις αύτούς μέχρι τέλους 
τής θείας Λειτουργίας καί έτίμων καί έδόξαζον 
τον Κύριον διά τήν νίκην κατά τοΰ θανάτου, διά 
τον θρίαμβον τής άναστάσεώς του. Αλλά τώρα, 
κατά τάς τελευταίας δεκαετίας, ούτε όλοι προσέρ¬ 
χονται εις τούς ιερούς ναούς, -ναί, ούτε κατά τό 
Πάσχα έκκλησιάζονται όλοι-, ούτε οι προσερχόμε- 
νοι παραμένουν εις τήν Λειτουργίαν τοΰ Πάσχα. 
Μόλις άκούσουν τό «Χριστός άνέστη», άρχίζουν 

νά διαρρέουν. Στρέφουν τά νώτα προς τον Κύριον 
τής δόξης και σπεύδουν νά τελέσουν γαστρονομικόν 
πάσχα, νά φάγουν την μαγειρίτσαν. Θέτουν την 
ύλικήν βρώσιν ύπεράνω τής θείας βρώσεως, ή 
όποια χαρίζει ζωήν αιώνιον. Λατρεύουν ώς θεόν 
των τήν κοιλίαν, όπως κλαίων και θρήνων γράφει 
ό Απόστολος (Φιλιπ. γ' 19), και καταφρονούν 
τον Λόγον, διά τον όποιον τό εύαγγέλιον τής 
Λειτουργίας τού Πάσχα, τό μεγαλοπρεπέστερον 
εύαγγέλιον, διακηρύσσει* «Έν αρχή ήν ό Αόγος, 
καί 6 Αόγος ήν προς τον Θεόν, καί Θεός ήν ό 
Αόγος » (Ίωάν. α' 1). Τήν ήμέραν τής μεγίστης 
χαράς και άγαλλιάσεως, κατά τήν όποιαν ή Εκκλη¬ 
σία ψάλλει, «Αντη ή κλητή και άγια ήμερα, ή 
μία των σαββάτων, ή βασιλίς και κυρία, έορτών 
έορτή καί πανήγνρίς έστι πανηγύρεων», οί συνειδητοί 
χριστιανοί λυπούνται, διότι, άμα τφ άκούσματι 
τού πλέον χαρμοσύνου καί ένδοξου μηνύματος, 
τού «Χριστός άνέστη», βλέπουν τά πλήθη νά άρχίζουν 
νά διασκορπίζονται, ώστε κατά τήν ώραν τής 
θείας Λειτουργίας καί τής θείας Εύχαριστίας νά 
μένη ό ναός σχεδόν έρημος. 

Έάν βασιλεύς μετά περίλαμπρον νίκην καί θρίαμ¬ 
βον κατά τών έχθρών του έκανε δεξίωσιν εις τά 
άνάκτορα καί έκάλει πολλούς, διά νά φάγουν, 
πιουν καί έορτάσουν τήν νίκην καί τον θρίαμβόν 
του, δεν θά ήτο μεγάλη περιφρόνησις καί προσβολή 
τού βασιλέως, άλλοι μέν έκ τών προσκεκλημένων 
ν’ άρνηθοΰν νά προσέλθουν εις τήν βασιλικήν 
δεξίωσιν, άλλοι δέ, άμα τή προσελεύσει, νά στρέ¬ 
ψουν τά νώτα προς τον βασιλέα καί νά φύγουν. 

άφήνοντες αυτόν έρημον; Ποιος θά έδείκνυε τοιαύ- 
την άγένειαν; Ποιος θά διέπραττε τοιαύτην άπρέ- 
πειαν; Ποιος θά έτόλμα νά προσβάλη καί ταπεινώση 
έπίγειον βασιλέα, καί μάλιστα την ήμέραν τής 
έορτής τοΰ θριάμβου του; Καί όμως τόν έπουράνιον 
Βασιλέα, τόν άσυγκρίτως, τόν άπείρως άνώτερον 
όλων συλλήβδην των έπιγείων βασιλέων, οί πλεΐστοι 
χριστιανοί προσβάλλουν καί ταπεινώνουν, καί μάλι¬ 
στα τήν ήμέραν τής έορτής των έορτών καί πανηγύ- 
ρεως των πανηγύρεων, κατά τήν όποιαν έορτάζει 
τήν έκ νεκρών άνάστασίν του, τήν νίκην κατά 
τοΰ θανάτου, τόν θρίαμβον των θριάμβων. 

Ιδιαζόντως οί κοσμικοί χριστιανοί ταπεινώνουν 
τόν Χριστόν, διότι ύπεράνω τοΰ Χριστοΰ θέτουν 
τούς πολιτικούς. Ό λόγος τοΰ θεοΰ τονίζει, ότι 
είνε έπικατάρατος ό άνθρωπος, ό όποιος τήν πεποί- 
θησιν καί τήν έλπίδα του στηρίζει εις άνθρωπον 
καί όχι εις τόν Κύριον. Άλλ’ οί κοσμικοί χριστιανοί, 
περιφρονοΰντες τόν λόγον τοΰ θεοΰ, έξαρτοΰν 
τούς έαυτούς των άπό τούς πολιτικούς. Εις τά 
κηρύγματα, έστω καί άν οί κήρυκες είνε άγιοι 
καί χειμαρρώδεις ρήτορες, δεν τρέχουν. Εις τούς 
προεκλογικούς λόγους των πολιτικών, έστω καί 
άν αύτοί είνε άπιστοι, άμοραλισταί, ψεΰσται, κλέ- 
πται καί άδίστακτοι δημαγωγοί, συρρέουν καί σχη¬ 
ματίζουν λαοθάλασσαν. Άπό τόν Χριστόν καί τό 
Εύαγγέλιόν του δέν ένθουσιάζονται. Άπό τούς 
πολιτικούς καί τά πολιτικά συνθήματά των φανατί¬ 
ζονται. Διά τόν Χριστόν καί τήν άγιωτάτην Πίστιν 
του δέν άνοίγουν τό στόμα των νά όμιλήσουν. 
Διά τούς πολιτικούς καί τήν πολιτικήν βητορεύουν, 

γίνονται χείμαρροι καί γλώσσαι πύριναι. Διά τήν 
έπικράτησιν τής Βασιλείας τοΰ Χρίστου δεν αγωνί¬ 
ζονται, δεν καταβάλλουν προσπάθειας, αδρανούν 
ώς νεκροί. Διά τήν έπικράτησιν πολιτικών κομμάτων 
καί προσώπων έργάζονται, άγωνίζονται, άναστατώ- 
νουν τον κόσμον. Σπουδαΐον πράγμα ή πολιτική, 
άσήμαντος ύπόθεσις ό Χριστιανισμός! Μεγάλος 
ό Α ή Β πολιτικός, μικρός ό Χριστός! 

Τον Χριστόν οί κοσμικοί χριστιανοί ταπεινώνουν 
με τά έργα των, άφοΰ κατά κανόνα δεν κάνουν 
τά έργα τοΰ Χριστού, άλλά τά έργα τοΰ Διαβόλου, 
τοΰ κόσμου καί τής άρεσκείας των. Ταπεινώνουν 
έπίσης τον Χριστόν με τά φρονήματά των, άφοΰ 
κοσμικάς ιδέας καί άντιλήψεις θέτουν ύπεράνω 
χριστιανικών διδασκαλιών, φθάνουν δέ πολλάκις 
μέχρι τοΰ σημείου ν’ άμφιβάλλουν ή καί ν’ άπορρί- 
πτουν έν τή διανοίμ των θεμελιώδεις καί ύψίστας 
άληθείας τής θρησκείας τοΰ Χριστού. Ταπεινώνουν 
δέ τόν Κύριον καί μέ τούς λόγους των, άφοΰ 
πολλάκις διά τήν άλήθειαν τοΰ Χριστιανισμοΰ 
έκφράζουν άμφιβολίαν ή καί άπιστίαν. Καίτοι ό 
Χριστιανισμός έχει άναρίθμητα τεκμήρια ύπέρ τής 
άληθείας του, καί δή καί ύπερβάσεις τών φυσικών 
νόμων, «τέρατα καί σημεία» έν άγαθή έννοίςι, 
καταπληκτικά θαύματα, έν τούτοις διά θεμελιώδεις 
άληθείας, τάς όποιας σαφώς καί έμφατικώς έκήρυξεν 
ό Αρχηγός τής Πίστεώς μας, όπως είνε αί άλήθειαι 
περί ψυχής, άθανασίας τής ψυχής, άναστάσεως 
έκ νεκρών, κολάσεως καί παραδείσου, άπό στόματα 
κοσμικών χριστιανών άναριθμήτους φοράς άκούεται 
ό θλιβερός αύτός λόγος: «Ποιός τά ξέρει αύτά;...». 

'Ο Χριστός, ό όποιος. γνωρίζει καί έκήρυξε τά 
πνευματικά καί μεταφυσικά πράγματα, άπό τούς 
κοσμικούς χριστιανούς κηρύσσεται άναξιόπιστος. 
Οί κοσμικοί χριστιανοί κάνουν τον Χριστόν ψεύ- 
στην, τον Αμήν άναληθή καί άπατεώνα! Απατεώνας 
δε πολιτικούς πιστεύουν καί ύποστηρίζουν ώς ειλι¬ 
κρινείς καί άξιοπίστους. 

Πολλοί, πάρα πολλοί κοσμικοί χριστιανοί φθά¬ 
νουν μέχρις άρνήσεως καί τής κορυφαίας άληθείας 
τού Χριστιανισμού. Έρωτώμενοι, τί είνε ό Χριστός, 
δεν άπαντοΰν, ότι ό Χριστός είνε θεός, άλλ’ 
άπαντοΰν, ότι «ό Χριστός ήταν ένας καλός άνθρω¬ 
πος». "Αν σταθή τις εις τον δρόμον καί έρωτήση 
100 διερχομένους Έλληνας χριστιανούς, τί είνε 
ό Χριστός, πόσοι θά κάνουν τήν ομολογίαν τού 
θωμά, ότι ό Χριστός είνε ό Κύριός μας καί ό 
θεός μας; Άλλοίμονον! Τό μέγιστον μέρος των 
Ελλήνων χριστιανών σήμερον δεν όμολογεΐ τον 
Ίησοΰν ώς Κύριον καί θεόν. Άλλ’ έκ τού ύψους 
τής κυριότητος καί τής θεότητος καταβιβάζει καί 
ταπεινώνει τον Χριστόν εις τήν θέσιν τού άπλώς 
καλού άνθρώπου. Τινές μάλιστα κατά τον έσχατον 
τούτον καιρόν καταβιβάζουν καί ταπεινώνουν τον 
Χριστόν άκόμη περισσότερον. Λέγουν, ότι ό Χρι¬ 
στός ήτο καί αύτός άμαρτωλός, όπως όλοι οί 
άνθρωποι, καί μάλιστα έρωτομανής καί αισχρός! 

Πολλοί δέ, πάρα πολλοί κοσμικοί χριστιανοί 
άνοίγουν τά στόματά των, στόματα φδου καί κολάσε- 
ως, καί έκστομίζουν χυδαιοτάτην καί φρικτοτάτην 
βλασφημίαν κατά τού Χριστού. Υβρίζουν τόν Χρι- 

στον ώς έάν άνήκεν εις τον πλέον αισχρόν καί 
έλεεινόν τύπον άμαρτωλοΰ. "Εν αστυνομικόν δργα- 
νον δέν θά έτόλμων νά υβρίσουν. Και τον πανάσπι- 
λον Κύριον ύβρίζουν καπηλικώτατα καί χυδαιότατα, 
χωρίς νά τιμωρώνται καί συνήθως χωρίς καν ν’ 
άκούουν διαμαρτυρίαν ή παρατήρησίν τινα παρά 
των άλλων χριστιανών. Οΐ άλλοι χριστιανοί άκούουν 
τάς αίσχροτάτας βλασφημίας κατά τού Χριστού 
καί θεού άτάραχοι καί άσυγκίνητοι. Άλλ’ ώ έάν 
ύβρίση κανείς αύτούς τούς ίδιους! Κινδυνεύει νά 
κατακερματισθή! Μεγάλοι ημείς οί άνθρωποι καί 
άξιοι σεβασμού, μικρός ό Χριστός καί άνάξιος 
σεβασμού καί ύπερασπίσεως! 

Ώ Κύριε! Είσαι ό ΰψιστος καί ό πανάγιος, καί 
ήμεΐς οί άθλιοι με τάς βλασφημίας καί την άνοχήν 
των βλασφημιών σέ καταβιβάζομεν εις τό βάθος 
τού βορβόρου καί τής άνυποληψίας. Φείσθητι, 
Χριστέ, ημών τών σχιζοφρενών! 


Έκ ιών αιρετικών 

Ταπεινώνουν τον Χριστόν οί αιρετικοί. Ό 
' Α ΡΧηγός τής Πίστεώς μας εις τά θέματα τής 
Πίστεως είνε αύστηρότατος, άπόλυτος. Δέν άνέχεται 
τήν άκύρωσιν ή άπόρριψιν ούδέ τής έλαχίστης 
άληθείας, ή όποια περιέχεται είς τον λόγον τού 
θεού. «Ού δύναται λυθήναι ή Γραφή», είπεν είς 
τούς Ιουδαίους (Ίωάν. ι' 35). Επίσης είπεν «Ό$ 
έάν λύοϊ) βίαν τών έντοΧών τούτίον τών έΧαχίατουν 
καί διδάξϊ] οϋτω τούς ανθρώπους, έλάχιστος κΧηθήσε- 

170 



ται έν τή βασιλεία των ουρανών» (Ματθ. ε' 19). 
Ό καί την έλαχίστην θείαν διδασκαλίαν άπορρίπτων 
είνε πολύ μικρός διά τήν βασιλείαν των ουρανών, 
άποκλείεται έξ αυτής. Ό Χριστός ύπεσχέθη, ότι 
θά άπέστελλεν εις τούς πιστούς τον Παράκλητον, 
τό Πνεύμα τής άληθείας, διά νά μένη μετ’ αύτών 
«εις τον αιώνα» (Ίωάν. ιδ' 16) καί νά όδηγή 
αύτούς «εις πάσαν τήν αλήθειαν » (Ίωάν. ιστ' 13). 
Ό,τι δε ό Κύριος ύπεσχέθη, έπραγματοποίησε 
κατά τήν ήμέραν τής Πεντηκοστής. Τό Πνεύμα 
τό άγιον ήλθε, μένει μονίμως έν τή Εκκλησία 
καί όδηγεΐ αύτήν εις ολόκληρον τήν άλήθειαν, τήν 
άπαραίτητον διά τήν σωτηρίαν θρησκευτικήν άλή- 
θειαν, τήν άλήθειαν τής Πίστεως. Τό άτομον 
δύναται νά πλανηθή. Άλλ’ ή Εκκλησία ώς σύνολον 
δεν πλανάται. Ή διδασκαλία τής Εκκλησίας είνε 
πάντοτε όρθή, ούδέ κατ’ έλάχιστον πεπλανημένη. 
Ή Εκκλησία, διακηρύσσει ό θείος Παύλος, είνε 
«στύλος καί έδραίωμα τής άληθείας» (Α' Τιμ. γ' 15). 

Όπως δέ ό Κύριος, οΰτω καί οί Απόστολοι, 
στόματα τού Κυρίου, είνε αύστηρότατοι εις τά 
θέματά τής Πίστεως, «τής άπαξ παραδοθείσης τοϊς 
άγίοις Πίστεως» (Ίούδ. 3). Ό άπόστολος Παύλος 
συχνάκις καί τά μέγιστα έφιστή τήν προσοχήν 
έπί τού θέματος τής διαφυλάξεως τής Πίστεως, 
τήν όποιαν όνομάζει «παρακαταθήκην» (Α' Τιμ. 
6,20). Άφορίζει δέ άπό τήν Εκκλησίαν καί παραδί- 
δει αιρετικούς των ήμερων του εις τόν Σατανάν, 
διά νά δαιμονισθοΰν, βασανισθοΰν καί μάθουν 
ούτω νά μή βλασφημούν, νά μή λέγουν δηλαδή 
αιρετικά πράγματα, τά όποια είνε βλασφημίαι, 

άσέβειαι (Α' Τιμ. α' 20). Ό άπόστολος Πέτρος 
όνομάζεν τούς αίρετικούς «κατάρας τέκνα» (Β' Πέτρ. 
β' 14), καί τάς άλλοιώσεις καί διαστροφάς τής 
αλήθειας «αιρέσεις άπωλείας» (Β' Πέτρ. β' 1). Αί 
αιρέσεις όδηγοΰν κατ’ εύθεΐαν εις τήν άπώλειαν, 
την κόλασιν. Ό άπόστολος Ιωάννης όνομάζει 
τούς αιρετικούς μέ τήν φρικτοτέραν όνομασίαν, 
«άντιχρίστους» (Α' Ίωάν. β' 18,22* Β' Ίωάν. 7), 
καί προς τό τέλος τού τελευταίου βιβλίου τής Γραφής 
τονίζει, ότι έκεΐνος, ό όποιος προσθέτει εις τον 
λόγον τού θεού ή άφαιρεΐ άπ’ αύτοΰ, θά ύποστή 
τήν αίωνίαν καταδίκην (Άποκ. κβ' 18-19). 'Ο 
λόγος τού θεού είνε άλάθητος καί τέλειος καί 
δεν δέχεται προσθαφαιρέσεις καί άλλοιώσεις. Αί 
άμαρτίαι είνε κακόν πράγμα. Άλλ’ αί αιρέσεις 
είνε πολύ χειρότερον πράγμα. Ό αιρετικός αύτομά- 
τως θέτει έαυτόν έκτός τής Εκκλησίας, τής χάριτος 
καί τής σωτηρίας. 

Άλλ’ ένφ τόσον αύστηρός είνε ό Κύριος καί 
οί Απόστολοί του εις τά θέματα τής Πίστεως, 
οί αιρετικοί δέν ύπολογίζουν τόν Κύριον καί τούς 
Αποστόλους του. Έν τή έωσφορική ύπερηφανείςι 
καί αύθαδείςι των οί αιρετικοί θέτουν έαυτούς 
ύπεράνω τής Εκκλησίας τού Χριστού, ή όποια 
είνε «στύλος και έδραίωμα τής άληθείας», ή μάλλον 
θέτουν έαυτούς ύπεράνω αύτοΰ τού Ίδρυτοΰ τής 
Εκκλησίας, τού Κυρίου καί θεού καί Σωτήρος 
Ιησού, άνακηρύσσουν έαυτούς σοφωτέρους καί 
άξιοπιστοτέρους τού θεού, κάνουν τόν θεόν άναξιό- 
πιστον καί ψεύστην! 

Κατά τήν άρχιερατικήν προσευχήν του ό Χριστός 

πολλάκις καί άγωνιωδώς παρεκάλεσε τον Θεόν 
Πατέρα διά τούς χριστιανούς, «ϊνα ώσιν εν», νά έχουν 
δηλαδή ενότητα μεταξύ των, ένότητα φρονήματος 
καί άγάπης. Άλλ’ οί αιρετικοί, καταφρονηταί τού 
Κυρίου Ιησού Χριστού, δεν ύπελόγισαν τό άγωνιώ- 
δες αίτημά του περί ένότητος των χριστιανών, 
δεν συνεμερίσθησαν τήν άγωνίαν τού θεανθρώπου. 
Διά τών αιρετικών διδασκαλιών των έσχισαν τον 
άρραφον χιτώνα τού Χριστού, διήρεσαν τον χριστια¬ 
νικόν κόσμον εις πλήθος μερίδας, κατεκρεούργησαν 
καί κατεκερμάτισαν τό σώμα τού Χριστού. Εις 
τάς ήμέρας μας ό Χριστιανισμός δεν είνε, κατά 
τό κοινώς λεγόμενον, «χίλια κομμάτια», άλλά πολύ 
περισσότερα! Υπερβαίνουν τάς δύο χιλιάδας (2.000) 
αί μεγαλύτεραι καί αί μικρότεραι αιρέσεις, αί 
αίρετικαί δηλαδή μερίδες ή όμολογίαι, έν τφ χρι- 
στιανικφ κόσμω! Βλέπουν οί όρθολογισταί καί οί 
άπιστοι τον κατακερματισμόν τού χριστιανικού κό¬ 
σμου καί χαιρεκακούν καί άμφισβητοΰν καί άρνοΰν- 
ται τήν θείαν προέλευσιν καί τον θειον χαρακτήρα 
τής Χριστιανικής Θρησκείας. Έξ αιτίας τών αιρετι¬ 
κών, τό αίτημα τής άρχιερατικής προσευχής τού 
Κυρίου περί ένότητος όλων τών χριστιανών δέν 
είσηκούσθη! 

Δέν είνε ταΰτα ταπεινώσεις τού Χριστού; 

Άλλά περισσότερον έκ τών αιρετικών ταπεινώ¬ 
νουν τον Χριστόν οί άρνηταί τής θεότητός 
του, όπως παλαιότερον οί Άρειανοί καί εις τάς 
ήμέρας μας οί Χιλιασταί, Μάρτυρες τού Ιεχωβά 
αύτοκαλούμενοι. Ούτοι οί άντίχριστοι έκ τής τάξεως 
τού θεού καταβιβάζουν καί ταπεινώνουν τον Υίόν, 

τόν άκτιστον καί κτίστην των άπάντων, εις την 
τάξιν τού κτίσματος. Υπάρχουν δέ καί χριστιανοί, 
καί δή καί Όρθόδοξοι, οί όποιοι ούδόλως ενοχλούν¬ 
ται καί ταράσσονται έκ τής μεγίστης ταύτης άσε- 
βείας, τής άρνήσεως τής θεότητος τού Ιησού 
Χριστού, άλλα καί έκφράζονται έπαινετικώς περί 
των άντιχρίστων Χιλιαστών, λέγοντες, ότι αύτοί 
είνε καλοί άνθρωποι! Εις τόν καθημερινόν δέ 
τύπον των Αθηνών έγράφησαν καί άρθρα, εις τά 
όποια οί άρνηταί τής θεότητος τού Ιησού Χριστού 
ψευδό - Μάρτυρες τού Ιεχωβά χαρακτηρίζονται 
ώς ιδεώδεις άνθρωποι!... 


Έκ τών άθεων 

Ταπεινώνουν τόν Χριστόν οί άθεοι. Τά μεγα¬ 
λεία τής φύσεως άποδεικνύουν τήν ύπαρξιν συνειδη¬ 
τού, πανσόφου καί παντοδυνάμου δντος, τό όποιον 
έδημιούργησε καί κυβερνά τόν κόσμον. Δι’ άλλων 
λέξεων, τά θαυμαστά καί ύπερθαύμαστα πράγματα 
τού σύμπαντος άποδεικνύουν τήν ύπαρξιν Θεού. 
Τά μεγαλεία δέ τής Βίβλου, χιλιάδες προφητεΐαι, 
χιλιάδες έπίσης παραδοξότατα χωρία, άδιανόητα 
καί άνεπινόητα φυσικώς καί άνθρωπίνως, ύψηλαί 
προς τούτοις καί καθαρώταται ίδέαι, τάς όποιας 
δέν δύνανται να φθάσουν αί έκ τών άνθρωπίνων 
διανοιών προερχόμενοι καί εις τά βιβλία τού κόσμου 
περιεχόμεναι ίδέαι, καθώς καί τά σημεία, τουτέστι 
τά θαύματα, τής Χριστιανικής Θρησκείας άποδει- 
κνύουν, ότι ό Θεός είνε ό Χριστός. Άλλ' οί 
άθεοι έν τώ ύπερτροφικφ έγωισμφ των άπορρίπτουν 

πάντα ταϋτα τά άναρίθμητα τεκμήρια, καί άνοίγοντες 
πλατύ τό στόμα των ρητορεύουν καί προκλητικώτατα 
διακηρύσσουν, ότι Θεός δεν ύπάρχει, καί ή Θρη¬ 
σκεία διδάσκει μύθους καί άνοησίας. Όχι δε 
μόνον άνθρωποι, οί όποιοι έμφανίζονται ώς έγγράμ- 
ματοι, φιλόσοφοι καί έπιστήμονες, άλλά καί άγράμ- 
ματοι καί άστοιχείωτοι, οί όποιοι δεν έχουν μίαν 
πεντάραν άξίαν, άνοίγουν θρασύτατα τά στόματά 
των εις καφενεία καί εις άλλους χώρους καί 
ρητορεύουν κατά τής ύπάρξεως τού θεού, καί 
γελούν καί καγχάζουν εις βάρος τής Θρησκείας 
καί των θρησκευτικών άληθειών καί ιδεών. Έάν 
δε ΐδουν θρησκευτικόν άνθρωπον, τον ειρωνεύονται, 
τον έμπαίζουν καί τον κάνουν πλάκα διασκεδάσεως. 
Καί εις τό τελευταιον δε χωρίον τής Όρθοδόξου 
Χριστιανικής Ελλάδος ύπάρχει ό θεωρητικός τής 
άθεΐας, ό όποιος ρητορεύει εις τό καφενεΐον κατά 
τής ύπάρξεως τού θεού καί συνήθως δεν συναντά 
άντίδρασιν, δέν άκούει άντιρρήσεις καί έπιπλήξεις 
παρά τών άλλων καφενόβιων. Πολλοί άθεοι μάλιστα 
μέχρι τοιούτου σημείου προκλητικότητος φθάνουν, 
ώστε νά λέγουν διά τον Χριστόν, όχι μόνον ότι 
δέν είνε θεός, άλλά καί ότι δέν ύπήρξεν ώς 
ιστορικόν πρόσωπον! Ό Χριστός έπέδρασεν έπί 
τής άνθρωπότητος όσον κανέν άλλο πρόσωπον. Ό 
Χριστός διήρεσε τήν ιστορίαν εις δύο. Ό Χριστός 
έχει τό ίσχυρότερον Κράτος, έν μέσω καί ύπεράνω 
όλων τών Κρατών, τήν Εκκλησίαν, μέ θαυμαστήν 
ιστορίαν 20 αιώνων μέχρι σήμερον. Έν τή Έκκλησίςι 
τελούνται θαύματα, καί δημιουργοΰνται άγιοι καί 
θαυματουργοί, έν ζωή καί μετά θάνατον θαυματουρ- 
γούντες. Έν τφ όνόματι τού Χριστού γίνονται 

σημεία, θεραπεύονται άνίατοι άσθένειαι, έκφέρονται 
προφητεΐαι, εκβάλλονται δαιμόνια, άλλα καταπλη¬ 
κτικά θαύματα τελούνται, νικώνται τής φύσεως 
οΐ όροι, άναστέλλονται καί ύπερβαίνονται οί φυσικοί 
νόμοι. Καί όμως οί θρασύτατοι καί προκλητικότατοι 
άθεοι κηρύττουν καί διακηρύττουν, ότι ό Χριστός 
δεν είνε θεός, δεν είνε κ&ν ιστορικόν πρόσωπον! 

Ταπεινώνουν τον Χριστόν οί άθεοι, ταπεινώνουν 
τον Κύριον καί οί άλλόθρησκοι, άλλου είδους 
άθεοι, άφοΰ πιστεύουν εις Θεούς, οί όποιοι είνε 
ανύπαρκτοι (Έφεσ. β' 12). Σήμερον το πλεΐστον 
μέρος τής άνθρωπότητος εύρίσκεται έκτος Χριστια¬ 
νισμού! Ή Θρησκεία τού Χριστού είνε τελεία καί 
αληθινή. Αί άλλαι Θρησκεΐαι είνε συστήματα ψεύ¬ 
δους άναμίκτου μέ ψήγματα άληθείας, είνε εμπνεύ¬ 
σεις δαιμόνιων άνάμικτοι μέ άνθρωπίνας έπινοήσεις. 
Αί άλλαι Θρησκεΐαι ούδέ πώρωθεν συγκρίνονται 
προς τήν Χριστιανικήν Θρησκείαν. Ό Χριστιανι¬ 
σμός είνε ασύγκριτος, μοναδικός. Καί αύτός έπρεπε 
να είνε ή Θρησκεία όλων των χωρών καί των 
λαών. Αλλά δυστυχώς, αντί τής ύψίστης καί άληθι- 
νής Θρησκείας, τό πλεΐστον μέρος τής άνθρωπότη¬ 
τος δίδει τήν τιμήν εις κατωτέρας καί ψευδείς 
Θρησκείας. Αντί τού άληθινοΰ Θεού, τού Κυρίου 
Ιησού Χριστού, λατρεύονται οί ψευδείς Θεοί. Δέν 
είνε τούτο έντροπή δι’ ήμάς τούς χριστιανούς, οί 
όποιοι δέν διεδώσαμεν τήν αλήθειαν εις ολόκληρον 
τόν κόσμον; Καί δέν είνε προσβολή διά τον 
Χριστόν, ό όποιος βλέπει τήν άλήθειάν του περιωρι- 
σμένην καί τό ψεύδος εις τό μέγιστον μέρος τής 
άνθρωπότητος έξηπλωμένον καί κυρίαρχον; 

Δέν εΐνε ταΰτα ταπεινώσεις τοΰ Χριστού; 

Άλλα περισσότερον έκ των άθεων ταπεινώνουν 
τον Χριστόν οί μαρξισταί. Διότι αύτοί μετέβαλον 
τήν άθεΐαν εις πολιτικόν σύστημα, εις πολλάς χώρας 
έπέβαλον διά τής βίας άθεϊστικά πολιτικά καθεστώ¬ 
τα, ίδρυσαν εις τά Πανεπιστήμια έδραν άθεΐας, 
ίδρυσαν έπίσης ύπουργεΐον άθεΐας, καί συστηματι- 
κώτατα είς τά σχολεία καί είς τήν κοινωνίαν των 
άνθρώπων γενικώτερον δι’ όλων των μέσων έπροπα- 
γάνδισαν καί προπαγανδίζουν τήν άθεΐαν, έκ πολλών 
καρδιών έκριζώνοντες τον Θεόν καί δημιουργοΰντες 
στρατιάς άθέων. Καί ένω οί μαρξισταί, όσον έξ 
αυτών έξαρταται, καταργούν τήν Θρησκείαν καί 
τον Θεόν, άπό τό άλλο μέρος κάνουν Θρησκείαν 
τον μαρξισμόν καί Θεόν τον μαρξιστήν ήγέτην. 
Ό πατερούλης Στάλιν, τό θηρίον έκεϊνο τής άβύσ- 
σου, τό όποιον κατεσπάραξε δεκάδας έκατομμύρια 
άνθρώπους διά νά στερεώση τήν έξουσίαν του, 
προτού γίνη ή περίφημος άποσταλινοποίησις έλα- 
τρεύθη καί έξυμνήθη ώς Θεός! Καθαιρεΐται ύπό 
τών μαρξιστών ό άληθινός Θεός καί είς τον θρόνον 
τής θεότητος ένθρονίζονται έγκληματίαι καί καθάρ¬ 
ματα παγκοσμίου όλκής, θηρία τής Άποκαλύψεως. 
Καί έδώ είς τήν Ελλάδα προς ένα τοιοΰτον ήγέτην, 
ρητορεύοντα κατά τάς ήμέρας ταύτας έν μεγάλη 
πολιτική συγκεντρώσει, όπαδός του έφώναξεν Είσαι 
Θεός!... 

Άς σημειωθή δε καί τούτο, ότι έδώ είς τήν 
Όρθόδοξον Χριστιανικήν Ελλάδα μερικοί Έλληνες, 
έλάχιστοι βεβαίως, ένω έβαπτίσθησαν Ορθόδοξοι, 
ήρνήθησαν έπισήμως τήν θρησκευτικήν ταύτην 

ιδιότητα, καί εις τά δελτία των ταυτοτήτων των, 
άντί τής ένδείξεως ΧΡΙΣΤΙΑΝΟΣ ΟΡΘΟΔΟΞΟΣ, 
έγραψαν ΑΘΕΟΣ! Υπουργός δέ Παιδείας καί Θρη¬ 
σκευμάτων κατά τον τελευταΐον καιρόν διετέλεσε 
δεδηλωμένος άθεος!... 

Ταπεινώνεται έπισήμως ό Χριστός εις τά άθεα 
ολοκληρωτικά καθεστώτα, ταπεινώνεται καί έδώ 
εις την Ελλάδα, όπου έπίσημος καί έπικρατοΰσα 
θρησκεία είνε κατά τό Σύνταγμα ή Όρθοδοξία. 


Έκ τών διωκτών 

Ταπεινώνουν τον Χριστόν οί έχθροί καί διώ- 
κταί του. Άπό του λίκνου του μέχρι σήμερον 
ό Χριστός έχει έχθρούς καί διώκτας. Καί θά έχη 
μέχρι τής Δευτέρας Παρουσίας, όπότε καταργειται 
καί ό έσχατος έχθρός. Πάντοτε ό Χριστός εις 
αύτόν τον κόσμον είνε «σημεΐον άντιλεγόμενον» 
(Λουκ. β' 34). Πάντοτε είνε άντικείμενον έχθρας 
καί διωγμού. Καίτοι άνελήφθη εις τούς ούρανούς 
καί δεν είνε πλέον σωματικώς εις τον κόσμον, 
όπως ήτο «έν ταϊς ήμέραις τής σαρχός αύτοϋ» 
(Έβρ. ε' 7), έν τούτοις έξακολουθεΐ νά μισήται 
καί νά διώκεται μέ άβυσσαλέον πάθος. Ποιος 
σήμερον μισεί καί διώκει μέ άβυσσαλέον πάθος τον 
Σωκράτην ή τον Πλάτωνα, τον Μέγαν Αλέξανδρον 
ή τόν Μέγαν Ναπολέοντα; Αλλά τον Χριστόν 
πολλοί μισούν καί διώκουν μέ άπύθμενον κακίαν. 

Καί διά νά μνημονεύσωμεν τούς σκληροτέρους 

διώκτας τοΰ Χριστού καί τής Θρησκείας του, 
-μνημόσυνον άπαίσιον-, κατά τούς πρώτους αιώνας 
τοΰ Χριστιανισμού τοιοΰτοι διώκται ύπήρξαν οΐ 
Ιουδαίοι καί οί 'Ρωμαίοι, κατά τούς χρόνους τής 
Τουρκοκρατίας οί Μουσουλμάνοι καί κατά τον 
αίώνά μας οί Μαρξισταί. Εκατομμύρια Χριστιανών 
οί έν λόγφ διώκται έθανάτωσαν μέ φρικτά βασανι¬ 
στήρια. Ποταμούς καί λίμνας καί θαλάσσας χριστια¬ 
νικών αιμάτων έχυσαν, διά νά πνίξουν εις αύτά 
τον Χριστιανισμόν καί νά σβήσουν τό όνομα τού 
Αρχηγού τής Πίστεώς μας. Ότι δε φαύλοι, σκοτει¬ 
νοί, καί κακοποιοί άνθρωποι έδιωξαν τον Χριστιανι¬ 
σμόν τούτο βεβαίως έκ τίνος έπόψεως είνε δόξα 
τοΰ Χριστιανισμού καί τοΰ Χριστού. Ναί, είνε 
δόξα νά σε πολεμούν οί φαύλοι! Άλλ’ έξ άλλης 
έπόψεως τούτο είνε ταπείνωσις. Τό νά μή άναγνωρί- 
ζεται καί νά μή έκτιμάται τό καλόν, άλλά νά 
δυσφημήται καί νά διώκεται ώς κακόν, ώς συμφορά, 
τούτο πράγματι είνε ταπείνωσις καί έξουθένωσις 
τοΰ καλού. Ότι έπίσης διά τον Χριστόν έκαναν 
ομολογίαν καί έμαρτύρησαν γενναίως έκατομμύρια 
Χριστιανοί, άψηφήσαντες καί τά φρικτότερα βασα¬ 
νιστήρια, τούτο βεβαίως είνε δόξα. Άλλά τό πράγμα 
έχει καί τήν άλλην πλευράν. Καί έκ τής άλλης 
πλευράς τά μαρτύρια είνε ταπείνωσις. Ναί, είνε 
ταπείνωσις τών μαρτύρων, άνθρώπων δικαίων καί 
άγιων, τό νά συλλαμβάνωνται, βασανίζωνται καί 
θανατώνωνται μετά σαδισμοΰ καί χαιρεκακίας τών 
δημίων καί έχθρών των. Καί, ύπέρ πάντα, είνε 
ταπείνωσις τού Αρχηγού τής Πίστεως τό νά σφαγιά- 
ζωνται οί άνθρωποί του, οί έκλεκτοί του καί 
πιστοί του. Οταν ύπό τοΰ κόσμου ταπεινώνωνται 

οί Χριστιανοί καί ό Χριστιανισμός, τότε ταπεινώνε¬ 
ται ό ίδιος ό Χριστός. 

Ταπεινώσεις άπέναντι τού Αντίχριστου 

Ό Κύριος καί θεός καί Σωτήρ Ιησούς Χριστός 
ιδιαζόντως θά ταπεινωθή άπέναντι τού Αντίχριστου. 
Περί τού Αντίχριστου προφητεύουν αί Γραφαί, 
όμιλοΰν καί οί Πατέρες. Τί είνε ό Αντίχριστος; 
Άνθρωπος των έσχάτων καιρών, ό σατανικότερος, 
ό κακουργότερος καί ό φοβερότερος άνθρωπος, 
«ό άνθρωπος τής αμαρτίας, 6 υιός τής απώλειας», 
«ό άνομος» κατά τάς έκφράσεις του άποστόλου 
Παύλου (Β' θεσ. β' 3,8). Ό Αντίχριστος λόγφ 
τής άγριότητος καί τής θηριωδίας του έν τή 
βίβλφ τής ίεράς Άποκαλύψεως όνομάζεται «Θηρών». 
Είνε τό φοβερώτερον θηρίον μετά τό άλλο θηρίον, 
τον Σατανάν, ό όποιον έν τή αύτή βίβλφ ονομάζεται 
«δράκων». Ό Αντίχριστος θά έχη έντός του τήν 
ένέργειαν τού Σατανά όσον ούδείς άλλος σατανικός 
άνθρωπος, καί διά τής ένεργείας ταύτης θά τελή 
τά άντίχριστα έργα του. Ο άπόστολος Ιωάννης 
γράφει - 

«ΕΙδον εκ τής θαλάσσης Θηρών άναβαϊνον, εχον 
κέρατα δέκα και κεφαλάς έπτά... Καί έδωκεν 
αύτφ ό δράκων τήν δύναμιν αύτοϋ καί τον θρόνον 
αυτού καί έξουσίαν μεγάλην» (Άποκ. ιγ 1-2). 

Ό Αντίχριστος είνε ό κατ’ έξοχήν άντίπαλος 
τού Ιησού Χριστού. Οί Ιουδαίοι άπέρριψαν τόν 
Ίησοΰν ώς Χριστόν καί θεόν, καί άναμένουν 
άκόμη τόν Μεσσίαν. Ό Αντίχριστος θά έμφανισθή 

ώς Χριστός και Θεός. Θά διακήρυξή πρός τόν 
κόσμον Δεν ήτο ό Ίησοΰς ό Χριστός και θεός. 
Εγώ είμαι ό Χριστός καί θεός! Οί δέ Εβραίοι 
θά παραδεχθούν τόν Άντίχριστον ώς Χριστόν καί 
θεόν, και θά ένθρονίσουν αυτόν εις τόν ναόν 
τοΰ θεοΰ. Ώς φαίνεται, τό τέμενος τοΰ Όμάρ, 
κτισμένον έπί μέρους τοΰ τόπου τοΰ ναοΰ τοΰ 
Σολομώντος, θά τιναχθή είς τόν άέρα, και ό 
ιουδαϊκός ναός θά οίκοδομηθή έκ νέου, διά νά 
ένθρονισθή είς αύτόν ό Αντίχριστος. Διά την 
άνοικοδόμησιν τοΰ ναοΰ οί άνά τόν κόσμον Ιουδαίοι 
έχουν συλλέξει πολυτιμότατα ύλικά, και ό ναός, 
κατά τινα τρόπον, είνε προκατεσκευασμένος. 

Ό Αντίχριστος θά έμφανισθή καί ώς πολιτικόν 
πρόσωπον, ώς βασιλεύς καί κυβερνήτης, ώς δικτά- 
τωρ. θά είνε ό χειρότερος δικτάτωρ, δυνάστης 
καί τύραννος τοΰ κόσμου άνευ προηγουμένου καί 
άνευ έπομένου. Οί μεγάλοι τύραννοι καί σφαγείς 
τής άνθρωπότητος, ό Τσεγκίς Χάν, ό Ταμερλάνος, 
ό Χίτλερ καί ό Στάλιν ώχριοΰν ένώπιον τοΰ Αντίχρι¬ 
στου. Όσον εύεργετικός είνε ό Χριστός, τόσον 
καταστρεπτικός είνε ό Αντίχριστος. Ό Αντίχριστος 
είνε ή μεγίστη συμφορά τής άνθρωπότητος. 

Ό Αντίχριστος έν τή προσπαθείς του νά άπο- 
δείξη, ότι είνε Χριστός και θεός, μέ τήν ένέργειαν 
τοΰ Σατανά θά κάνη θαύματα, θαύματα ψεύδους 
καί άπάτης, άφοΰ τά θαύματα έκεΐνα δέν θά είνε 
όντως έκ θεοΰ, άλλ’ έκ τοΰ Σατανά. Κατά τήν 
τέλεσιν μάλιστα θαυμάτων ό Αντίχριστος θά μιμήται 
τόν Χριστόν, θά κάνη δηλαδή θαύματα, τά όποια 
θά όμοιάζουν μέ τά θαύματα τοΰ Χριστού. Όπως 

είπεν ό ιερός Αυγουστίνος, ό Αντίχριστος είνε 
ό πίθηκος τοΰ Χρίστου, ό κακός δηλαδή καί 
άπατηλός μιμητής τοΰ Χρίστου. Σατανικά δέ θαύμα¬ 
τα θά κάνη καί άλλο θηρίον τής Άποκαλύψεως, 
ό ψευδοπροφήτης, κακός έκπρόσωπος τής Χριστια¬ 
νικής θρησκείας, προδότης τοΰ Χριστού καί σύμμα¬ 
χος καί θεωρητικός τού Αντίχριστου. Μέ λόγους 
καί με έργα ό ψευδοπροφήτης θά προτρέπη καί 
θά ώθή τούς άνθρώπους εις προσκύνησιν τοΰ 
Αντίχριστου. 

Τοιοΰτος θά είνε ό Αντίχριστος. Τό άπαισιώτερον 
πρόσωπον ύπό τον ούρανόν, τό φοβερώτερον τέρας 
έπί γης. Τοιαΰται θά είνε αί άξιώσεις του, αί 
έωσφορικώτεραι καί σχιζοφρενικώτεραι όλων των 
άξιώσεων. Τοιαΰτα θά είνε τά έργα του, τά σατανι- 
κώτερα, τά άπατηλότερα, τά όλεθριώτερα όλων 
των έργιον. Τοιοΰτος θά είνε καί ό σύμμαχός 
του, δεύτερον θηρίον καί δεύτερος άπατεών. Προε- 
φήτευσαν ταΰτα αί Γραφαί. Αί προφητεΐαι είνε 
τρανόταται άποδείξεις τής άληθείας τής Θρησκείας 
μας. Καί όμως, όταν ό Αντίχριστος έμφανισθή, 
οί άνθρωποι, έκτος όλίγων, δεν θά έξετάσουν καί 
δέν θά λάβουν ύπ’ όψιν των τάς προφητείας, δέν 
θά θαυμάσουν τήν άλήθειαν τής Πίστεώς μας έκ 
τής έκβάσεως των προφητειών καί δέν θά είπουν, 
«Ώ! Αί προφητεΐαι τής Γραφής περί τοΰ Αντίχρι¬ 
στου πραγματοποιούνται. Ή Χριστιανική Θρησκεία 
άποδεικνύεται άληθινή. "Ας τρομάξωμεν περί τής 
σωτηρίας μας. "Ας φυλαχθώμεν άπό τον Άντίχρι- 
στον. Καί ας έγκολπωθώμεν μέ όλην τήν πίστιν 
μας τον Ίησοΰν Χριστόν». Δυστυχώς οί πλεΐστοι 
άνθρωποι θά θαυμάσουν καί θ’ άκολουθήσουν τόν 

Άντίχριστον, όπως τώρα θαυμάζουν καί άκολουθούν 
προδρόμους τοΰ Αντίχριστου, ιδίως φαύλους, ψεύ- 
στας καί Απατεώνας πολιτικούς, θά λάβουν τήν 
σφραγίδά του καί θά τον προσκυνήσουν. Ή Γραφή 
προφητεύει καί τό κατάντημα αύτό τής άνθρωπότη- 
τος· 

«Έθαύμασεν όλη ή γή όπίσω τοΰ θηρίου, καί 
προσεχύνησαν τφ δράχοντι τφ δεδωχότι τήν έςου- 
σίαν τφ θηρίω, καί προσεχύνησαν τφ θηρίω λέγον- 
τες τίς όμοιος τφ θηρίω; τίς δύναται πολεμήσαι 
μετ' αύτοΰ;» (Άποκ. ιγ' 3-4). 

«Καί ποιεί πάντας, τούς μικρούς καί τούς μεγάλους, 
καί τούς πλουσίους καί τούς πτωχούς, καί τούς 
ελευθέρους καί τούς δούλους, ινα δώσωσιν αύτοΐς 
χάραγμα έπί τής χειρός αυτών τής δεξιάς ή έπί 
των μετώπων αυτών, καί ϊνα μη τις δύνηται 
άγοράσαι ή πωλήσαι εί μη ό εχων τό χάραγμα, 
τό όνομα τοΰ θηρίου ή τον άριθμόν τού όνόματος 
αύτοΰ» (Άποκ. ιγ' 16-17). 

Ό Αντίχριστος θά βλάσφημη τον θεόν καί 
τούς κατοίκους τοΰ ούρανοΰ. θά κάνη πόλεμον 
εναντίον των άγιων, των άνθρώπων τοΰ θεοΰ, 
τον σκληρότερον πόλεμον, καί, έπειδή κοσμικώς 
θά είνε πανίσχυρος, θά νικήση τούς άγιους καί 
θά θανατώση πολλούς, θά νικήση δέ καί θά 
θανατώση καί τούς δύο μάρτυρας - προφήτας, 
τόν Ήλίαν πιθανώτατα καί τον Ένώχ, οί όποΤοι 
θά έλθουν νά κηρύξουν, νά διαφωτίσουν τόν κόσμον 
περί τοΰ Αντίχριστου καί θά θαυματουργήσουν. 
Διά νά έξευτελίση δέ τούς δύο μάρτυρας - προφήτας 
ό Αντίχριστος, έπί τρεις ήμέρας καί ήμίσειαν 

δεν θά έπιτρέψη νά τεθούν τά σώματα αυτών εις 
τάφον, άλλά θ’ άφεθοΰν άταφα, έκτεθειμένα είς 
τήν κοινήν θέαν. 

Ό δε κόσμος πώς θά διατεθή άπέναντι τοΰ 
διωγμού τών δούλων τοΰ Χρίστου ύπό του Αντίχρι¬ 
στου, τοΰ σκληρότερου όλων τών διωγμών; θά 
αϊσθανθή συμπάθειαν προς τούς διωκομένους, φρι- 
κτότατα βασανιζόμενους και έκτελουμένους χριστια¬ 
νούς; Άλλοίμονον! Ό κόσμος τής έποχής τοΰ 
Αντίχριστου θά είνε τόσον διεφθαρμένος και διε¬ 
στραμμένος, τόσον δαιμονικός, ώστε θά χαίρη 
και θά εύφραίνεται διά τον διωγμόν, τά βασανιστή¬ 
ρια καί τάς έκτελέσεις τών πιστών. Και περισσότε¬ 
ρον θά χαρή καί θά εύφρανθή ό πεπωρωμένος 
και δαιμονικός έκεΐνος κόσμος διά τήν θανάτωσιν 
και διαπόμπευσιν τών δύο μαρτύρων - προφητών, 
έπειδή τό κήρυγμα καί τά τιμωρητικά θαύματα 
τών μεγάλων τούτων άγιων θά έχουν καταταράξει 
τάς ένοχους συνειδήσεις τών άποστατών άνθρώπων 
καί θά έχουν προκαλέσει τό μίσος καί τήν άντιπά- 
θειάν των προς αύτούς. Είς χωρίον τής Άποκαλύψε- 
ως, είς τό όποιον ύποκρύπτεται προφητεία διά 
τήν τηλεόρασιν, οί άσεβείς τής γής παρουσιάζονται 
νά βλέπουν έξ όλων τών μερών τοΰ κόσμου τό 
θέαμα τών έκτεθειμένων είς τήν πλατείαν τής 
Ιερουσαλήμ πτωμάτων τών δύο μαρτύρων - προφη¬ 
τών καί νά χαίρουν έπί τούτφ, διά νά κάνουν 
μετά τό θέαμα συμπόσια καί ν’ άνταλλάξουν δώρα, 
διότι έπί τέλους έξωντώθησαν οί δύο μεγάλοι 
ταραξίαι τής γής! Ιδού τό χωρίον 

«Και τό πτώμα αυτών έπί τής πλατείας τής 

πόλεως τής μεγάλης, ήτις καλείται πνευματικώς 
Σόδομα καί Αίγυπτος, δπου καί ό Κύριος αυτών 
έσταυρώθη. Καί βλέπουσιν έκ τών λαών καί 
φυλών καί γλωσσών καί έθνών τό πτώμα αυτών 
ήμέρας τρεις καί ήμισυ, καί τα πτώματα αυτών 
ούκ άφήσουσι τεθήναι εις μνήμα. Καί οί κατοικοΰν- 
τες έπί τής γης χαίρουσιν επ' αύτοϊς, καί εύφρανθή- 
σονται καί δώρα πέμφουσιν άλλήλοις, δτι ούτοι 
οί δύο προφήται έβασάνισαν τούς κατοικοϋντας 
έπί τής γής» (Άποκ. ια' 8-10). 

Εις την πνευματικήν τηλεόρασίν του ό απόστολος 
Ιωάννης βλέπει τούς άσεβεΐς τής γής να βλέπουν 
εις τήν έπιστημονικήν τηλεόρασίν θέαμα τής κα- 
κουργίας τοΰ Αντίχριστου εις βάρος τών δύο 
μεγάλων άπεσταλμένων τοΰ Χριστού και νά χαίρουν 
μετά σαδισμοΰ! Ό Χριστός ένέκρυψεν εις τό 
φάσμα τοΰ φωτός τάς προϋποθέσεις διά νά έφεύρη 
ή έπιστήμη τήν τηλεόρασίν. Καί άντί ή τηλεόρασις 
νά χρησιμοποιήται διά τήν δόξαν τοΰ Χριστοΰ, 
χρησιμοποιείται και θά χρησιμοποιηθή περισσότε¬ 
ρον έπί τής έποχής τοΰ Αντίχριστου διά τον 
έμπαιγμόν τής Πίστεως, τών Χριστιανών καί τοΰ 
Χριστοΰ... 

Όμιλών προς τούς Ιουδαίους ό Χριστός είπε 
καί προεΐπεν « Έγώ έλήλυθα έν τώ όνόματι τοΰ 
Πατρός μου, καί ού λαμβάνετε με- έάν άλλος 'έλθη 
έν τώ όνόματι τώ ίΰίω, έκεϊνον λήφεσθε» (Ίωάν. 
ε' 43). Αύτός ό λόγος, με τον όποιον ό Χριστός 
έκφράζει δίκαιον παράπονον, σημαίνει· Έγώ ήλθον 
έξ όνόματος τοΰ Πατρός μου καί δέν μέ παραδέχε- 
σθε. Όταν άλλος έλθη έξ όνόματος τοΰ έαυτού 

του, έκεΐνον θά παραδεχθήτε. Ό άλλος, ό αυτόκλη¬ 
τος, ό αύτοχειροτόνητος, ό αύτοαπεσταλμένος, ό 
μέγας έγωιστής, είνε ό Αντίχριστος. 

Ήλθεν ό «πράος καί ταπεινός ττ} χαρδίμ», καί 
ό κόσμος δέν έδέχθη αυτόν, θά έλθη ό μέγας 
άλαζών, ό πάντων άνθρώπων άλαζονικώτερος, καί 
ό κόσμος θά δεχθή αύτόν. 

Ήλθεν ό άναμάρτητος και ό τέλειος τηρητής 
τοΰ νόμου, και ό κόσμος δέν έδέχθη αύτόν. θά 
έλθη «ό άνομος» καί «ό άνθρωπος τής άμαρτίας», 
καί ό κόσμος θά δεχθή αύτόν. 

Ήλθεν ό Εύεργέτης, «δς διήλθεν εύεργετών και 
ίώμενος πάντας τούς χαταδυναστευομένους ύπό τού 
Διαβόλου», και ό κόσμος δέν έξετίμησεν αύτόν. 
θά έλθη ό κακοποιός των κακοποιών, καί ό 
κόσμος θά χειροκρότηση αύτόν. 

Ήλθεν «ό ποιμήν ό καλός» ό θυσιάσας τήν ζωήν 
του ύπέρ των προβάτων, καί ό κόσμος δέν έδέχθη 
τήν ποιμαντικήν του στοργήν, θά έλθη ό ποιμήν 
ό κακός διά νά σφάξη καί καταβροχθίση τά πρόβατα, 
καί ό κόσμος θά άκολουθήση αύτόν. 

Ήλθεν ή Αλήθεια, καί ό κόσμος δέν έπίστευσεν 
εις αύτήν. θά έλθη τό ψεύδος, καί ό κόσμος θά 
πιστεύση εις αύτό. 

Ήλθε τό Φως, καί ό κόσμος δέν ήγάπησεν, 
άλλ’ έμίσησεν αύτό. θά έλθη τό σκότος, καί ό 
κόσμος θά άγαπήση αύτό. 

Ήλθεν ό Σωτήρ, καί ό κόσμος άπέρριψεν αύτόν. 
Θά έλθη ό όλετήρ, «ό υιός τής άπωλείας», ό 
άνθρωπος τής καταστροφής, καί ό κόσμος θά 
παραδεχθή αύτόν. 

Ήλθεν ό πραγματικός Μεσσίας, και ό κόσμος 
άπεδοκίμασεν αύτόν. Θά έλθη ό ψευδό - Μεσσίας, 
καί ό κόσμος θά προσκυνήση αύτόν. 

Ήλθεν ό άληθινός θεός, και ό κόσμος κατεδίκα- 
σεν αύτόν ώς πλάνον και άντίθεον. Θά έλθη ό 
ψευδό - Θεός, ό μέγας πλάνος καί άπατεών, καί 
ό κόσμος θά έγκολπωθή καί θά λατρεύση αύτόν 
ώς άληθινόν Θεόν. 

Δεν είνε ταΰτα ταπεινώσεις τού Χριστού άπέναντι 
τού Αντίχριστου; Καί αν ήτο ταπείνωσις τού 
Ιησού «έν ταΐς ήμέραις τής σαρκός αύτοΰ» ότι 
μεταξύ αύτοΰ καί τού κακοποιού Βαραββά προετιμή- 
θη ό Βαραββάς, εις τό μέλλον, τό έγγύς μέλλον, 
όπως τά σημεία δεικνύουν, δεν θά είνε άσυγκρίτως 
μεγαλυτέρα ταπείνωσις τού Ιησού, ότι μεταξύ 
αύτοΰ καί τού Αντίχριστου ή άνθρωπότης θά 
προτιμήση τόν Άντίχριστον; 

Άναφέρομεν μίαν άκόμη ταπείνωσιν τού Κυρίου 
Ιησού Χριστού άπέναντι τού Αντίχριστου. Όπως 
ή δημοσία δράσις τού Χριστού διήρκεσεν έπί 
τρία έτη καί ήμισυ, ούτω καί ή δημοσία δράσις, 
μάλλον δέ άντίδρασις, κακοποιός καί όλεθρία δράσις 
τού Αντίχριστου θά διαρκέση έπί τρία έτη καί 
ήμισυ. Ό Χριστός θά παραχωρήση εις τόν άντίπαλόν 


187 



του ίσον χρόνον δράσεως. Ό Χριστός, ό Κύριος 
καί θεός, θά μεταχειρισθή τον αντίπαλόν του έπί 
ΐσοις δροις! Αναμφίβολος είνε καί αύτό ταπείνωσις 
τοΰ Αρχηγού τής Πίστεώς μας απέναντι τού Αντί¬ 
χριστου. 


Αδελφοί καί πατέρες, όσοι έχετε προικισθή 
άπό τον θεόν με ικανότητα, καί έχετε εις τόν 
χαρακτήρα καί τόν βίον τιμιότητα καί αρετήν, 
άλλα βλέπετε νά άνατρέπεται _ ή Ιεραρχία καί νά 
καταλύεται ή άξιοκρατία με τήν προτίμησιν έναντι 
ύμών κατωτέρων, άνικάνων, άνεντίμων, φαύλων 
καί κακοποιών άνθρωπον, μή πικραίνεσθε πολύ! 
Άναλογισθήτε, ότι αύτός ό κόσμος, ό άκοσμος 
κόσμος, άλλοτε προετίμησε τοΰ Χριστού τόν Βαραβ- 
βάν, καί είς τό έγγύς μέλλον θά προτιμήση τόν 
Άντίχριστον. Αφού τόν Χριστόν ταπεινώνει τόσον 
πολύ ό κόσμος, τί περιμένουν οί άνθρωποι τοΰ 
Χριστού άπό τόν κόσμον;... 


Απέναντι τοΰ Σατανά 

Όπως είδομεν είς τά προηγούμενα, κατά τήν 
έπίγειον ζωήν του ό Χριστός έταπεινώθη άπέναντι 
τού Σατανά, τοΰ πλέον ύπερηφάνου καί βδελυρού 
δντος, τοΰ άρχηγοΰ τής ύπερηφανείας καί τής 
βδελυρότητος. Αλλά καί τώρα ό Χριστός, καίτοι 
διά τής παρουσίας καί τοΰ έργου του έπί τής 
γής ένίκησε καί κατά τινα τρόπον έδεσε τόν 

Σατανάν (Λουκ. ια' 22· Ματθ. ιβ' 29· Μάρκ. γ' 
27)· καίτοι διά τής σταυρικής θυσίας του έξεγύμνωσε 
τάς σατανικός άρχάς καί εξουσίας καί διεπόμπευσε 
καί έξηυτέλισεν αύτάς δημοσίως, σύρων αύτάς 
εις τήν θριαμβευτικήν πομπήν του (Κολ. β' 15)· 
καίτοι διά τής άναστάσεως, τής άναλήψεως καί 
τής έκ δεξιών καθέδρας είσήλθεν είς τήν δόξαν 
του, έν τούτοις έξακολουθεΐ νά ταπεινώνεται άπέναν- 
τι του Σατανά. Πώς δε; Κατά πολλούς τρόπους. 

Ταπεινώνεται ό Χριστός καί θεός άπέναντι τού 
Σατανά, διότι έπιτρέπει είς αυτόν, τον έξηυτελισμέ- 
νον καί σιχαμερόν, νά εισέρχεται είς τόν ούρανόν 
καί ν’ αύθαδιάζη ένώπιόν του, κατηγορών τούς 
άνθρώπους του ήμέραν καί νύκτα, έμμέσως δε 
κατηγορών τόν ίδιον πόν Χριστόν καί Θεόν (Άποκ. 
ιβ' 10). Δεν εϊνε ταπείνωσις δι’ ένδοξον βασιλέα 
νά εισέρχεται είς τά άνάκτορά του άχρεΐόν τι 
ύποκείμενον, χωρίς μίαν πεντάραν άξίαν, βρωμερόν 
καί έλεεινόν, καί συνεχώς ν’ αύθαδιάζη, κατηγορών 
είς αύτόν τούς αύλικούς, έμμέσως δε κατηγορών 
τόν ίδιον τόν βασιλέα, διότι έχει τοιούτους αύλικούς; 
Πόσον μάλλον είνε ταπείνωσις διά τόν Βασιλέα 
τών βασιλέων, τόν Κύριον καί θεόν καί Σωτήρα 
Ίησοΰν Χριστόν, νά παρουσιάζεται ένώπιόν του 
είς τόν ούρανόν τό πλέον άνάξιον καί βρωμερόν 
καί σιχαμερόν δν, ό Διάβολος, καί συνεχώς ν’ 
αύθαδιάζη, κατηγορών τούς άνθρώπους του, καί 
έμμέσως τόν ίδιον; 

Ταπεινώνεται ό Χριστός άπέναντι τού Σατανά 
έξ αιτίας τών άμαρτιών, είς τάς όποιας ό Σατανάς 
έξωθεί καί βίπτει τούς άνθρώπους, καί μάλιστα 

τούς χριστιανούς. 'Ρίπτων ό Σατανάς ένα άνθρωπον 
εις την άμαρτίαν, μάλιστα ένα χριστιανόν, καί 
προπάντων ένα μοναχόν ή κληρικόν, χαιρεκακεί, 
καυχάται, θριαμβολογεί. Εμφανίζεται ώς ισχυρός, 
νικητής καί θριαμβευτής! Ασφαλώς δέ τούτο είνε 
ταπείνωσις τού Αρχηγού τής Πίστεώς μας, όπως 
είνε ταπείνωσις ενός Αρχιστρατήγου ή ήττα τού 
στρατεύματος του. Ό Σατανάς διά των πτώσεων 
εις τάς διαφόρους άμαρτίας άμέσως ταπεινώνει 
ήμάς καί έμμέσως ταπεινώνει τόν Χριστόν, ό 
όποιος έν τώ προσώπφ ήμών έμφανίζεται ήττώμε- 
νος. 

Ταπεινώνεται ό Χριστός απέναντι τού Σατανά 
έξ αιτίας τών αιρέσεων. Διότι οί αιρετικοί είνε 
ένεργούμενα τού Σατανά καί αί αιρέσεις είνε διδα- 
σκαλίαι δαιμόνιων. Ό Χριστός έσπειρε τόν καλόν 
σπόρον, καί ό Σατανάς σπείρει τόν κακόν σπόρον, 
τά ζιζάνια, τάς δηλητηριώδεις βοτάνας. Τό μέγιστον 
δέ μέρος τού άγροΰ σήμερον δεν έχει σίτον, άλλά 
ζιζάνια. Οί πλεΐστοι χριστιανοί σήμερον δεν έχουν 
τήν όρθήν πίστιν, δέν άνήκουν εις τήν Όρθοδοξίαν, 
δεν είνε μέλη τής μιάς, άγιας, καθολικής καί 
άποστολικής Εκκλησίας, άλλ’ είνε αιρετικοί. Τό 
μέγιστον μέρος τού χριστιανικού κόσμου αιρετικόν! 
Λόγος φοβερός, άνατριχιαστικός. Τό πλεΐστον μέ¬ 
ρος τού χριστιανικού κόσμου αιρετικόν! Θρίαμβος 
τού Σατανά, άπαίσιος θρίαμβος! Αύτός δέ ό θρίαμ¬ 
βος, ό άπαίσιος θρίαμβος τού Σατανά, άσφαλώς 
είνε ταπείνωσις τού Αρχηγού τής Πίστεώς μας. 
Ναί, είνε ταπείνωσις, μεγάλη ταπείνωσις τού Διδα¬ 
σκάλου τής αλήθειας, νά περιφρονούν οί άνθρωποι 

τήν αλήθειαν, και ν’ άγαποΰν καί να έγκολπώνωνται 
τήν πλάνην, ν’ άπειθοΰν εις τό Πνεύμα τής άληθείας, 
τό όποιον έστειλεν εις τόν κόσμον ό Χριστός, 
καί να πείθωνται εις τό πνεύμα τής πλάνης, τόν 
Διάβολον καί Σατανάν. 

Ταπεινώνεται ό Χριστός άπέναντι του Σατανά 
έξ αιτίας τής άπιστίας. Απιστίαν έννοοΰμεν έδώ 
τήν άπουσίαν πίστεως εις τόν άληθινόν Θεόν, 
τόν Κύριον Ίησοΰν Χριστόν. 

Τό πλεΐστον του χριστιανικού κόσμου έχει χρι¬ 
στιανικόν όνομα, άλλά δεν έχει χριστιανικήν πίστιν! 
Χλιαρά καί άτονος πίστις δεν είνε πίστις, άλλ’ 
άπιστία. Έλλειψις όμολογίας πίστεως διά λόγων 
καί έργων, καί έλλειψις θρησκευτικού ένδιαφέρον- 
τος σημαίνει άποχριστιάνισιν των χριστιανών, άρνη- 
σιν τού χριστιανικού βαπτίσματος. Έδώ εις τήν 
Ελλάδα, τήν καρδίαν τής Όρθοδοξίας, έκ των 
100 Όρθοδόξων χριστιανών 2 μόνον εκκλησιάζονται 
τακτικώς. Οί άλλοι είνε άδιάφοροι πνευματικώς, 
άχρίστιανοι μάλλον παρά χριστιανοί, άπιστοι μάλλον 
παρά πιστοί. 

Πέρα δε τών άπιστων χριστιανών -όποιον όξύμω- 
ρον!- ύπάρχουν οί άλλόθρησκοι, οί όποιοι είνε 
άπιστοι, διότι δεν πιστεύουν είς τόν άληθινόν 
Θεόν, τόν Ίησούν Χριστόν, άλλ’ είς ψευδείς Θεούς. 
Είνε δέ θλιβερώτατον καί μεγίστη καταισχύνη δι' 
ήμάς τούς χριστιανούς, ότι σήμερον τό πλεΐστον 
τής άνθρωπότητος εύρίσκεται έκτος Χριστιανισμού! 

Όπισθεν τής άπιστίας τών άλλοθρήσκων καί 

των λεγομένων χριστιανών κρύπτεται ό Σατανάς. 
«Πάντες οι Θεοί τών έθνών δαιμόνια», λέγει ό 
Ψαλμφδός (Ψαλμ. 95,5). «Ό Θεός τοϋ αίώνος τούτου 
έτϋφλωσε τα νοήματα τών άπιστων εις τό μή 
αύγάσαι αύτοΐς τον φωτισμόν τοϋ ευαγγελίου τής 
δόξης του Χριστού, δς έστιν είκών τοϋ Θεού», λέγει 
ό Απόστολος (Β' Κορ. δ' 4). Ό Σατανάς διά τής 
άπιστίας, «τοϋ σκότους ό προστάτης», κατώρθωσε 
νά τύφλωση τάς διανοίας τών πολλών, ώστε τό 
πλεΐστον τής άνθρωπότητος νά εϊνε έκτος τοϋ 
Χριστιανισμού, αλλά και τό πλεΐστον τού χριστιανι¬ 
κού κόσμου κατά τύπον μόνον ν’ άνήκη εις τον 
Χριστιανισμόν, κατ’ ούσίαν δε νά είνε και αύτό 
έκτος τού Χριστιανισμού. Ό Αρχηγός μας, ό 
Ιησούς Χριστός, έχει τήν μειοψηφίαν τών ανθρώ¬ 
πων, ό άντίπαλός του, ό αρχηγός τού σκότους, 
ό Σατανάς, έχει τήν πλειοψηφίαν τών άνθρώπων, 
κυβερνά τόν κόσμον, είνε κοσμοκράτωρ! 

Δέν είνε τούτο ταπείνωσις διά τόν Χριστόν; 
"Αν είνε ταπείνωσις νά μειοψηφή ικανός και τίμιος 
πολιτικός έναντι άνικάνου καί φαύλου άντιπάλου 
του, πόσον μάλλον είνε ταπείνωσις νά μειοψηφή 
ό Χριστός έναντι τού Σατανά; Ή δε ταπείνωσις 
τού Χριστού έξ αιτίας τής άπιστίας τών άνθρώπων, 
όσον προχωροΰμεν προς τό τέλος τού παρόντος 
κόσμου, θά γίνεται μεγαλυτέρα, διότι ή πίστις 
θά μειώνεται, ό ήλιος τής πίστεως θά τείνη προς 
ολικήν σχεδόν έκλειψιν. 

Ιδιαζόντως ταπεινώνεται ό Χριστός απέναντι 
τού Σατανά διά τής μαγείας, τού πνευματισμού. 

τής σατανολατρίας καί τοΰ δαιμονισμού, πραγμάτων 
καθαρώς σατανικών. 

Πολλοί άνθρωποι εις ολόκληρον τόν κόσμον 
προσφεύγουν εις τόν Σατανάν διά νά ζητήσουν 
βοήθειαν! Κάνουν τόν Σατανάν άνώτερον τοΰ Θεού! 
Πολλοί μάγοι καί πολλαί μάγισσαι, όργανα τοΰ 
Σατανά, -όπως οί άγιοι είνε όργανα τοΰ θεοΰ-, 
άσκοΰν τό φρικτόν καί άνατριχιαστικόν έργον τής 
μαύρης καί τής λευκής μαγείας. Παντοΰ άσκεΐται 
ή μαγεία, άλλ’ είς τήν Αφρικήν καί τήν Ασίαν 
όργιάζει. Δυστυχώς δε άσκοΰν τήν μαγείαν ή 
καταφεύγουν είς αύτήν καί χριστιανοί. Κάνουν 
τόν Σατανάν άνώτερον τοΰ Χριστού! Τοΰτο ισχύει 
καί διά τόν πνευματισμόν, με τόν όποιον περισσότε¬ 
ρον άσχολοΰνται πρόσωπα τής λεγομένης άνωτέρας 
κοινωνίας, ψευδοαριστοκράται. Διά νά ικανοποιή¬ 
σουν τήν νοσηράν περιέργειάν των καί νά διασκεδά¬ 
σουν τήν άνίαν των οί ψευδοαριστοκράται, παίζουν 
έν ού παικτοΐς, παίζουν με τα πονηρά πνεύματα, 
τά όποια κάνουν πολλά καί περίεργα σημεία, θαύμα¬ 
τα σατανικά. Δεν πρέπει δε νά παραλείψωμεν νά 
σημειώσωμεν, ότι καί άρχοντες λαών καί ποιμένες 
ποιμνίων καταφεύγουν είς τήν μαγείαν καί τόν 
πνευματισμόν, διά νά λάβουν πληροφορίας, συμβου- 
λάς καί βοήθειαν. Άρχοντες άρχόμενοι ύπό τοΰ 
Σατανά, ποιμένες ποιμαινόμενοι ύπό τοΰ Διαβόλου! 

Άπίστευτον φαίνεται, άλλ’ είνε θλιβερά πραγματι- 
κότης, ή πλέον θλιβερά πραγματικότης έπί γής. 
Θλιβερωτέρα αύτής τής πραγματικότητος είνε μόνον 
ή κόλασις είς τόν άλλον κόσμον. Έχουν δέ αί 


7 ΤΑΠΕΙΝΩΣΕΙΣ ΤΟΥ ΧΡΙΣΤΟΥ 

δύο αύται θλιβερώταται πραγματικότητες στενήν 
σχέσιν μεταξύ των. Ή έπίγειος θλιβερωτάτη πρα- 
γματικότης είνε ή σατανολατρία. Ό δέ σατανολάτρης 
μετά θάνατον καταλαμβάνει τον πυθμένα τής κολά- 
σεως, όπου αιωνίως βασανίζεται μετά τού Σατανά, 
τον όποιον έλάτρευσεν έπί τής γής. Μετά εΐκοσιν 
αιώνας Χριστιανισμού έφθασε δυστυχώς ή άνθρωπό- 
της καί είς τό άπίστευτον σημεΐον τής λατρείας 
τού Σατανά. Όπως ήμεΐς λατρεύομεν τον Χριστόν, 
ούτω πολλά έκατομμύρια άνθρωποι είς τον κόσμον, 
καί μή χριστιανοί καί βαπτισμένοι χριστιανοί, 
λατρεύουν τον Διάβολον, καί δή καί φανερώς καί 
έπισήμως. Όπως ύπάρχει Θρησκεία τού Χριστού, 
ούτως ύπάρχει καί Θρησκεία τού Διαβόλου. Καί 
όπως ύπάρχουν ναοί, ιερείς, συνάξεις, λειτουργίαι, 
προσευχαί καί ύμνοι προς τιμήν καί λατρείαν τού 
Χριστού, ούτως ύπάρχουν ναοί, ιερείς, συνάξεις, 
λειτουργίαι, προσευχαί καί ύμνοι πρός τιμήν καί 
λατρείαν τού Διαβόλου. Ή λατρεία τού Διαβόλου 
είνε αισχρά καί όργιώδης. Ή λατρεία τού Διαβόλου 
γίνεται καί με άνθρωποθυσίας. Τον τελευταΐον 
καιρόν ή τηλεόρασις έδειξε καί τούτο τό φρικιαστι- 
κόν είς τήν Αμερικήν μητέρες έσφαξαν καί έθυσία- 
σαν τά τέκνα των είς τον Σατανάν! Σατανολατρία, 
καθώς ακούεται, ύπάρχει καί είς τήν Ελλάδα, 
άλλ’ άνεπισήμως, μυστική. Δεν άποκλείεται όμως, 
αν οί σατανολάτραι άπαιτήσουν, τό Ελληνικόν 
Κράτος ν’ άναγνωρίση τήν σατανολατρίαν ώς Θρη¬ 
σκείαν. Τούς έσχάτους αύτούς καιρούς, οί όποιοι 
πυρετωδώς προετοιμάζουν τό έδαφος διά τόν Άντί- 
χριστον, καί είς τήν Όρθόδοξον Χριστιανικήν 
Ελλάδα τίποτε δέν είνε άπίθανον. "Ας σημειωθή 

δέ καί τούτο - καθώς εις άλλας χώρας, οϋτω καί 
εις την Ελλάδα έχει εύρεΐαν διάδοσιν, μάλιστα 
μεταξύ τών νέων, ή σατανική μουσική τής έποχής 
μας, είδος σατανολατρίας, άφοΰ διά τής μουσικής 
ταύτης έξυμνεΐται λατρευτικώς ό Σατανάς, καί 
δίσκοι με τοιαύτην μουσικήν φέρουν φοβεράς καί 
άπαισίας παραστάσεις τού Διαβόλου, εις δέ δίσκος 
φέρει τον άριθμόν τού Αντίχριστου, τό 666. Ό 
κόσμος παρεφρόνησεν. Ό κόσμος δαιμονοκρατεΐ- 
ται. Ό κόσμος παλινδρομεί προς τήν προχριστιανι- 
κήν δαιμονολατρικήν έποχήν. 

Ιδιαιτέρως χαρακτηριστικόν τού πνεύματος τής 
έποχής μας είνε, ότι τό 1986 ό πάπας, ό άρχηγός 
τού μεγαλυτέρου μέρους τού χριστιανικού κόσμου, 
ένός σχεδόν δισεκατομμυρίου χριστιανών, έκάλεσεν 
εις τήν Άσσίζην έκπροσώπους τών διαφόρων χρι¬ 
στιανικών δογμάτων καί τών άλλων θρησκειών, 
άκόμη δέ καί μάγους καί σατανιστάς, διά νά 
συμπροσευχηθοϋν διά τήν παγκόσμιον ειρήνην. 
Κατά τήν έν λόγφ συμπροσευχήν άλλοι παρεκάλουν 
τον Χριστόν, άλλοι ψευδείς θεούς καί άλλοι τον 
Σατανάν διά νά δώσουν τήν ειρήνην. 'Ο πάπας 
έθεσε τον Χριστόν είς ΐσην μοίραν μέ τούς θεούς 
τών άλλοθρήσκων καί μέ τον Σατανάν! 

Ή προσφυγή είς τόν Σατανάν διά βοήθειαν καί 
ή λατρεία τού Σατανά δέν είνε ιδιαζόντως ταπεινώ¬ 
σεις τού Χριστού άπέναντι τού Σατανά, μάλιστα 
όταν αύτά γίνωνται άπό χριστιανούς, καί δή καί 
κρατικούς άρχοντας καί θρησκευτικούς ήγέτας; 
Κατά τό βάπτισμα οί χριστιανοί άποτάσσονται 

τώ Σατανά και πάσι τοΐς άγγέλοις αύτοϋ καί πάσι 
τοΐς έργοις αύτοϋ και πάση τη λατρείςι αύτοϋ και 
πάση τη πομπή αύτοϋ, και έμπτύουν αύτφ, «φτύνουν» 
δηλαδή τον Σαταναν ώς σιχαμερόν δν, και συντάσ- 
σονται τφ Χριστφ ώς βασιλεΐ και Θεφ. Πώς 
έπειτα άφήνουν τον Χριστόν και καταφεύγουν εις 
τον Σαταναν; Δεν αισθάνονται, ότι δι’ αύτής τής 
ένεργείας κηρύσσουν τον Διάβολον ίσχυρότερον 
τοΰ Χριστοΰ, ύψώνουν τον Διάβολον καί ταπεινώ¬ 
νουν τον Χριστόν, τιμοΰν τον κατάπτυστον καί 
έμπτύουν εις το πρόσωπον τοΰ ενδόξου Κυρίου, 
θεοποιούν το σιχαμερώτερον των δντων καί άρνοΰν- 
ται καί έξουθενώνουν τον άληθινόν Θεόν; Ή άσέ- 
βεια, διά τήν όποιαν όμιλοΰμεν, είνε κορυφαία 
καί καταποντίζει εις τήν κόλασιν. Άλλα καί εις 
αύτόν τον κόσμον πολλάς φοράς τιμωρείται παρα¬ 
δειγματικούς. Μάγισσα των Αθηνών, δταν παρέδωσε 
τήν άθλίαν της ψυχήν, παρουσίασε φαινόμενον 
άπαίσιον καί φρικιαστικόν. Τό σώμά της έγινε 
κατάμαυρον, όπως ή πίσσα, καί έκάλυψαν οι άνθρω¬ 
ποι καί τό πρόσωπόν της, διότι έτρόμαζον νά 
άτενίσουν εις αύτό. Οίος ό Σατανάς, τοιοΰτοι καί 
οί σατανάνθρωποι! 

Ό δαιμονισμός είνε ίδιάζουσα ταπείνωσις τοΰ 
Ίησοϋ Χριστοΰ άπέναντι τοΰ Σατανά, έπειδή είνε 
εισβολή τοΰ άντιδίκου του εις πλάσματά του, 
κατοχή καί κατατυράννησις αύτών, καθώς καί αύθά- 
δεις έκδηλώσεις διά στόματος αύτών. Όταν διά 
τούτον ή έκεΐνον τον λόγον είσβάλλη εις τον 
άνθρωπον ό Σατανάς, κάνη κατοχήν εις αύτόν 
και βασανίζη αύτόν σαδιστικώς, ό άνθρωπος ταπει- 

νώνεται, σφόδρα ταπεινώνεται, έξουθενώνεται, όπως 
ταπεινώνεται καί έξουθενώνεται αιχμάλωτος άπό 
τύραννον κατακτητήν. Καί δπως ή αίχμαλώτευσις 
καί ό βασανισμός στρατιωτών δεν είνε ταπείνωσις 
μόνον δι’ αύτούς, άλλα καί διά τον άξιωματικόν 
ή στρατηγόν ή βασιλέα των, ούτω καί ή αίχμαλώτευ- 
σις καί ό βασανισμός άνθρώπων άπό τον έχθρόν 
Διάβολον είνε ταπείνωσις διά τόν Κύριόν των. 

Διά στόματος δαιμονιζομένων ό Σατανάς έκφράζει 
χαιρεκακίαν, άπειλεΐ, μεγαλαυχεί, καυχάται, θριαμ¬ 
βολογεί καί βλασφημεΐ. Ό ύποφαινόμενος παρέστην 
μάρτυς συγκλονιστικών δαιμονικών σκηνών. Έκ 
στόματος δαιμονιζόμενων ήκουσα έκβαλλομένας 
ίσχυράς κραυγάς σαδιστικής χαράς δαιμόνιων, διότι 
κατώρθωσαν να είσβάλουν εις άνθρώπους καί νά 
τούς βασανίζουν. Ήκουσα άπειλάς δαιμόνιων, ότι 
θά κάνουν τούτο ή έκεΐνο τό κακόν, θά καταστρέ¬ 
ψουν τούτον ή έκεΐνον τόν άνθρωπον καί γενικώτε- 
ρον τήν άνθρωπίνην κοινωνίαν. Ήκουσα τόν Σατα- 
νάν νά καυχάται, ότι κρημνίζει τούς άνθρώπους 
εις τήν άμαρτίαν, ότι ό Χριστός έχει όλίγους 
ίδικούς του, ένφ αύτός έχει τήν συντριπτικήν 
πλειοψηφίαν τών άνθρώπων, ότι κυβερνά τόν κό¬ 
σμον, ότι είνε βασιλεύς καί κοσμοκράτωρ. Ήκουσα 
δαιμόνια νά ύβρίζουν ιερείς τού Ύψίστου μέ χυδαίας 
καί αίσχράς λέξεις, νά ύβρίζουν καί άξιους ιερείς, 
πιστούς δούλους τού Κυρίου, καί ν’ άξιοΰν παρ’ 
αύτών προσκύνησιν καί λατρείαν. Ήκουσα δαιμόνια 
νά όμιλοΰν περιφρονητικώς, είρωνικώς καί έμπαικτι- 
κώς διά τούς άγιους τού θεού, καί δι’ αύτήν 
άκόμη τήν μητέρα τού Κυρίου, τήν Ύπεραγίαν 

Θεοτόκον. Άλλα τί λέγω; Διά στόματος δαιμονιζο- 
μένων ήκουσα τόν Σατανάν να λαλή ύπερηφάνως 
και αύθαδώς διά τόν ίδιον τόν Χριστόν καί θεόν. 
Δεν κατεδέχετο νά όνομάση τόν Χριστόν, άλλ’ 
έλεγε προς τούς χριστιανούς· «αύτός», «ό ίδικός 
σας», «ό άρχηγός σας». Επίσης έλεγεν «έγώ 
δεν προσκυνώ, έγώ είμαι ό άρχηγός τής ύπερηφα- 
νείας, έγώ δεν καταδέχομαι σωτηρίαν άπό τά 
χέρια τού θεού σας· προτιμώ κόλασιν παρά σωτη¬ 
ρίαν άπό τά χέρια τού θεού σας»! Ήκουσα δε 
και τούτο τό άπίστευτον καί φρικωδέστατον, νά 
βλασφημοΰν τόν Χριστόν καί θεόν μικρά δαιμονιζό¬ 
μενα παιδία ηλικίας 4-7 έτών! Έβλασφήμουν πρά¬ 
γματι τά μικρά αύτά παιδία; Όχι! Άλλ’ έξώθει 
αύτά είς βλασφημίαν τό πνεύμα τής βλασφημίας 
τό έμφωλεΰον είς αύτά, διά στόματος τών μικρών 
παιδιών έβλασφήμει τόν Χριστόν καί θεόν ό 
Σατανάς... 

Δεν είνε ταΰτα ταπεινώσεις τού Κυρίου άπέναντι 
τού Σατανά; 

Τ Ω Κύριε! Σύ έταπεινώθης καί έξακολουθεΐς νά 
ταπεινώνεσαι άπέναντι καί τού πλέον σιχαμερού 
καί αύθάδους δντος. Καί ήμεΐς οί μηδαμινοί δυσκο- 
λευόμεθα καί πολλάς φοράς άρνούμεθα νά ταπεινω- 
θώμεν ένώπιον σοΰ, τού Κυρίου τών κυρίων καί 
τού Αγίου τών άγιων. Φείσθητι ήμών, Κύριε, 
διά τήν άνόητον ύπερηφάνειαν, τήν όποιαν έχομεν. 

ΤΕΛΟΣ ΕΙΣ ΤΑΣ ΤΑΠΕΙΝΠΣΕΙΣ 


Α Ι ΤΑΠΕΙΝΩΣΕΙΣ τοΰ Αρχηγού τής Πίστεώς 
μας, τοΰ Κυρίου Ιησού Χριστού, δεν θά διαρ¬ 
κούν έπ’ άπειρον. Έπ’ άπειρον θά διαρκούν ή 
βασιλεία καί ή δόξα τοΰ Χριστού. Αί ταπεινώσεις 
του θά διαρκέσουν μέχρι τής μεγάλης και έπιφανοΰς 
ήμέρας τής Δευτέρας Παρουσίας. Διότι μέχρι τής 
ήμέρας τής Δευτέρας Παρουσίας θά διαρκέσουν 
τό μεσσιακόν και μεσιτικόν έργον τοΰ Αρχηγού 
τής Πίστεώς μας πρός σωτηρίαν των άνθρώπων, 
ή έλευθερία άνθρώπων καί δαιμόνων πρός ένέργειαν 
και δράσιν έν τφ δοκιμαστικφ τούτφ κόσμφ, καί 
αί παροχαί εύκαιριών πρός σωτηρίαν των άνθρώπων. 
"Αμα τή Δευτέρμ Παρουσίμ τέρμα εις τήν άποστολήν 
τοΰ Ιησού ώς Μεσσίου καί Μεσίτου, τέρμα εις 
τήν έλευθερίαν καί τήν άσυδοσίαν άνθρώπων καί 
δαιμόνων, τέρμα είς τάς εύκαιρίας πρός σωτηρίαν, 
τέρμα καί είς τάς ταπεινώσεις τοΰ Χριστού! 

Μέχρι τής Δευτέρας Παρουσίας, έπειδή άνθρωποι 
καί δαίμονες είνε έλεύθεροι νά συμπεριφέρωνται, 
νά ένεργοΰν καί νά δροΰν όπως θέλουν, έν σχετική 
βεβαίως έννοίςι, διά τούτο ό Χριστός ύφίσταται 
ταπεινώσεις έκ μέρους άνθρώπων καί δαιμόνων, 



πλήθος ταπεινώσεις, μέχρι τελείας καταφρονήσεως 
καί έξουθενώσεως, μέχρι βαναύσου πολεμικής και 
χυδαίων βλασφημιών, μέχρις άντιποιήσεως τής 
θείας ιδιότητάς του καί θεοποιήσεως καί προσκυνή- 
σες τοΰ Αντίχριστου καί του Σατανά! Παντοδύναμος 
είνε ό Χριστός. Δισεκατομμύρια ή τρισεκατομμύρια 
Γαλαξίας έδημιούργησε καί κυβερνμ. Χιλιάδας χι¬ 
λιάδων καί μυριάδας μυριάδων άρχαγγέλων καί 
άγγέλων έδημιούργησεν έπίσης καί έχει ύπό τήν 
έξουσίαν του. Φόβφ καί τρόμφ παρίστανται ένώπιόν 
του τά Σύμπαντα. Καί αν ήθελεν ό Χριστός, 
ούδεμίαν ταπείνωσιν θά ύφίστατο. Έν βιπή όφθαλ- 
μοΰ θά έπάτασσε, θά συνέτριβε, θά έξουδένωνε 
τούς άπειθεΐς, τούς άμαρτωλούς καί άσεβεΐς, τούς 
έχθρούς καί πολεμίους του. Λέγομεν δι’ άνυπολόγι- 
στον άνθρωπον, ό όποιος έν τή άνοησίμ του 
νομίζει, ότι είνε ύπολογίσιμος άπέναντι ισχυρού· 
Κώνωψ έπί κέρατος βοός! Άλλ’ οί έχθροί τοΰ 
Χριστού, άνθρωποι καί δαίμονες συλλήβδην, είνε 
άσυγκρίτως όλιγώτερον τοΰ κώνωπος έπί κέρατος 
βοός. 

Τί είσαι, άνθρωπε, ώστε νά ύψώνης τό άνάστημά 
σου άπέναντι τοΰ Χριστοΰ; Τί είνε τό άνάστημά 
σου έν συγκρίσει προς τό μέγεθος τοΰ φυσικοΰ 
μόνον κόσμου, κόσμου διαμέτρου δισεκατομμυρίων 
έτών φωτός; Καί τί είνε τό άνάστημά σου έν 
συγκρίσει προς τήν μεγαλωσύνην τοΰ Δημιουργοΰ 
τοΰ κόσμου, δστις είνε άσυγκρίτως μεγαλύτερος 
τοΰ δημιουργήματος του; Έχεις λογικήν, άνθρωπε, 
άλλά λόγφ τής άμαρτίας * καί τής άσεβείας σου 
έσκοτίσθης καί παραλογίζεσαι. Ταλαίπωρε άνθρω¬ 
πε!... Καί σύ, Διάβολε, τί είσαι, ώστε νά τολμμς 

200 



ν’ άντιδικής πρός τον Χριστόν; Πόση είνε ή 
έξουσία σου καί ή έλευθερία σου; Δεν ένθυμεΐσαι; 
"Ανευ τής άδειας τοΰ Χρίστου δεν είχες τήν 
δύναμιν ούτε εις τούς χοίρους νά είσέλθης! Καί 
πώς μεγαλαυχείς καί θριαμβολογείς; Όνομάζεσαι 
καί είσαι πονηρός. Άλλ’ είσαι τόσον πονηρός, 
όσον καί ήλίθιος. Έξ ύπερηφανείας έχασες τον 
ούρανόν, καί, δι’ όσων βουλεύεσαι καί πράττεις 
τώρα, έπιβαρύνεις όλονέν καί περισσότερον τήν 
θέσιν σου εις τήν κόλασιν. Ταλαίπωρε των ταλαίπω¬ 
ρων! Ηλίθιε των ήλιθίων!... 

Μακροθυμεί, ανέχεται καί έκουσίως ταπεινώνεται 
ό "Ων καί ό Ήν καί ό Ερχόμενος, ό Παντοκράτωρ. 
Αλλά τήν δευτέραν φοράν δεν έρχεται ταπεινός καί 
διά νά ταπεινωθή, έρχεται ένδοξος καί διά νά 
δοξασθή. Έρχεται, έπίσης, διά νά συντρίψη καί 
ταπεινώση όριστικώς καί διά παντός τούς άσεβεΐς 
καί πολεμίους του, άνθρώπους, δαίμονας καί Σατα- 
νάν. Ό Άρμαγεδών, ό φοβερώτατος έκεΐνος πόλε¬ 
μος, ό άνευ προηγουμένου καί άνευ έπομένου, 
διά τόν όποιον κατά κόρον όμιλούν οί Χιλιασταί, 
δεν είνε πόλεμος έκ τοΰ συστάδην, μάχη έκ 
παρατάξεως, όπως οί ψευδό - Μάρτυρες τοΰ Ιεχωβά 
νομίζουν, άλλά πόλεμος έκ μέρους τοΰ θεοΰ, 
μονομερής πόλεμος, «ό πόλεμος τής ημέρας εκείνης 
τής μεγάλης τοΰ Θεού τοΰ παντοχράτορος» (Άποκ. 
ιστ' 14), ό πόλεμος δηλαδή τοΰ παντοκράτορος 
Θεοΰ κατά τήν μεγάλην έκείνην ήμέραν τής Δευτέ¬ 
ρας Παρουσίας, όπότε ό έρχόμενος, ό Ίησοΰς 
Χριστός (στίχ. 5), θά συντρίψη τούς έχθρούς του 
όριστικώς, χωρίς αύτοί νά δυνηθοΰν νά προβάλουν 

άντίστασιν, και οϋτω θά τεθή τέρμα εις τό κακόν. 
Έν Β' θεσ. α' 6-10 ό άπόστολος Παύλος γράφει 
προς τούς χριστιανούς· 

«Δίκαιον παρά Θεώ άνταποδούναι τοϊς θλίβουσιν 
υμάς θλΐφιν και ύμϊν τοϊς θλιβομένοΐζ άνεσιν 
μεθ' ημών έν τη άποκαλύφει τοϋ Κυρίου Ίησοϋ 
απ' ούρανοϋ μετ' αγγέλων δυνάμεως αυτού έν 
πυρί φλογός, διδόντος έκδίκησιν τοϊς μή είδόσι 
Θεόν καί τοις μη υπακούουσι τώ εύαγγελίορ τού 
Κυρίου ημών Ιησού Χριστού, οϊτινες δίκην τίσουσιν 
όλεθρον αιώνιον από προσώπου τού Κυρίου καί άπό 
τ νζ δ°ξηζ τήζ ισχύος αυτού, όταν έλθη ένδοξασθήναι 
έν τοϊς άγίοις αυτού καί θαυμασθηναι έν πάσι τοϊς 
πιστεύσασι, ότι έπιστεύθη τό μαρτύριον ημών έφ' 
υμάς, έν τη ήμέρμ έκείνη». 

Οι άπειθεΐς και πολέμιοι δεν θά άσυδοτοδν αίωνίως. 
Κατά την φοβεράν και ένδοξον παρουσίαν του 
Κυρίου Ίησου θά πληρώσουν τήν σκληρότητα 
και τήν άσέβειάν των. Οι όλετήρες θά ύποστουν 
όλεθρον αιώνιον. Οι καταστροφεΐς θά καταστραφοΰν 
διά παντός. Δεν θά έκμηδενισθοΰν. Δεν θά περιέλ¬ 
θουν εις άνυπαρξίαν. Άλλ’ αίωνίως θά ζοϋν ζωήν 
μετά βασάνων, διότι έν τή παρούση δοκιμαστική 
ζωή δέν ύπελόγισαν θεόν και έβασάνισαν άνθρώ- 
πους. Εν Αποκ. β 10 ό άπόστολος Ιωάννης, 
ώς τετελεσμένον γεγονός άπό τής προφητικής 
σκοπιάς του βλέπων τήν κολασιν τής σατανικής 
τριάδος, ήτοι τοϋ Διαβόλου ή Σατανά, του θηρίου 
Αντίχριστου, και του ψευδοπροφήτου, γράφει* 

«Καί ό Διάβολος ό πλανών αυτούς έβλήθη εις 

τήν λίμνην τοΰ πι/ρός καί τού θείου, οπού καί 
τό θηρίον καί ό φευδοπροφήτης, καί βασανισθήσον- 
ται ημέρας καί νυκτόςείς τούς αιώνας των αιώνων». 

Άπό τής Δευτέρας Παρουσίας καν μετά ταΰτα 
αιωνίως ό Διάβολος καί τα κακοποιά πνεύματά 
του μαζί με τούς διαβολανθρώπους θά άπολαμβάνουν 
είς τό άκέραιον τά έπίχειρα τής κακίας των, καί 
ούδέποτε πλέον θά δυνηθοΰν νά άρουν κεφαλήν, 
«νά σηκώσουν κεφάλι», άλλά θά εϊνε πάντοτε 
ταπεινωμένοι. 

«Ημέρα Κυρίου σαβαώθ έπί πάντα υβριστήν καί 
ύπερήφανον καί έπί πάντα ύφηλόν καί μετέωρον, 
καί ταπεινωθήσονται», άναφωνεΐ ό Ήσαΐας, «καί 
ΰφωθήσεται Κύριος μόνος έν τή ή μέρα έ κείνη!» 
(Ήσ. β' 12,17· Ίδέ καί 11). 

Κατά τήν Δευτέραν Παρουσίαν καταργοΰνται 
όριστικώς όλοι οί έχθροί τοΰ Χριστού καί των 
άνθρώπων του, «έσχατος δέ εχθρός καταργεΐται ό 
θάνατος» (Α' Κορ. ιε' 26), ό όποιος ταπεινώνει 
τούς άνθρώπους, έταπείνωσε δέ καί τόν θεόν, 
όταν έγινεν άνθρωπος. 

Έκ των ταπεινώσεών του ό Χριστός μετά τήν 
Δευτέραν Παρουσίαν θά διατηρήση μίαν μόνον, ή 
όποια δέν είνε ταπείνωσις έκ μέρους των έχθρών 
του, άλλ’ ένδειξις άγάπης καί τιμής πρός τούς άνθρώ¬ 
πους. Ποία είνε ή ταπείνωσις αύτή; Ότι ό Υιός 
καί Λόγος τοΰ θεού θά διατηρήση τήν άνθρωπίνην 
φύσιν, τήν όποιαν προσέλαβε κατά τήν ένανθρώπη- 
σίν του, θά έξακολουθήση νά είνε καί θεός καί 

άνθρωπος, και άνώτερος καί κατώτερος! Ναί! Ό 
Κύριός μας καί ό θεός μας θά έξακολουθήστκ 
αιωνίως να είνε άνθρωπος, αιώνιον τεκμήριον αγά¬ 
πης καί τιμής προς ήμάς τούς ταπεινούς άνθρώπους, 
καί ώς άνθρωπος θά είνε κατώτερος τού έαυτού 
του ώς θεού! Κατά τήν ένδοξον Δευτέραν Παρου¬ 
σίαν του ό ύψηλός θεός, ώς ταπεινός άνθρωπος 
όμιλών, θά όνομάση ήμάς τούς έλαχίστους άδελ- 
φούς του (Ματθ. κε' 40). 


204 



ΤΟ ΥΠΟΔΕΙΓΜΑ ΤΗΣ ΤΑΠΕΙΝΟΣΕΟΣ 


Αναγκαίοι αί ταπεινώσεις 

Μ ΕΧΡΙ τής Δευτέρας Παρουσίας αί ταπεινώ¬ 
σεις τοΰ Χρίστου είνε άναγκαΐαι διά την 
σωτηρίαν και τήν δόξαν μας. Διά των ταπεινώσεων 
τοΰ Χρίστου, και ιδίως τής σταυρώσεως, τής 
έσχάτης ταπεινώσεως, άναιρεΐται τό κακόν, τό 
όποιον προήλθεν έκ τής άμαρτίας, ή αίωνία καταδί¬ 
κη, άναιρεΐται δέ καί αύτή αΰτη ή άμαρτία, άφοΰ 
δυνάμει τής συγκαταβάσεως και θυσίας τοΰ Χριστοΰ 
ή άμαρτία έξαλείφεται καί ό άνθρωπος άποφαίνεται 
δίκαιος. Διά των ταπεινώσεων τοΰ Χριστοΰ διορθώ¬ 
νεται τό πταίσμα τοΰ Άδάμ καί των άπογόνων 
του, άνορθώνεται ό άνθρωπος, καί ύψώνεται ύπερά- 
νω των Γαλαξιών. Ό Χριστός κατέρχεται δλην 
τήν κλίμακα των ταπεινώσεων, διά ν’ άνέλθωμεν 
ήμεΐς μέχρι τρίτου ούρανοΰ καί νά είσέλθωμεν 
εις τον παράδεισον, διά νά παραλάβωμεν βασιλείαν 
άσάλευτον καί νά βασιλεύωμεν αιωνίως καί τής 
βασιλείας ήμών νά μή ύπάρχη τέλος. 

«Ό Θεός, πλούσιος ών έν έλέει, διά τήν πολλήν 
αγάπην αύτοϋ ήν ήγάπησεν ή μάς, και όντας 
ήμάς νεκρούς τοϊς παραπτώμασι συνεζωοποίησε 

τώ Χριστώ ...χαί συνήγειρε χαί σννεχάθισεν έν 
τοΐζ έπουρανίοις έν Χριστφ Ιησού, ίνα ένδειζηται 
έν τοϊς αίώσι τοΐζ έπερχομένοις τον νπερβάλλοντα 
πλούτον τής χάριτος αύτού έν χρηστότητι έφ 
ημάς έν Χριστώ Ιησού» (Έφεσ. β' 4-7). 

Μέ τήν άνάστασιν, την εις ουρανούς άνάληψιν 
και τήν έκ δεξιών καθέδραν τοΰ Αντιπροσώπου 
μας, τοΰ Κυρίου Ίησοΰ Χρίστου, άνέστημεν και 
ήμεΐς, άνελήφθημεν και ημείς, έκαθήσαμεν καί 
ήμεΐς έκ δεξιών του Θεού! 

Άλλα διά τών ταπεινώσεών του ό Κύριος έξησφά- 
λισε δι’ ήμάς σωτηρίαν έξ αντικειμένου. Διά 
τής δόξης του, ή όποια ήκολούθησεν είς τάς 
ταπεινώσεις και ένεκα τών ταπεινώσεων, έδόξασεν 
ήμάς δυνάμει. Διά νά σωθώμεν καί έξ ύποκει- 
μένου, διά νά γίνη δηλαδή ή σωτηρία προσωπικόν 
έκάστου κτήμα, καί διά νά δοξασθώμεν ένεργείςι, 
διά νά καταστή τις δηλαδή προσωπικώς ένδοξος, 
είνε άνάγκη νά ταπεινωθώμεν καί ήμεΐς. Έπαθεν 
ό Χριστός, πρέπει νά πάθωμεν καί ήμεΐς διά τήν 
σωτηρίαν μας. «Δια πολλών θλίψεων δει ημάς 
είσελθεϊν είς τήν βασιλείαν τού Θεού», είπον οί 
άπόστολοι, οί καθημερινώς θλιβόμενοι καί καθημε¬ 
ρινώς άποθνήσκοντες διά τε τήν ήμών καί τήν 
αύτών σωτηρίαν (Πράξ. ιδ' 22. Ίδέ καί 'Ρωμ. η' 
36, Α' Κορ. ιε' 31). Διά θλίψεων, καί μάλιστα 
πολλών, είνε δυνατόν νά είσέλθωμεν είς τήν βασι¬ 
λείαν τοΰ Θεοΰ. Άλλ’ όπως αί θλίψεις, οϋτω καί 
αί ταπεινώσεις είνε άναγκαΐαι διά τήν είσοδόν 
μας είς τήν βασιλείαν τοΰ Θεοΰ. Άλλωστε αί · 
θλίψεις είνε ταπεινώσεις. Έταπεινώθη καί ταπεινώ- 

νεται άκόμη ό Χριστός, πρέπει νά ταπεινωνώμεθα 
και ήμεΐς, διά νά γίνωμεν μέτοχοι τής δόξης τού 
θεού. Παραλλάσσοντες κατά μίαν λέξιν τον άποστο- 
λικόν λόγον δυνάμεθα νά εΐπωμεν* «Διά πολλών 
ταπεινώσεων δει ήμάς είσελθεΐν εις την βασιλείαν 
τού Θεού». Διά ταπεινώσεων, και μάλιστα πολλών, 
είνε δυνατόν νά είσέλθωμεν εις την βασιλείαν 
τού Θεού. Είνε άναγκαΐαι διά την σωτηρίαν καί 
τήν δόξαν μας πολλαί ταπεινώσεις, διότι αί άμαρτίαι 
μας είνε πολλαί, αλλά και διότι ή σωτηρία και 
ή δόξα είνε πολύ μεγάλα πράγματα, τά δε μεγάλα 
πράγματα στοιχίζουν πολύ, διά τούτο και όνομάζον- 
ται πολύτιμα. Ή βασιλεία τού θεού εις χρήμα 
διά τον πτωχόν και άνάργυρον δεν στοιχίζει τίποτε, 
δίδεται δωρεάν, διά πάντα όμως άνθρωπον στοιχίζει 
πολύ εις πάταξιν έγωισμοΰ και ταπείνωσιν. 


Σχετικά ύποδείγματα ταπεινώσεως 

Οί άγιοι έσώθησαν καί έδοξάσθησαν, μετά δέ 
τήν Κρίσιν κατά τήν Δευτέραν Παρουσίαν θά 
δοξάζωνται περισσότερον, θά έχουν πλήρη τον 
μισθόν τής σωτηρίας και τής δόξης, διότι έν τφ 
κόσμφ τούτορ έφερον μεθ’ ύπομονής ταπεινώσεις 
έκ μέρους άλλων και έξ αιτίας διαφόρων περιστάσε¬ 
ων, έταπεινώνοντο δέ καί άφ’ έαυτών, κάμπτοντες, 
συντρίβοντες καί πατάσσοντες τον έγωισμόν των. 
Ό άγών τών άγιων βασικώς ήτο άγών έκκοπής 
τού θελήματος των, πατάξεως τού εγωισμού των, 
ταπεινώσεως ένώπιον θεού, συνανθρώπων καί έαυ¬ 
τών. Οί άγιοι είνε ύποδείγματα ταπεινώσεως, μάλι- 


207 



στα έκ των βιβλικών άγιων ή Παρθένος Μαρία, 
ό Πρόδρομος Ιωάννης καί ό Απόστολος Παύλος. 
Διά ταπεινώσεως ή Παρθένος Μαρία εϊλκυσε την 
περισσοτέραν χάριν έκ του ούρανοϋ, και αύτόν 
τον παροχέα τής χάριτος, τον Κύριον καί Θεόν, 
καί έδωκεν εις αύτόν σάρκα καί οστά, Θεοτόκος 
άναδειχθεΐσα καί ύψηλοτέρα των ούρανών. Διά 
ταπεινώσεως ό Ιωάννης άνεδείχθη ό μεγαλύτερος 
των άνδρών μέχρι τής έποχής του Χριστού, πρόδρο¬ 
μος καί θεατής καί βαπτιστής τού Χριστού. Διά 
ταπεινώσεως καί ό Παύλος κατά τό όραμα τής 
Δαμασκού καί καθ’ όλην τήν μετέπειτα ζωήν του 
άνεδείχθη ό μεγαλύτερος Απόστολος, καί ζών 
ύψώθη μέχρι τρίτου ούρανοΰ καί είσήλθεν εις 
τον παράδεισον καί ήκουσεν άρρητα ρήματα. 

Ιδιαζόντως έταπείνωσαν τούς έαυτούς των οι 
άγιοι έκεΐνοι, οί όποιοι ονομάζονται διά Χριστόν 
σαλοί καί άποτελοΰν ιδιαίτερον άστερισμόν εις 
τό στερέωμα τής Εκκλησίας. Οί διά Χριστόν 
σαλοί έκαναν πράγματα πολύ παράδοξα καί παράξε¬ 
να, διά νά δίδουν τήν έντύπωσιν, ότι είνε άνισόρρο- 
ποι, τρελλοί, άκόμη καί άνήθικοι, καί οϋτω νά 
μή έχουν καμμίαν έκτίμησιν έκ των άνθρώπων! 
Χάριν τού Χριστού έθυσίαζον τελείως τήν άνθρωπί- 
νην δόξαν καί τιμήν, έξουθένωναν τελείως τούς 
έαυτούς των. 

Απόλυτον υπόδειγμα ταπεινώσεως 

Άλλ’ όσην ταπείνωσιν καί άν έχουν οί άγιοι, 
είνε ύποδείγματα ταπεινώσεως έν έννοίςι σχετική. 

Διότι, παρά τήν άγιότητά των, οί άγιοι έχουν και 
άτελείας καί έλαττώματα και άμαρτίας, άρα και 
βαθμόν τινα εγωισμού, ίχνη, αν θέλετε, εγωισμού. 
Υπόδειγμα ταπεινώσεως έν έννοίμ πλήρει καί 
άπολύτω είνε μόνον ό Χριστός. Διότι ό Χριστός 
ούδεμίαν άτέλειαν, ούδέν ελάττωμα, ούδεμίαν Αμαρ¬ 
τίαν έχει. Ό Χριστός έταπεινώθη χωρίς νά έχη 
καμμίαν Ανάγκην νά ταπεινωθη· έταπεινώθη έκου- 
σίως έξ Αγάπης, χάριν ήμών των έγωιστών καί 
Ασεβών. Ό Χριστός έδέχθη πλήθος ταπεινώσεις 
παρά των άλλων άνευ καί τοΰ έλαχίστου γογγυσμού, 
χωρίς καί τήν έλαχίστην έγωιστικήν άντίδρασιν. 
Ό Χριστός έφθασεν εις τήν άκραν ταπείνωσιν. 
Ό Χριστός είνε Θεός ταπεινωθείς, όχι Απλώς 
άνθρωπος. Διό καί ή ταπείνωσίς του έχει μεγαλυτέ- 
ραν Αξίαν πάσης άλλης ταπεινώσεως, Ανθρώπινης 
ή Αγγελικής, έχει άπειρον Αξίαν. Ό Χριστός, ό 
"Αγιος τών Αγίων καί ό Κύριος τών κυρίων, δεν 
είνε Απλώς ύπόδειγμα ταπεινώσεως, όπως πας 
άγιος, άλλ’ είνε τ ό ύπόδειγμα τής ταπεινώσεως, 
τό μοναδικόν καί τέλειον ύπόδειγμα. 

Διά νά τύχωμεν σωτηρίας μετά δόξης αιωνίου, 
όφείλομεν νά γινώμεθα μιμηταί τών Αγίων, μάλλον 
δέ τοΰ Αρχηγού τής Πίστεώς μας, ό όποιος 
έπί γής έδωσεν ύπόδειγμα ταπεινώσεως έσχάτης 
καί τελείας, καί έν ούρανφ μετά τήν ένδοξον 
άνάστασίν του έξακολουθεΐ νά ταπεινώνεται. Πρώ¬ 
τον ταπεινώσεως έχομεν Ανάγκην καί έπειτα τών 
άλλων Αρετών, αί όποΐαι άνευ ταπεινώσεως δεν 
εύδοκιμούν. Ή κορυφαία Αρετή είνε βεβαίως ή 
Αγάπη. ’Αλλ’ ή βασικωτέρα είνε ή ταπείνωσίς. 

Εις την ταπεινήν καρδίαν εισέρχεται ή χάρις καί 
δημιουργεί καί κρατύνει την πίστιν, την άγάπην 
καί δλας τάς άλλας άρετάς. 


Δύσκολος ή ταπείνωσις 

Άλλ’ είνε εύκολον πράγμα ή ταπείνωσις; Ταπεινώ¬ 
νεται εύκόλως ό φύσει έγωιστής άνθρωπος; Τό 
πείσμα καί ή άντιδραστικότης των μικρών παιδιών 
δεικνύουν, ότι ό άνθρωπος είνε πράγματι έκ φύσεως 
έγωιστής. Καί δ,τι έχει ό άνθρωπος έκ φύσεως, 
δυσκόλως άποβάλλεται. Εύκολον πράγμα είνε ή 
ταπεινολογία, τό νά λέγη τις, «Είμαι άμαρτωλός, 
είμαι άνάξιος, είμαι άθλιος κ.τ.τ.», ένφ κατά βάθος 
έχει τό φρόνημα καί τήν ιδέαν, δτι είνε καλός 
καί σπουδαίος, καί, δταν τον έλέγξης καί τον θίξης, 
έξεγείρεται, γίνεται θηρίον! «Έγώ είμαι ό καλύτερος 
άνθρωπος», λέγει. «Μακάρι νά ήταν δλοι σάν 
έμένα»!... Εύκολον ή ταπεινολογία, διά τούτο καί 
άφθονεΐ, έν τφ θρησκευτικφ ιδίως κόσμφ, δύσκολον 
ή ταπείνωσις, διά τούτο καί σπανίζει, άλλά διά 
τούτο έπίσης καί έχει μεγάλην άξίαν. Όταν θέλωμεν 
νά ταπεινωθώμεν, ό έγωισμός μας αισθάνεται οδύ¬ 
νην, άντιδρφ, σφαδάζει!... Δύσκολον, πολύ δύσκολον 
νά ταπεινωθή ό άνθρωπος. 

Δέν βλέπομεν, πόσον δυσκολευόμεθα, καί όποιον 
έσωτερικόν άγώνα διεξάγομεν, διά νά ζητήσωμεν 
συγγνώμην διά σφάλμα μας; Μία λέξις είνε τό 
«συγγνώμην». Άλλά πόσον δυσκόλως λέγεται αύτή 
ή λέξις, πόσον δυσκόλως διέρχεται τό έρκος τών 

όδόντων! Δέν βλέπομεν έπίσης, πόσον οί πολλοί 
δυσκολεύονται νά προσέλθουν εις τό μυστήριον 
τής θείας Έξομολογήσεως, νά σωριάσουν τον έγωι- 
σμόν των ένώπιον τού πνευματικού πατρός καί 
νά έξαγορεύσουν τά άμαρτήματά των; Εις τό μυστή¬ 
ριον τής θείας Κοινωνίας προσέρχονται εύκόλως. 
Άλλ’ εις τό μυστήριον τής θείας Έξομολογήσεως, 
έπειδή είνε μυστήριον ταπεινώσεως, ή προσέρχονται 
μετά μεγάλης δυσκολίας, έπειτα άπό πολλάς άντιρ- 
ρήσεις καί άναβολάς, ή ουδόλως προσέρχονται, 
φθάνουν δέ καί μέχρι τού σημείου, νά μή παραδέχων- 
ται τήν θείαν Έξομολόγησιν ώς μυστήριον καί 
ώς άναγκαίαν, ένφ τήν θείαν Κοινωνίαν, αν καί 
είνε τό ύπερφυέστερον καί άκαταληπτότερον μυστή¬ 
ριον τής Εκκλησίας, παραδέχονται. Πολλοί δέ 
λέγουν, «Έγώ έξομολογοΰμαι άπ’ ευθείας εις τον 
Θεόν», ή, «Έγώ έξομολογοΰμαι εις τήν εικόνα». 
Αποφεύγουν τήν έξομολόγησιν ένώπιον πνευματι¬ 
κού πατρός, διότι ή έξομολόγησις ένώπιον πνευματι¬ 
κού πατρός στοιχίζει εις τον έγωισμόν των, ένφ 
ή έξομολόγησις άπ’ εύθείας εις τον θεόν ή εις 
τήν εικόνα δέν στοιχίζει... 


Δύσκολος, πολύ δύσκολος ή ταπείνωσις, άλλ’ 
όχι άδύνατος. Αδύνατος ή ταπείνωσις είνε διά 
τόν Σατανάν, τον άρχηγόν τής ύπερηφανείας, καί 
έκ τών άνθρώπων δι’ έκείνους μόνον, οί όποιοι 
έπωρώθησαν καί διεστράφησαν τελείως, καταντή- 
σαντες όμοιοι τού Σατανά, δαίμονες ύπό μορφήν 

άνθρώπων. Διά τούς άλλους άνθρώπους ή ταπείνωσις 
είνε δυνατή. 

Βοηθούν πρός χαπείνωσιν 


Διάφορα πράγματα βοηθούν τούς άνθρώπους πρός 
ταπείνωσιν. Αντίξοοι περιστάσεις, άποτυχίαι εις 
προσπάθειας και άγώνας, χρεωκοπίαι, πενία, δυστυ¬ 
χία, άδικίαι, παραγκωνισμοί, συκοφαντίαι, έγκατα- 
λείψεις παρά συγγενών καί φίλων, φυσικά μειονε¬ 
κτήματα, άσθένειαι, γήρας, άτυχήματα, θάνατοι 
προσφιλών προσώπων, πτώσεις εις άμαρτίας κ.ά. 
Διάφορα πλήγματα καί βαπίσματα δέχεται ό άνθρω¬ 
πος εις αυτόν τον κόσμον, διά να έρχεται εις 
αϊσθησιν τής ματαιότητός του καί νά ταπεινώνεται. 
Τά δυσάρεστα καί δεινά τού παρόντος βίου είνε 
άκούσιαι ταπεινώσεις, αί όποΐαι βοηθούν πρός 
έκουσίαν ταπείνωσιν, ή όποια έχει τεραστίαν ήθικήν 
άξίαν. Όχι δε μόνον τό νά ύφίσταται ό άνθρωπος 
τά δυσάρεστα καί δεινά τού παρόντος κόσμου, 
άλλα καί άπλώς τό νά σκέπτεται αυτά, καί ιδίως 
τον θάνατόν του, βοηθεΐ πρός ταπείνωσιν. Μεγάλως 
δέ πρός ταπείνωσιν βοηθεΐ καί τό νά σκέπτεται 
τήν μετά θάνατον κόλασιν. 


Άνθρωπε! Διατί ύπερηφανεύεσαι; Διά τό άνάστη- 
μά σου καί τό παράστημά σου; Αλλά τί είνε τό 
άνάστημά σου καί τό παράστημά σου έν συγκρίσει 
πρός τό μέγεθος καί τό μεγαλεΐον τού Σύμπαντος; 
Άνθρωπε! Διατί ύπερηφανεύεσαι; Διά τήν ώραιότη- 
τά σου; Άλλ’ ώς άνθος μαραίνεται. Διά τήν ύγείαν 
σου; Άλλ’ είνε τόσον έπισφαλής. Αναρίθμητοι 
άσθένειαι λυμαίνονται αύτήν. Γνωρίζεις έάν θά 
φθάσης εις τό γήρας; Καί έάν φθάσης, γνώριζε, 
ότι καί τό γήρας είνε άσθένεια. Άνθρωπε! Διατί 

ύπερηφανεύεσαι; Διά πλούτον καί κοσμικήν δόξαν; 
Άλλ’ ού παραμένει πλούτος, ού συνοδεύει δόξα. 
"Ανθρωπε! Διατί ύπερηφανεύεσαι; Διά γνώσιν καί 
έπιστήμην; Άλλ’ δσα γνωρίζεις έν συγκρίσει πρός 
όσα άγνοεΐς είνε σταγών έν συγκρίσει πρός ωκεανόν. 
Άνθρωπε! Διατί ύπερηφανεύεσαι; Δι’ αρετήν καί 
άγιότητα; Αλλά πάσα ή δικαιοσύνη σου ώς ράκος 
άποκαθημένης. Εις άγιος, είς Κύριος, πάντες δέ 
ήμεΐς άκάθαρτοι καί δούλοι των παθών. Άνθρωπε! 
Διατί ύπερηφανεύεσαι; Εΐ τι καλόν έχεις, ύλικόν 
ή πνευματικόν, δέν είνε ίδικόν σου, άλλά τού 
θεού. Ίδικά σου είνε τά κακά. Άνθρωπε! Διατί 
ύπερηφανεύεσαι; Δέν βλέπεις ένώπιόν σου χαίνοντα 
καί άναμένοντά σε τόν τάφον; Δέν βλέπεις, ότι 
ό θάνατος θά σέ ταπείνωση άναγκαστικώς ύπό 
τήν έπιφάνειαν τής γης; Άνθρωπε! Διατί δέν ταπει¬ 
νώνεσαι έκουσίως, ένφ τόσα πράγματα σέ ταπεινώ¬ 
νουν άκουσίως; Ταλαίπωρε άνθρωπε! 

Άλλά δόξα τφ θεφ! Υπάρχουν καί οί άνθρωποι, 
οί όποιοι βλέποντες τήν ματαιότητα των έγκοσμίων 
ταπεινώνονται καί σφζονται είς τήν βασιλείαν 
τού θεού. 

Καλόν τό μάθημα τής ταπεινώσεως, τό όποιον 
δίδει ή ματαιότης. Άλλ’ άνώτερον τό μάθημα, τό 
όποιον δίδει ό Χριστός. Ό Χριστός είνε ύπογραμμός 
είς όλα, μάλιστα είς τήν άγάπην καί είς τήν 
ταπείνωσιν. Έξ άγάπης ό Χριστός έταπείνωσε 
καί άκόμη ταπεινώνει έαυτόν. Ή μελέτη των ταπει¬ 
νώσεων τού Κυρίου καί θεού καί Σωτήρος Ιησού 
Χριστού, μάλιστα έν άντιπαραβολή πρός τήν ύψηλο- 
καρδίαν, τήν σκληροκαρδίαν καί τήν άκαμψίαν ή 

δυσκαμψίαν τού μηδαμινού ανθρώπου, είνε λίαν 
συγκινητική καί παρακινητική εις ταπείνωσιν διά 
πάσαν εύγενή καί καλοπροαίρετον ψυχήν. 

Άνθρωπε! Ταπεινώνεται έκουσίως ό Χριστός, 
ό Αρχηγός τής Πίστεως, καί δέν ταπεινώνεσαι 
σύ, ό βαπτισμένος εις τό όνομά του καί όνομαζόμε- 
νος χριστιανός; Τί χριστιανός είσαι, αν δέν έχης 
ταπείνωσιν; Ό Χριστός ταπεινώνεται μέχρις έμπτυ- 
σμών, κολαφισμών, έμπαιγμών, φραγγελώσεως καί 
σταυρικού θανάτου. Ό Χριστός φθάνει τήν άκραν 
ταπείνωσιν. Καί σύ δέν καταδέχεσαι ούτε μικράν 
ταπείνωσιν; Άνθρωπε! Ταπεινώνεται ό Άπειρος, 
τον όποιον δέν χωρούν οι ουρανοί. Καί δέν ταπεινώ¬ 
νεσαι σύ, ό πεπερασμένος καί μηδαμινός; Ταπεινώ¬ 
νεται ό Παντοδύναμος, ό έκ τού μηδενός παραγαγών 
τά Σύμπαντα καί σε, καί δέν ταπεινώνεσαι σύ, 
ό άδύναμος, ό εις εν άδιόρατον μικρόβιον ύποκύπτων 
καί έκ προσώπου γης άφανιζόμενος; Ταπεινώνεται 
ό Αιώνιος. Καί δέν ταπεινώνεσαι σύ, ό προσωρινός 
καί ό έφήμερος; Ταπεινώνεται ό Άκτιστος καί 
Κτίστης των άπάντων. Καί δέν ταπεινώνεσαι σύ, 
τό κτίσμα καί τό πλάσμα των χειρών του; Ταπεινώνε¬ 
ται ό Κυβερνήτης δισεκατομμυρίων ή τρισεκατομμυ¬ 
ρίων Γαλαξιών καί άναριθμήτων άγγέλων καί αρχαγ¬ 
γέλων. Καί δέν ταπεινώνεσαι σύ, ό μή δυνάμενος 
μηδέ τον έαυτόν σου καί τά πάθη σου νά κυβερνήσης; 
Ταπεινώνεται ό Πάνσοφος, τού όποιου τήν σοφίαν 
διακηρύσσει άπειρία δημιουργημάτων. Καί δέν τα¬ 
πεινώνεσαι σύ, τού όποιου τήν μωρίαν άποδεικνύει 
άπειρία σφαλμάτων; Ταπεινώνεται ό Παντογνώστης, 
ό τούς πάντας καί τά πάντα, καί σέ καί τά 

άμαρτήματά σου, έπακριβώς γνωρίζων καί σταθμί- 
ζων. Καί δεν ταπεινώνεσαι σύ, ό μήτε τόν έαυτόν 
σου όρθώς γνωρίζων καί σταθμίζων; Ταπεινώνεται 
ό Αθάνατος. Καί δεν ταπεινώνεσαι σύ, ό θνητός 
καί διαλυτός, ό είς τά έξ ών συνετέθης διαλυόμενος, 
καί σκωλήκων βρώμα καί δυσωδία γινόμενος; Ταπει¬ 
νώνεται ό Αναμάρτητος. Καί δέν ταπεινώνεσαι 
συ, τόν όποιον μυριάκις έταπείνωσε καί έξηυτέλισεν 
ή άμαρτία καί ό Σατανάς; Ταπεινώνεται ό Ύψιστος. 
Καί δέν ταπεινώνεσαι σύ, ό ταπεινός σκώληξ τής 
γης; Ταπεινώνεται ό Κύριος καί ό Δεσπότης. Καί 
δέν ταπεινώνεσαι σύ, ό άχρεΐος καί ό άνάξιος 
δούλος; Ταπεινώνεται ό θεός. Καί δέν ταπεινώνεσαι 
σύ, ή γη καί ή σποδός, τό χώμα καί ή στάκτη; 
Ταπεινώνεται Εκείνος, ό όποιος ούδεμίαν άνάγκην 
έχει διά νά ταπεινώνεται. Καί δέν ταπεινώνεσαι 
σύ, ό όποιος έχεις άνάγκην; Ταπεινώνεται Εκείνος 
διά σε, καί δέν ταπεινώνεσαι σύ διά τόν έαυτόν 
σου; Ταπεινώνεται Εκείνος χωρίς νά κερδίζη έκ 
τής ταπεινώσεώς του τίποτε. Καί δέν ταπεινώνεσαι 
σύ, ό όποιος κερδίζεις δόξαν έπουρανίου καί άτελευ- 
τήτου βασιλείας; Διά νά γίνης σύ αίώνιος βασιλεύς, 
Εκείνος ταπεινώνεται καί άπέναντί σου καί άπέναντι 
τού άντιδίκου του, τού σιχαμερωτάτου Σατανά. 
Καί σύ δέν ταπεινώνεσαι άπέναντι τού εύσπλαγχνι- 
κωτάτου Κυρίου καί θεού καί Σωτήρός σου Ιησού 
Χριστού; Άνθρωπε! Είσαι άκατανόητος. Είσαι άνυ- 
πόφορος. Ή γή στενάζει ύπό τούς πόδας σου. 
Καί ό ούρανός άνω πενθεί διά τήν σατανικήν 
σκληρότητα καί άκαμψίαν σου. Άνθρωπε! Καταφέ- 
ρεσαι πρός τήν άβυσσον τής αίωνίου άπωλείας. 
Φείσθητι τού έαυτοΰ σου! 

Αλλά δόξα τφ Θεφ! Υπάρχουν καί οί άνθρωποι, 
οΐ όποιοι συγκινοΰνται έκ τής άγάπης, τής συγκατα- 
βάσεως και των ταπεινώσεων του εύσπλαγχνικωτά- 
του Κυρίου καί Θεοΰ μας καί γίνονται μιμηταί 
τοΰ παραδείγματος του, κάμπτοντες τό γόνυ τής 
καρδίας των καί ταπεινούμενοι κατά τό θέλημά 
του. Υπάρχουν, ναί, ύπάρχουν καί οί άληθινοί 
χριστιανοί, οί όποιοι πρώτον διακρίνονται διά τήν 
ταπείνωσίν των καί είνε ευωδία Χρίστου. Ή ταπεί- 
νωσις είνε άνθος, τό όποιον εύωδιάζει, εύχαριστεΐ, 
έλκύει. 'Ο ύπερήφανος άνθρωπος είνε άποκρουστι- 
κός, ό ταπεινός είνε έλκυστικός. «Είδες ύπερήφανον 
άνθρωπον; Είδες διάβολον. Είδες ταπεινόν άνθρω¬ 
πον; Είδες άγγελον», λέγει ό άγιος Κοσμάς ό 
Αίτωλός. Τόσον άγαπητός είνε ό ταπεινός άνθρω¬ 
πος, ώστε θέλεις ν’ άνοιξης τήν καρδίαν σου καί 
νά τον βάλης μέσα! 


Εϊμεθα ταπεινοί; 

Ύπάρχουν ταπεινοί άνθρωποι, ύπάρχουν άληθινοί 
χριστιανοί, οΐ όποιοι έν μέσφ τής έγωιστικής καί 
ύπερηφάνου γενεάς μας είνε δεύτερα ύποδείγματα 
ταπεινώσεως μετά τό πρώτον ύπόδειγμα, τον Κύριον 
Ίησοΰν Χριστόν. Ύπάρχουν χριστιανοί, οί όποιοι 
γίνονται τάπητες διά νά πατήσης έπάνω. Άλλ’ 
έγώ τί είμαι; Καί σύ τί είσαι, άδελφέ; Εϊμεθα 
ήμεΐς έκ τών ταπεινών ή έκ τών έγωιστών; Μήπως 
έχομεν έκδηλον έγωισμόν, τον όποιον οί συνάνθρω¬ 
ποί μας οσφραίνονται καί έξ άποστάσεως; Μήπως 
έχομεν κρύφιον έγωισμόν, καί έξωτερικώς δίδομεν 

τήν έντύπωσιν ταπεινών ανθρώπων, ένφ έσωτερικώς 
κρύπτομεν τον δαίμονα τής υπερηφάνειας; Μήπως 
έχομεν ταπεινολογίαν καί όχι ταπείνωσιν; Μήπως 
έχομεν τήν ψευδαίσθησιν, δτι εΐμεθα ταπεινοί 
άνθρωποι, ένφ εις τήν πραγματικότητα εΐμεθα 
έγωισταί; Μήπως αύταπατώμεθα καί άπατώμεν τούς 
άνθρώπους έν τφ σπουδαιοτάτφ θέματι τής ταπεινώ- 
σεως; 

Έν Β' Κορ. ιγ' 5 ό Απόστολος συνιστα νά 
έξετάζωμεν τούς έαυτούς μας, διά νά ίδωμεν, αν 
εΐμεθα εις τήν πίστιν «Εαυτούς πειράζετε εί έστέ 
έν τή πίστει, έαυτούς δοκιμάζετε». Άλλ’ ό παρών 
λόγος περί πίστεως ισχύει καί περί ταπεινώσεως, 
μάλιστα άφοΰ ή πίστις, ή γνησία, θερμή καί 
ισχυρά πίστις, δεν δύναται νά κατοικήση, είμή 
εις ταπεινήν καρδίαν. Διά νά καταλάβωμεν, αν 
καί κατά πόσον εΐμεθα εις τήν ταπείνωσιν, άς 
θέση έκαστος εις έαυτόν ώρισμένα έρωτήματα· 

Περιφρονώ τήν κοσμικήν γνώμην καί τήν κοσμι¬ 
κήν μόδαν, διά νά μένω πιστός εις δ,τι τό Εύαγγέλιον 
διδάσκει, ή ύπολογίζω ταύτας σοβαρώς καί συμμορ¬ 
φώνομαι προς αύτάς, διά νά μή μέ θεωρήση ό 
κόσμος καθυστερημένον; Φέρω μετά χαράς, δπως 
ό Κύριος θέλει (Ματθ. ε' 11-12), ή φέρω βαρέως 
τον όνειδισμόν τού κόσμου; Μισώ, ή άγαπώ, 
περισσότερον ή όλιγώτερον, τήν προβολήν καί 
τήν έπίδειξιν; Στενοχωροϋμαι, ή εύχαριστοΰμαι, 
δταν άκούω έπαίνους διά τόν έαυτόν μου; Διατηρώ 
τήν ήρεμίαν μου καί λέγω «εύχαριστώ», ή δυσαρε- 
στούμαι, άναστατώνομαι, χολώνομαι καί άντιδρώ, 

όταν ακούω παρατηρήσεις καί έλέγχους; Άρέσκομαι 
περισσότερον ν’ ακούω καί όλιγώτερον νά όμιλώ, 
ή περισσότερον νά όμιλώ καί όλιγώτερον ν’ άκούω; 
Αγαπώ περισσότερον την σιωπήν καί τήν άκρόασιν, 
ή τήν πολυλογίαν καί τον διδακτισμόν; Είμαι 
άνεκτικός καί πράος, όταν προσβάλλωμαι προσωπι- 
κώς, ή εύθικτος καί εύερέθιστος; Ζητώ συγγνώμην, 
όταν κάνω σφάλμα καί άδικίαν προς τούς άλλους; 
Καί αν ζητώ, ζητώ εύκόλως ή δυσκόλως; Παρέχω 
συγγνώμην, όταν οί άλλοι κάνουν σφάλμα καί 
άδικίαν προς έμέ; Καί άν παρέχω, παρέχω εύκόλως 
ή δυσκόλως; Αισθάνομαι δυσκολίαν ή εύκολίαν 
εις τό νά κρίνω καί έπικρίνω τά έργα καί τά 
πρόσωπα τών άλλων; Αντιπαθώ τήν κατάκρισιν, 
ή βέπω προς αύτήν; Επαινώ εύκολώτερον, ή κατηγο¬ 
ρώ; Έχω τήν δύναμιν νά ύποφέρω τήν καταφρόνησιν 
τών άλλων πρός τό πρόσωπόν μου, ή έξοργίζομαι 
έναντίον των, ένώ μάλιστα ή καταφρόνησις πρός 
άλλα πρόσωπα με άφήνει άπαθή καί άδιάφορον; 
Έχω τήν δύναμιν ν’ άναγνωρίζω τήν άνωτερότητα 
καί τήν ύπεροχήν τών άλλων, καί νά έπαινώ 
αύτούς άνυποκρίτως; Έχω τήν δύναμιν νά χαίρω 
καί νά μή φθονώ, όταν άλλοι, καί μάλιστα τής 
αύτής τάξεως πρόσωπα, άδελφοί καί συνάδελφοι, 
έπαινώνται καί έγκωμιάζωνται δι’ ικανότητας καί 
άρετάς περισσότερον έμοΰ;... 

Τά έρωτήματα δύνανται νά πληθυνθοΰν. Καί έκ 
τών άπαντήσεων εις τά έρωτήματα γίνεται φανερόν, 
ότι πλεονάζομεν είς έγωισμόν καί ύστεροΰμεν εις 
ταπείνωσιν. Έάν διαβάζωμεν καί τά συγγράμματα 
τών άσκητικών Πατέρων, οί όποιοι έσκαψαν ένδον, 

ένεβάθυναν πολύ, άνέλυσαν τον ψυχικόν κόσμον 
τού άνθρώπου και προήγαγογν την ψυχικήν παθολο¬ 
γίαν εις τέλειον βαθμόν, πειθόμεθα, ότι ή ψυχή 
μας είνε πλήρης άπό μικρόβια έγωισμοΰ, κενοδοξίας 
και οίήσεως. Ή θεώρησις τής ψυχής μας με τό 
μικροσκόπιον των Ασκητικών Πατέρων, π.χ. τού 
Ίωάννου τής Κλίμακος καί του Έφραίμ του Σύρου, 
άριστων ψυχαναλυτών και ψυχολόγων, προκαλεΐ 
κατάπληξιν και φρίκην! Ή ψυχή μας είνε διεφθαρμέ¬ 
νη καί Ασθενής πολύ περισσότερον παρ’ όσον έν 
τή έπιπολαιότητι καί τή αύταρεσκείμ μας νομίζομεν. 


Προσευχή διά ταπείνωσιν 

Ν’ άπελπισθώμεν; Όχι! Ή Απελπισία είνε καί 
αύτή τέκνον τοΰ έγωισμοΰ. Έξ έγωισμοΰ ό Απόστο¬ 
λος Ιούδας έφθασεν εις Απελπισίαν καί ηύτοκτόνη- 
σεν. Γνωρίζει ό θεός όλον τό βάθος καί τό 
πλάτος τοΰ έγωισμοΰ μας, καί δι’ αύτό έταπεινώθη 
μέχρις ένανθρωπήσεως καί σταυρικοΰ θανάτου, 
διά νά μάς σώση έκ τοΰ έγωισμοΰ. Μετά τήν 
κένωσιν τοΰ Λόγου όλα είνε πλήρη έλπίδος καί 
αισιοδοξίας. Μετά τήν έλευσιν τοΰ Ίατροΰ, ούδεμία 
Ασθένεια παραμένει Αθεράπευτος. Αρκεί ό Ασθενής 
νά ύπακούση εις τον Ιατρόν. Έταπεινώθη ό Ιατρός. 
Καί πώς νά μή ταπεινωθή ό Ασθενής διά τήν 
θεραπείαν του; 

Ασφαλώς είνε λογικόν καί φαίνεται εύκολον 
νά ταπεινωθή καί νά ύπακούση εις τόν Ιατρόν 
ό Ασθενής, άφοΰ τοΰτο δι’ αύτόν είνε συμφέρον 

καί σωτήριον. Άλλα τά πάθη, καί ιδίως ό έγωισμός, 
σκοτίζουν τήν λογικήν, έξασθενίζουν τήν θέλησιν 
καί καθιστούν δύσκολον τήν ταπείνωσιν τοΰ ψυχι- 
κώς αρρώστου καί τήν ύπακοήν του εις τον Ιατρόν 
Χριστόν. Έξ ιδίας πείρας έκαστος άντιλαμβάνεται, 
πόσον δυσχερές καί όδυνηρόν πράγμα εϊνε ή θυσία 
των έγωιστικών καί φιλαύτων θελημάτων μας εις 
τον βωμόν τής ταπεινώσεως. Δεν εΐμεθα ήμεΐς 
όπως ό Αβραάμ, ό όποιος-άμέσως, άταλαντεύτως, 
ύπήκουσεν εις τον θεόν νά θυσιάση τον μονογενή 
του. Ήμεΐς, όταν πρόκειται διά θυσίας, καί μάλιστα 
μεγάλας, διεξάγομεν έσωτερικόν άγώνα, παλαίομεν 
προς τον έγωισμόν καί τήν φιλαυτίαν μας. Άλλα 
καί τοΰτο, ότι δηλαδή δεν άπορρίπτομεν τό θέλημα 
τοΰ Κυρίου άμέσως, άσυζητητί, άλλ’ έσωτερικώς 
διεξάγομεν πάλην καί άγώνα διά τήν ύποταγήν 
μας εις αύτό, είνε καλόν σημεΐον. Ό Κύριος 
βλέπει τον άγώνα καί τήν πάλην μας καί μάς 
συμπαθεί. Καί είνε έτοιμος, έάν ζητήσωμεν, νά 
μάς ένισχύση με τήν έξ ύψους δύναμίν του διά 
τήν νικηφόρον έκβασιν τοΰ άγώνος καί τής πάλης. 
«Χωρίς έμοϋ οι) δΰνασθε ποιεϊν ούδέν», είπεν ό 
Χριστός (Ίωάν. ιε' 5). Χωρίς τόν Χριστόν δέν 
δυνάμεθα νά κατορθώσωμεν τίποτε. Χωρίς τόν 
Χριστόν ούτε νά ταπεινωθώμεν δυνάμεθα, νά ταπει- 
νωθώμεν δηλαδή κατά θεόν. Χωρίς τόν Χριστόν 
μόνον ν’ άμαρτάνωμεν δυνάμεθα καί ούτω νά ταπει- 
νωνώμεθα κατά Διάβολον. Διά νά κατορθώσωμεν 
τήν κατά θεόν ταπείνωσιν, εις τόν ίδικόν μας 
άγώνα πρέπει νά έλθη άρωγός ή χάρις τοΰ Χριστοΰ. 
Καί διά νά έλθη ή χάρις τοΰ θεοΰ, χρειάζεται 
προσευχή καί έγκαρτέρησις έν τή προσευχή, θερμή 

καί έπίμονος προσευχή. Ή προσευχή είνε καί 
αύτή ταπείνωσις, καί βοηθεΐ προς μείζονα ταπείνω- 
σιν. Είνε ταπείνωσις ή προσευχή, διότι κατ’ αύτήν 
ό άνθρωπος κλίνει γόνυ καρδίας ή καί σώματος 
ένώπιον τοΰ Κυρίου καί θεοΰ του, καί παρακαλεΐ 
καί ικετεύει. Βοηθεΐ δέ ή προσευχή προς μείζονα 
ταπείνωσιν, διότι έφελκύει τήν χάριν τοΰ Χριστού, 
ή όποια δυναμώνει τον άνθρωπον, διά νά έκκόπτη 
τό ίδικόν του θέλημα καί νά υποτάσσεται εις τό 
θειον θέλημα. 

Αδελφοί! ”Ας προσπίπτωμεν ένώπιον τοΰ Εσταυ¬ 
ρωμένου, τής ύψίστης άγάπης καί τής άκρας ταπει- 
νώσεως, καί έκτος των άλλων προσευχών άς άπευθύ- 
νωμεν προς αύτόν καί τοιαύτην προσευχήν 

Εύσπλαγχνικώτατε Κύριε! Γνωρίζεις τήν άβυσσον 
τής ψυχικής μου διαφθοράς. Γνωρίζεις τόν έγωισμόν 
μου καί τήν φιλαυτίαν μου, έξ αιτίας των όποιων 
δυστροπώ νά πειθαρχήσω εις τό θειον θέλημά 
σου. Σύ έταπεινώθης δι’ έμέ μέχρι σταυρού. Σύ 
έδωκες τό τέλειον ύπόδειγμα τής ταπεινώσεως. 
Σύ έδημιούργησες μυριάδας άγιους, μιμητάς τοΰ 
παραδείγματος σου. Σύ διεκήρυξες, ότι «πας ό 
ύφών εαυτόν ταπεινωθήσεται, καί ό ταπεινών έαυτόν 
ύφωθήσεται» (Λουκ. ιδ' 11, ιη' 14). Σύ διά τοΰ 
Αποστόλου σου άπηύθυνες προς ήμάς τήν προτρο¬ 
πήν, «Τήν ταπεινοφροσύνην έγκομβώσασθε», καί, 
«Ταπεινώθητε ύπό τήν κραταιάν χεϊρα τού Θεού, 
ϊνα ύμάς ύφώση έν καιρφ» (Α' Πέτρ. ε' 5 καί 6). 
Άλλ’ έγώ, Κύριε, ούτε έκ των λόγων σου ούτε 
έκ τής σταυρικής θυσίας καί τής άκρας ταπεινώσεώς 


221 



σου μεταβάλλομαι όριστικώς. Συγκινοΰμαι, άλλα 
προσωρινώς. Λαμβάνω άποφάσεις, άλλ’ όχι σταθε¬ 
ρός. Δίδω ύποσχέσεις, άλλ’ άθετώ αύτάς. Συνήδομαι 
τφ νόμψ σου κατά τον έσω άνθρωπον, άλλά 
πράττω άντιθέτως προς τον νόμον σου. Γνωρίζω 
ότι κινδυνεύω να χαθώ διά παντός, και όμως δεν 
υποτάσσομαι είς τό θέλημά σου, δεν έγκομβώνομαι 
τήν ταπεινοφροσύνην, δεν ταπεινώνωμαι ύπό την 
κραταιάν χεΐρά σου διά νά με ύψώσης έν καιρφ. 
Έξ αιτίας τού εγωισμού, τής φιλαυτίας καί τού 
Σατανά, είς τον όποιον δίδω τόπον διά των παθών 
μου, εργάζομαι έναντίον τών μεγάλων καί αιωνίων 
συμφερόντων μου, έγινα εχθρός τού έαυτού μου, 
παρεφρόνησα. Κύριε! Είμαι τραγικός άνθρωπος. 
Λυπήθητι τό πλάσμα τών χειρών σου, διά τό 
όποιον κατέβης είς τήν γήν καί άνέβης είς τον 
σταυρόν, καί μη με άφήσης νά χαθώ. Δυνάμει τής 
σταυρικής θυσίας καί τής άκρας ταπεινώσεώς σου 
ένέργησον είς έμέ άλλοίωσιν τής δεξιάς σου. 
Εύσπλαγχνικώτατε Κύριε! Φείσθητι έμοΰ, καί μή 
φείδου τού έγωισμοΰ μου. Έξαπόστειλον τήν θαυμα- 
τουργικήν σου δύναμιν, καί πάταξον άνηλεώς, καί 
σύντριψον, καί διάλυσον τόν έγωισμόν μου, τήν 
πηγήν τής άθλιότητός μου καί τής δυστυχίας μου, 
καί κράτυνον έν έμοί τό φρόνημα καί τήν διάθεσιν 
τής ταπεινώσεώς, καί όλον με ύπόταξον είς τό 
άγαθόν σου θέλημα, ϊνα σωθώ καί ύψωθώ είς 
τήν έπουράνιον βασιλείαν σου, καί συνδιάγω αιω¬ 
νίως καί συνευφραίνωμαι άτελευτήτως μετά σού 
τού Λυτρωτού μου, τού Κυρίου καί θεού μου, 
τής πνοής μου, τής ζωής μου, τού άγαλλιάματός 
μου, τής τού κόσμου σωτηρίας. 


222 



Δέν σέ παρακαλώ δέ, Κύριε, μόνον δι’ έμέ. 
Διότι τότε ή προσευχή μου θά ήτο έγωιστική 
καί φίλαυτος, ούδέν δέ μισείς καί άποστρέφεσαι 
όσον τον έγωισμόν καί την φιλαυτίαν. Σέ παρακαλώ, 
Κύριε, δι’ όλους τούς άνθρώπους, οί όποιοι, όπως 
έγώ, καταδυναστεύονται ύπό τού πάθους τού έγωι- 
σμοΰ καί κινδυνεύουν να καταποντισθοΰν εις τήν 
άβυσσον τής άπωλείας. Ποιος, Κύριε, αντέχει εις 
τήν αίωνίαν βάσανον; Πλάσματά σου εϊμεθα όλοι 
οί άνθρωποι, έργα τών χειρών σου. Καί δέν τέρπεσαι 
διά τήν άπώλειαν κανενός. Φείδεσαι πάντων, Δέσπο¬ 
τα φιλόψυχε. «Πάντας άνθρώπους θέλεις σωθήναι 
καί εις έπίγνωσιν αλήθειας έλθεϊν» (Α' Τιμ. β' 
4). Έγινες άνθρωπος καί έσταυρώθης ύπέρ πάντων 
τών άνθρώπων. Καί διά του Αποστόλου σου παραγ- 
γέλλεις, νά προσευχώμεθα ύπέρ πάντων τών άνθρώ¬ 
πων, καί πάντων τών έν ύπεροχή δντων, οί όποιοι 
συνήθως έχουν τον μεγαλύτερον βαθμόν ύπερηφα- 
νείας καί άλαζονείας. Διά τούτο, πολυεύσπλαγχνε 
Κύριε, σέ παρακαλώ, διά τής παντοδυνάμου χάριτός 
σου, ή όποια άπορρέει έκ τού σταυρού σου, ν’ 
άπαλλάξης πάντας τούς συνανθρώπους μου, άλλά 
καί συνανθρώπους σου, καί άδελφούς μου, άλλά καί 
άδελφούς σου, έκ τού δαίμονος τής ύπερηφανείας, 
νά χαρίσης είς πάντας τήν ύψοποιόν ταπείνωσιν, 
καί νά παραλάβης πάντας είς τήν ούρανίαν καί 
αίωνίαν βασιλείαν σου προς δόξαν τού παναγίου 
ονόματος σου. Αμήν. 

